Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-3-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟH΄ συνεδριάσεώς του, της Τρίτης 28 Μαρτίου 2017.]] Πριν εισέλθουμε στην ημερήσια διάταξη, έχω την τιμή να ανακοινώσω στο Σώμα ότι οι Υπουργοί Εσωτερικών, Εξωτερικών, Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Μεταναστευτικής Πολιτικής, και ο Αναπληρωτής Υπουργός Εσωτερικών κατέθεσαν στις 28-3-2017 σχέδιο νόμου: «Κύρωση Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας, σχετικά με την Εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, έχω, επίσης, την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 30 Μαρτίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 650/27-3-2017 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με τη σύμβαση του ΟΠΑΠ με τους πράκτορες. 2. Η με αριθμό 645/24-3-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, σχετικά με τα προβλήματα που αντιμετωπίζει ο κλάδος των αρτοποιών στην Ελλάδα. 3. Η με αριθμό 652/27-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την αναγνώριση των επαγγελματικών δικαιωμάτων των πτυχιούχων ΤΕΙ. 4. Η με αριθμό 647/24-3-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 651/27-3-2017 επίκαιρη ερώτηση της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ειρήνης Κασιμάτη προς τον Υπουργό Ναυτιλίας και Νησιωτικής Πολιτικής, σχετικά με την ολοκλήρωση της απόδοσης των εξαιρούμενων εκτάσεων της Σύμβασης Παραχώρησης μεταξύ Ελληνικού Δημοσίου και ΟΛΠ Α.Ε. στους Δήμους της Β΄ Πειραιά Κερατσινίου - Δραπετσώνας, Περάματος, Σαλαμίνας, καθώς και στον Δήμο Πειραιά. 2. Η με αριθμό 646/24-3-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις διαδικασίες εφαρμογής του Υπομέτρου 6.1 «Εγκατάσταση Νέων Γεωργών». 3. Η με αριθμό 644/23-3-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Η Κυβέρνηση εμποδίζει την επένδυση για την αξιοποίηση του πρώην αεροδρομίου του Ελληνικού». 4. Η με αριθμό 648/24-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Υγείας, σχετικά με τη σκόπιμη κωλυσιεργία εκπληρώσεων όρου διαθήκης, ο οποίος προβλέπει ίδρυση ογκολογικής κλινικής στη Χαλκίδα. 5. Η με αριθμό 553/3-3-2017 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Εσωτερικών, σχετικά με την αντιμετώπιση του προβλήματος των τροχαίων ατυχημάτων, την ενίσχυση της κυκλοφοριακής αγωγής και την καλύτερη εφαρμογή του Κώδικα Οδικής Κυκλοφορίας (ΚΟΚ). 6. Η με αριθμό 556/6-3-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την ανάληψη από το Ελληνικό Δημόσιο του ανεξόφλητου υπολοίπου δανειακής σύμβασης του Οργανισμού Μεγάρου Μουσικής Αθηνών (ΟΜΜΑ). 7. Η με αριθμό 430/31-1-2017 επίκαιρη ερώτηση του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Εσωτερικών, σχετικά με τη σημαντική μείωση της Πυροσβεστικής Δύναμης στην Περιφερειακή Ενότητα Θεσσαλονίκης. 8. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού. 9. Η με αριθμό 619/20-3-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Παιδείας, Έρευνας και Θρησκευμάτων, σχετικά με τον επανακαθορισμό των εισακτέων στην τριτοβάθμια εκπαίδευση, με βάση ακαδημαϊκά και ορθολογικά κριτήρια. 10. Η με αριθμό 506/20-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Διοικητικής Ανασυγκρότησης, σχετικά με τις προσλήψεις με τη διαδικασία του άρθρου 63 ν.4430/2016. 11. Η με αριθμό 564/6-3-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με τα αντισυνταγματικά και εξωακαδημαϊκά κριτήρια επιλογής των υποψηφίων μελών ΣΕΠ στο Ελληνικό Ανοιχτό Πανεπιστήμιο. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3732/24-2-2017 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Πολιτισμού και Αθλητισμού, σχετικά με τη φύλαξη των αρχαιολογικών χώρων της Λακωνίας. 2. Η με αριθμό 3063/1-2-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη βιώσιμη ρύθμιση ληξιπρόθεσμων οφειλών προς το δημόσιο, τα ασφαλιστικά ταμεία και τους δήμους, ανάλογα με τις δυνατότητες του οφειλέτη. 3. Η με αριθμό 3223/7-2-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανακοίνωση των αποτελεσμάτων για το Πρόγραμμα Κοινωνικού Τουρισμού για εργαζόμενους, άνεργους και τις οικογένειές τους. 4. Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 23 Μαρτίου 2017 τη συζήτηση του νομοσχεδίου σε μία συνεδρίαση ενιαία, επί της αρχής, επί των άρθρων και των τροπολογιών. Προσέξτε τώρα, έχουν κατατεθεί πολλές υπουργικές τροπολογίες. Πλην, όμως, οι οκτώ από αυτές συζητήθηκαν στην επιτροπή, έχουν γίνει δεκτές και έχουν ενσωματωθεί ήδη στο άρθρο 37, νομίζω, και κάτω. Επομένως, είναι ελεύθεροι οι συνάδελφοι να τοποθετηθούν εκ νέου επ' αυτών, αλλά δεν είναι πλέον προς συζήτηση σαν έξτρα. Υπάρχουν, όμως, ακόμη, άλλες έξι υπουργικές τροπολογίες. Θα ήθελα να παρακαλέσω, επομένως, γιατί με ακούει ο Γραμματέας της Κυβέρνησης - ήδη έχω μια πρώτη ενημέρωση ότι θα έρθουν - οι Υπουργοί που τις υπογράφουν, να έρθουν να τις υποστηρίξουν πρώτα, για να έχουν εικόνα οι συνάδελφοι πριν τοποθετηθούν ή εν πάση περιπτώσει, και μετά, για να είναι όπως πρέπει. Επίσης, έχουν κατατεθεί έξι βουλευτικές τροπολογίες, για τις οποίες θα ακολουθηθεί η κανονική διαδικασία. Μερικές είναι εξαιρετικά ενδιαφέρουσες. Κι επειδή την βλέπω πάνω - πάνω, είναι και η τροπολογία του κ. Καρρά που αφορά τους δανειολήπτες με τα ελβετικά φράγκα. Νομίζω ότι αυτή πρέπει όλες οι πτέρυγες να την προσπελάσουν - προσωπική άποψη εκφράζω - με ιδιαίτερη προσοχή. Επειδή είναι αρκετές οι τροπολογίες κι επειδή στην επιτροπή μίλησαν πέντε συνάδελφοι και συνήθως, μιλούν άλλοι τόσοι στην Ολομέλεια, θα υπάρχει μια σχετική άνεση χρόνου. Θα είμαι κι εγώ ελαστικός και έτσι θα το παραδώσω και στους συναδέλφους που θα ακολουθήσουν στην Έδρα. Έχω συνεννοηθεί και με τον Πρόεδρο της Βουλής γι' αυτό. Θα υπάρχει σχετική ελαστικότητα στον χρόνο, για να μπορέσετε να μιλήσετε, επειδή είναι ενιαία η συζήτηση επί της αρχής, των άρθρων και τροπολογιών. Το λέω κυρίως για τους συναδέλφους που έχουν μόνο επτά λεπτά, γιατί οι εισηγητές έχουν δεκαπέντε λεπτά, οι Κοινοβουλευτικοί Εκπρόσωποι τον γνωστό χρόνο, δώδεκα λεπτά, αλλά εν πάση περιπτώσει, σε όλους θα υπάρχει μια σχετική άνεση χρόνου. Οι εγγραφές γίνονται ηλεκτρονικά, κατά το γνωστόν, ενώ μιλούν οι δύο πρώτοι γενικοί εισηγητές και μετά θα κλείσει ο κατάλογος. Υπάρχει κάποια αντίρρηση επί της διαδικασίας που είπα;
Κύριε Πρόεδρε, μου επιτρέπετε;
Ορίστε. Τι θέλετε, κύριε Μπούρα;
Κύριε Πρόεδρε, θα ήθελα να πω ότι και οι εισηγητές, για να τοποθετηθούν, χρειάζονται την τοποθέτηση των Υπουργών επί τροπολογιών, οι οποίες κατατέθηκαν για την Ολομέλεια.
Εντάξει, όπως ξέρετε, οι εισηγητές έχουν πάντα - τυπικά έχουν και οι συνάδελφοι - το πλεονέκτημα και της δευτερολογίας τους, ο χρόνος της οποίας θα δοθεί. Έχετε δίκιο.
Το λέω, επειδή υπάρχουν θέματα και ουσίας και διαδικασίας.
Από τον κατάλογο, ο οποίος μου έχει δοθεί, βλέπω ότι μέχρι το μεσημέρι θα έχουν έρθει όλοι οι Υπουργοί. Όμως, δεν μπορώ να περιμένω εγώ να πάει 11.00΄ η ώρα για να ξεκινήσουμε. Τυπικά έχετε δίκιο, πάντως. Ο πρώτος γενικός εισηγητής είναι από τον ΣΥΡΙΖΑ ο συνάδελφος κ. Ευστάθιος Γιαννακίδης. Παρακαλώ να ανοίξει ο ηλεκτρονικός κατάλογος. Ορίστε, κύριε Γιαννακίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σε μία χρονική συγκυρία κομβική για τη χώρα, σε μία στιγμή που συντελείται μία μεγάλη προσπάθεια, ώστε η ελληνική οικονομία να αφήσει πίσω της την ύφεση και να περάσει στη δίκαιη ανάπτυξη. Η ελληνική Κυβέρνηση προχωρά σε όλες τις αναγκαίες μεταρρυθμίσεις, που ως στόχο έχουν τον εκσυγχρονισμό του θεσμικού πλαισίου σε όλα τα επίπεδα και ιδιαίτερα στον κρίσιμο κλάδο των χρηματοπιστωτικών υπηρεσιών. Στο πλαίσιο αυτό, με το υπό συζήτηση σχέδιο νόμου ενσωματώνεται στην ελληνική νομοθεσία η Οδηγία 2014/92/EE του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά. Είναι γνωστό πως η εσωτερική αγορά αποτελεί έναν χώρο χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Ο κατακερματισμός της είναι πολλαπλά επιζήμιος, ιδιαίτερα σε ό,τι έχει να κάνει με την ανταγωνιστικότητα, την ανάπτυξη και τις θέσεις εργασίας στην Ένωση. Ήδη, η δράση της Ένωσης σε ό,τι αφορά την εσωτερική αγορά στον τομέα των λιανικών χρηματοπιστωτικών υπηρεσιών έχει συμβάλει σημαντικά στην ανάπτυξη της διασυνοριακής δραστηριότητας των παρόχων υπηρεσιών πληρωμών, στη βελτίωση των επιλογών που έχουν οι καταναλωτές και στην αύξηση της ποιότητας και της διαφάνειας των προσφορών. Άλλωστε, από την καθολική παροχή υπηρεσιών πληρωμών εξαρτάται ολοένα και περισσότερο η εύρυθμη λειτουργία της εσωτερικής αγοράς και η ανάπτυξη μίας σύγχρονης οικονομίας, χωρίς κοινωνικούς αποκλεισμούς. Στις συνεδριάσεις της Διαρκούς Επιτροπής Οικονομικών υποθέσεων είχαμε τη δυνατότητα να συζητήσουμε διεξοδικά και να ακούσουμε τις απόψεις τόσο των κοινοβουλευτικών δυνάμεων, όσο και των φορέων που προσκλήθηκαν για να τοποθετηθούν επί των διατάξεων του σχεδίου νόμου. Έχουμε, λοιπόν, ένα σχέδιο νόμου, που συμβάλλει στην εξάλειψη των άμεσων και έμμεσων εμποδίων για την ορθή λειτουργία της εσωτερικής αγοράς της Ευρωπαϊκής Ένωσης. Παρέχεται πρόσβαση σε λογαριασμό πληρωμών προς τους καταναλωτές, ενώ δίνεται η δυνατότητα συμμετοχής τους στην εσωτερική αγορά, ώστε να εκμεταλλευτούν τα οφέλη αυτής. Καθοριστικής σημασίας είναι, επίσης, η θέσπιση μίας ομοιόμορφης δέσμης κανόνων για την αντιμετώπιση του ζητήματος της χαμηλής κινητικότητας των καταναλωτών, προκειμένου να αντιμετωπιστεί αποτελεσματικά και ομαλά η χρηματοπιστωτική κινητικότητα μακροπρόθεσμα. Με μία τέτοια δέσμη κανόνων οδηγούμαστε στη βελτίωση της σύγκρισης των υπηρεσιών λογαριασμών πληρωμών και των σχετικών τελών, παρέχονται κίνητρα για την αλλαγή λογαριασμού πληρωμών, ενώ αποφεύγονται τυχόν διακρίσεις με βάση τον τόπο διαμονής για τους καταναλωτές, που προτίθενται να ανοίξουν και να χρησιμοποιήσουν λογαριασμό πληρωμών σε διασυνοριακό επίπεδο. Επιπλέον, ενισχύεται ο ανταγωνισμός μεταξύ των παρόχων υπηρεσιών πληρωμών και διευκολύνεται η συμμετοχή των καταναλωτών στην τραπεζική αγορά. Πρόκειται για κάτι που θα οδηγήσει σε αύξηση του όγκου των συναλλαγών στη χώρα και θα συμβάλει στην επίτευξη των ευρύτερων στόχων οικονομικής ανάπτυξης. Με τις διατάξεις του σχεδίου νόμου εξασφαλίζονται ισότιμοι όροι ανταγωνισμού και αποδοτική κατανομή πόρων στην αγορά λιανικών χρηματοπιστωτικών υπηρεσιών, κάτι που θα ωφελήσει, τόσο τους καταναλωτές, όσο και τις επιχειρήσεις, καθώς λαμβάνονται τα μέτρα για την προώθηση της συμμετοχής των καταναλωτών στην αγορά και παρέχονται κίνητρα για την είσοδο παρόχων υπηρεσιών πληρωμών στην εσωτερική αγορά. Επιπλέον, μία πλήρως λειτουργική αγορά στον τομέα των λιανικών χρηματοπιστωτικών υπηρεσιών, με διαφανή πληροφόρηση αναφορικά με τα τέλη και τις δυνατότητες αλλαγής λογαριασμού και δικαίωμα πρόσβασης σε λογαριασμό με βασικά χαρακτηριστικά, θα διευκολύνει τη διακίνηση και τις αγορές των πολιτών της Ένωσης. Σημειώνεται πως το παρόν σχέδιο νόμου εκφράζει παράλληλα την πολιτική για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Με την Οδηγία 2014/92/ΕΕ θεσπίζονται διατάξεις που αφορούν τη διαφάνεια και τη συγκρισιμότητα των τελών που χρεώνονται στους καταναλωτές για λογαριασμούς πληρωμών τους, την αλλαγή λογαριασμού πληρωμών εντός Ελλάδας, τη διευκόλυνση του διασυνοριακού ανοίγματος λογαριασμού πληρωμών για τους καταναλωτές της Ευρωπαϊκής Ένωσης. Θεσπίζεται και πλαίσιο κανόνων και όρων, ώστε να διασφαλίζεται το δικαίωμα των καταναλωτών για άνοιγμα και χρήση λογαριασμών πληρωμών με βασικά χαρακτηριστικά. Αυτό γίνεται ούτως ώστε οι καταναλωτές να είναι σε θέση να κατανοούν τα τέλη, ώστε να μπορούν να συγκρίνουν προσφορές από διαφορετικούς παρόχους υπηρεσιών πληρωμών και να είναι σε θέση να αποφασίζουν με πλήρη επίγνωση ποιοι λογαριασμοί προσαρμόζονται καλύτερα στις ανάγκες τους. Ως σήμερα, η χρήση διαφορετικής ορολογίας από τους παρόχους για τις ίδιες υπηρεσίες και η παροχή πληροφόρησης με διαφορετική μορφή δεν επέτρεπαν τη σύγκριση τελών από τους καταναλωτές. Αντ' αυτού, προσδιορίζεται τυποποιημένη ορολογία, σε συνδυασμό με στοχευμένη πληροφόρηση των τελών σε συνεκτική μορφή, που θα ωφελήσει τους καταναλωτές να κατανοούν και να συγκρίνουν πιο αποτελεσματικά τα τέλη. Σ' ό,τι αφορά το πρώτο μέρος, αυτό διαρθρώνεται σε επτά κεφάλαια. Στο Κεφάλαιο Α΄ περιγράφεται ο σκοπός, το αντικείμενο, το πεδίο εφαρμογής και οι απαραίτητοι ορισμοί για την κατανόηση και εφαρμογή των διατάξεων του σχεδίου νόμου, ενώ μεταξύ άλλων εισάγεται ο ορισμός του «καταλόγου», που περιλαμβάνει τις πλέον αντιπροσωπευτικές υπηρεσίες, που συνδέονται με λογαριασμούς πληρωμών και υπόκεινται στην καταβολή τέλους. Τα Κεφάλαιο Β΄ και Γ΄ αφορούν στη συγκρισιμότητα των τελών που συνδέονται με λογαριασμούς πληρωμών και στη διαδικασία αλλαγής λογαριασμού αντίστοιχα και εφαρμόζονται στους παρόχους λογαριασμών πληρωμών. Καθορίζεται ο τρόπος λειτουργίας και επικαιροποίησης του «καταλόγου» και του περιεχόμενού του, ενώ ο «κατάλογος» θα πρέπει να είναι σύμφωνος με τα ρυθμιστικά πρότυπα που υιοθετεί η επιτροπή. Καθορίζεται ακόμη η υποχρέωση των παρόχων υπηρεσιών πληρωμών να παρέχουν στους καταναλωτές έγκαιρα και πριν από την υπογραφή της σύμβασης δελτίο πληροφόρησης περί τελών και υποχρέωση για παροχή προς τους καταναλωτές, σε τριμηνιαία τουλάχιστον βάση, κατάστασης όλων των τελών που έχουν καταβληθεί την εν λόγω χρονική περίοδο. Θεσπίζεται υποχρέωση συνεκτικής χρήσης της ισχύουσας ορολογίας σε ολόκληρη την Ευρωπαϊκή Ένωση και εξασφαλίζεται η ενημέρωση των καταναλωτών και η δυνατότητα σύγκρισης των τελών που χρεώνεται από τους παρόχους μέσω διαδικτυακού πίνακα. Η αρμοδιότητα ενημέρωσης και δημοσίευσης του πίνακα έχει ανατεθεί στην Τράπεζα της Ελλάδος και διασφαλίζεται πως, όταν οι πάροχοι προσφέρουν πακέτα λογαριασμών πληρωμών, θα παρέχονται και στους καταναλωτές πληροφορίες σχετικά με το αν υπάρχει δυνατότητα να αγοραστεί ο λογαριασμός χωριστά και με ξεχωριστή πληροφόρηση, σχετικά με τις ισχύουσες δαπάνες και τα τέλη που συνδέονται με καθένα από τα προϊόντα ή υπηρεσίες που περιλαμβάνονται στο πακέτο και μπορούν να αγοραστούν χωριστά. Επιπλέον, ορίζεται πως οι πάροχοι υπηρεσιών πληρωμών προσφέρουν στους καταναλωτές σαφή, ταχεία και ασφαλή διαδικασία για την αλλαγή λογαριασμού. Υπεύθυνος για την εκκίνηση και διαχείρισή της είναι ο λαμβάνων πάροχος. Περιγράφεται η διαδικασία που ακολουθείται, προκειμένου να διευκολύνονται οι καταναλωτές που επιθυμούν να ανοίξουν λογαριασμό πληρωμών σε πάροχο εγκατεστημένο σε άλλο κράτος - μέλος. Καθορίζονται και τα τέλη που συνδέονται με την υπηρεσία αλλαγής λογαριασμού. Θεσπίζεται πως τυχόν οικονομική ζημία που υφίσταται ο καταναλωτής και οφείλεται σε σφάλμα των παρόχων που συμμετέχουν στη διαδικασία αλλαγής, πρέπει να αποκαθίσταται χωρίς καθυστερήσεις από τους παρόχους, ενώ οι τελευταίοι υποχρεούνται να παρέχουν δωρεάν κάθε σχετική ενημέρωση σχετικά με την υπηρεσία αλλαγής λογαριασμού, εφόσον αυτό ζητηθεί από τον καταναλωτή. Με τις διατάξεις του Κεφαλαίου Δ΄ διασφαλίζεται ότι οι καταναλωτές που διαμένουν νομίμως στην Ένωση δεν θα υφίστανται διακρίσεις λόγω της εθνικότητας ή του τόπου διαμονής τους ή για οποιονδήποτε άλλο λόγο από αυτούς που αναφέρονται στο άρθρο 21 του Χάρτη των Θεμελιωδών Δικαιωμάτων της Ευρωπαϊκής Ένωσης, όταν υποβάλουν αίτηση για λογαριασμό πληρωμών εντός της Ένωσης ή επιζητούν πρόσβαση σε αυτόν. Η πρόσβαση σε λογαριασμούς πληρωμών με βασικά χαρακτηριστικά παρέχεται, ανεξάρτητα από την οικονομική κατάσταση των καταναλωτών, όπως το καθεστώς απασχόλησής τους, το επίπεδο των εισοδημάτων τους, το πιστωτικό ιστορικό τους ή την προσωπική τους πτώχευση. Θεσπίζεται ακόμη ως υποχρέωση των πιστωτικών ιδρυμάτων που παρέχουν υπηρεσίες πληρωμών στους καταναλωτές και η παροχή υπηρεσίας λογαριασμού πληρωμών με βασικά χαρακτηριστικά. Εξαιρούνται μόνο ιδρύματα που παρέχουν λογαριασμούς πληρωμών μέσω διαδικτύου. Συγκεκριμένα, ένας λογαριασμός με βασικά χαρακτηριστικά περιλαμβάνει υπηρεσίες που επιτρέπουν τη διενέργεια όλων των πράξεων που απαιτούνται για το άνοιγμα, τη λειτουργία και το κλείσιμο λογαριασμού, την τοποθέτηση χρηματικών ποσών, τις αναλήψεις μετρητών, την εκτέλεση άμεσων χρεώσεων, την εκτέλεση μεταφορών πιστώσεων, συμπεριλαμβανομένων των πάγιων εντολών. Οι παραπάνω υπηρεσίες προσφέρονται δωρεάν ή μέσω καταβολής εύλογου τέλους που καθορίζεται από τις αρμόδιες αρχές. Για τον καθορισμό του λαμβάνεται υπόψη το εθνικό επίπεδο εισοδήματος και ο μέσος όρος των τελών που χρεώνουν τα πιστωτικά ιδρύματα στην Ελλάδα για υπηρεσίες που παρέχονται, σε σχέση με λογαριασμούς πληρωμών. Καθορίζονται επίσης, οι προϋποθέσεις για να καταγγείλει ένα πιστωτικό ίδρυμα μονομερώς τη σύμβαση πλαίσιο. Παράλληλα, η αρμόδια αρχή οφείλει να διασφαλίζει τη θέσπιση πρόσφορων μέτρων για την πληροφόρηση του κοινού σχετικά με τη διαθεσιμότητα λογαριασμών πληρωμών με βασικά χαρακτηριστικά, τους βασικούς όρους τιμολόγησης τους, τις διαδικασίες που ακολουθούνται για την άσκηση του δικαιώματος πρόσβασης σε αυτούς και τις μεθόδους πρόσβασης σε διαδικασίες εναλλακτικής επίλυσης διαφορών. Στο Κεφάλαιο Ε΄ ορίζονται ζητήματα που αφορούν στις αρμόδιες αρχές και προβλέπεται η υποχρέωση συνεργασίας μεταξύ αρμοδίων αρχών διαφορετικών κρατών - μελών, καθώς και ο τρόπος επίλυσης των μεταξύ τους διαφωνιών. Για την Ελλάδα, αρμόδια αρχή ορίζεται η Τράπεζα της Ελλάδος. Στη συνέχεια, στο Κεφάλαιο ΣΤ΄ προβλέπεται η επιβολή κυρώσεων εκ μέρους των αρμόδιων αρχών, εντός του πλαισίου των αρμοδιοτήτων τους, εφόσον διαπιστωθούν παραβάσεις και ορίζεται πως η Ευρωπαϊκή Επιτροπή θα συγκεντρώνει στατιστικά στοιχεία για την εφαρμογή της οδηγίας. Κυρίες και κύριοι συνάδελφοι, το δεύτερο μέρος του σχεδίου νόμου αφορά άλλες διατάξεις του Υπουργείου Οικονομικών. Πιο συγκεκριμένα, το Κεφάλαιο Α΄ αφορά διατάξεις αρμοδιότητας της Γενικής Γραμματείας Δημοσιονομικής Πολιτικής. Σύμφωνα με αυτό, προβλέπεται πως οι φορείς της κεντρικής διοίκησης μεταφέρουν σε κωδικούς αριθμούς εξόδων μέρος των πιστώσεών τους για μεταβιβάσεις για την κάλυψη δαπανών μισθοδοσίας υπάλληλων, που αποσπώνται ή μετατάσσονται σε άλλους φορείς. Ο σκοπός της συγκεκριμένης διάταξης είναι να αποφευχθεί η χρονοβόρα διαδικασία, που προβλέπεται μέχρι σήμερα για τη μεταφορά των απαιτούμενων πιστώσεων, δηλαδή με την έκδοση κοινής υπουργικής απόφασης ανά Υπουργείο. Επίσης, συμπληρώνεται το άρθρο 15 του ν.4440/2016, ώστε να προβλέπεται ο τρόπος κάλυψης της δαπάνης μισθοδοσίας για την απόσπαση ή μετάταξη υπαλλήλων φορέων της γενικής κυβέρνησης σε άλλους φορείς, οι οποίοι ωστόσο είτε δεν επιχορηγούνται από τον τακτικό προϋπολογισμό γενικά είτε δεν επιχορηγούνται για την κάλυψη δαπανών μισθοδοσίας. Στη συνέχεια, προβλέπεται ότι οι υπάλληλοι της κατηγορίας ΔΕ τεχνικών εργοδηγών των νομικών προσώπων δημοσίου δικαίου και των ΟΤΑ Α΄ και Β΄ βαθμού, οι οποίοι υπηρετούν σε τεχνικούς κλάδους της κατηγορίας ΔΕ τεχνικών εργοδηγών χωρίς πτυχίο ή δίπλωμα ΤΕΙ, εξομοιώνονται μισθολογικά με τους υπαλλήλους της κατηγορίας ΤΕ εργοδηγών χωρίς πτυχίο ή δίπλωμα ΤΕΙ. Ακόμα, καθορίζεται η πολιτική αποδοχών των στελεχών του ΟΔΔΗΧ, ώστε να συναντάται με τις αντίστοιχες αποδοχές στελεχών στον τραπεζικό χρηματοπιστωτικό τομέα. Επιλύεται το ζήτημα της άσκησης των αρμοδιοτήτων του ν.4270/2014 «αρχές δημοσιονομικής διαχείρισης και εποπτείας στο δημόσιο λογιστικό και άλλες διατάξεις» σε περιπτώσεις δαπανών που διενεργούνται από δημόσιες αρχές της δικαστικής λειτουργίας, τα δημόσια μουσεία και τις αποκεντρωμένες ειδικές υπηρεσίες της Ανεξάρτητης Αρχής Δημοσίων Εσόδων. Στο Κεφάλαιο Β΄ και συγκεκριμένα στο άρθρο 31 προβλέπονται ρυθμίσεις που αφορούν στον εσωτερικό έλεγχο των ΔΕΚΟ, προκειμένου να θεσμοθετηθεί Μητρώο Εσωτερικών Ελέγχων και να εφαρμοστούν οι διατάξεις του άρθρου 4 του ν.3429/2005 και να ορίζονται εσωτερικοί ελεγκτές και στα νομικά πρόσωπα ιδιωτικού δικαίου και φορείς της γενικής κυβέρνησης με προϋπολογισμό άνω των 10 εκατομμυρίων και επίσης, να απλουστευθεί και να επιταχυνθεί η διαδικασία ορισμού Επιτροπών Ελέγχου. Εν συνεχεία, αποσαφηνίζεται το υφιστάμενο νομοθετικό πλαίσιο, όπως προβλέπεται από την οδηγία 2009/13/ΕΕ με τέτοιον τρόπο, ώστε να επιτυγχάνεται η φορολόγηση τυχόν προκύπτουσας υπεραξίας, λόγω εισφοράς, ενεργητικού μια φορά το επίπεδο της λήπτριας εταιρείας κατά το χρόνο μεταβίβασης των εισφερόμενων στοιχείων. Και επιπλέον, εμπεριέχεται νομοτεχνική βελτίωση του ν.4174/2013, ώστε να αποφευχθεί η ταυτόχρονη επιβολή δύο προστίμων. Απαλείφεται η αρμοδιότητα των κυρώσεων από τις τελωνειακές αρχές από τον ν.4264/2014, καθώς οι διοικητικές κυρώσεις, που προβλέπουν διοικητικά πρόστιμα που αφορούν το υπαίθριο εμπόριο, δεν εμπίπτουν στο αντικείμενο αρμοδιοτήτων της τελωνειακής υπηρεσίας. Επιπροσθέτως, το φορολογικό καθεστώς που διέπει τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης εναρμονίζεται με αυτό αντίστοιχων διεθνών χρηματοδοτικών οργανισμών, που δραστηριοποιούνται στην Ελλάδα, ως προς τις εργασίες και τις συναλλαγές της με σκοπό την άρση τυχόν ερμηνευτικών δυσχερειών, την ισότιμη φορολογική μεταχείριση και τη διευκόλυνση της χρηματοδότησης επενδυτικών έργων στη χώρα. Ακόμα, δίνεται παράταση κατά έναν μήνα από την υπογραφή της σχετικής κοινής υπουργικής απόφασης για τη δημιουργία του μητρώου για τις βραχυχρόνιες μισθώσεις ακινήτων στο πλαίσιο της οικονομίας του διαμοιρασμού. Στη συνέχεια, περιέχεται ρύθμιση που αφορά τη σύμβαση δωρεάς του Κοινωφελούς Ιδρύματος «Σταύρος Νιάρχος» προς το δημόσιο, καθώς στο αρχικό σχέδιο σύμβασης της δωρεάς δεν περιλαμβάνονται απαραίτητα στοιχεία της εταιρείας «Κέντρο Πολιτισμού Ίδρυμα Σταύρος Νιάρχος Α.Ε.», μέσω της οποίας διενεργήθηκε η κατασκευή και ο εξοπλισμός των νέων εγκαταστάσεων και του πάρκου. Και διενεργείται η διαχείριση του Κέντρου Πολιτισμού «Ίδρυμα Σταύρος Νιάρχος», όπως αριθμός ΓΕΜΗ, αριθμός φορολογικού μητρώου και αρμόδια ΔΟΥ, το συνολικό καταβεβλημένο μετοχικό κεφάλαιο της εταιρείας, ενώ ορίζεται και ακολουθητέα διαδικασία για την πραγματοποίηση της εν λόγω δωρεάς για την παράδοση στο ελληνικό δημόσιο του προσωρινού τίτλου της μιας κοινής ονομαστικής μετοχής. Επίσης, θεωρείται απολύτως απαραίτητος ο όρος που έχει συμπεριληφθεί, σύμφωνα με τον οποίο το Κοινωφελές Ίδρυμα «Σταύρος Νιάρχος» αναλαμβάνει την κάλυψη της όποιας υπέρβασης του προϋπολογισμού της υλοποίησης του Κέντρου Πολιτισμού «Ίδρυμα Σταύρος Νιάρχος». Με το άρθρο 38 προβλέπονται τροποποιήσεις του ν.2667/1998, που θα διασφαλίσουν τα εχέγγυα για τη συνέχιση της εύρυθμης και απρόσκοπτης λειτουργίας της Εθνικής Επιτροπής Δικαιωμάτων του Ανθρώπου. Οι τροποποιήσεις αφορούν στις προϋποθέσεις κτήσης και απώλειας της ιδιότητας μέλους, στη λειτουργική ανεξαρτησία και στην ασυλία των μελών της επιτροπής, στον τρόπο λειτουργίας της, στη στελέχωσή της, καθώς και στον τρόπο επιστημονικού και διοικητικού προσωπικού της, ώστε να είναι πιο αποτελεσματική στο έργο της και να διασφαλίζονται οι ήδη κεκτημένες θετικές αξιολογήσεις της. Το σχέδιο νόμου εμπεριέχει, επίσης, τη διάταξη, με την οποία δίνεται εκ νέου παράταση μέχρι τις 30-12-2017 της προθεσμίας αναστολής κυρώσεων και τυχόν πρωτοκόλλων κατεδάφισης για τις υφιστάμενες κατασκευές κατά μήκος της Οδού Ακτή Κουμουνδούρου του Δήμου Πειραιώς, ενώ εν συνεχεία καταργείται η υποχρέωση καταβολής από το δημόσιο παραβόλου για την περίπτωση χορήγησης αναβολής δίκης ενώπιον του Συμβουλίου της Επικρατείας. Επιπλέον, αποσαφηνίζεται το πλαίσιο προσδιορισμού του καθαρού εισοδήματος, με στόχο την εξάλειψη των αμφισβητήσεων για την υπαγωγή των αλλοδαπών αεροπορικών εταιρειών στην έκτακτη εισφορά και τον προσδιορισμό αυτής, ενώ καλύπτεται το νομοθετικό κενό ως προς τις προϋποθέσεις επιλογής Προϊσταμένων Γενικής Διεύθυνσης της Ανεξάρτητης Αρχής Δημοσίων Εσόδων, καθώς δεν είχε συμπεριληφθεί ως προϋπόθεση η ελάχιστη απαιτούμενη προϋπηρεσία στο επίπεδο προϊσταμένου τμήματος. Τροποποιούνται ακόμη οι διατάξεις των άρθρων 27 και 27 α του ν.4172/2013, προκειμένου να ρυθμιστεί ο χειρισμός της αναβαλλόμενης απαίτησης που έχει ήδη αναγνωριστεί από τα πιστωτικά ιδρύματα και τις οντότητες που εποπτεύονται από την Τράπεζα της Ελλάδος ή κατά περίπτωση τον ενιαίο εποπτικό μηχανισμό, ώστε να διασφαλίζεται ότι οι διαγραφές και οι αναδιαρθρώσεις δανείων δεν θα οδηγήσουν σε απώλεια εποπτικών κεφαλαίων. Επιτρέπεται η επίτευξη θεσμοθετημένων στόχων ανά πιστωτικό ίδρυμα για τη μείωση των μη εξυπηρετούμενων δανείων, χωρίς να τίθενται σε κίνδυνο οι δημοσιονομικοί στόχοι.
Πρέπει να το μαζεύετε σιγά - σιγά, κύριε συνάδελφε.
Σε μισό λεπτό ολοκληρώνω, κύριε Πρόεδρε. Σας ευχαριστώ. Επίσης, κατά τη διαδικασία υποβολής δήλωσης φόρου πλοίων πρώτης κατηγορίας καθορίζεται ως επίσημη ισοτιμία του δολαρίου ΗΠΑ και της λίρας Αγγλίας έναντι του ευρώ η συναλλαγματική ισοτιμία της Ευρωπαϊκής Κεντρικής Τράπεζας αντί της τιμής αγοράς συναλλάγματος της Τράπεζας της Ελλάδος. Τέλος, δίνεται προθεσμία δώδεκα μηνών από τη δημοσίευση του παρόντος νόμου για την εναρμόνιση των καταστατικών των οικοδομικών συνεταιρισμών, οι οποίοι δεν έχουν λυθεί και εκκαθαριστεί. Ευχαριστώ πολύ, κύριε Πρόεδρε, για τον χρόνο.
Και εγώ ευχαριστώ. Κύριε Φορτσάκη, μιας και είναι εδώ οι δύο Υπουργοί που έχουν τροπολογίες σχετικά σημαντικές, με την άδειά σας να τους δώσω τον λόγο από πέντε λεπτά στον καθένα, ώστε να καλυφθεί και η παρατήρηση του κ. Μπούρα που είχε δίκιο.
Παρακαλώ, κύριε Πρόεδρε.
Τον λόγο έχει πρώτα ο κ. Παπαδημητρίου για πέντε λεπτά να αναπτύξει την τροπολογία του και μετά ο κ. Γαβρόγλου, επίσης για πέντε λεπτά να αναπτύξει την τροπολογία του.
Κύριε Πρόεδρε, να μας πουν σε ποια τροπολογία αναφέρονται. Είναι τόσες πολλές που έχουμε χάσει το μέτρημα.
Οι μισές τροπολογίες, οι επτά, έχουν ήδη ενσωματωθεί στο νομοσχέδιο. Συζητήθηκαν στην επιτροπή. Έξι είναι. Κύριε Παπαδημητρίου, έχετε τον λόγο με μια σχετική ανοχή.
Κυρίες και κύριοι Βουλευτές, η προτεινόμενη τροπολογία περιλαμβάνει τροποποιήσεις διατάξεων νόμων…
Ποια τροπολογία είναι, κύριε Υπουργέ, μήπως και την βρούμε;
Είναι η τροπολογία με γενικό αριθμό 989 και ειδικό147. Η προτεινόμενη τροπολογία περιλαμβάνει τροποποιήσεις διατάξεων νόμων, που σκοπεύουν στον ορισμό ειδικού πλαισίου, αναφορικά με το καθεστώς ίδρυσης οργανωμένων χονδρικών αγορών νωπών προϊόντων. Με τις προτεινόμενες διατάξεις αποσαφηνίζεται το νομικό πλαίσιο, που διέπει την ίδρυση των παραπάνω. Ειδικότερα, οι προτεινόμενες τροποποιήσεις διαμορφώνουν ένα σαφές πλαίσιο αναφοράς για τους ενδιαφερόμενους επενδυτές, συνδέοντας την ίδρυση των οργανωμένων χονδρικών αγορών νωπών αγροτικών προϊόντων με τους οργανωμένους υποδοχείς μεταποιητικών και επιχειρηματικών δραστηριοτήτων. Επιπλέον, εισάγεται διάκριση ανάμεσα στις διαδικασίες ίδρυσης κεντρικών αγορών, οι οποίες είναι δημόσιες αγορές για τις οργανωμένες αγορές χονδρικής πώλησης νωπών αγροτικών προϊόντων, οι οποίες μπορούν να ιδρύονται και να λειτουργούν ως οργανωμένοι υποδοχείς μεταποιητικών και επιχειρηματικών δραστηριοτήτων ή εντός των ορίων αυτών. Με το πρώτο προτεινόμενο άρθρο αναγνωρίζεται η δυνατότητα ίδρυσης οργανωμένων αγορών χονδρικής πώλησης νωπών αγροτικών προϊόντων εντός οργανωμένων υποδοχέων μεταποιητικών και επιχειρηματικών δραστηριοτήτων του άρθρου 41 παράγραφος 4 του ν.3982/2011 και διακρίνονται σαφώς από τις κεντρικές αγορές της παραγράφου 1 του άρθρου 6 του ν.3475/1955. Με το δεύτερο προτεινόμενο άρθρο εισάγεται ειδική κατηγορία επιχειρηματικού πάρκου χονδρικής πώλησης νωπών προϊόντων, επίσης στο άρθρο 41 του ν.3982/2011 και ειδική πρόβλεψη για τη δυνατότητα εγκατάστασης αυτών των πάρκων εντός περιοχών χονδρεμπορίου. Τέλος, με το τρίτο προτεινόμενο άρθρο καταργείται η παράγραφος 2 του άρθρου 15 του β.δ. 746 του 1969, η παρωχημένη διάταξη με την οποία είχε καθιερωθεί η αποκλειστικότητα της Κεντρικής Λαχαναγοράς Πατρών στη διενέργεια χονδρικού εμπορίου νωπών αγροτικών προϊόντων στην Πάτρα. Οι παρεμβάσεις αποσκοπούν στη βελτίωση της παραγωγικότητας των χονδρεμπορικών επιχειρήσεων νωπών προϊόντων, στην ενίσχυση του ανταγωνισμού και της καταναλωτικής επιλογής, στην ανάληψη συνεργατικών πρωτοβουλιών ανάμεσα σε ομοειδείς επιχειρήσεις και επιχειρήσεις συγγενών κλάδων, καθώς και την αποτελεσματική εποπτεία των αγορών από τη διοίκηση. Ευχαριστώ πολύ, κύριε Πρόεδρε.
Κι εμείς.
Κύριε Πρόεδρε…
Σας είδα, κύριε Δένδια. Έχετε τον λόγο για τρία λεπτά. Υποθέτω, θέλετε το λόγο για διαδικαστικό θέμα, τρόπον τινά.
Κύριε Πρόεδρε, με συγχωρείτε, αλλά μένω έκπληκτος, ειλικρινά. Μένω έκπληκτος. Η κατάσταση σε αυτήν τη Βουλή της συνεχούς κατάθεσης εκπροθέσμων τροπολογιών επί παντός επιστητού, χωρίς κανένα στοιχείο επείγοντος, είναι κάτι το τραγικό. Κύριε Υπουργέ, με συγχωρείτε, αλλά είστε νέος στη Βουλή, είστε όμως ένας άνθρωπος με πείρα στο εξωτερικό, με αίσθηση των πραγμάτων. Δεν διανοούμαι αυτά που είπατε τώρα. Θέλετε να μας εξηγήσετε, αν έχετε την καλοσύνη, τι είναι το επείγον και το εκπρόθεσμο που αφορά την Κεντρική Λαχαναγορά Πατρών ή τη χονδρική πώληση νωπών αγροτικών προϊόντων, το οποίο δεν θα μπορούσε να φέρετε σε ένα κανονικό νομοθέτημα; Γιατί υποβαθμίζετε έτσι το Κοινοβούλιο; Ποιος έδωσε το δικαίωμα σε αυτήν την Κυβέρνηση να γελοιοποιεί την κοινοβουλευτική διαδικασία; Εκπρόθεσμη τροπολογία για την Κεντρική Λαχαναγορά των Πατρών; Με κάθε σεβασμό στην Αχαΐα. Αυτά τα πράγματα θα πάρουν ένα τέλος; Είναι δυνατόν; Τι εμποδίζει, κύριε Πρόεδρε, την Κυβέρνηση να φέρει ένα νομοθέτημα κανονικά; Μπορεί και να είναι θετική η ρύθμιση, να τη συζητήσουμε, να δούμε περί τίνος πρόκειται και να νομοθετήσουμε.
Θετική είναι.
Εκπρόθεσμη τροπολογία για την Κεντρική Λαχαναγορά Πατρών και τα νωπά αγροτικά προϊόντα;
Ναι.
Πού θα φτάσει το όριο της γελοιότητας, επιτέλους, σε αυτήν τη νομοθετική λειτουργία; Είπα χθες στον κύριο Πρωθυπουργό…
…(δεν ακούστηκε)
Αφήστε με, κύριε συνάδελφε. Αφήστε με, δεν χρειάζομαι υποβολέα.
Δεν υπάρχει λόγος έντασης.
Είπα χθες στον κύριο Πρωθυπουργό ότι από τις τόσες τροπολογίες είναι απαράδεκτες όλες. Πού θα συνεχίσει αυτή η κατάσταση, κύριε Υπουργέ; Δεν υπάρχει ένα τέλος σε εσάς; Αμάν! Την αξιολόγηση δεν μπορείτε να την τελειώσετε, αλλά να μας πήξετε στις τροπολογίες τα έχετε καταφέρει μια χαρά.
Κύριε Πρόεδρε, μπορώ να έχω τον λόγο;
Κύριε Μπούρα, δεν έχετε τον λόγο.
Επί της διαδικασίας, κύριε Πρόεδρε.
Κύριε Μπούρα, δεν έχετε τον λόγο. Το διαδικαστικό το εξέφρασε ο Κοινοβουλευτικός σας Εκπρόσωπος. Δεν έχετε τον λόγο εκ του Κανονισμού. Το ξέρετε.
Επειδή ο Υπουργός θα φύγει.
Το ξέρετε ότι δεν έχετε τον λόγο.
Κύριε Πρόεδρε…
Κύριε Μπούρα, είστε παλαιός Βουλευτής, σαν εμένα. Ξέρετε ότι δεν έχετε τον λόγο.
Λείπει η υπογραφή του Υπουργού Γεωργίας, ο οποίος είναι ο καθ' ύλην αρμόδιος.
Ωραία, δεν υπάρχει λόγος να τον προστατεύσετε, αν λείπει η υπογραφή του. Αφήστε να είναι η τροπολογία χωρίς την υπογραφή του.
Το συζήτησα χθες με τον Υπουργό Γεωργίας και δεν ξέρει τίποτα για ένα μείζον και σωστό θέμα.
Κύριε Μπούρα, με συγχωρείτε πολύ, δεν θα ξανακάνω την παρατήρηση. Σε σας δεν επιτρέπεται να κάνω παρατήρηση.
Όχι, αλίμονο. Να κάνετε παρατήρηση. Αλλά ας την πάρει σήμερα ο Υπουργός και να τη φέρει κανονικά και ολοκληρωμένη, όπως είπε ο κ. Δένδιας.
Κύριε Μπούρα, θα ηρεμήσετε;
Τι να ηρεμήσω; Έχω εκπλαγεί από όλα αυτά που συμβαίνουν.
Αυτό σας εξέπληξε; Η μη υπογραφή; Άλλο έπρεπε να μας εκπλήξει όλους.
Όχι μόνο η υπογραφή. Και με τα υπόλοιπα έχω εκπλαγεί.
Κύριε Μπούρα, ηρεμήστε σας παρακαλώ να προχωρήσουμε. Κύριε Γαβρόγλου, έχετε τον λόγο. Μπορείτε να μιλήσετε και από τη θέση σας, για πέντε λεπτά.
Σας ευχαριστώ. Θα αναφερθώ στην τροπολογία με αριθμό 983 για τη ρύθμιση θεμάτων αναπληρωτών εκπαιδευτικών. Όπως γνωρίζετε, υπάρχει μια δυσκολία στο θέμα διορισμού μόνιμου προσωπικού στην εκπαίδευση. Εμείς έχουμε δηλώσει ότι θα προχωρήσουμε σε διορισμούς. Θα ανακοινώσουμε και τον αριθμό και τη διαδικασία, αφού ολοκληρωθεί η αξιολόγηση. Στο μεταξύ, πρέπει να υπάρχουν αναπληρωτές εκπαιδευτικοί από το Σεπτέμβριο. Η περυσινή διάταξη ήταν μόνο για τη φετινή χρονιά. Πρέπει λοιπόν, να υπάρχει μια ρύθμιση, η οποία είναι ολόιδια με την περυσινή ρύθμιση για τη χρονιά που αρχίζει το Σεπτέμβριο. Δηλαδή, αν θέλουμε να ανοίξουν έγκαιρα τα σχολεία, δεν μπορούμε να καθυστερήσουμε ούτε μια μέρα παραπάνω, διότι ο ΑΣΕΠ έχει την ευθύνη ελέγχου των πινάκων και πρέπει να δώσουμε εκείνο τον χρόνο στον ΑΣΕΠ, για να μπορέσει να κάνει σωστά τη δουλειά του και να ανοίξουν τα σχολεία έγκαιρα. Άρα, αυτό δικαιολογεί το επείγον αυτής της τροπολογίας. Στην τροπολογία λέμε ότι είναι για δύο χρόνια. Εδώ έχει υπάρξει μια ιδιόμορφη σπέκουλα. Το γεγονός ότι λέμε ότι ισχύει για δύο χρόνια, θεωρείτε ότι είναι ένας έμμεσος τρόπος να πούμε ότι δεν θα γίνουν διορισμοί. Αυτό δεν ισχύει, διότι αναπληρωτές χρειαζόμαστε, ακόμη και κάτω από ιδανικές συνθήκες, πόσω μάλλον που οι όποιοι μόνιμοι διορισμοί σήμερα - όπως είπα θα τους ανακοινώσουμε - δεν μπορούν να κανονικοποιήσουν το εκπαιδευτικό μας σύστημα άμεσα. Άρα, δεν σημαίνει τίποτα περισσότερο από το να μην έρχεται η ίδια διάταξη την επόμενη φορά. Τέλος, υπάρχει πάλι ένα πρόβλημα που έχει δημιουργηθεί, νομίζω, από παρεξήγηση πάλι ως προς τους αποφοίτους των θεμάτων ειδικής αγωγής από δύο πανεπιστήμια, το Πανεπιστήμιο της Θεσσαλίας και το Πανεπιστήμιο της Μακεδονίας στη Θεσσαλονίκη. Κοιτάξτε, το προηγούμενο καθεστώς έλεγε ότι τα παιδιά αυτά, οι συνάδελφοι αυτοί προτάσσονται στους πίνακες. Σε νόμο που ψηφίσαμε το Φεβρουάριο το αλλάξαμε αυτό. Αύριο θα δημοσιοποιηθεί στη διαβούλευση υπουργική απόφαση, για να έχουμε και τις προτάσεις και τα σχόλια διαφόρων κατηγοριών εκπαιδευτικών. Αυτή τη φορά θα αρχίσουμε να μην προτάσσονται, αλλά να μοριοδοτούνται επιπλέον. Το να προτάσσονται τα συγκεκριμένα άτομα ήταν κάτι άδικο, γιατί υπήρχαν άλλα άτομα, τα οποία είχαν πάρει πτυχίο σε παραπλήσιο κλάδο, παραδείγματος χάρη στα παιδαγωγικά, είχαν κάνει διδακτορικά κ.λπ. και πολλές φορές βρίσκονταν κάτω από την κατάταξη όπου προτάσσονταν οι απόφοιτοι των δύο αυτών τμημάτων. Για λόγους ισονομίας, λοιπόν - και θα ήθελα να προσεχθεί αυτό - έχει αλλάξει αυτό το καθεστώς. Επειδή, λοιπόν, πέρυσι είχαν διοριστεί γύρω στις εννιάμισι με δέκα χιλιάδες ή και λίγο παραπάνω από δέκα χιλιάδες αναπληρωτές εκπαιδευτικοί για την ειδική αγωγή, δεν θα υπάρξει κανένα πρόβλημα ως προς τους διορισμούς, λόγω των αριθμών. Άρα, για λόγους ισονομίας, το κάνουμε αυτό. Αύριο θα ανακοινωθεί το περιεχόμενο της υπουργικής απόφασης στη «ΔΙΑΥΓΕΙΑ», κάτι που δεν είναι σύνηθες, αλλά το κάνουμε, για να μπορέσουμε να έχουμε τα σχόλια των συναδέλφων και θα προχωρήσουμε και όποια ερώτηση είναι να γίνει, να ενημερωθούμε.
Για λόγους ισονομίας και για να υπάρξει ηρεμία, κύριε Μπούρα, έχετε τον λόγο για ένα λεπτό, για να διατυπώσετε το ερώτημά σας στον Υπουργό, πριν φύγουν οι Υπουργοί.
Το ερώτημά μου είναι: Πρώτον - εγώ δεν θα πάω στη λεπτομέρεια - αυτά που μας είπε ο κύριος Υπουργός τα διαβάσαμε, είναι ακριβώς η ανάγνωση. Πιστεύω, κύριε Υπουργέ …
Δεν σας έδωσα τον λόγο για τοποθέτηση, αλλά για διευκρινιστική ερώτηση.
Ναι, ναι. Έπρεπε, το λιγότερο, να έλθουν στην επιτροπή και να ενταχθούν, όπως άλλες τροπολογίες, ως μέτρα, να έλθουν και οι αρμόδιοι φορείς. Σας λέω, όμως, τούτο: Είναι εκπληκτικό αυτό με τον Υπουργό Αγροτικής Ανάπτυξης και Τροφίμων. Γιατί; Τι πρόκειται να ρυθμίσετε; Αγορές, όχι μόνο στην Αθήνα και στη Θεσσαλονίκη, αλλά και σε όλα τα μέρη της Ελλάδος. Και έχετε πάρει τη συνυπογραφή του κ. Σκουρλέτη, που στο τέλος - τέλος έχει να κάνει με τους δήμους και τις περιφέρειες.
Απαραίτητη και αυτή η υπογραφή.
Από τον Υπουργό Αγροτικής Ανάπτυξης και Τροφίμων, που έχει την ευθύνη για την ποιότητα των τροφίμων, των λαχανικών, των ιχθυοπαραγωγικών μονάδων που θα πωλούνται σ' αυτές τις αγορές, των κρεάτων…
Κύριε Μπούρα, παρακαλώ το ερώτημα.
Άρα, κατά την άποψή μου είναι ατελής και η πρότασή μας είναι η εξής. Είναι θετική η ρύθμιση. Ως ρύθμιση θα την εξετάσουμε…
Το ερώτημα είναι γιατί δεν υπογράφει ο κ. Αποστόλου.
Να αποσυρθεί και να έλθει κανονικά, όπως τόνισε ο Κοινοβουλευτικός μας Εκπρόσωπος κ. Δένδιας. Αυτό να κάνετε, γιατί δεν είναι δυνατόν αυτό.
Ωραία. Το ερώτημα είναι γιατί δεν υπάρχει συνυπογραφή από τον κ. Αποστόλου. Αυτό δεν είναι το ερώτημα;
Μάλιστα, κύριε Πρόεδρε.
Ωραία. Αυτό είναι το ερώτημα, αυτό έπρεπε να πείτε.
Τον ρώτησα χθες και δεν ήξερε, κύριε Πρόεδρε.
Δεν με ενδιαφέρει τι κάνατε χθες. Εγώ τώρα προεδρεύω. Κύριε Αμυρά, το ερώτημά σας, παρακαλώ. Μην κάνετε τοποθέτηση. Για ποιον Υπουργό είναι; Τον κ. Παπαδημητρίου ή τον κ. Γαβρόγλου;
Και για τους δύο. Θα ξεκινήσω από τον κ. Παπαδημητρίου, αλλά θα είμαι σύντομος.
Έχετε τον λόγο.
Κύριε Παπαδημητρίου, πρώτα απ' όλα, θα ήθελα να ρωτήσω αν έχουν εκφράσει γνώμη οι φορείς που εμπλέκονται με τα θέματα που ρυθμίζει η τροπολογία, όπως ο Σύνδεσμος Εμπόρων Κεντρικής Λαχαναγοράς Αθηνών κ.λπ.. Το δεύτερο: Εδώ δεν βλέπουμε με ποιον τρόπο οι ελεγκτικοί μηχανισμοί, εάν υπάρχουν, θα εποπτεύουν τη λειτουργία αυτών των νέων αγορών και πάρκων - να το πω έτσι - ποια θα είναι η εποπτεία, έτσι ώστε να μην παρατηρούνται φαινόμενα αθέμιτου ανταγωνισμού και επιπλέον …
Μην τοποθετείστε, κύριε Αμυρά.
Τελειώνω. Εν όψει του Πάσχα, εγώ φοβάμαι μην τυχόν γίνουν εδώ πανηγύρια ελληνοποιήσεως αμνοεριφίων εκ Βουλγαρίας ή δεν ξέρω από πού αλλού. Πείτε μας, λοιπόν, σας παρακαλώ, με ποιον τρόπο θα ελέγξετε, θα παρακολουθήσετε και θα εποπτεύσετε τα νέα αυτά εγχειρήματα. Θα αναφερθώ τώρα στον κ. Γαβρόγλου. Κύριε Υπουργέ, για τους αναπληρωτές εκπαιδευτικούς θέλω να σας ρωτήσω το εξής: To κόστος έχει προϋπολογιστεί; Επιπλέον, για πόσους εκπαιδευτικούς πρωτοβάθμιας μιλάμε και για πόσους δευτεροβάθμιας; Έχετε έναν τέτοιο διαχωρισμό; Από ποιες πηγές θα πληρώνονται; Από ΕΣΠΑ, από τον προϋπολογισμό; Τελειώνοντας, η δέσμευση του κ. Φίλη για είκοσι πέντε χιλιάδες διορισμούς μονίμων εκπαιδευτικών ισχύει ή όχι;
Εντάξει, αυτά είναι για την τοποθέτησή σας.
Επειδή το ανέφερε, κύριε Πρόεδρε, γι' αυτό το λέω. Σας ευχαριστώ.
Θα δώσω τον λόγο στον κ. Λοβέρδο και μετά θα μιλήσουν οι Υπουργοί. Ορίστε, κύριε Λοβέρδε, έχετε τον λόγο για δύο λεπτά.
Αντιδρώ στον κ. Γαβρόγλου, στον Υπουργό Παιδείας, με τα εξής: Κατ'αρχάς, δεν μπορείτε να λέτε, κύριε Υπουργέ, ότι το θέμα των αναπληρωτών έχετε σκοπό και πράγματι, μπορείτε να το ρυθμίσετε, καταργώντας τους αναπληρωτές και αντικαθιστώντας τους, όπως σωστά θα μπορούσε να είναι κάποια στιγμή, με μόνιμο προσωπικό. Είναι μια ευχή. Και εγώ θέλω να βρεθεί το φάρμακο κατά του καρκίνου, αλλά δεν έχει ακόμα βρεθεί. Αυτό που λέτε, καλό είναι να το λέτε, αλλά θυμίζει λίγο από τα παρελθόντα λόγια σας και δημιουργεί ανασφάλειες γι' αυτά που έχετε στο μυαλό σας να κάνετε. Το σύστημα θα χρειαστεί αναπληρωτές, διότι πρώτον υπάρχει το πρόβλημα με τους διορισμούς και οι σχετικοί περιορισμοί που είναι θέμα γενικότερης πολιτικής, που την υφίσταται το Υπουργείο Παιδείας, όπως και να το κάνουμε και δεύτερον, γιατί πάντα προκύπτουν ζητήματα κενών μέσα στη διάρκεια της χρονιάς, που δεν μπορεί να τα ελέγξετε από την αρχή. Δεν αναφέρομαι μόνο στις εγκυμοσύνες, αλλά και σε άλλα θέματα. Τα ξέρετε. Πάμε τώρα στον ίδιο τον θεσμό του αναπληρωτή. Εμείς δεν είμαστε θετικοί στην αλλαγή που κάνετε σε κάτι που είχα κάνει εγώ το 2014 και είχε πάει και καλά στην πράξη. Δεν είμαστε καθόλου θετικοί. Γιατί λέτε ότι καταργείτε την πρόταξη και αντ' αυτής, η μοριοδότηση; Δεν είναι σωστό. Βάσει των πτυχίων και μεταπτυχιακών που έχεις, μπορείς να εξελιχθείς, αλλά η προσφορά σου σε ένα αντικείμενο είναι αυτό που μετράει πρώτο. Εσύ θα πας βάσει των πτυχίων που θα έχεις ή θα αποκτάς, θα μοριοδοτείσαι περισσότερο, θα εξελίσσεσαι αλλά για την πρόσληψη η υπηρεσία είναι ένα μεγάλο προσόν. Είμαστε αρνητικοί σε αυτήν την αλλαγή. Σας παρακαλώ πάρα πολύ, να μας δώσετε κάποιες απαντήσεις, να καταλάβουμε τουλάχιστον, με καθαρά λόγια, πώς σκέφτεστε.
Θα δώσω τον λόγο στους δύο Υπουργούς από τρία λεπτά να απαντήσουν στα τρία ερωτήματα και μετά συνεχίζουμε κανονικά με τον εισηγητή της Νέας Δημοκρατίας κ. Φορτσάκη. Δευτερολογίες δεν υπάρχουν από τους ερωτώντες. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθητές και μαθήτριες και έξι εκπαιδευτικοί συνοδοί τους από το ελληνικό σχολείο του Ντίσελντορφ της Γερμανίας και είκοσι μία μαθήτριες και μαθητές και μία εκπαιδευτικός από το 8ο Δημοτικό Σχολείο Πετρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Παπαδημητρίου, έχετε τον λόγο για τρία λεπτά να απαντήσετε στο ερώτημα που σας έθεσε ο κ. Μπούρας και ο κ. Αμυράς και μετά ο κ. Γαβρόγλου.
Πρώτα από όλα, θέλω να πω στους κύριους Βουλευτές ότι οι τροπολογίες αυτές είναι προϋποθέσεις της εργαλειοθήκης Νο 3 του ΟΟΣΑ και όπως ξέρετε, αυτές πρέπει να είναι μνημονιακές υποχρεώσεις. Η δεύτερη απάντηση, που ήθελα να δώσω, είναι όσον αφορά την ασφάλεια, τη διακίνηση και τον έλεγχο των προϊόντων. Δεν υπάρχει καμμία αλλαγή σε αυτά. Αυτές οι τροπολογίες έχουν να κάνουν μόνο με την ίδρυση των αγορών και όχι τη διακίνηση ή την ασφάλειά τους.
Τον λόγο έχει ο κ. Γαβρόγλου για τα ερωτήματα που έβαλε ο κ. Αμυράς και ο κ. Λοβέρδος.
Ευχαριστώ, κύριε Πρόεδρε. Ως προς το κόστος, έχει προϋπολογιστεί ότι μεγάλο κομμάτι θα έρθει από τα ΕΣΠΑ. Είναι εγκεκριμένα ποσά και ένα μικρό έρχεται από τον κρατικό προϋπολογισμό. Άρα, είναι προϋπολογισμένο. Υπάρχει εγκεκριμένο και προχωράμε. Είναι για περίπου είκοσι μία χιλιάδες αναπληρωτές συν, πλην χίλιους. Δεν μπορώ να σας πω ακριβώς την κατανομή, αλλά είναι πρωτοβάθμια και δευτεροβάθμια. Ξεπερνάει λίγο τα είκοσι. Είναι τεχνικό το ζήτημα. Αυτό που ρωτήσατε γι' αυτά που έλεγε ο κ. Φίλης, συνεχίζουμε να θεωρούμε ότι είναι σωστά. Αυτές είναι οι ανάγκες, εξ ου και οι είκοσι, είκοσι μία χιλιάδες. Αυτό θα πρέπει να το δούμε πολύ σοβαρά και το βλέπουμε. Το μελετάμε στο πλαίσιο της επιτροπής μελέτης των οικονομικών της εκπαίδευσης που κάναμε, για το πώς θα ξεδιπλωθεί ένα σχέδιο διορισμών, ώστε ο πυρήνας της εκπαίδευσης να βασίζεται σε μόνιμους λειτουργούς της εκπαίδευσης. Θα σχολιάσω λίγο κι αυτά που είπε ο κ. Λοβέρδος. Εκφράζοντας νομίζω κι αυτά που λέμε εμείς, έχει κανείς την εντύπωση ότι η όποια ηγεσία ενός Υπουργείου Παιδείας θα ήταν ευχαριστημένη με τόσους πολλούς αναπληρωτές; Είναι προφανές αυτό και χαίρομαι που το εκφράζετε κι εσείς στη Βουλή. Αυτό σας το λέω συμπληρωματικά, γιατί υπάρχουν ορισμένα πράγματα για τα οποία δεν πρέπει να είμαστε υπερήφανοι ως κοινωνία και ως πολιτεία. Οι εργασιακές συνθήκες των αναπληρωτών θα μπορούσα να πω ότι αγγίζουν τα όρια του απαράδεκτου. Οι άνθρωποι, ως προς τα θέματα υγείας, δεν μπορούν να έχουν τα ίδια δικαιώματα, που έχουν οι υπόλοιποι εκπαιδευτικοί. Οι αναπληρωτές τρέχουν από το ένα άκρο της Ελλάδας στο άλλο, μαζεύοντας μόρια, μακριά από τις οικογένειές τους κ.λπ.. Και να τονίσουμε πως οφείλουμε και σ' αυτούς το γεγονός ότι δεν έχει καταρρεύσει το εκπαιδευτικό μας σύστημα. Άρα, ο στόχος όλων μας πρέπει να είναι οι μόνιμοι διορισμοί, με κανονικές διαδικασίες, ώστε να μην υπάρχει αυτό το, εκπαιδευτικά, αλλά και εργασιακά, απαράδεκτο καθεστώς. Θα έρθω στο τελευταίο κομμάτι. Δεν θέλω να πούμε αν κάποιοι μαθαίνουν περισσότερα ή λιγότερα πράγματα. Υπάρχουν προβλήματα τα οποία, αν θέλετε, μπορούμε να τα συζητήσουμε μετά. Εκείνο που είναι σίγουρο είναι ότι ένα μεγάλο ποσοστό των πτυχιούχων μας - όλων των πτυχιούχων, αλλά το μεγαλύτερο ποσοστό σε τμήματα που έχουν να κάνουν με ειδική αγωγή ή παιδαγωγικά - κάνουν την μεταπτυχιακή τους και πρακτική τους άσκηση σε παραπλήσιους κλάδους. Αυτό είναι κάτι πολύ θετικό, διότι παίρνεις ένα πτυχίο και το πτυχίο αυτό σου ανοίγει ένα φάσμα ειδικοτήτων. Σε στενό θέμα είναι το διδακτορικό σου και το μάστερ σου, αλλά μπορεί να είναι σε παραπλήσιο γνωστικό πεδίο. Εδώ, λοιπόν, είχαμε τον παραλογισμό, συνάδελφοι οι οποίοι είχαν μεταπτυχιακό, διδακτορικό και ενδεχομένως και μια πρακτική άσκηση, να είναι κάτω από τους άλλους πτυχιούχους που είχαν πτυχίο ειδικής αγωγής. Αυτό δεν είναι δίκαιο. Γι' αυτό είπαμε να μοριοδοτούνται όλοι και οι συνάδελφοι αυτοί να έχουν μια έξτρα μοριοδότηση. Επειδή δε, οι αριθμοί είναι τέτοιοι που δεν θα μείνει και κανείς έξω, θα ήθελα κατανόηση και για το πρόβλημα της ισονομίας, αλλά και για το ακαδημαϊκό ζήτημα που κρύβει αυτό το πρόβλημα. Σας ευχαριστώ.
Κύριε Φορτσάκη, έχετε τον λόγο.
Κυρία και κύριε Υπουργέ, κυρίες και κύριοι συνάδελφοι, συζητάμε σήμερα την ενσωμάτωση στην ελληνική νομοθεσία - με καθυστέρηση ενός εξαμήνου, αφού έπρεπε να την είχαμε κάνει ήδη από τον Σεπτέμβρη του 2016 κατά το άρθρο 29- της ευρωπαϊκής οδηγίας 2014/92 του Ευρωπαϊκού Κοινοβουλίου και του Συμβουλίου της 23ης Ιουλίου 2014 για την ρύθμιση του πλαισίου που αφορά στους ευρωπαϊκούς λογαριασμούς πληρωμών. Είναι αναμφισβήτητο γεγονός ότι η χώρα μας έχει την υποχρέωση να ενσωματώσει - έστω κι αργοπορημένα - αυτή την ευρωπαϊκή οδηγία, σεβόμενη τις υποχρεώσεις της. Η οδηγία αφορά ένα σημαντικό τραπεζικό ζήτημα, δεδομένου ότι μέχρι σήμερα η έλλειψη διαφάνειας και συγκρισιμότητας των τελών, καθώς και οι δυσκολίες αλλαγής πληρωμών, δημιουργούσαν προβλήματα στον καταναλωτή και συνέβαλαν στον χαμηλό ανταγωνισμό στον τομέα των λιανικών τραπεζικών υπηρεσιών. Βέβαια, σήμερα θα αναμενόταν να ληφθεί πρωτοβουλία για να λυθούν κατά προτεραιότητα άλλα εξαιρετικά πιεστικά ζητήματα, από τα οποία εξαρτάται η επιβίωση του τραπεζικού μας συστήματος κι όχι αυτά, τα οποία η οδηγία ρυθμίζει κατά προτεραιότητα, για να θυμηθούμε τα μη εξυπηρετούμενα δάνεια και τον εξωδικαστικό συμβιβασμό των οφειλετών. Να θυμίσω ότι βρισκόμαστε σήμερα σε μία εξαιρετικά κρίσιμη κατάσταση σε σχέση με ό,τι ενδιαφέρει τις τράπεζες. Και για να αναφερθώ σε δύο μόλις στοιχεία: Όλοι ξέρουμε ότι από τον Γενάρη μέχρι σήμερα έχουν χαθεί περισσότερα από 4 δισεκατομμύρια, τα οποία έχουν φύγει από τις τράπεζες με διάφορες εκροές - από τα 132 δισεκατομμύρια περάσαμε στα 128 από πέρυσι έως φέτος - και πως χρειάστηκε όλο το 2016 για να μαζευτούν αυτά τα 4 δισεκατομμύρια, που φύγανε μέσα σε δυόμισι μήνες μόνο. Όλοι ξεφορτώνονται τα μετρητά και οι πιστωτικές γραμμές αδειάζουν. Τα κόκκινα δάνεια έχουν χτυπήσει ταβάνι. Τριάντα δισεκατομμύρια είναι η καθυστέρηση μεγαλύτερη από ενενήντα μέρες για τα κόκκινα δάνεια. Από τις τράπεζες έχουν καταγγελθεί 47,7 δισεκατομμύρια, 13,2 είναι σε καθυστέρηση μέχρι και τρεις μήνες και 16,6 δισεκατομμύρια, παρά το γεγονός ότι είναι σε καθυστέρηση, είναι εντελώς αβέβαιης είσπραξης. Οι τράπεζες έχουν ήδη ρυθμίσει δάνεια 46,7 δισεκατομμυρίων, αλλά το 37,5%, δηλαδή τέσσερα στα δέκα περίπου δάνεια που είχαν διακανονιστεί, υπόκεινται ξανά σε ρύθμιση. Αυτά όλα δείχνουν ότι βρισκόμαστε στην πραγματικότητα, μπροστά σε μία κατάσταση, η οποία θα είναι πραγματικά αδιέξοδη, αν δεν ληφθούν επείγοντα μέτρα. Και εκπλήσσομαι που η Κυβέρνηση ασχολείται με θέματα δευτερεύοντα, αντί να ασχολείται κατά προτεραιότητα με θέματα τόσο σημαντικά, από τα οποία εξαρτάται, σε τελική ανάλυση, η επιβίωση της οικονομίας μας. Τέλος πάντων, όπως και να έχει, η ενσωμάτωση αυτής της οδηγίας είναι χρήσιμη, καθώς, εκτός της ανάγκης διασφάλισης μιας ελάχιστης προστασίας του καταναλωτή, ο κατακερματισμός που υπήρχε στην Ένωση στα υφιστάμενα εθνικά ρυθμιστικά πλαίσια, δημιουργούσε σημαντικούς φραγμούς στην ολοκλήρωση της εσωτερικής αγοράς στον τομέα λογαριασμών πληρωμών. Ακόμα, σε διασυνοριακό επίπεδο, οι διασυνοριακές δραστηριότητες στους λογαριασμούς πληρωμών περιορίζονταν, λόγω των εμποδίων που αντιμετώπιζαν οι καταναλωτές, για το άνοιγμα λογαριασμού πληρωμών στο εξωτερικό. Είναι, επομένως, χρήσιμη η θέσπιση μιας ομοιόμορφης δέσμης κανόνων για τη βελτίωση της σύγκρισης των υπηρεσιών λογαριασμών πληρωμών και των σχετικών τελών και την παροχή κινήτρων για την αλλαγή λογαριασμού, καθώς και για την αποφυγή των διακρίσεων, με βάση τον τόπο διαμονής για καταναλωτές, που προτίθενται να ανοίξουν και να χρησιμοποιήσουν λογαριασμό πληρωμών σε διασυνοριακό επίπεδο. Επιπλέον, θα ήθελα να σχολιάσω ότι υπάρχουν ζητήματα, τα οποία η οδηγία δεν θίγει, σχετικά με την προστασία του καταναλωτή, όπως για παράδειγμα η διασφάλισή του σε σχέση με την πληροφόρησή του για τους τόκους, που πληρώνει ή για διάφορα έξοδα. Θα ήταν, λοιπόν, πολύ θετικό αν προστεθεί αυτό. Αν πάρει κανείς και δει έναν λογαριασμό τράπεζας, θα καταλάβει αμέσως ότι είναι εξαιρετικά δύσκολο να αντιληφθεί τι του λέει η τράπεζα. Είναι πνιγμένος ο λογαριασμός μέσα σε μια σωρεία πληροφοριών, οι οποίες είναι συνήθως εμπορικές και διαφημιστικές, τελείως άχρηστες για τον καταναλωτή, οι οποίες αποσκοπούν στο να τον αποπροσανατολίσουν από τη σαφή αντίληψη του λογαριασμού του και επομένως, τον βλάπτουν τα μέγιστα. Καλό θα ήταν να ρυθμιστούν αυτά μαζί με αυτά που λέει η οδηγία και να μην κλείνουμε τα μάτια στα μισά απ' όσα απασχολούν τον καταναλωτή. Η οδηγία, σε γενικές γραμμές έχει μεταφερθεί σωστά στο νομοσχέδιο, πλην ορισμένων σημείων που είχα επισημάνει στην επιτροπή - δυστυχώς δεν είχα λάβει τότε απάντηση από την κυρία Υπουργό - τα οποία και θα ξαναπώ πολύ σύντομα: Στο άρθρο 5 της οδηγίας προβλέπεται η υποχρέωση των παρόχων υπηρεσιών πληρωμών να παρέχουν στον καταναλωτή, σε ετήσια βάση, κατάσταση όλων των τελών που έχουν καταβάλει, ενώ το άρθρο 5 του νομοσχεδίου μιλάει για τριμηνιαία βάση. Σημαντικότερη είναι η απόκλιση από το άρθρο 7 της οδηγίας, σύμφωνα με το οποίο τους διαδικτυακούς τόπους ή υπηρεσίες μπορεί να διαχειρίζεται είτε ιδιωτικός φορέας είτε δημόσια αρχή. Το άρθρο 7 του νομοσχεδίου αναφέρει τη διαχείριση στην Τράπεζα της Ελλάδος. Έχουμε, δηλαδή, μια συνεχή «αλλεργία» της Κυβέρνησης σε κάθε τι το ιδιωτικό. Το άρθρο 17 του νομοσχεδίου προβλέπει κοινή υπουργική απόφαση των Υπουργών Οικονομίας και Ανάπτυξης και Οικονομικών, που μπορεί να επιβάλει στα πιστωτικά ιδρύματα της Ελλάδας να παρέχουν στο πλαίσιο του λογαριασμού πληρωμών και επιπλέον υπηρεσίες σε σχέση με τις βασικές. Σε αυτό το σημείο παρατηρώ ότι το νομοσχέδιο περιέχει πρόβλεψη για αξιολόγηση των αποτελεσμάτων της ανωτέρω Κοινής Υπουργικής Απόφασης ανά τριετία ή όποτε άλλοτε κρίνεται αυτό αναγκαίο από τα συναρμόδια Υπουργεία, ενώ αυτό δεν περιλαμβάνεται στο άρθρο 17 της οδηγίας. Αντιστρόφως, δεν περιλαμβάνεται στο άρθρο 17 του νομοσχεδίου, η πρόβλεψη του άρθρου 17 της οδηγίας να επιτρέπουν τα κράτη - μέλη στα πιστωτικά ιδρύματα να παρέχουν στον καταναλωτή δυνατότητα υπερανάληψης. Θυμίζω ότι υπερανάληψη είναι ρητή σύμβαση πίστωσης, σύμφωνα με την οποία ο πάροχος υπηρεσιών πληρωμών διαθέτει σε καταναλωτή χρηματικά ποσά που υπερβαίνουν το τρέχον υπόλοιπο του λογαριασμού πληρωμών του καταναλωτή. Άρα καταλαβαίνουμε ότι η υπερανάληψη είναι ένα πάρα πολύ σημαντικό σημείο για τον καταναλωτή. Προσθήκη που δεν υπάρχει στην οδηγία βρίσκουμε και ως προς τη διαδικασία αξιολόγησης στο άρθρο 18 του νομοσχεδίου, όπου τα επιβαλλόμενα τέλη και τα σχετικά με αυτά θέματα προβλέπεται ότι ρυθμίζονται και πάλι με Κοινή Υπουργική Απόφαση των Υπουργών Οικονομίας και Ανάπτυξης και Οικονομικών, τα αποτελέσματα της οποίας προβλέπεται να αξιολογούνται ανά τριετία. Και αυτό, λοιπόν, δεν το βρίσκουμε στο σχετικό άρθρο της οδηγίας. Τέλος, σημαντική απόκλιση είναι η εξής: Τα άρθρα 24 και 25 της οδηγίας τιτλοφορούνται «Εναλλακτική επίλυση διαφορών και μηχανισμός σε περίπτωση άρνησης λογαριασμού πληρωμών για τον οποίον καταβάλλεται αντίτιμο». Αυτά δεν περιλαμβάνονται στο νομοσχέδιο, όπως εξάλλου και το άρθρο 28 της οδηγίας, που τιτλοφορείται «Επανεξέταση» και προβλέπει την επανεξέταση της οδηγίας κατόπιν έκθεσης της επιτροπής προς το Ευρωπαϊκό Κοινοβούλιο και το συμβούλιο σχετικά με την εφαρμογή της οδηγίας. Η πρόβλεψη εναλλακτικών μορφών επίλυσης διαφορών και επίλυσης με επανεξέταση, με συμβιβασμό δηλαδή, είναι εξαιρετικά σημαντικές διατάξεις και είναι πάρα πολύ λυπηρό το ότι έχουν παραλειφθεί σε μία περίοδο που ξέρουμε ότι τα δικαστήριά μας βρίσκονται πλέον σε κατάσταση ουσιαστικής αρνησιδικίας. Θα ήθελα τώρα να σχολιάσω στον χρόνο που μου απομένει τις τροπολογίες, σημειώνοντας ευθύς εξαρχής ότι πραγματικά εκπλήσσομαι για τον αριθμό και τη σημασία των τροπολογιών. Ο όγκος των τροπολογιών και η σημασία των διατάξεων των τροπολογιών υπερβαίνει κατά πολύ το αντικείμενο της κύριας ρύθμισης. Αισθάνομαι πραγματικά ότι συμμετέχω σε μία εντελώς υποβαθμισμένη συζήτηση, σε ένα Κοινοβούλιο το οποίο στην πραγματικότητα δεν διαθέτει ούτε την ελάχιστη εξουσία να πληροφορείται σωστά και να μπορεί να συζητά. Είναι πραγματικά λυπηρό, κυρία Υπουργέ, ότι πνίγεται μέσα σε μία σωρεία ασχέτων διατάξεων και τροπολογιών το κύριο αντικείμενο της συζήτησης, ενώ υπάρχει ρητή συνταγματική ρύθμιση η οποία το απαγορεύει και ενώ έχετε ως αντιπολίτευση τόσες φορές στηλιτεύσει παρόμοιες συμπεριφορές προηγούμενων κυβερνήσεων, οι οποίες, όμως, ούτε στο ελάχιστο δεν προσέγγισαν αυτά τα οποία κάνετε εσείς σήμερα. Οι τροπολογίες οι οποίες έχουν κατατεθεί - θα τις πάρω με τη σειρά και θα τις σχολιάσω πολύ σύντομα, γιατί, όπως είπα και προηγουμένως, είναι πάρα πολλές - ξεκινάνε με το άρθρο 27, το οποίο προβλέπει την κάλυψη δαπάνης μισθοδοσίας αποσπάσεων και μετατάξεων υπαλλήλων εποπτευομένων φορέων. Εμείς, η Νέα Δημοκρατία, είχαμε καταψηφίσει τον νόμο Βερναρδάκη - Γεροβασίλη. Είναι γεγονός ότι εδώ χρειάζεται να γίνει μια ρύθμιση. Ωστόσο δημιουργείται δημοσιονομικό κόστος. Θα τοποθετηθούμε πάνω σε αυτήν τη διάταξη όταν έρθει η ώρα της ψηφοφορίας. Το άρθρο 28 για το οποίο μίλησε και ο Υπουργός προηγουμένως, αφορά τη μισθολογική εξομοίωση των υπαλλήλων που υπηρετούν σε τεχνικούς κλάδους με ΤΕ χωρίς πτυχίο. Είναι γεγονός ότι εκείνοι οι οποίοι σπούδαζαν σε διετείς σχολές, όπως ήταν η Σιβιτανίδειος, σε εποχή όπου δεν υπήρχε ακόμα το ΤΕΙ, είναι φυσικό να μην διαθέτουν τα πτυχία τα οποία απαιτούνται πλέον σήμερα. Επομένως, υπό μία έννοια, η μισθολογική εξομοίωση έχει μια βάση. Ωστόσο επισημαίνω στην κυρία Υπουργό, ότι ενώ βελτιώθηκε η διάταξη σημαντικά, εντούτοις παραμένει προβληματική. Και επισημαίνω ότι θα πρέπει να προστεθεί στο «οι υπάλληλοι της παραγράφου 8, του άρθρου 16, του ν.3345/2005…», «…καθώς και οι ΙΔΑΧ…» - το οποίο δεν υπάρχει - , «…εξελίσσονται στα μισθολογικά κλιμάκια…» κ.λπ., μέχρι την τελεία. Και μετά γράφει το άρθρο μέσα: «Οποιαδήποτε αύξηση του μισθού…» - διορθώνω, «όποια αύξηση του μισθού» - «…συμψηφίζεται με προσωπική διαφορά». Όχι. Όποια αύξηση του μισθού προκύπτει, ρυθμίζεται με την παράγραφο όχι 1, αλλά 2 του άρθρου 27, διότι η παράγραφος 1, κυρία Υπουργέ, αναφέρεται σε μειώσεις ενώ η παράγραφος 2 αναφέρεται σε αυξήσεις. Είναι εξαιρετικά πρόχειρη η δουλειά που έχει γίνει σε όλο το μήκος και πλάτος αυτού του νομοσχεδίου. Πραγματικά εκπλήσσομαι που έρχονται τόσο απαράδεκτα πρόχειρα διατάξεις προς συζήτηση στη Βουλή. Ούτε καν, δηλαδή, ενδιαφέρθηκε κανείς να επαληθεύσει ποια είναι η ακρίβεια των άρθρων για τα οποία συζητάμε. Το άρθρο 29 διπλασιάζει σχεδόν τις αποδοχές του Γενικού Διευθυντή και του Αναπληρωτή του Οργανισμού Διαχείρισης Δημοσίου Χρέους. Ακούσαμε ότι δεν βρίσκουμε ανθρώπους που να έρχονται να δουλέψουν με μικρούς μισθούς και χρειαζόμαστε να πάμε στην αγορά να βρούμε ανθρώπους που θέλουν να πληρωθούν ακριβά. Την ώρα που ζουν άνθρωποι με 300 και 400 ευρώ και δεν μπορούν να αγοράσουν γάλα για το παιδί τους, είναι ντροπή να συζητάμε για διπλασιασμό αμοιβών των Γενικών Διευθυντών. Ας έρθει όποιος μπορεί να δουλέψει με τα χρήματα αυτά. Όποιος δεν μπορεί, καλύτερα να βρει δουλειά κάπου αλλού και ας αφήσει το κράτος να διοχετεύει τα χρήματά του εκεί που υπάρχει η μέγιστη ανάγκη. Το άρθρο 30 μιλά για μια ακόμα τροποποίηση του δημοσίου λογιστικού. Αντί να περιορίσει, η διάταξη αυτή αυξάνει τις εξαιρέσεις από την ηλεκτρονική διακίνηση εγγράφων, επομένως και της δέσμευσης πιστώσεων και ανάληψης υποχρεώσεων. Η προχειρότητα - για άλλη μια φορά - της Κυβέρνησης, καταστρατηγεί το στόχο της καθολικής εφαρμογής του δημοσίου λογιστικού. Είμαστε, λοιπόν, αρνητικοί. Το άρθρο 31 ρυθμίζει ζητήματα εσωτερικής οργάνωσης και εσωτερικού ελέγχου των ΔΕΚΟ και θεσμοθετεί το Μητρώο Εσωτερικών Ελεγκτών από το Υπουργείο Οικονομικών. Ενώ είναι σωστό να υπάρξει μητρώο, δεν παρουσιάζεται από τη διαδικασία κανένα εχέγγυο αντικειμενικότητας και διαφάνειας, διότι τελικά όλα εναπόκεινται στον Υπουργό για να αποφασίσει σχετικά. Είναι επομένως αρνητική η διάταξη αυτή. Το άρθρο 32 αποτελεί μια θετική εξέλιξη, καθώς η εισφέρουσα εταιρεία απαλλάσσεται οριστικά από το φόρο για την τυχόν υπεραξία που προκύπτει λόγω της εισφοράς ενεργητικού, εκτός εάν μεταβιβάσει τους αποκτώμενους τίτλους εντός τριετίας από την ολοκλήρωση της εισφοράς. Επισημαίνω ότι σε επίπεδο λήπτριας εταιρείας δεν μπορεί να προκύψει υπεραξία κατά το μετασχηματισμό, αφού τα εισφερόμενα στοιχεία υποχρεωτικά έχουν την ίδια αξία, όπως και πριν την εισφορά. Η διάταξη νομίζω είναι θετική. Το άρθρο 33 συνιστά νομοτεχνική διόρθωση, διότι διορθώνει διπλοπροβλέψεις διαφόρων διατάξεων του Κώδικα Φορολογικής Διαδικασίας σε σχέση με τα πρόστιμα, τα οποία επιβάλαμε δύο φορές. Στο άρθρο αυτό είμαι θετικός. Το άρθρο 34 διευκρινίζει ότι τα πρόστιμα που επιβάλλονται στις λαϊκές αγορές εκ μέρους των πολιτών, όπως η έλλειψη της σχετικής άδειας, δεν εμπίπτουν στο αντικείμενο αρμοδιοτήτων της Τελωνειακής Υπηρεσίας. Στην πραγματικότητα διορθώνει ένα κενό η διάταξη αυτή και είναι θετική. Το άρθρο 35 μιλά για την εναρμόνιση του φορολογικού καθεστώτος που διέπει τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης με αντίστοιχους διεθνείς χρηματοδοτικούς οργανισμούς. Η διάταξη αυτή είναι σωστή. Το άρθρο 36 δίνει εξουσιοδοτικές αρμοδιότητες για ένα σύνολο ρυθμίσεων που προβλέπονται από ένα άρθρο του ν.4446/2016. Στην πραγματικότητα παρατείνει όλα αυτά τα οποία είχαν προβλεφθεί για τις μισθώσεις συγκεκριμένου τύπου ακινήτων. Νομίζω ότι έπρεπε από καιρό να έχει ρυθμιστεί το ζήτημα αυτό. Οι συνεχείς αυτές παρατάσεις δείχνουν σε ποιο βαθμό δεν μπορούμε να εφαρμόσουμε ούτε και τα απλούστερα πράγματα. Στη συνέχεια θα προχωρήσω στο άρθρο 37, το οποίο μιλά για τροποποίηση της σύμβασης «Νιάρχου». Διορθώνονται αυτά που πήραμε είδηση ότι δεν έπρεπε να έχουν γίνει την ημέρα των εγκαινίων. Και αυτό είναι πραγματικά καταπληκτικό! Έρχομαι στο άρθρο 38, το οποίο μιλά για την Επιτροπή Ανθρωπίνων Δικαιωμάτων, η οποία χρειάζεται να προσαρμοστεί στα διεθνή πρότυπα για να μπορέσει να έχει τη σχετική διαπίστευση. Είναι κατ' αρχάς θετικό το ότι η επιτροπή θα αποκτήσει περισσότερο επιστημονικό προσωπικό. Είναι, λοιπόν, θετικό το πλαίσιο της πρόβλεψης. Είμαι, όμως, τελείως αρνητικός - και αυτή η διάταξη έχει προβληθεί κατ' αίτημα της επιτροπής, απ' όσο έχω ενημερωθεί - σχετικά με τον τρόπο με τον οποίο επιλέγονται οι υπάλληλοι που θα έρθουν να στελεχώσουν την υπηρεσία που προβλέπεται τώρα. Διότι αντί να ανατεθεί εξ ολοκλήρου η επιλογή των υπαλλήλων αυτών στην επιτροπή και στον Πρόεδρό της, ο Υπουργός συνεχίζει να ασκεί σημαντική επιρροή και να διατηρεί σημαντική αποφασιστική αρμοδιότητα, πράγμα το οποίο, βεβαίως, απάδει πλήρως προς τον χαρακτήρα της επιτροπής ως ενός οργάνου το οποίο έχει ανεξαρτησία. Το σημείο αυτό, λοιπόν, είναι εξαιρετικά αρνητικό και θα έπρεπε να διορθωθεί, διότι διαφορετικά το περιεχόμενό του είναι τελείως αρνητικό. Το άρθρο 39 παρατείνει για άλλη μια φορά την απομάκρυνση των κτηρίων από την Ακτή Κουμουνδούρου. Πρέπει, επιτέλους, να μπει μια τάξη στο ζήτημα αυτό. Το άρθρο 40 μιλά για τα παράβολα του ελληνικού δημοσίου σε περίπτωση αναβολής της δίκης. Θεωρώ εντελώς απαράδεκτο το ότι η δικονομική μεταχείριση του δημοσίου διαφέρει σε σχέση με τη μεταχείριση του ιδιώτη. Δημόσιο και ιδιώτης στη δίκη πρέπει να έχουν τα ίδια προνόμια και τις ίδιες υποχρεώσεις. Δεν βλέπω, λοιπόν, γιατί θα πρέπει ο ιδιώτης να πληρώνει όταν ζητάει αναβολή από μια δίκη, ενώ το δημόσιο, το οποίο αυτό έχει και το μεγαλύτερο μέρος ευθύνης για τις συνεχείς αναβολές στα δικαστήρια, δεν θα πρέπει να πληρώνει τίποτα. Θεωρώ, δε, ότι αν υιοθετηθεί η διάταξη αυτή, θα πέσει στο Δικαστήριο Ανθρωπίνων Δικαιωμάτων.
Κύριε καθηγητά, τα υπόλοιπα στη δευτερολογία σας.
Θα τελειώσω σε δυο λεπτά. Δεν θα κάνω χρήση, κύριε Πρόεδρε. Θα παραιτηθώ από τη δευτερολογία μου.
Ναι, αλλά ήδη πήγατε στα δεκαεννέα λεπτά.
Σε δύο λεπτά θα έχω τελειώσει.
Έχετε ένα λεπτό να κλείσετε.
Ευχαριστώ. Πρέπει, λοιπόν, οπωσδήποτε να μην γίνει αυτό, γιατί θα έχουμε πρόβλημα. Ούτως ή άλλως, υπάρχει μια σαφής νομολογία, η οποία είναι πάγια. Το άρθρο 41 μιλάει για εισφορά στις αλλοδαπές αεροπορικές εταιρείες. Είναι μια θετική ρύθμιση. Το άρθρο 42 μετατρέπει τις προϋποθέσεις που απαιτούνται για κατοχή βαθμού γενικού διευθυντή στην Αρχή Δημοσίων Εσόδων. Μπορεί να χρειάζεται να γίνει διαφοροποίηση ως προς τις προϋποθέσεις. Ο τρόπος, όμως, με τον οποίο γίνεται, δεν είναι ορθός για τους εξής δύο λόγους: Πρώτον, υπάρχει σημαντική απόκλιση σε σχέση με τον Κώδικα Δημοσίων Υπαλλήλων, ο οποίος κώδικας διαφοροποιείται μόνο στον αριθμό των ετών που προαπαιτούνται ενώ εδώ υπεισέρχεται και άλλη διαφοροποίηση. Και δεύτερον, με τη ρύθμιση που γίνεται, θα μπορεί κάποιος να γίνει γενικός διευθυντής, αλλά δεν θα μπορεί να γίνει διευθυντής. Έχουμε, λοιπόν, εδώ ένα κενό και μια αντίφαση, η οποία είναι εξαιρετικά σημαντική και πρέπει να διορθωθεί. Είμαι αρνητικός, λοιπόν, στη διάταξη αυτή. Με το άρθρο 43, που αφορά τα κόκκιναδάνεια, είμαστε θετικοί. Με το άρθρο 44, σχετικά με τα θέματα φόρων πλοίων, είμαστε θετικοί για τις ισοτιμίες. Όσον αφορά το άρθρο 45, «Καταστατικά οικοδομικών συνεταιρισμών», πρέπει επιτέλους να μπει ένα τέλος και να είναι η τελευταία παράταση αυτή. Θα ήθελα τώρα για να τηρήσω τη δεύτερη…
Κύριε Φορτσάκη, πρέπει να κλείσετε. Παρακαλώ κλείστε.
Έκλεισα ουσιαστικά, κύριε Πρόεδρε. Κλείνω, λέγοντας ότι για τις τελευταίες τροπολογίες που ήρθαν χθες βράδυ, θα τοποθετηθώ όταν τελειώσει η συζήτηση, γιατί δεν έχω προλάβει να τις μελετήσω. Όμως θα ήθελα να απαντήσω στον κύριο Υπουργό, ο οποίος μόλις αποχώρησε, τον κ. Γαβρόγλου. Είναι εντελώς απαράδεκτο να μην προτάσσονται οι πτυχιούχοι ειδικής αγωγής για ένα ζήτημα το οποίο είναι εξαιρετικά σημαντικό για την παιδεία μας. Πάσχουμε τρομερά στο ζήτημα της ειδικής αγωγής. Δεν νοείται αυτοί που έχουν κάνει ειδικές σπουδές τόσων ετών να μην προτάσσονται και να μην έχουν αυτοί την κύρια ευθύνη. Και βεβαίως, τα μεταπτυχιακά έχουν σημασία, αλλά πολύ μικρότερη από την κατοχή κυρίου πτυχίου.
Κύριε Φορτσάκη, παρακαλώ. Με έχετε φέρει σε πολύ δύσκολη θέση. Κλείστε αυτήν τη στιγμή, παρακαλώ.
Ολοκληρώνω, κύριε Πρόεδρε. Στη Νομική Σχολή Αθηνών μπορεί κανείς να κάνει μεταπτυχιακό ή διδακτορικό χωρίς να έχει πτυχίο. Δηλαδή, καταλαβαίνετε, ότι κι ένας μη νομικός μπορεί να κάνει νομικά. Από εκεί να καταλάβετε τι είδους ρύθμιση είναι αυτή που έρχεται για συζήτηση. Ευχαριστώ πολύ.
Είπα εξαρχής ότι οι εισηγητές και οι αγορητές θα έχουν δευτερολογία. Εάν, λοιπόν, παίρνουμε τη δευτερολογία στην πρωτολογία, δεν γίνεται μετά να θέλουμε και δευτερολογία. Εγώ δεν θα μείνω μέχρι το τέλος. Εσείς θα μείνετε.
Έχετε δίκιο, κύριε Πρόεδρε.
Καλύψατε τον χρόνο σας. Τουλάχιστον, θα έχετε ελάχιστο για τη δευτερολογία σας. Μπαίνουμε στους ειδικούς αγορητές. Οι τρεις πρώτοι συνάδελφοι που θα πάρουν τον λόγο είναι ο κ. Αρβανιτίδης από τη Δημοκρατική Συμπαράταξη, ο κ. Γερμενής από τη Χρυσή Αυγή και ο κ. Βαρδαλής από το Κομμουνιστικό Κόμμα Ελλάδας, επίσης με τη σχετική ανοχή που πρέπει να δείχνω σε όλους, αφού έδειξα στους δύο πρώτους. Ο κ. Αρβανιτίδης έχει τον λόγο.
Συζητάμε σήμερα την «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις». Κύριε Πρόεδρε, κυρίες και κύριοι συνάδελφοι, η Κυβέρνηση της ελπίδας και της αλλαγής, η Κυβέρνηση που θα έσπαγε τα δεσμά της χώρας και θα έφερνε ανάπτυξη, η Κυβέρνηση της κάθαρσης και της αξιοκρατίας, δεν προλαβαίνει να αλλάζει κοστούμια για να κρύψει την αλήθεια από τους πολίτες. Όσους λαγούς κι αν βγάλετε από το καπέλο, όσα βαφτίσια κι αν κάνετε, όσες εξεταστικές κι αν στήσετε για αντιπερισπασμό, η παράσταση φτάνει στο τέλος και τα φώτα της αυλαίας θα κλείσουν. Εδώ και τρεις μήνες κανείς σας δεν ασχολείται με τα προβλήματα της κοινωνίας. Εδώ και τρεις μήνες η Βουλή ασχολείται, κατά κύριο λόγο, με κυρώσεις διεθνών συμβάσεων και ευρωπαϊκές οδηγίες, όταν κρίσιμα νομοσχέδια παρέμεναν και παραμένουν επί μήνες στα συρτάρια των Υπουργών. Έπρεπε να φτάσουμε στο τέλος του Μάρτη για να έρθει επιτέλους το νομοσχέδιο για τα κόκκινα δάνεια στη Βουλή. Έπρεπε να φτάσουμε στο τέλος του Μάρτη για να δοθούν τα πρώτα σχολικά γεύματα σε μαθητές της Θεσσαλονίκης. Και βέβαια, ακόμα η αγορά που καταρρέει περιμένει να ξεκινήσει το πρόγραμμα «Εξοικονομώ κατ' οίκον» για να κινηθεί η οικοδομή. Η απόσταση, κύριοι συνάδελφοι της Συμπολίτευσης, που σας χωρίζει από την κοινωνία κάθε μέρα μεγαλώνει και θα συνεχίσει να μεγαλώνει όσο επιλέγετε να κρύβεστε πίσω από τους δανειστές. Εσείς κυβερνάτε τη χώρα. Βρείτε το θάρρος να αναλάβετε τις ευθύνες σας. Λύστε τα προβλήματα για τα οποία σας εμπιστεύτηκαν οι πολίτες ή αποχωρήστε με αξιοπρέπεια. Αυτό που συμβαίνει αυτή τη στιγμή στη χώρα δεν τιμά κανέναν. Όπως είπα και στην επιτροπή, οι αντιφάσεις στην πολιτική σας έχουν ξεπεράσει τα όρια του «άλλα λέω κι άλλα κάνω». Έχουμε φτάσει στο σημείο να έρχονται στη Βουλή νομοσχέδια που δεν μπορούν να εφαρμοστούν. Συζητάμε σήμερα την κύρωση μιας ευρωπαϊκής οδηγίας, με την οποία, υποτίθεται, ότι οι πολίτες θα μπορούν να επιλέγουν εύκολα και γρήγορα τον πάροχο με τις καλύτερες χρεώσεις για να ανοίξουν λογαριασμό πληρωμών. Βέβαια, όλα αυτά τα ωραία ισχύουν για τους άλλους, ισχύουν για τους Ευρωπαίους πολίτες, που δεν βρίσκονται σε καθεστώς κεφαλαιακών ελέγχων. Γιατί ο Έλληνας πολίτης, εδώ κι ενάμισι χρόνο, βρίσκεται αντιμέτωπος με τη θηλιά των capital control και δεν μπορεί να μεταφέρει τον λογαριασμό του από μία τράπεζα σε άλλη τράπεζα. Ζήτησα και στην επιτροπή, κυρία Υπουργέ, να μας πείτε αναλυτικά ποια άρθρα του νομοσχεδίου προσκρούουν συνολικά ή εν μέρει στους περιορισμούς των capital control και η εφαρμογή τους είναι αδύνατη. Σας επισήμανε τα προβλήματα αυτά και ο εκπρόσωπος της Ένωσης Ελληνικών Τραπεζών στην ακρόαση των φορέων. Οφείλετε, επιτέλους, μία απάντηση, αν δεν θέλετε η συζήτηση απλά να έχει φιλολογικό ενδιαφέρον. Αγαπητοί συνάδελφοι, η σημερινή συζήτηση εντάσσεται στο πλαίσιο των πρωτοβουλιών για την τραπεζική ένωση, σε μια Ευρώπη που είναι σαφές ότι έχει χάσει για τα καλά τον προσανατολισμό της. Το πάθημα της παγκόσμιας χρηματοπιστωτικής κρίσης του 2008, δυστυχώς, δεν μας έχει γίνει μάθημα. Η κρίση μας έδειξε ότι απέναντι στις αγορές που λειτουργούν ασύδοτα και κερδοσκοπικά μπορούν να σταθούν μόνο ισχυρά υπερεθνικά μορφώματα, όπως η Ευρωπαϊκή Ένωση. Και για να γίνει αυτό, η Ευρώπη πρέπει να λύσει τα προβλήματά της και να παραμείνει ενωμένη. Άρα το πρώτο και κύριο που πρέπει να κάνει η ελληνική Κυβέρνηση, είναι να μας πει για ποια Ευρώπη θα παλέψει και όχι να λέει ο Πρωθυπουργός ότι ακούει με ενδιαφέρον τη συζήτηση για την Ευρώπη των πολλών ταχυτήτων. Όσο αφήνουμε αυτά τα πράγματα στην τύχη τους, όσο ρίχνουμε νερό στον μύλο των ακραίων νεοφιλελεύθερων, οι οποίοι πιστεύουν ότι οι ανισότητες στον πλανήτη θα λυθούν με φιλανθρωπίες και απλά με χαμηλότερους φορολογικούς συντελεστές, η απάντηση σε όσους στραγγαλίζουν την παραγωγή, την οικονομία, τους μισθούς και τις συντάξεις για να βγάλουν τα κέρδη τους σε φορολογικούς παραδείσους, πρέπει να είναι αμείλικτη. Η απάντηση στα «χρυσά αλεξίπτωτα» και στα golden boys πρέπει να δοθεί στην πράξη, όχι μόνο στα λόγια και δεν αναφέρομαι μόνο στα τραπεζικά στελέχη με τα οποία συνδέθηκε η ορολογία αυτή. Αναφέρομαι και στους δήθεν επενδυτές, οι οποίοι κλείνουν τις επιχειρήσεις τους και αφήνουν στον άσο προμηθευτές και εργαζόμενους, αφού πρώτα φρόντισαν να έχουν μεταφέρει τα λεφτά τους σε ασφαλή καταφύγια. Όσο η κατάσταση αυτή συνεχίζεται, όσο οι ανισότητες διαρρηγνύουν τον κοινωνικό ιστό, τόσο μεγαλώνει η ευθύνη για τις προοδευτικές δυνάμεις του τόπου. Από εμάς περιμένουν οι πολίτες να λύσουμε αυτά τα προβλήματα και όχι από τους συντηρητικούς. Κλείνω την παρένθεση και επανέρχομαι στο νομοσχέδιο. Η οδηγία αφορά μόνο φυσικά πρόσωπα και όχι επιχειρήσεις που θέλουν να χρησιμοποιήσουν ένα λογαριασμό πληρωμών με βασικά χαρακτηριστικά να υπάρχει η δυνατότητα τοποθέτησης χρημάτων, να υπάρχει η δυνατότητα ανάληψης μετρητών και να υπάρχει η δυνατότητα εκτέλεσης και λήψης πληρωμών. Η οδηγία βελτιώνει το υπάρχον καθεστώς σε τέσσερα σημεία. Βοηθά τον πολίτη να καταλάβει το προϊόν του λογαριασμού πληρωμών, να μάθει αναλυτικά τα τέλη που καταβάλλει για κάθε υπηρεσία, να επιλέξει τον πάροχο που του ταιριάζει μέσα από δεδομένα που έχουν κωδικοποιηθεί ομοιόμορφα, ώστε να μπορεί να συγκρίνει εύκολα τις τιμές των χρεώσεων και να επιλέγει, να είναι εύκολη και ομαλή η μετάβαση σε νέο πάροχο χωρίς υπερβολικές χρεώσεις και χρονοβόρες διαδικασίες. Η διαδικασία αυτή δεν αφορά μόνο τις τράπεζες, αφού σύμφωνα με τον ν.3862/2010 πάροχοι που μπορούν να προσφέρουν υπηρεσίες πληρωμών στη χώρα μας μπορεί να είναι τα ιδρύματα έκδοσης ηλεκτρονικού χρήματος, τα γραφεία ταχυδρομικών επιταγών, τα ιδρύματα πληρωμών, η Ευρωπαϊκή Κεντρική Τράπεζα και η Τράπεζα της Ελλάδος, το ελληνικό δημόσιο και φυσικά οι τράπεζες. Χωρίς να θέλω να επεκταθώ αναλυτικά στα άρθρα, θα σας πω ότι η οδηγία έχει δύο βασικούς πυλώνες. Ο πρώτος σχετίζεται με τις ενέργειες δημοσιότητας που είναι υποχρεωμένοι να εφαρμόσουν οι πάροχοι για να μπορούν οι καταναλωτές να συγκρίνουν εύκολα τιμές και ο δεύτερος σχετίζεται με τη διευκόλυνση του καταναλωτή να αλλάξει πάροχο. Υπενθυμίζω ότι κατά τη γνώμη μου το μέρος της διευκόλυνσης είναι πραγματικά ανεφάρμοστο αυτή τη στιγμή λόγω του ότι ισχύουν τα capital control στην ελληνική οικονομία. Από τα άρθρα που έχουν ιδιαίτερο ενδιαφέρον ξεχωρίζει το άρθρο 16, το οποίο δίνει δικαίωμα να ανοίξουν λογαριασμό πληρωμών στα πιστωτικά ιδρύματα που είναι εγκατεστημένα στην Ελλάδα καταναλωτές που δεν έχουν σταθερή διεύθυνση κατοικίας, οι αιτούντες άσυλο και τέλος καταναλωτές που δεν είναι κάτοχοι άδειας παραμονής, αλλά των οποίων η απέλαση είναι αδύνατη για νομικούς ή πραγματικούς λόγους. Το ερώτημα, βέβαια, είναι εάν οι άνθρωποι αυτοί, οι χιλιάδες για παράδειγμα πρόσφυγες που βρίσκονται στη χώρα μας, μπορούν να κάνουν χρήση της συγκεκριμένης διάταξης ή και αυτοί βρίσκονται σε αδυναμία λόγω των capital control. Θέλω, επίσης, να σταθώ στο άρθρο 18 για το θέμα των χρεώσεων. Είναι ένα θέμα που ταλαιπωρεί πραγματικά σημαντικά καταναλωτές και επιχειρήσεις, είτε αυτοί θέλουν να μεταφέρουν λεφτά για να κάνουν πληρωμές σε άλλη τράπεζα είτε δέχονται πληρωμές με POS. Έχουμε επισημάνει πολλές φορές ότι οι τραπεζικές χρεώσεις είναι υπερβολικές και η Κυβέρνηση πρέπει να παρέμβει. Στο παρόν νομοσχέδιο στο άρθρο 18 γίνεται λόγος για εύλογο τέλος, ώστε οι πάροχοι να προσφέρουν τις υπηρεσίες του λογαριασμού πληρωμών με βασικά χαρακτηριστικά. Το τέλος αυτό θα προσδιορίζεται με βάση το εθνικό επίπεδο εισοδήματος και τον μέσο όρο των τελών που χρεώνουν οι πάροχοι. Επειδή η διάταξη είναι αρκετά γενική, εμείς προτείναμε και στην επιτροπή να εκδοθεί Κοινή Υπουργική Απόφαση με την οποία θα εξειδικεύονται περαιτέρω τα κριτήρια αυτά. Ελπίζω η Κυβέρνηση να βρει λίγο χρόνο από την «περήφανη» διαπραγμάτευση και να ασχοληθεί με τα θέματα αυτά. Επίσης, αντίστοιχη εξειδίκευση χρειάζεται και ο ορισμός του ευάλωτου καταναλωτή, ώστε να συμπεριλάβουμε στις ευνοϊκές διατάξεις όλους τους συμπολίτες μας που έχουν πραγματικά ανάγκη. Έρχομαι τώρα στις λοιπές διατάξεις του νομοσχεδίου, οι οποίες με τη γνωστή τακτική και των τροπολογιών λίγο έφτασε να ξεπεράσουν σε αριθμό τα άρθρα της οδηγίας που κυρώνουμε σήμερα. Έχω αναφερθεί αναλυτικά στο περιεχόμενο του στην επιτροπή, γι' αυτό θα σταθώ μόνο στα σημεία που αξίζει να γίνει περαιτέρω συζήτηση. Για το άρθρο 27 έχουμε ζητήσει να μας ενημερώσετε πόσους δημοσίους υπαλλήλους αφορά η συγκεκριμένη διάταξη και τι σημαίνει αυτό για την κινητικότητά τους. Αν, δηλαδή, σκοπεύετε να μετακινήσετε προσωπικό προς τη Γενική Κυβέρνηση ή και εκτός αυτής. Για το άρθρο 29, που αφορά τις αυξήσεις στον ΟΔΔΗΧ, είπα και στην επιτροπή ότι το βασικό πρόβλημα είναι ότι στα μισθολογικά του δημοσίου κάνουμε κάθε φορά ρυθμίσεις αλά καρτ, κατά περίπτωση, αντί να ανοίξουμε τη συζήτηση για ένα σοβαρό αμοιβολόγιο, το οποίο θα διασφαλίζει διαφάνεια για τον φορολογούμενο, αποτελεσματικότητα για τη διοίκηση και αξιοπρεπείς αμοιβές για τους εργαζόμενους. Αν συνεχίσετε έτσι, δεν θα τελειώσουμε ποτέ με το θέμα αυτό, κάτι το οποίο βλέπουμε να μας απασχολεί και στο άρθρο 28 για τη μισθολογική εξομοίωση των υπαλλήλων της κατηγορίας ΔΕ Τεχνικών Εργοδηγών χωρίς πτυχίο ή δίπλωμα ΤΕΙ με τους αντίστοιχους υπαλλήλους της κατηγορίας ΤΕ. Στο άρθρο 30 πιστεύουμε ότι υπάρχει πισωγύρισμα σε σχέση με το πνεύμα του νέου δημόσιου λογιστικού, που μεταφέρει μεγαλύτερη ευθύνη στους ίδιους τους φορείς και όχι στους εξωτερικούς ελεγκτές. Χρειαζόμαστε, λοιπόν, συγκεκριμένες διευκρινήσεις για το πρόβλημα το οποίο θέλετε να αντιμετωπίσετε. Στο άρθρο 31 έχω ζητήσει από την πρώτη συνεδρίαση της επιτροπής να λυθεί το θέμα με τη διατύπωση της παραγράφου 4, η οποία δεν ολοκληρώνεται και υπάρχουν αποσιωπητικά. Ακόμα δεν έχει υπάρξει νομοθετική διόρθωση. Ελπίζω να την κάνετε σύντομα. Στο άρθρο 38 θέλουμε να προτείνουμε δύο νομοτεχνικές βελτιώσεις που πιστεύουμε ότι θα συμβάλουν θετικά στο έργο της Εθνικής Επιτροπής των Δικαιωμάτων του Ανθρώπου. Η πρώτη αφορά στη δυνατότητα της επιτροπής να στεγάζεται στα δικά της γραφεία και η δεύτερη στο επιστημονικό προσωπικό. Συγκεκριμένα προτείνουμε στην παράγραφο 1 μετά τη λέξη «Επιτροπή» να προστεθεί η φράση «στεγάζεται αυτόνομα στα δικά της γραφεία και έχει δικό της επιστημονικό και διοικητικό προσωπικό». Στην παράγραφο 13 η φράση «ανανεωθεί μέχρι δύο φορές» να αντικατασταθεί από τη λέξη «ανανεώνεται» όπως αυτό ίσχυε και στο παρελθόν. Και στην ίδια παράγραφο μετά τη λέξη «καλύπτονται» να προστεθεί η φράση «ύστερα από πρόταση του Προέδρου της Επιτροπής». Για το άρθρο 40 σας έχουμε πει επανειλημμένα ότι η φιλοσοφία του αναβαλόσημου είναι προβληματική και επιβαρύνει τους πιο αδύναμους συμπολίτες μας, που δεν μπορούν να αντέξουν τα δικαστικά έξοδα. Σήμερα έρχεστε να το κάνετε ακόμα πιο προβληματικό, δημιουργώντας διάδικους δύο ταχυτήτων και μεγάλες ανισότητες σε βάρος των πολιτών. Κλείνω με τις τροπολογίες. Είμαστε θετικοί στην τροπολογία 988 για τις ποινές που επιβάλλονται σε φορολογικές παραβάσεις επιχειρήσεων, θα ήθελα, όμως, να κάνω ορισμένες παρατηρήσεις. Με το άρθρο 1 προβλέπεται ότι ένας ελεγχόμενος που δεν παρεμποδίζει τον φορολογικό έλεγχο δεν έχει το δικαίωμα προηγούμενης ακρόασης, ενώ ένας ελεγχόμενος που τον παρεμποδίζει με βία θα το δικαιούται. Εδώ νομίζω ότι πρέπει να μας εξηγήσετε, κυρία Υπουργέ, τι σκοπιμότητα έχει αυτή η διάκριση. Επιπλέον, η φράση της παραγράφου 9 του άρθρου 13 του ν. 2523/1997 πρέπει, κατά τη γνώμη μου, να αντικατασταθεί από τη φράση της παραγράφου 9 του άρθρου 13 του παρόντος νόμου. Θετικοί είμαστε στην τροπολογία 989 με την οποία γίνονται αποσαφηνίσεις στο νομικό πλαίσιο που διέπει τις οργανωμένες χοντρικές αγορές νωπών προϊόντων. Επίσης, θετικοί είμαστε και στην τροπολογία 994 για την παραχώρηση του στρατοπέδου Παύλου Μελά, σύμφωνα με τις κείμενες διατάξεις, μια παραχώρηση ανάσα για τους κατοίκους της δυτικής Θεσσαλονίκης, κάτι που πρέπει να γίνει άμεσα και να προχωρήσουμε στην αξιοποίηση της συγκεκριμένης έκτασης. Αντίθετα, είμαστε αρνητικοί στην τροπολογία 983 για την ειδική αγωγή. Κατ' αρχάς έχει ενδιαφέρον ότι στην αιτιολογική έκθεση παραδέχεστε πως οι είκοσι χιλιάδες μόνιμες προσλήψεις που έχετε εξαγγείλει στην παιδεία δεν πρόκειται να γίνουν όσο εσείς θα είστε στην Κυβέρνηση. Άρα για μια άλλη φορά άνθρακες ο θησαυρός. Κατά δεύτερον, εμείς έχουμε καθαρή θέση ότι προτεραιότητα διορισμού θα πρέπει να έχουν εκπαιδευτικοί με βασικό πτυχίο στην ειδική αγωγή για τον απλούστατο λόγο ότι οι συγκεκριμένοι άνθρωποι δεν έχουν τη δυνατότητα να δουλέψουν πουθενά αλλού, δεν έχουν τη δυνατότητα να δουλέψουν στη γενική εκπαίδευση. Άρα η Δημοκρατική Συμπαράταξη στηρίζει τη ρύθμιση που έκανε ο Ανδρέας Λοβέρδος τον Αύγουστο του 2014 ως Υπουργός Παιδείας. Τέλος, θέλω να πω δυο λόγια και για την τροπολογία 982 που κατέθεσε ο συνάδελφος ανεξάρτητος Βουλευτής Γιώργος Καρράς για τα δάνεια σε ξένο νόμισμα. Έχω ενημερωθεί με σχετικό υπόμνημα και εγώ από τον Σύλλογο Δανειοληπτών Ελβετικού Φράγκου και αν είχε έρθει νωρίτερα η τροπολογία στη Βουλή, θα είχαμε την ευκαιρία να τους ακούσουμε και στην ακρόαση φορέων. Η Δημοκρατική Συμπαράταξη έχει πει σε όλους τους τόνους ότι χρειάζεται άμεσα λύση το θέμα των στεγαστικών δανείων που έχουν συναφθεί με ρήτρα ελβετικού φράγκου. Έχουμε καταθέσει στον δημόσιο διάλογο εδώ και αρκετούς μήνες την πρότασή μας για τα κόκκινα στεγαστικά δάνεια, η οποία περιλαμβάνει ειδική μέριμνα για τους δανειολήπτες σε ελβετικό φράγκο. Οι άνθρωποι αυτοί πληρώνουν υπέρογκα ποσά λόγω της μεταβολής της ισοτιμίας των δύο νομισμάτων. Οι οφειλές τους σε μια περίοδο τεράστιας οικονομικής κρίσης αύξησαν σημαντικά και τις μηνιαίες δόσεις και στο άληκτο κεφάλαιο. Επειδή λοιπόν η τροπολογία του συναδέλφου κινείται στο πολιτικό πλαίσιο που έχουμε θέσει, σας καλούμε, κύριε Υπουργέ, να την κάνετε αποδεκτή. Σας ευχαριστώ πολύ.
Κι εγώ, κύριε Αρβανιτίδη. Ήσασταν άψογος στον χρόνο. Προχωρούμε στον ειδικό αγορητή της Χρυσής Αυγής, τον συνάδελφο κ. Γεώργιο Γερμενή.
Ευχαριστώ. Το προτεινόμενο νομοθέτημα και η οδηγία η οποία ενσωματώνεται στην ελληνική νομοθεσία, υποτίθεται ότι στοχεύει στη θέσπιση κανόνων σχετικά με τη διαφάνεια και τη σύγκριση των τελών που χρεώνουν στους καταναλωτές οι τράπεζες για τη χρήση των λογαριασμών πληρωμών. Ασχολείται δηλαδή με διαδικαστικού τύπου ζητήματα, ενώ την ίδια στιγμή δίνει την ψευδαίσθηση στους πολίτες καταναλωτές ότι, δήθεν, τους παρέχει πληροφόρηση, γνώση και δυνατότητα να συγκρίνουν τέλη και επιβαρύνσεις που θα τους επιβάλλονται από τα πιστωτικά ιδρύματα, έτσι ώστε να πιστεύουν ότι έχουν, δήθεν, την επιλογή για το ποια τράπεζα να διαλέξουν, που και η αυτή η τράπεζα με τη σειρά της θα τους χρεώσει για άλλη μια φορά. Στην πραγματικότητα, απλώς κατοχυρώνεται η ασυδοσία και το ανεξέλεγκτο των χρηματοπιστωτικών ιδρυμάτων και του οικονομικού διευθυντηρίου των Βρυξελλών σε βάρος των πολιτών των ευρωπαϊκών κρατών. Υποτίθεται ότι με το συγκεκριμένο νομοθέτημα λαμβάνονται μέτρα για την πληροφόρηση των πολιτών σχετικά με τα τέλη που επιβάλλονται στους λογαριασμούς πληρωμών από τα πιστωτικά ιδρύματα. Καμμία αναφορά όμως δεν γίνεται στη σκοπιμότητα και στον καταχρηστικό χαρακτήρα και κυρίως στο ποσό που θα χρεώνουν τους καταναλωτές. Παράλληλα, δεν αναφέρεται πουθενά η πρόθεση να μειωθούν τα συγκεκριμένα τέλη και οι επιβαρύνσεις, ώστε να υπάρξει ουσιαστική ελάφρυνση των πολιτών, οι οποίοι έχουν υπερχρεωθεί από τους ιδίους παρόχους αυτών των υπηρεσιών. Η ουσιαστική ελάφρυνση είναι ανέφικτη, εφόσον η μοναδική επιλογή που δίνεται στον Ευρωπαίο πολίτη καταναλωτή είναι απλώς να επιλέξει μόνος του ποια τράπεζα θα τον εκμεταλλεύεται και θα συνεχίζει να πλουτίζει εις βάρος του. Καμμία δυνατότητα επιλογής δεν έχει ο οποιοσδήποτε τολμήσει να αναπτύξει παραγωγική οικονομική δραστηριότητα σε μια Ευρώπη υποταγμένη στους γραφειοκράτες και στους τοκογλύφους των Βρυξελλών. Από τη Σκύλλα στη Χάρυβδη λοιπόν για τους λαούς της Ευρώπης, με μόνο σκοπό τη διασφάλιση του κέρδους των τραπεζών και ενός πανευρωπαϊκού χρηματοπιστωτικού συστήματος, το οποίο δρα σε βάρος των εθνικών οικονομιών. Επιπλέον, το γεγονός ότι δεν υπάρχει δυνατότητα για έλεγχο από τα αρμόδια όργανα του κάθε κράτους μέλους μπορεί να οδηγήσει ακόμα και στην εμφάνιση παράνομων και ανεξέλεγκτων οικονομικών δραστηριοτήτων στην Ευρωπαϊκή Ένωση. Η Ευρώπη θα καταστεί ευάλωτη στην οικονομική διείσδυση του κάθε επιτήδειου, καθώς απουσιάζει οποιαδήποτε ασφαλιστική δικλίδα και οποιοσδήποτε ελεγκτικός μηχανισμός που θα μπορούσε να τον αποτρέψει. Επιπρόσθετα, το νομοθέτημα αυτό αποτελεί μια ακόμη ευκαιρία για την ενίσχυση του κομματικού σας στρατού, θεσπίζοντας νέες θέσεις, με σκοπό να εξυπηρετηθούν οι ανάγκες για ρουσφέτια, ακόμη και τροπολογίες, προκειμένου να περάσουν όσο πιο αθόρυβα γίνεται. Οι διατάξεις στο πρώτο μέρος του νομοσχεδίου θα μπορούσαν ίσως να λειτουργήσουν προς όφελος των καταναλωτών και να συμβάλουν θετικά προς την κατεύθυνση των οικονομικών και επιχειρηματικών δραστηριοτήτων, εάν εφαρμόζονταν σε μια οικονομία και σε μια αγορά η οποία θα διέπετο από συγκεκριμένους κανόνες και θα προσέφερε τη δυνατότητα στους πολίτες να συναλλάσσονται και να δραστηριοποιούνται οικονομικά και επαγγελματικά μέσα σε ένα καθεστώς ασφάλειας και σταθερότητας. Όμως στην περίπτωση της χώρας μας κάθε είδους οικονομική δραστηριότητα έχει τελειώσει λόγω των μνημονιακών πολιτικών. Η υπερχρέωση και τα κόκκινα δάνεια έχουν προκαλέσει οικονομική ασφυξία στην αγορά και έχουν ακυρώσει κάθε προσπάθεια οικονομικής και επιχειρηματικής δραστηριοποίησης. Επιπλέον, τα περίφημα capital control δεν αφήνουν περιθώριο για την επανεκκίνηση της οικονομίας και έχουν ως συνέπεια να θεωρούνται οι Έλληνες πολίτες δεύτερης και τρίτης κατηγορίας στις αγορές της Ευρωπαϊκής Ένωσης. Είναι υποκρισία, λοιπόν, να νομοθετούμε σήμερα για θέματα διαδικαστικά, τη στιγμή που φλέγοντα ζητήματα απασχολούν τόσο τους απλούς καταναλωτές όσο και όσους δραστηριοποιούνται στην αγορά εργασίας και στους επαγγελματικούς εμπορικούς και παραγωγικούς κλάδους της εθνικής μας οικονομίας. Ιδιαίτερα μάλιστα, όταν αυτά τα διαδικαστικά θέματα στην ουσία θα διασφαλίσουν τα συμφέροντα των τραπεζών και όχι των πολιτών. Συγκεκριμένα, το άρθρο 18 χρησιμοποιεί τον όρο «εύλογο» για τα τέλη και τις επιβαρύνσεις που επιβάλλονται στους καταναλωτές, δίχως όμως να εξειδικεύει ποια είναι ακριβώς τα όρια αυτών των «εύλογων» επιβαρύνσεων, ώστε να προστατευτούν οι καταναλωτές, οι οποίοι για πολλές δεκαετίες έχουν πληρώσει, δίχως να υπάρχει ανάγκη, ανυπολόγιστα ποσά στα πιστωτικά ιδρύματα, που τα επέβαλλαν μονομερώς με καταχρηστικές, επαχθείς και παράνομες χρεώσεις.
Κύριε Γερμενή, την ανοχή σας για δεκαπέντε δεύτερα.
Μάλιστα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Μεσαριάς Σαντορίνης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ευχαριστώ, κύριε Γερμενή, συνεχίστε.
Δεν μπορεί, για παράδειγμα, η ρύθμιση για την οποία μιλάμε σήμερα, η οποία αναφέρεται στο δελτίο πληροφόρησης που χορηγείται από τις τράπεζες στους καταναλωτές, να χρησιμοποιείται ως άλλοθι για να καλύψει τις ευθύνες ενός πολιτικού και χρηματοπιστωτικού κατεστημένου, το οποίο για πολλά χρόνια έχει οδηγήσει τους καταναλωτές στην υπερχρέωση και στην οικονομική καταστροφή. Δεν είναι δυνατόν οι εκπρόσωποι ενός συστήματος, το οποίο όχι μόνο ανέχθηκε, αλλά και προώθησε την απάτη των δανείων σε ελβετικά φράγκα, καταστρέφοντας δεκάδες χιλιάδες δανειολήπτες, να εμφανίζονται τώρα ως αυτόκλητοι προστάτες των καταναλωτών ασχολούμενοι με μικρότερης σημασίας θέματα. Η Χρυσή Αυγή δεν δέχεται να συμμετάσχει σε μια τέτοιου είδους κοροϊδία εκ μέρους της Κυβέρνησης και κατά των καταναλωτών και δανειοληπτών και λογικό είναι να καταψηφίσουμε το εν λόγω νομοσχέδιο. Όσον αφορά τα άρθρα μιλήσαμε διεξοδικά κατά τη διάρκεια της επιτροπής. Σήμερα θα αναφερθώ συγκεκριμένα σε δύο άρθρα, στο άρθρο 27 και στο άρθρο 29, που είναι αυτά που μας κάνουν τη μεγαλύτερη εντύπωση. Συγκεκριμένα, στο άρθρο 27 ρυθμίζονται θέματα σχετικά με τον τρόπο που καταβάλλεται η μισθοδοσία σε περιπτώσεις μετατασσόμενων ή αποσπασμένων υπαλλήλων από θέσεις της Γενικής Κυβέρνησης σε θέσεις μη καλυπτόμενες από τον τακτικό προϋπολογισμό, μέσω μεταφοράς κονδυλίων σε διαφορετικούς κωδικούς ή φορείς ειδικής επιχορήγησης προς τους οποίους λαμβάνουν χώρα οι μετατάξεις ή οι αποσπάσεις. Εδώ πρόκειται για διάταξη η οποία αφήνει ανοιχτό το έδαφος σε αδιαφανείς διαδικασίες, ιδίως όσον αφορά στη μεταφορά κονδυλίων και στις αναφερόμενες επιχορηγήσεις χωρίς να υπάρχει η δυνατότητα επαρκούς εποπτείας από τους ελεγκτικούς μηχανισμούς. Ταυτόχρονα προκαλεί επιβάρυνση στον Προϋπολογισμό και ενισχύει την γραφειοκρατία. Φυσικά και είμαστε κατά. Στο άρθρο 29 που μόλις ανέφερα, εξαιρούνται από το ανώτατο όριο οι πάσης φύσεως αποδοχές που λαμβάνουν ο Γενικός Διευθυντής και ο Αναπληρωτής Γενικός Διευθυντής του Οργανισμού Διαχείρισης Δημοσίου Χρέους. Πρόκειται για μία ρύθμιση προκλητική, ενδεικτική του θράσους με το οποίο η Κυβέρνηση στέκεται απέναντι σε ολόκληρη την κοινωνία. Την ίδια στιγμή που οι Έλληνες πολίτες εξοντώνονται οικονομικά, στερούμενοι ακόμη και τα στοιχειώδη, οι κυβερνητικοί «φωστήρες» νομοθετούν επί της ουσίας την κατακόρυφη αύξηση των απολαβών κάποιων εκ των πλέον υψηλόμισθων κυβερνητικών στελεχών. Εμείς, ως Χρυσή Αυγή, θα πούμε να πάρετε αυτά τα στελέχη που παίρνουν αυτούς τους παχυλούς μισθούς και να τους πάτε μία βόλτα στο Αιγάλεω, στο Περιστέρι, στο Πέραμα, στις λαϊκές γειτονιές για να δουν και να δείτε όλοι μαζί πού ζει η ελληνική κοινωνία και μετά να αποφασίσετε για τους παχυλούς μισθούς που θα δίνετε σε αυτούς τους κυρίους. Εγώ το μόνο που έχω να πω από αυτό εδώ το Βήμα είναι: Αίσχος! Σας ευχαριστώ.
Προχωρούμε με τον ειδικό αγορητή του Κομμουνιστικού Κόμματος Ελλάδας, τον κ. Αθανάσιο Βαρδαλή. Έχετε τον λόγο, κύριε Βαρδαλή.
Ευχαριστώ, κύριε Πρόεδρε. Για το πρώτο μέρος του νομοσχεδίου, κυρίες και κύριοι Βουλευτές, που αφορά δηλαδή την ενσωμάτωση της οδηγίας 2014/92, τα πράγματα νομίζω είναι ξεκάθαρα. Η ίδια η οδηγία έχει στόχο να συμβάλλει στην ανταγωνιστικότητα, στην ανάπτυξη, να δημιουργήσει τις προϋποθέσεις ώστε να εφαρμοστούν οι τέσσερις ελευθερίες της Συνθήκης του Μάαστριχτ, δηλαδή η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Η συγκεκριμένη οδηγία είναι καθοριστικής σημασίας, γιατί καθιερώνει ενιαίους κανόνες για να αντιμετωπίσει το ζήτημα της «χαμηλής κινητικότητας των καταναλωτών» - αυτά λέγονται στην αιτιολογική έκθεση - μέσα από τη σύγκριση των υπηρεσιών λογαριασμών πληρωμών των σχετικών τελών με την παροχή κινήτρων για την αλλαγή λογαριασμού πληρωμών, καθώς και το άνοιγμα λογαριασμών πληρωμών σε διασυνοριακό επίπεδο. Και είναι καθοριστικής σημασίας γιατί ανοίγει νέες κερδοφόρες αγορές για το μεγάλο κεφάλαιο. Αυτή η οδηγία είναι ενταγμένη σε μία γενικότερη πολιτική της Ευρωπαϊκής Ένωσης για τη διευκόλυνση της δράσης του κεφαλαίου. Στην ίδια κατεύθυνση κινούνται μέτρα όπως η ενιαία αγορά για ενυπόθηκα δάνεια, να υπάρχει ανεμπόδιστη επιλογή φορέα δανεισμού ανεξάρτητα από χώρα, η πρόταση για χώρο ενιαίων πληρωμών, όπου περιλαμβάνεται ο ενιαίος λογαριασμός για όλη την Ευρωπαϊκή Ένωση και για τις επιχειρήσεις και τέλος η διευκόλυνση της διασυνοριακής διακίνησης χρήματος στις χώρες - μέλη της Ευρωπαϊκής Ένωσης. Ταυτόχρονα, προωθείται ακόμη μεγαλύτερη στήριξη του χρηματιστηριακού κεφαλαίου, των συγχωνεύσεων, των εξαγορών, της συγκέντρωσης και συγκεντροποίησης παραπέρα του κεφαλαίου. Από όλα τα παραπάνω γίνεται φανερό ότι τα κριτήρια σύγκλισης και η πολιτική των καπιταλιστικών αναδιαρθρώσεων έχουν οργανική σύγκλιση στη μεταξύ τους σχέση. Για παράδειγμα, οι αναδιαρθρώσεις υπηρετούν τις τέσσερις ελευθερίες, που είναι η καρδιά της Οικονομικής Νομισματικής Ένωσης και επικεντρώνεται στην εξής μία: την ελεύθερη κίνηση των κεφαλαίων. Όλα αυτά τα μέτρα έχουν οργανική σχέση μεταξύ τους, γιατί υπηρετούν τις ανάγκες της συσσώρευσης, της αναπαραγωγής του κεφαλαίου, της δυνατότητας να ανταπεξέρχεται στον οξύτατο ανταγωνισμό και μάλιστα σε περίοδο καπιταλιστικής οικονομικής κρίσης. Ο ανταγωνισμός από την άλλη μεριά απαιτεί τη μέγιστη ελευθερία κίνησης κεφαλαίων και εμπορευμάτων. Η Κυβέρνηση και τα άλλα κόμματα της Αντιπολίτευσης που υποστηρίζουν τον δρόμο της εμβάθυνσης της ευρωπαϊκής ενοποίησης, ισχυρίζονται πως από τη συγκεκριμένη οδηγία θα ωφεληθούν οι καταναλωτές, γιατί μέσα από την ανάπτυξη του ανταγωνισμού θα μειωθούν τα τέλη, αλλά ταυτόχρονα θα έχουν και τη δυνατότητα να κάνουν σύγκριση του ύψους αυτών των τελών και άρα να επιλέγουν την πιο συμφέρουσα γι' αυτούς λύση. Και όλα τα παραπάνω, τα λέτε τη στιγμή που ετοιμάζεστε να μειώσετε και άλλο τις συντάξεις, το αφορολόγητο των λαϊκών στρωμάτων και στην πράξη να μειώσετε και άλλο το πραγματικό εισόδημά τους. Όμως η αιτιολογική έκθεση γι' αυτό το ζήτημα είναι και εδώ ξεκάθαρη. Λέει τα εξής: «Τα εν λόγω μέτρα θα παράσχουν κίνητρα για την είσοδο των παρόχων υπηρεσιών πληρωμών στην εσωτερική αγορά και θα διασφαλίσουν ισότιμους όρους ανταγωνισμού, για να υπάρξει αποδοτική κατανομή πόρων στο εσωτερικό της αγοράς λιανικών χρηματοπιστωτικών υπηρεσιών». Άρα με απλά λόγια, αυτό που πρωτίστως τους ενδιαφέρει στην προκειμένη περίπτωση, είναι πώς θα βρουν διέξοδο να επενδυθούν λιμνάζοντα κεφάλαια στον συγκεκριμένο κλάδο, πώς θα εξασφαλίσουν ίσους όρους ανταγωνισμού αυτών των κεφαλαίων. Αυτή είναι αλήθεια που πάτε να κρύψετε, ότι σε κάθε περίπτωση το βασικό που θα πρέπει να είναι εξασφαλισμένο είναι το κέρδος των τραπεζικών ομίλων και των παρόχων. Και αυτό το κέρδος θα προέλθει από τους εργαζόμενους καταναλωτές αυτών των χρηματοπιστωτικών υπηρεσιών. Μπορεί ενδεχομένως στην αρχή για ένα μικρό διάστημα οι τιμές για ορισμένες υπηρεσίες να μειωθούν πρόσκαιρα, όμως με την ανάπτυξη του ανταγωνισμού, τη συγκέντρωση και συγκεντροποίηση, τη συγκέντρωση της πίτας σε λίγα χέρια, τα τέλη θα πάρουν και πάλι την ανηφόρα. Άλλωστε, εσείς δεν ήσασταν που υποστηρίζατε πως με την ενοποίηση της Ευρωπαϊκής Ένωσης στην Οικονομική Νομισματική Ένωση θα έρθει η σύγκλιση των οικονομιών, των μισθών και του βιοτικού επιπέδου των εργαζομένων; Εσείς δεν μας βομβαρδίζατε πως τα ιδανικά της αλληλεγγύης, της ειρήνης και της κοινωνικής δικαιοσύνης ήταν αυτά που έδιναν ώθηση σε αυτή τη δυναμική πορεία της Ευρωπαϊκής Ένωσης; Τι αποδείχθηκε όλα αυτά τα χρόνια; Πως όλα αυτά που λέγατε ήταν μια ουτοπία. Όχι μόνο σύγκλιση δεν είχαμε, αλλά το χάσμα μεταξύ των οικονομιών των χωρών μελών της Ευρωπαϊκής Ένωσης μεγάλωσε παραπέρα. Αυτό συνέβη γιατί παρά τις κοινές στοχεύσεις των αστικών τάξεων των χωρών της Ευρωπαϊκής Ένωση, δεν μπορούσαν να αναιρέσουν την επίδραση του νόμου της ανισόμετρης ανάπτυξης, την αλλαγή του συσχετισμού δυνάμεων μεταξύ των κρατών - μελών της Ευρωπαϊκής Ένωσης, τον ανταγωνισμό και τις αντιθέσεις που έχουν μεταξύ τους. Έχει αποδειχθεί ιστορικά ότι η νομισματική συγκόλληση κρατών που έχουν διαφορετική οικονομική ισχύ, διαφορετικό επίπεδο παραγωγικότητας, όχι μόνο δεν άμβλυνε αλλά όξυνε την ανισομετρία μεταξύ αυτών των χωρών. Μια απλή σύγκριση στην πορεία της Γερμανίας και της Γαλλίας, δύο βασικών κρατών του λεγόμενου «σκληρού πυρήνα», δείχνει ανάγλυφα αυτή την τάση απόκλισης. Γιατί δίπλα στα παραπάνω που αναφέρθηκαν υπάρχουν και λειτουργούν οι οικονομικές καπιταλιστικές κρίσεις, το κυνήγι του μέγιστου ποσοστού κέρδους, ο νόμος της συγκέντρωσης και συγκεντροποίησης του κεφαλαίου. Η ανάπτυξη του ανταγωνισμού, που όλοι σας υποστηρίζετε πως θα βγάλει τη χώρα από την καπιταλιστική οικονομική κρίση, έφερε τη συρρίκνωση μιας σειράς κλάδων. Προχώρησαν οι εξαγορές και οι συγχωνεύσεις. Αυξήθηκε το έλλειμμα του αγροτικού εμπορικού ισοζυγίου. Λεηλατήθηκαν μισθοί και συντάξεις. Καταργήθηκαν εργατικές κατακτήσεις, όπως το οκτάωρο και οι συλλογικές συμβάσεις. Έγιναν κανονικότητα οι ελαστικές σχέσεις εργασίας. Ξηλώθηκε η κοινωνική ασφάλιση. Πάρθηκαν πίσω μια σειρά από εργατικά δικαιώματα. Και τώρα, αλίμονο σε όσους σας πιστέψουν για μια ακόμη φορά. Αλίμονο σε όσους ακόμα και τώρα δώσουν βάση στα λεγόμενά σας πως με την εξασφάλιση της απρόσκοπτης κίνησης κεφαλαίων, εμπορευμάτων, προσώπων και υπηρεσιών θα ωφεληθούν οι εργαζόμενοι και τα λαϊκά στρώματα. Έχει πλέον αποδειχθεί στην πράξη πως η Ευρωπαϊκή Ένωση αποτελεί μια προωθημένη καπιταλιστική ένωση, δηλαδή μια προωθημένη μορφή συμμαχίας των καπιταλιστικών κρατών στην Ευρώπη, με στόχο την ενίσχυση των δικών της μονοπωλίων. Όλοι σας υποστηρίζετε πως το βάθεμα της Ευρωπαϊκής Ένωσης ήταν μονόδρομος και μάλιστα χωρίς επιστροφή. Τώρα τι έχετε να πείτε για τη συζήτηση που άνοιξε για το μέλλον της Ευρωπαϊκής Ένωσης, τη Λευκή Βίβλο, τις προτάσεις Γιούνκερ; Εσείς δεν ήσασταν που προσπαθούσατε να πείσετε τον λαό πως η Ευρωπαϊκή Ένωση είναι θέσφατο, κάτι το οποίο υπάρχει πέρα και έξω από την εξέλιξη, την ίδια την ταξική πάλη, τους συσχετισμούς των δυνάμεων; Τίποτα από όλα αυτά που λέγατε, δεν ισχύει. Τίποτα δεν είναι δεδομένο. Το άνοιγμα της συζήτησης για Ευρωπαϊκή Ένωση διαφορετικών ταχυτήτων αποτελεί προσαρμογή στο εσωτερικό της των δεδομένων που έχει διαμορφώσει η ανισόμετρη ανάπτυξη ανάμεσα στα κράτη - μέλη, σε μια προσπάθεια να μην χρεωθούν τη χασούρα της διαχείρισης του ιδιωτικού και κρατικού χρέους, την απαξίωση, δηλαδή, κεφαλαίου, που είναι αναγκαία για να πάρει μπροστά η καπιταλιστική οικονομία. Το τι θα γίνει θα εξαρτηθεί από την έκβαση των ανταγωνισμών ανάμεσα στις μερίδες του κεφαλαίου. Έχει αποδειχθεί, όμως, στην πράξη πως η καπιταλιστική Ευρωπαϊκή Ένωση δεν αποτελεί ένα συνεκτικό, σταθερό και μόνιμο σχήμα. Πώς έχουν έρθει τα πράγματα όμως! Εκεί που ήσασταν σχεδόν σίγουροι για το μέλλον της Ευρωπαϊκής Ένωσης, τώρα ζείτε με τον φόβο για το αύριο, την αγωνία για το αβέβαιο μέλλον της ευρωζώνης. Κατά τη γνώμη μας, το σίγουρο είναι πως υπάρχει διέξοδος προς όφελος του λαού. Μόνο που αυτή η διέξοδος δεν έχει καμμία σχέση με το παραμύθι της Κυβέρνησης και των άλλων κομμάτων του ευρωμονόδρομου ότι θα μετατραπεί αυτή σε Ευρωπαϊκή Ένωση με δημοκρατική και κοινωνική ευαισθησία, μια Ευρώπη της αλληλεγγύης, της φιλολαϊκής ανάπτυξης, ούτε, βεβαίως, με το οπορτουνιστικό παραμύθι της σωτηρίας με την καπιταλιστική Ελλάδα της δραχμής. Για τον εργαζόμενο λαό μόνη διέξοδος και λύση προς όφελός του, είναι η συγκρότηση της κοινωνικής συμμαχίας, που με την ανασύνταξη και αντεπίθεση του εργατικού - λαϊκού κινήματος μπορεί να αλλάξει τους πολιτικούς και κοινωνικούς σχηματισμούς, να ανατρέψει τον καπιταλιστικό δρόμο ανάπτυξης, να δημιουργήσει τις προϋποθέσεις για να πάρει ο ίδιος ο λαός την εξουσία και να την αξιοποιήσει για την ικανοποίηση των δικών του αναγκών. Έρχομαι τώρα σε μερικές επισημάνσεις για τις λοιπές διατάξεις και τις τροπολογίες που έχουν κατατεθεί. Εδώ να πω και μια κουβέντα για κάτι που, εν πάση περιπτώσει, συζητάμε σε κάθε νομοσχέδιο. Μέχρι και πριν από δέκα λεπτά ήρθαν άλλες δύο τροπολογίες. Η μία από αυτές μάλιστα είναι πάνω από είκοσι σελίδες. Σε αρκετές από αυτές, όπως και σε αρκετά άρθρα, έχουμε τοποθετηθεί στις επιτροπές. Λόγω χρόνου δεν θα αναφερθώ πάλι σε αυτές. Θέλω να επισημάνω ορισμένα ζητήματα στις πιο σημαντικές - εν πάση περιπτώσει αυτές που θεωρούμε εμείς - από τις υπόλοιπες που δεν έχουμε τοποθετηθεί. Κατ' αρχάς για το άρθρο 29. Εδώ είναι προφανές πως πρόκειται για πρόκληση. Την ώρα που μειώνετε μισθούς και συντάξεις, που είστε έτοιμοι να μειώσετε ακόμη περισσότερο το αφορολόγητο των λαϊκών στρωμάτων, έρχεστε και αυξάνετε τους μισθούς του Γενικού Διευθυντή και του αναπληρωτή του στον Οργανισμού Διαχείρισης Δημοσίου Χρέους από 4.600 ευρώ, περίπου, σε 8.315 ευρώ. Επίσης, κατά τη γνώμη μας, είναι προκλητικό αυτοί που έχουν φέρει σε αυτήν την κατάσταση τους εργαζόμενους - δηλαδή αυτοί που κυβέρνησαν τα προηγούμενα χρόνια, η Νέα Δημοκρατία και το ΠΑΣΟΚ - και εννοώ τους εργαζόμενους και τους συνταξιούχους με τις μειώσεις στους μισθούς και τις συντάξεις, να σηκώνουν τώρα την παντιέρα γι' αυτό το ζήτημα. Εμείς είμαστε ξεκάθαροι. Αυτό που ζητάμε και αυτό που χρειάζεται να γίνει είναι να αυξηθούν οι μισθοί και οι συντάξεις, να πάρουν πίσω αυτά που τους πήρατε στα επτά - οκτώ χρόνια της κρίσης για να μπορέσουν να ζήσουν ανθρώπινα. Έρχομαι τώρα στην τροπολογία του Υπουργείου Παιδείας για τους αναπληρωτές και την ειδική αγωγή. Εδώ, κατά τη γνώμη μας - και δεν είναι καθόλου σπέκουλα, όπως ισχυρίστηκε ο κύριος Υπουργός, φαντάζομαι δεν αναφερόταν στο Κομμουνιστικό Κόμμα - υπάρχει μία κυνική ομολογία συνέχισης της αδιοριστίας και των μετακινήσεων, τουλάχιστον μέχρι το 2020- και λέω τουλάχιστον γιατί από εκεί και πέρα βλέπουμε τι θα γίνει. Αντί δηλαδή για μόνιμες προσλήψεις είκοσι χιλιάδων εκπαιδευτικών που είχαν εξαγγείλει, τώρα δηλώνουν ότι αυτή η απαράδεκτη κατάσταση θα συνεχιστεί μέχρι το 2020. Τι μας είπε ο κύριος Υπουργός εδώ, παρουσιάζοντας την τροπολογία; Κατά τη γνώμη μας, για να καθησυχάσει τους εκπαιδευτικούς και το κίνημά τους έταξε - προσέξτε! - όχι προσλήψεις, αλλά ανακοινώσεις μετά το πέρας της αξιολόγησης. Θα κάνουμε δηλαδή ανακοινώσεις, αν μας το επιτρέψουν και θα δούμε πότε θα μπορέσουμε να κάνουμε προσλήψεις μόνιμου εκπαιδευτικού προσωπικού. Σε κάθε περίπτωση όμως οι προσλήψεις μόνιμου εκπαιδευτικού προσωπικού είναι συνδεδεμένες με το τρίτο μνημόνιο που έχετε ψηφίσει όλοι σας. Η όλη σας λογική αποσκοπεί ακριβώς στη διαχείριση αυτού του ζητήματος. Δεύτερον, μας είπε ο κύριος Υπουργός πως έχει πέσει πολλή σπέκουλα και κυρίως φαντάζομαι πως αναφερόταν σε αυτούς που διαμαρτύρονται, δηλαδή στους εργαζόμενους και τα συλλογικά τους όργανα, που διαφωνούν με την παράταση αυτής της απαράδεκτης κατάστασης με τους αναπληρωτές. Τι μας είπε; Βάλαμε δύο χρόνια και όχι ένα για την παράταση αυτού του καθεστώτος, γιατί αναπληρωτές θα χρειαζόμασταν ακόμα και αν κάναμε μόνιμες προσλήψεις. Τότε, γιατί βάζετε δύο χρόνια; Γιατί δεν βάζετε πέντε, δέκα χρόνια; Γιατί δεν το κάνετε μόνιμο, αφού θα χρειάζεστε μόνιμα αυτή την κατάσταση; Κατά τη γνώμη μας, έχει να κάνει με το προηγούμενο θέμα που σας είπα. Τώρα υποσχόμαστε προσλήψεις και μετά το 2020, που το πιο πιθανό είναι να μην βρίσκονται και στην κυβέρνηση, - σε εισαγωγικά - «έχει ο Θεός». Ευχαριστώ, κύριε Πρόεδρε.
Και εγώ ευχαριστώ, κύριε συνάδελφε. Έχει γίνει μια αμοιβαία μετάθεση και θα μιλήσει ο κ. Κατσιαντώνης από την Ένωση Κεντρώων πρώτα και ύστερα ο κ. Δημήτριος Καμμένος. Κύριε Κατσιαντώνη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η ενσωμάτωση της σχετικής οδηγίας είναι από κάθε άποψη ωφέλιμη για την ελληνική αγορά των υπηρεσιών πληρωμών. Όμως για να προκύψει ωφέλεια, θα χρειαστεί να βρεθεί κοινή πρόθεση από όλους για την υλοποίηση των νέων δεδομένων. Θεωρώ κατ' αρχάς δεδομένο ότι η έναρξη ισχύος θα προσδιοριστεί με τον χρόνο δημοσίευσης του νόμου. Ομοίως, θεωρώ χρήσιμο το να δοθεί ένα εύλογο χρονικό περιθώριο, για παράδειγμα τέσσερις με έξι μήνες, σε σχέση με την έναρξη ισχύος των διατάξεων των άρθρων 14, δηλαδή περί πληροφόρησης σχετικά με την υπηρεσία αλλαγής λογαριασμού και 20 παράγραφος 2 περί γενικών πληροφοριών για λογαριασμούς πληρωμών με βασικά χαρακτηριστικά και αυτό γιατί για τις συγκεκριμένες αλλαγές όλοι αντιλαμβανόμαστε ότι θα πρέπει να υπάρξει διάστημα μετάπτωσης των χρηματοπιστωτικών συστημάτων και όχι μόνο ιδρυμάτων πληρωμών. Έτσι, δεν θα έχει κανείς μετά δικαιολογίες και ενστάσεις λέγοντας ότι δεν πρόλαβε να οργανώσει τα συστήματά του, οπότε θα είναι μονόδρομος η μετακύλιση της ωφέλειας στους καταναλωτές. Κατά τα λοιπά, τα άρθρα που αφορούν στην ενσωμάτωση της οδηγίας, θεωρώ ότι καλύπτουν τα απαιτούμενα για τη θέσπιση του σχετικού νομοθετικού πλαισίου. Έτσι, λοιπόν, βλέπω ή τουλάχιστον προσδοκώ ότι έρχονται σε θετική κατεύθυνση γενικώς οι επερχόμενες αλλαγές και θα τοποθετηθώ αναλυτικά. Θετική είναι η θέσπιση, με το άρθρο 2, του καταλόγου με αντιπροσωπευτικές υπηρεσίες που συνδέονται με λογαριασμό πληρωμών που υπόκεινται σε καταβολή τέλους. Θετική είναι η πρόβλεψη, στο άρθρο 4, της υποχρέωσης των παροχών υπηρεσιών πληρωμών να παρέχουν στον καταναλωτή πριν την υπογραφή της σύμβασης το δελτίο πληροφόρησης, ως προς τα επιβαλλόμενα τέλη για κάθε υπηρεσία. Θετική, είναι, επίσης, η πρόβλεψη του άρθρου 7, ως προς τον τρόπο της ενημέρωσης των καταναλωτών μέσω διαδικτυακού πίνακα, ώστε να συγκρίνουν και να αξιολογούν τα τέλη που επιβαρύνονται. Θετικό είναι ότι η αρμοδιότητα τήρησης, ενημέρωσης και δημοσίευσης του ως άνω διαδικτυακού πίνακα έχει ανατεθεί στην Τράπεζα της Ελλάδος, με το άρθρο 21. Σημαντική, επίσης, είναι η δυνατότητα των καταναλωτών να αγοράσουν λογαριασμό πληρωμών χωριστά από άλλα προϊόντα, με το άρθρο 8. Ωφέλιμη είναι η πρόβλεψη, στο άρθρο 10, να μπορούν οι καταναλωτές να ζητήσουν από τον λαμβάνοντα πάροχο υπηρεσιών πληρωμών να μεταβιβάσει το σύνολο ή μέρος των εισερχόμενων μεταφορών πιστώσεων πάγιων εντολών για μεταφορές πιστώσεων ή εντολών άμεσης χρέωσης. Εύστοχη είναι η πρόβλεψη, στο άρθρο 13, περί αποκατάστασης τυχόν ζημίας των καταναλωτών, σε περίπτωση σφάλματος του παρόχου των υπηρεσιών πληρωμών. Σημαντική είναι η δυνατότητα για καταναλωτές που διαμένουν νομίμως στην Ευρωπαϊκή Ένωση να μπορούν να έχουν πρόσβαση χωρίς διακρίσεις στις υπηρεσίες αίτησης για λογαριασμό πληρωμών ή πρόσβαση σε αυτόν, ως και η σχετική υποχρέωση των παρόχων να διαθέτουν λογαριασμούς πληρωμής με βασικά χαρακτηριστικά. Το βλέπουμε στα άρθρα 15 και 16. Προσδοκία υπάρχει να δούμε στην πράξη, δωρεάν ή έναντι εύλογου τέλους, κατηγορίες υπηρεσιών όπως το βλέπουμε στο άρθρο 17, για τις οποίες το τέλος θα καθορίζεται αφού οι αρμόδιες αρχές λάβουν υπ' όψιν το εθνικό επίπεδο εισοδήματος και τον μέσο όρο των τελών που χρεώνουν τα τραπεζικά ιδρύματα στη Ελλάδα για τις υπηρεσίες που παρέχονται σε σχέση με λογαριασμούς πληρωμών, άρθρο 18. Περαιτέρω, θα ήθελα να σταθώ λιγάκι στο άρθρο 35, περί της επέκτασης των φοροαπαλλαγών για όλες τις εργασίες της Ευρωπαϊκής Τράπεζας Ανασυγκρότησης, γιατί ακόμη δεν είμαι βέβαιος για το ύψος που θα φθάσει η απώλεια που θα προέλθει για το δημόσιο, ώστε να αντιληφθώ και να καταλάβουμε όλοι ποια αντισταθμιστικά μέτρα θα επιβαρύνουν τους ήδη ταλαιπωρημένους συμπολίτες μας. Δεν λέω ότι δεν πρέπει να επέλθει αντιστοίχιση του φορολογικού καθεστώτος της Ευρωπαϊκής Τράπεζας Ανασυγκρότησης και Ανάπτυξης με αυτό που ισχύει για άλλα διεθνή χρηματοδοτικά ιδρύματα και οργανισμούς που δραστηριοποιούνται στην Ελλάδα. Παρ' όλα αυτά, θα ήθελα - και το έχω ζητήσει στην επιτροπή - να γνωρίζω με αριθμούς την επερχόμενη απώλεια του κρατικού ταμείου από αυτή την αλλαγή. Για την προβλεπόμενη με το άρθρο 29 χαριστική αύξηση στα στελέχη του ΟΔΔΗΧ και δη του διπλασιασμού των αποδοχών του γενικού διευθυντή και αναπληρωτή του, η επιβάρυνση του κρατικού προϋπολογισμού με 88.500 ευρώ ετησίως είναι πραγματικά απαράδεκτη. Μάλιστα τη φέρνετε την ώρα που πράττετε τα αντίθετα με τις συντάξεις των χαμηλοσυνταξιούχων, με την περικοπή του ΕΚΑΣ, με τη διακοπή στα τρία χρόνια των συντάξεων χηρείας και πολλά άλλα. Επίσης, ως προς την τροπολογία για τις προσλήψεις που τελικά κόπηκαν και θα γίνουν με αποσπάσεις και μετατάξεις για την Εθνική Επιτροπή Δικαιωμάτων του Ανθρώπου, συμφωνώ ότι αυτές τελικά θα γίνουν με την ισχύουσα διαδικασία της κινητικότητας στο δημόσιο, καθώς οτιδήποτε άλλο είναι μη νόμιμο θεσμικά. Επίσης, σε σχέση με την τροπολογία που αφορά σε ρύθμιση για την υποχρέωση κατάθεσης παραβόλου για τις δίκες, θεωρώ εν τέλει ότι προσκρούει σε θέματα ισότητας μεταξύ του δημοσίου και των ιδιωτιών που βρίσκονται σε αντιδικία μαζί του. Σε σχέση με την τροπολογία που αφορά τους εποπτευόμενους από την Τράπεζα της Ελλάδας φορείς και το φορολογικό τους καθεστώς, τις αναβαλλόμενες δηλαδή φορολογικές απαιτήσεις, δεν είμαι βέβαιος αν τελικώς θα είναι προς όφελος των Ελλήνων φορολογουμένων, γιατί εξακολουθεί να υφίσταται μία σημαντική εκκρεμότητα, αυτή της ρύθμισης των κόκκινων δανείων. Θα ήθελα πρώτα να δούμε τη ρύθμιση για τα κόκκινα δάνεια, να δούμε τις τράπεζες να ρίχνουν χρήμα στην ελληνική αγορά και να αναδιαρθρώνουν τα δάνεια των οφειλετών και μετά ας μιλήσουμε για να εξετάσουμε εκ νέου την αύξηση της πενταετίας που ισχύει για τον αναβαλλόμενο φόρο σε πλάνο εικοσαετίας. Πού ξέρετε; Μπορεί όταν δούμε αυτή τη ρύθμιση, τελικώς να μας εξυπηρετεί και η δεκαπενταετία. Μεταξύ μας, ποιος πιστεύει ότι μετά από είκοσι χρόνια οι τράπεζες θα πληρώσουν φόρο και πόσες απ' αυτές τις τράπεζες θα υπάρχουν για να πληρώσουν; Κλείνοντας, θα ήθελα να τονίσω ότι το 2014 εσείς στον ΣΥΡΙΖΑ, ως αντιπολίτευση, στηλιτεύατε κάθε τέτοια απόπειρα. Μάλιστα, κατηγορούσατε τη Νέα Δημοκρατία που το έφερνε ως ζητούμενο μέσα στο γνωστό mail Χαρδούβελη. Τώρα, επί των άρθρων. Στα άρθρα 1 έως 26 θα ψηφίσουμε «ναι». Το άρθρο 27, που αφορά στην κάλυψη δαπάνης μισθοδοσίας αποσπάσεων και μετατάξεων, θα το καταψηφίσουμε. Στο άρθρο 28 λέμε «ναι». Στο άρθρο 29, που αφορά τον ΟΔΔΗΧ, δηλαδή την αύξηση μισθοδοσίας, λέμε «όχι». Στο άρθρο 30, επί τροποποίησης δημοσίου λογιστικού και τρόπου πληρωμής δαπανών, λέμε «όχι». Στο άρθρο 31 λέμε «όχι». Στο άρθρο 32, που αφορά στην πρόβλεψη ότι η εισφέρουσα εταιρεία απαλλάσσεται οριστικά από τον φόρο για την τυχόν υπεραξία που προκύπτει λόγω της εισφοράς ενεργητικού, εκτός αν μεταβιβάσει τους αποκτώντες τίτλους εντός τριετίας από την ολοκλήρωση της συνεισφέρουσας ενεργητικού, λέμε «ναι». Στο άρθρο 33 λέμε «ναι». Στο άρθρο 34 λέμε «ναι». Στο άρθρο 35 που αφορά στη φοροαπαλλαγή της Ευρωπαϊκής Τράπεζας Ανασυγκρότησης και Ανάπτυξης, θα ψηφίσουμε «παρών». Το άρθρο 36, που αφορά στην παράταση της έναρξης ισχύος της διάταξης για βραχυχρόνιες μισθώσεις, θα το καταψηφίσουμε. Όσον αφορά το άρθρο 37 για το «Σταύρος Νιάρχος» είμαστε θετικοί και θα το ψηφίσουμε. Το άρθρο 38 θα το ψηφίσουμε. Στο άρθρο 39 λέμε «ναι». Στο άρθρο 40 θα ψηφίσουμε «παρών», γιατί δημιουργεί θέμα ανισότητας μεταξύ δημοσίου και ιδιωτών που έχουν αντιδικία με το δημόσιο ή με τους φορείς του. Στο άρθρο 41 θα ψηφίσουμε «παρών». Στο άρθρο 42 λέμε «όχι». Στο άρθρο 43 ψηφίζουμε «παρών». Στα άρθρα 44, 45 και 46 λέμε «ναι». Όσον αφορά τις τροπολογίες, κύριε Πρόεδρε, επειδή έχουν έρθει πάρα πολλές και, όπως είπε και ο συνάδελφος πριν από εμένα, πραγματικά αυτό που συμβαίνει είναι απαράδεκτο, θα τοποθετηθεί ο Κοινοβουλευτικός μας Εκπρόσωπος λεπτομερώς. Σας ευχαριστώ πολύ.
Θα έχετε κι εσείς δικαίωμα δευτερολογίας, αν χρειαστεί. Οπότε, μπορεί κι εσείς να τοποθετηθείτε.
Ευχαριστώ πολύ, κύριε Πρόεδρε.
Κυρίες και κύριοι συνάδελφοι, πριν δώσω τον λόγο στον ειδικό αγορητή από τους Ανεξάρτητους Έλληνες κ. Δημήτριο Καμμένο, θα ήθελα να σας κάνω μία ανακοίνωση. Διαβάζω δύο επιστολές: «Προς τον Πρόεδρο της Βουλής των Ελλήνων κ. Νικόλαο Βούτση. Κύριε Πρόεδρε, διά της παρούσης θα ήθελα να σας γνωστοποιήσω εγγράφως ότι εντάσσομαι στην Κοινοβουλευτική Ομάδα της Δημοκρατικής Συμπαράταξης. Με εκτίμηση, Κωνσταντίνος Μπαργιώτας» Ταυτόχρονα, υπάρχει και επιστολή αποδοχής, η οποία έχει ως εξής: «Κύριε Πρόεδρε, σας ενημερώνω ότι αποδέχτηκα την επιθυμία του Ανεξάρτητου Βουλευτή Λάρισας Κωνσταντίνου Μπαργιώτα, ο οποίος εντάσσεται στην Κοινοβουλευτική Ομάδα της Δημοκρατικής Συμπαράταξης. Με εκτίμηση, Φώφη Γεννηματά»
Δεν είναι έκπληξη, κύριε Πρόεδρε.
Εντάξει. Εγώ δεν μίλησα περί έκπληξης ή μη έκπληξης. Μίλησα για μία ανακοίνωση που ήθελα να κάνω. Δεν είπα «μία εκπληκτική ανακοίνωση». Είπα «μία ανακοίνωση».
Συμφωνώ ότι είναι εκπληκτική.
Ορίστε, κύριε Καμμένο, έχετε τον λόγο.
Με κυνηγά το ΠΑΣΟΚ εμένα πάντως.
Θα σας κρατήσω το ένα λεπτό που σας έχω φάει.
Όποτε είναι να μιλήσω, κάτι γίνεται με το ΠΑΣΟΚ.
Και το Ποτάμι.
Και το Ποτάμι, εντάξει.
Ορίστε, κύριε Καμμένο, μπορείτε να ξεκινήσετε.
Με κυνηγάει. Όλο κάτι γίνεται με το ΠΑΣΟΚ και με το Ποτάμι! Ευχαριστώ πολύ, κύριε Πρόεδρε. Ευχαριστώ πολύ τον συνάδελφο από την Ένωση Κεντρώων που δέχτηκε να παραχωρήσω τη σειρά μου. Οι Ανεξάρτητοι Έλληνες, έχοντας κάνει αρκετές εισηγήσεις στο εν λόγω νομοσχέδιο και σχέση με τις διαδικασίες των ηλεκτρονικών συναλλαγών, έχουμε πει σε όλες τις εισηγήσεις - και δεν θα σας φάω τον χρόνο - ότι το υπερψηφίζουμε κατ' άρθρο. Είναι ένα πολύ σημαντικό νομοσχέδιο. Θα μείνω σε δυο - τρία σημεία τα οποία είναι σημαντικά. Θα πρέπει απλώς για τα Πρακτικά να κάνω μια μικρή εξήγηση: Τα άρθρα 32 και 33 αφορούν τη φορολογική αντιμετώπιση της εισφοράς ενεργητικού, είναι ένα ζήτημα το οποίο δεν έχει λυθεί ποτέ ούτε φοροτεχνικά ούτε οικονομικά. Δημιουργούσε πολύ μεγάλο πρόβλημα στις μεταβιβάσεις εταιρειών, στις αξίες και στις υπεραξίες. Ήταν δύσκολο να υπολογιστούν και οι υπεραξίες, έτσι ώστε και οι φοροτέχνες να βγάζουν ένα κονδύλι και τον τρόπο που θα φορολογούνται. Εξομαλύνεται αυτή η διαδικασία η οποία ήταν στρεβλή για πάρα πολλά χρόνια. Για την EPRD είναι πολύ σημαντικό να περάσει και υπερψηφίζουμε το άρθρο, γιατί πρέπει να έχει αυτού του είδους τη μεταχείριση, διότι, όπως είπα και σε προηγούμενη εισήγησή μου, η EPRD δίνει μια ιδιαίτερα σημαντική πιστοποίηση εμπιστοσύνης στην ελληνική οικονομία όπου και αν συμμετέχει. Να θυμίσω ότι έχει συμμετάσχει και έχει αποφασίσει να συμμετάσχει και σε μελλοντικά έργα και πολλά project της Ελλάδας και βάσει της πιστοποίησής της καλούνται εμμέσως και άλλοι επενδυτές να ακολουθήσουν και πέφτει το ρίσκο της κάθε επένδυσης. Οπότε είναι πολύ σημαντικό να διαχειριστούμε με αυτόν τον τρόπο τη συμμετοχή της και τα φορολογικά της Ευρωπαϊκής Τράπεζας Ανασυγκρότησης. Όσον αφορά τον ΟΔΔΗΧ, όπως είπα και την προηγούμενη φορά στην εισήγησή μου, πέρα από κάθε λαϊκισμό, αλλά αντικειμενικά βλέποντας τον ρόλο του Οργανισμού Διαχείρισης Δημοσίου Χρέους, ο οποίος έχει να διαχειριστεί σε καθημερινή και εβδομαδιαία βάση τη λήξη του χρέους, την αναδιάρθρωση του χρέους, την ανακύκλωση του χρέους και τις πληρωμές των τοκοχρεολυσίων κάθε χρόνο, είναι τόσο σημαντική δουλειά, τόσο επικίνδυνη και τόσο στρεσοβόρα όπου προσωπικά έχω πει, επειδή τυγχάνει να έχω κάνει τη συγκεκριμένη δουλειά για κάποια χρόνια στο εξωτερικό, ότι θεωρώ πολύ λογική και υπερψηφίζω, γνωρίζοντας το «α» και το «ω» αυτής της δουλειάς, την επικινδυνότητά της και τη σοβαρότητά της, στο να αυξηθούν οι αμοιβές του υπευθύνου στον Οργανισμό Διαχείρισης Δημοσίου Χρέους. Να πω και κάτι άλλο. Επειδή θα έρθει και η συμφωνία μετά το κλείσιμο της αξιολόγησης πολύ σύντομα μέσα στον μήνα και η συζήτηση για τη διαχείριση του ελληνικού χρέους με τους εταίρους, ο ρόλος του Οργανισμού Διαχείρισης Δημοσίου Χρέους είναι εξαιρετικά σοβαρός και στρατηγικός. Εάν δεν υπάρχουν οι τεχνοκράτες, όχι μόνον βάσει βιογραφικών, αλλά βάσει πραγματικής πρακτικής εμπειρίας πάνω στις οθόνες διαχείρισης χρέους, αγορών, τότε δεν θα έχει η ελληνική Κυβέρνηση την πληροφόρηση που χρειάζεται και τη στρατηγική και τη γνώση για να διαχειριστεί εξ ιδίων δυνάμεων και να χτίσει την επιχειρηματολογία της επάνω σε οποιαδήποτε πρόταση έρθει πάνω στο τραπέζι για τη διαχείριση του ελληνικού χρέους, το οποίο θα έρθει σε συνδυασμό μελλοντικά και με τη μείωση των πρωτογενών πλεονασμάτων. Εδώ να κάνω μια μικρή παρένθεση και να πω ότι οι τόκοι που πληρώνουμε κάθε χρόνο, σε εξυπηρέτηση του δημοσίου χρέους, πληρώνονται καθαρά από το πρωτογενές πλεόνασμα. Αυτό είναι ένα πολύ σημαντικό νούμερο, ένας δείκτης που μας δείχνει ότι αυτήν τη στιγμή το 2%, το 1,75% ή το 3,5% του χρόνου και το 2019 είναι πάνω στο 180-182 δισεκατομμύρια ευρώ ΑΕΠ ή 187 δισεκατομμύρια, εάν έρθει η ανάπτυξη όπως την αναμένουμε, και πηγαίνει και ξεπληρώνει αμιγώς τους τόκους και τίποτα άλλο. Για να λέμε ότι θα μειώσουμε το πρωτογενές πλεόνασμα, πρέπει αντίστοιχα, όπως καταλαβαίνετε, στην εξίσωση να μειωθεί ό τόκος τον χρόνο, δηλαδή από τα 7 ή 6,5 ή 6 δισεκατομμύρια τον χρόνο να πέσει στα 3, 3,5, 4 δισεκατομμύρια, έτσι ώστε να χρειαστεί μικρότερο πλεόνασμα για να πληρώσει μικρότερο τόκο. Όλη αυτή η διαδικασία θα γίνει με τη νέα αναδιάρθρωση του χρέους, με τις περιόδους χάριτος, τη μείωση των επιτοκίων, τα swaps που θα κάνουμε με τα ομόλογα που έχει η Ευρωπαϊκή Κεντρική Τράπεζα, έτσι ώστε να πέσει η εξυπηρεσιμότητα του χρέους ανά έτος, έτσι ώστε να μπορούμε να πούμε πλέον ότι χρειαζόμαστε λιγότερο πλεόνασμα για να πληρώσουμε το χρέος. Γι' αυτή τη δουλειά είναι αμιγώς το ΟΔΔΗΧ. Άρα, όπως καταλαβαίνετε από τα σύντομα επιχειρήματά μου, είναι πολύ σημαντικό να προχωρήσει έτσι και να υπάρχουν αντίστοιχες αμοιβές για ευνόητους λόγους. Επίσης, θα ήθελα να συζητήσω την τροπολογία για τον αναβαλλόμενο φόρο των τραπεζών, την οποία θεωρώ εξαιρετικά σημαντική. Η ρύθμιση αυτή διασφαλίζει ότι όταν κάνουμε ρύθμιση κόκκινων δανείων, τα οποία έχουν ξεπεράσει τα 106 δισεκατομμύρια, τα 107 δισεκατομμύρια, τα 180 δισεκατομμύρια αυτή τη στιγμή - ας πούμε ότι τα εξήντα από αυτά ή τα εβδομήντα μπορούν να μπουν στο καλάθι αναδιάρθρωσης, γιατί πολλά από αυτά είναι πολύ παλιά και είναι ανεπίδεκτα είσπραξης και ρύθμισης, να μην μπω σε αυτή τη συζήτηση - με όποιον τρόπο έχει προβλεφθεί η ρύθμιση αυτή μέσα από τους κανονισμούς της Ευρωπαϊκής Κεντρικής Τράπεζας, του SSM, αλλά και της Τράπεζας της Ελλάδος, δεν θα έρθουν σε ρίσκο τα εποπτικά κεφάλαια της τράπεζας. Αναφέρομαι στα κεφάλαια για τα οποία παλέψαμε, όταν κουρεύτηκαν από το PSI και δανειστήκαμε μετά από τον EFSF, για να καλύψουμε το κούρεμα των κεφαλαίων του ενεργητικού. Κάναμε και άλλες δύο ανακεφαλαιοποιήσεις των τραπεζών, για να έχουμε ένα συγκεκριμένο ποσοστό εποπτικών κεφαλαίων. Πηγαίνοντας στον αναβαλλόμενο φόρο σε βάθος εικοσαετίας, εξομαλύνεται αυτή η καμπύλη υποχρέωσης καταγραφής λογιστικά του αναβαλλόμενου φόρου και του φόρου ο οποίος βαρύνει την εταιρεία, έτσι ώστε να μη φανεί καμμία επίπτωση επάνω στα εποπτικά κεφάλαια και πρακτικά να μη χρειαστεί νέα ανακεφαλαιοποίηση. Εδώ, όμως, αυτό λύνει το θέμα και απαντά στο γιατί στηρίζουμε και γιατί υπερψηφίζουμε με δύναμη φωνής τον αναβαλλόμενο φόρο σε αυτή την τροπολογία. Από εκεί και πέρα, ήρθε χθες και το νομοσχέδιο για τον εξωδικαστικό. Είναι μια πολύ μεγάλη επιτυχία της Κυβέρνησης. Να πω ότι μετά από επτά χρόνια μνημονίων και καταστροφής της ελληνικής οικονομίας - όπου παραλάβαμε 83 δισεκατομμύρια κόκκινα δάνεια το 2015, όταν στο τέλος του 2008 τα κόκκινα δάνεια στην Ελλάδα ήταν 22 δισεκατομμύρια - δηλαδή μέχρι να έρθουμε εμείς στην Κυβέρνηση, αυξήθηκαν τα δάνεια κατά περίπου 63 δισεκατομμύρια ευρώ. Δεν είναι ένα νούμερα τα «κόκκινα» δάνεια. Όταν λέμε «κόκκινο» δάνειο, μιλάμε για «κόκκινες» επιχειρήσεις, με ένα εκατομμύρια εργαζόμενους, οι οποίοι έξτρα έχασαν τη δουλειά τους, μαζί με τους επιχειρηματίες που έχασαν τη δουλειά τους. Αυτή η όλη εξίσωση είναι πολύ δύσκολο να λυθεί. Είναι απορίας άξιον γιατί δεν έγινε κάτι πέντε ή έξι χρόνια μνημονίων. Γιατί δεν ήρθε ένα νομοσχέδιο το οποίο θα ρυθμίσει τα κόκκινα δάνεια; Σας λέω ότι τα κόκκινα δάνεια ξεκίνησαν 22 δισεκατομμύρια και μέχρι το 2015, που ήρθε στην κυβέρνηση η Κυβέρνηση ΣΥΡΙΖΑ - Ανεξαρτήτων Ελλήνων, έγιναν 83 δισεκατομμύρια. Στη δική τους θητεία αυξήθηκαν κατά 62 με 63 δισεκατομμύρια. Θα μπορούσαν μαζί με τους θεσμούς - γιατί υπάρχει το γνωστικό αντικείμενο, υπάρχει το know how - να έχουν φέρει ένα νομοσχέδιο για τη ρύθμιση των κόκκινων δανείων. Ερχόμαστε να το κάνουμε εμείς. Δυστυχώς, επειδή η οικονομία δεν είναι απλές φωτογραφίες - σήμερα είναι 60 δισεκατομμύρια, αύριο είναι 60 δισεκατομμύρια τα κόκκινα δάνεια - , αλλά είναι μια δυναμική διαδικασία - άνεργος κόσμος, άμεσα και έμμεσα απώλεια εισοδήματος από φυσικά πρόσωπα, οικογένειες, νοικοκυριά, επιχειρήσεις, πιστωτές, τράπεζες και πόσο μάλλον και από το δημόσιο από έμμεσους φόρους και άμεσους που θα μπορούσαν να εισπράξουν από όλα αυτά τα κόκκινα δάνεια που δημιουργήθηκαν - μπαίνει πλέον ένας μπούσουλας. Υπάρχουν παρατηρήσεις επάνω σε αυτό το νομοσχέδιο που ήρθαν για την καλυτέρευσή του. Θα καταθέσουμε κάποια στιγμή ως Ανεξάρτητοι Έλληνες και κάποιες προτάσεις για ό,τι πιστεύουμε ότι είναι καλύτερο. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Θα παρακαλούσα μαζί με τον αναβαλλόμενο, εφ' όσον περνάει σήμερα από αυτό το νομοσχέδιο και ο αναβαλλόμενους φόρος, που βοηθάει τη ρύθμιση των κόκκινων δανείων και των κεφαλαίων των τραπεζών, να έρθουμε όλοι οριζόντια στη Βουλή να φέρουμε προτάσεις για αυτό το εξαιρετικά σημαντικό νομοσχέδιο του εξωδικαστικού συμβιβασμού, για να μπορέσει να έρθει η ανάπτυξη στην Ελλάδα. Διότι ξεκοκκινίζοντας τα κόκκινα δάνεια των τραπεζών, θα γίνει καλύτερη και η ελληνική οικονομία, θα δοθούν θέσεις εκεί που δεν υπάρχουν. Υπάρχει η θέληση της Κυβέρνησης. Το μεγαλύτερο και το πιο σημαντικό παράδειγμα ήταν η περίπτωση του Μαρινόπουλου, όπου μόνο με πρωτοβουλία αυτής της Κυβέρνησης, ενώ χρόνιζαν τα ζητήματα από το 2012 και το 2013 που ήταν δισεκατομμύρια τα χρέη του ομίλου προς τις τράπεζες, ήρθαμε εμείς και το επιλύσαμε και δεν ζημιώσαμε το δημόσιο. Κουρεύτηκαν, επιμηκύνθηκαν τα χρέη. Γλυτώσαμε έντεκα χιλιάδες θέσεις εργασίας. Αυτό σημαίνει ρύθμιση κόκκινου δανείου. Αυτό σημαίνει διαχείριση κόκκινου δανείου και ιδιωτικού χρέους. Κάνουμε και αυτό το σημαντικό εργαλείο σαν δομή στην ελληνική Κυβέρνηση, ότι κράτος, ιδιώτες, πιστωτές και εργαζόμενοι έρχονται στο τραπέζι και όλοι κάνουν και εισφέρουν, έτσι ώστε να υλοποιηθεί το αναπτυξιακό πλάνο της χώρας και να μην καταστραφεί η οικονομία. Η Κυβέρνηση μας έφερε και αυτή τη λύση και είναι ένας μπούσουλας εξαιρετικά υγιής και σημαντικός για το μέλλον. Κύριε Πρόεδρε, θα σχολιάσω κάτι τελευταίο και τελειώνω. Αγαπητοί συνάδελφοι, θα σχολιάσω δύο κομμάτια τροπολογιών, τα οποία θα τα συζητήσουμε. Το ένα έχει να κάνει με τους οικοδομικούς συνεταιρισμούς που έχουμε κάνει αρκετή συζήτηση και με τον κ. Αλεξιάδη παλαιότερα και με την αξιότιμη κ. Παπανάτσιου. Είναι ένα θέμα το οποίο έπρεπε να λυθεί. Δίνουμε την παράταση. Υπάρχει μεγάλη μη κανονικότητα σε όλη αυτήν τη διαδικασία. Υπάρχουν εκατοντάδες χιλιάδες Έλληνες συμπολίτες μας δικαιούχοι μερισμάτων σε οικοδομικούς συνεταιρισμούς. Υπάρχει η στρέβλωση ότι πηγαίνει ο ΕΝΦΙΑ στον Πρόεδρο, ο οποίος δεν έχει τίποτα να κάνει με τον ΕΝΦΙΑ του συνεταιρισμού όλου και του έρχεται 300.000, 400.000 από το TAXIS και καταλαβαίνετε τις συνέπειες, να μην το λαϊκίσουμε τώρα. Πρέπει να ρυθμίσουμε και να λυθούν όλα τα ζητήματα σιγά - σιγά. Θα τα λύσει αυτή η Κυβέρνηση, διότι τα βρήκε. Δεν είχε γίνει τίποτα. Τα βρήκαμε. Και μέσα στην οικονομική στενότητα και μέσα στην ανέχεια των νοικοκυριών και όλων των ανθρώπων στην ελληνική κοινωνία, έρχονται να προστεθούν και οι οικονομικές στρεβλώσεις των παρελθόντων ετών, όχι μόνο των μνημονίων, αλλά δεκαετιών θα έλεγα, ειδικά με τα Κτηματολόγια και τους οικοδομικούς συνεταιρισμούς. Θα υπερψηφίσουμε και την τροπολογία του Υπουργείου Τουρισμού σε σχέση με τα προγράμματα συμπαραγωγής και συνδιαφήμισης, δεν το συζητούμε αυτό, γιατί είναι κάτι το οποίο βοηθάει ο ιδιωτικός τομέας, βάζει χρήματα έτσι ώστε να βοηθήσει το κράτος επάνω στη βαριά βιομηχανία που είναι ο τουρισμός. Κλείνοντας, έχω να κάνω μία παρατήρηση για την τροπολογία που έχει έρθει από τον αξιότιμο κ. Καρρά σε σχέση με το ελβετικό φράγκο. Είναι μία πολύ ευαίσθητη συζήτηση. Είναι μία πάρα πολύ σημαντική συζήτηση, που αφορά δεκάδες χιλιάδες Έλληνες πολίτες. Έχω κάνει πάρα πολλές συναντήσεις τα τελευταία δύο χρόνια με τους ανθρώπους. Εδώ, πρέπει να πούμε, όμως, ποιοι είναι οι κανόνες εμπλοκής, που λέμε εμείς στα οικονομικά και τι έχουμε στο τραπέζι. Θα πρέπει να βρούμε έναν τρόπο - γιατί είπα πριν πώς ρυθμίζουμε τα δάνεια - πώς και γιατί φτιάχνουμε τον αναβαλλόμενο φόρο, πώς ήρθε ο εξωδικαστικός συμβιβασμός να τα συμπληρώσει έτσι ώστε να μην χαθούν εποπτικά κεφάλαια από τις τράπεζες και θα πρέπει η ρύθμιση των κόκκινων δανείων του ελβετικού φράγκου - και όχι μόνο κόκκινων, υπάρχουν και άλλα που εξυπηρετούνται, αλλά εξυπηρετούνται με λάθος όρους, πολύ ακριβά, σχεδόν τα μισά ή λίγο λιγότερο από τα μισά - να μην επηρεάσουν και αυτά τώρα τα εποπτικά κεφάλαια των τραπεζών. Θα πρέπει να βρεθεί μία χρυσή τομή. Δεν είναι εύκολο. Είμαστε σε μία διαβούλευση και με τις τράπεζες και με την Ένωση Ελληνικών Τραπεζών. Απλώς, θα πρέπει να ξέρουμε ότι έχει γίνει και νόμος της Ελλάδας ο ν.4338/28-11-2016, όπου στο άρθρο 22 έχει ενσωματωθεί η οδηγία της Ευρωπαϊκής Ένωσης ότι δεν υπάρχει αναδρομικότητα. Θα ισχύσει οτιδήποτε μπορούμε να κάνουμε σαν μέλη της Ευρωπαϊκής Ένωσης από την οδηγία του 2014 που ενσωματώσαμε, για οποιοδήποτε δάνειο ξένου νομίσματος, σε στεγαστικό κυρίως και οτιδήποτε άλλο, οποιοδήποτε ξένο νόμισμα, οποιαδήποτε συναλλαγματική ισοτιμία με το ευρώ πηγαίνει πάνω σε ένα δανειακό πρόγραμμα, που αυτό θα έχει ιδιαίτερη μεταχείριση, ευνοϊκή και οτιδήποτε, από την ημέρα εφαρμογής του νόμου και μετά και δεν έχει αναδρομικότητα προς τα πίσω. Αυτό τεχνικά και νομικά το συζήτησα με τον κ. Καρρά, που είναι ειδικότερος εμού στα ελληνικά νομικά - εγώ γνωρίζω λίγο τα οικονομικά νομικά - να βρούμε την καλύτερη λύση. Και λέω ότι πρέπει να βρεθεί μία λύση. Θα τη στηρίξουμε την τροπολογία. Μόλις βρούμε τη λύση, το πώς θα ξεπεράσουμε την αναδρομικότητα και να δούμε πώς θα βοηθήσουμε τους Έλληνες φορολογούμενους, οι οποίοι έχουν επιβαρυνθεί τα μάλα, πάρα - πάρα πολλά χρόνια, από την καταστροφή της ελληνικής οικονομίας, την οποία προσπαθούμε τώρα, να επιλύσουμε. Άρα, πρέπει να βοηθήσουμε το διαθέσιμο εισόδημα του νοικοκυριού, το οποίο θα φέρει ηρεμία στην οικογένεια και το οποίο θα φέρει κάποια στιγμή αύξηση και στην κατανάλωση, καλύτερες συνθήκες διαβίωσης. Όμως, θα φέρει και καλύτερες συνθήκες ψυχολογίας της αγοράς, η οποία ψυχολογία της αγοράς είναι και ο σημαντικότερος παράγοντας για να πάει καλά μία οικονομία, να πάει καλά μία χώρα, μαζί με τη βεβαιότητα την οποία δημιουργεί η Κυβέρνησή μας - με την πάρα πολλή δουλειά που κάνει επάνω σε όλα τα νομοσχέδια - έτσι ώστε να χτίσουμε τη βεβαιότητα, να κλείσουμε την αξιολόγηση και να πάμε παρακάτω την Ελλάδα. Διότι νομίζω ότι οι Έλληνες το αξίζουν, αν μη τι άλλο, περισσότερο απ' όλους τους Ευρωπαίους. Σας ευχαριστώ πολύ.
Ευχαριστούμε τον κ. Δημήτριο Καμμένο, ειδικό αγορητή των Ανεξαρτήτων Ελλήνων. Προχωρούμε στον τελευταίο από τους ειδικούς αγορητές τον κ. Γεώργιο Αμυρά, ειδικό αγορητή από το Ποτάμι. Ορίστε, κύριε Αμυρά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είχα την χαρά κάποια χρόνια της ζωής μου, τα μαθητικά, να ζω στη Θεσσαλονίκη για δουλειές του πατέρα μου, πηγαινοερχόμασταν. Πηγαίναμε τότε στο «Palais de Sports», στο «Αλεξάνδρειο», και παρακολουθούσαμε και χαιρόμασταν μπασκετάκι, τον Γκάλη στις δόξες του. Όταν, λοιπόν, έβαζαν εκατό πόντους ο Άρης, φωνάζαμε όλοι στις κερκίδες: «Εκατό, εκατό, κατοστάρα, εκατό». Σήμερα, εδώ τώρα τι θα φωνάξουμε, που πριν από λίγο καταθέσατε τη χιλιοστή τροπολογία της παρούσας κοινοβουλευτικής περιόδου; Το διανοείστε; Χίλιες τροπολογίες έως σήμερα από την Κυβέρνηση και το κυβερνών κόμμα, φυσικά, για θέματα σημαντικά, για θέματα που χρειάζονται ιδιαίτερης ρύθμισης, με βάθος και όχι με τη γνωστή διαδικασία των τροπολογιών, τη διαδικασία του «ψεκάστε, σκουπίστε, τελειώσατε». Πριν από λίγο ήρθε μια τροπολογία, εκπρόθεσμη. Και δεν είναι μια τροπολογία απλή. Είναι η Britannica. Και έχει πέντε Υπουργούς, πέντε τεράστια θέματα που ρυθμίζονται. Θα σας αναφέρω ενδεικτικά και να μου πείτε εσείς, αγαπητοί συνάδελφοι, αν έχετε τον χρόνο και τη δυνατότητα, τι σημαίνει, για παράδειγμα, η δυνατότητα κάλυψης από το εθνικό σκέλος του προγράμματος δημοσίων επενδύσεων του Υπουργείου Υποδομών, του κ. Σπίρτζη δηλαδή, της επιδότησης λειτουργίας του παραχωρησιούχου της σύμβασης του έργου «Αυτοκινητόδρομος Κόρινθος - Τρίπολη - Καλαμάτα» και κλάδος «Λεύκτρο - Σπάρτη». Έτσι τα περνάμε αυτά τα θέματα, με μια τροπολογία στο πόδι, την τελευταία στιγμή; Παραμένω στη Britannica των τροπολογιών, τη μητέρα όλων των τροπολογιών, τη χιλιοστή τροπολογία αυτής της Κυβέρνησης. Εδώ έχει Υπουργείο Τουρισμού για θέματα εκπαίδευσης και κατάρτισης εργαζομένων, εποχιακά ανέργων με δυνατότητα κάλυψης από το εθνικό σκέλος του προγράμματος δημοσίων επενδύσεων. Έτσι θα μιλάμε για τον τουρισμό, για τον τρόπο που θα επιμορφώσουμε τα στελέχη του τουρισμού ή που θα αντιμετωπίσουμε την ανεργία με τροπολογίες τσόντα; Με συγχωρείτε, με την καλή έννοια βέβαια αναφέρομαι στη λέξη. Δεν γίνονται αυτά τα πράγματα. Σε μια τροπολογία μαζεύεται το μισό Υπουργικό Συμβούλιο. Όπως σας είπα, ο κ. Σπίρτζης για τους δρόμους και την επιδότηση του παραχωρησιούχου. Έχουμε την κυρία Κουντουρά για το Υπουργείο Τουρισμού, όπως σας είπα, όπου αναφέρεται ένα κομμάτι αυτής της τροπολογίας. Όλα αυτά σε μία τροπολογία. Τρίτον, υπηρεσία μετανάστευσης, υπερωριακή απασχόληση. Τέταρτον, υπερωριακή απασχόληση τώρα για άλλο προσωπικό, των ειδικών υπηρεσιών του ΕΣΠΑ, δηλαδή ο κ. Χαρίτσης. Στην ίδια τροπολογία άλλος Υπουργός, ο κ. Χουλιαράκης. Καταργείται το αυτοτελές τμήμα προγραμματισμού, συντονισμού, παρακολούθησης και υλοποίησης των χρηματοδοτικών μηχανισμών ευρωπαϊκού οικονομικού χώρου. Δεν γίνεται να κυβερνάτε έτσι, κυρίες και κύριοι συνάδελφοι της Κυβέρνησης. Εννοείτε ότι εμείς θα την καταψηφίσουμε αυτή την τροπολογία, αφού είναι πέντε σε ένα, το μισό υπουργικό συμβούλιο, για θέματα σοβαρά, εκπρόθεσμη, χωρίς συζήτηση, χωρίς επαρκή αιτιολόγηση κατά την άποψή μας. Είμαστε αρνητικοί και μόνο για τον τρόπο που ήρθε. Πάμε τώρα στα υπόλοιπα. Συζητάμε τώρα εδώ την ενσωμάτωση στην εθνική νομοθεσία της οδηγίας του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών σε σχέση με τις τράπεζες. Και λέμε, λοιπόν: Τι τράπεζες υπάρχουν σήμερα στην Ελλάδα; Σε τι κατάσταση βρίσκονται μετά από τρεις ανακεφαλαιοποιήσεις, δηλαδή μετά από την ενίσχυσή τους και το φιλί της ζωής που όλοι οι φορολογούμενοι μέσω του υστερήματός τους και της φορολόγησής τους έδωσαν στις τράπεζες για να υπάρξουν και να φύγουν από τη στενή και τη γκρίζα περιοχή του φαντάσματος; Έχουμε, λοιπόν, τράπεζες τρεις φορές ανακεφαλαιοποιημένες. Και μέσα στους τελευταίους δυόμιση μήνες έφυγαν τόσα χρήματα όσα είχαν μαζέψει οι τράπεζες μέσα σε έναν χρόνο, το 2016. Έφυγαν, δηλαδή, 4 δισεκατομμύρια ευρώ τους τελευταίους δυόμιση μήνες. Τόσα ήταν περίπου τα χρήματα που είχαν μαζέψει από την επιστροφή κάποιου κλίματος εμπιστοσύνης από τους καταθέτες. Ο ρόλος των τραπεζών το γνωρίζετε ότι, δυστυχώς, δεν εκπληρώνεται εκ των συνθηκών, εκ των πραγμάτων: μια αξιολόγηση που δεν κλείνει, μια κατάσταση πλήρους επενδυτικής άπνοιας και απραγίας. Και δίπλα σε αυτά έχουμε την υπερφορολόγηση των επιχειρήσεων, έχουμε τα μη ρυθμισμένα κόκκινα δάνεια που ο όγκος τους κινδυνεύει πλέον να συμπαρασύρει και υγιείς επιχειρήσεις στον πάτο του πηγαδιού, έχουμε πτώση τζίρου, έχουμε ένα τσάκισμα πραγματικά της επιχειρηματικότητας στην Ελλάδα. Όλα αυτά έχουν υπογραφή, έχουν ονοματεπώνυμο: Είναι Αλέξης Τσίπρας και Πάνος Καμμένος. Το πρωί άκουσα τον κ. Σκουρλέτη στον «ΣΚΑΙ» που έλεγε για τη ΔΕΗ. Και μιλούσε για στημένο διαγωνισμό, για ρεσάλτο - σημειώνω - και βαποράκια συμφερόντων που θέλουν να ξεπουλήσουν τη ΔΕΗ ή επιβουλεύονται το μέλλον της ΔΕΗ. Οι πενήντα τρεις από τη άλλη διέρρευσαν ότι ναι, στηρίζουν τον Σκουρλέτη. Σε τι θέατρο πολιτικού παραλόγου ζούμε; Επικεφαλής των πενήντα τριών ο κ. Τσακαλώτος. Ο κ. Τσακαλώτος διαπραγματεύεται με τους δανειστές για το μέλλον της ΔΕΗ. Ο κ. Σκουρλέτης, από την άλλη, σηκώνει ένα αντάρτικο, μάλλον για τα μάτια του κόσμου που ακολουθεί ακόμα τον ΣΥΡΙΖΑ, διότι στο τέλος είπε ότι είναι συλλογικές οι αποφάσεις και θα ακολουθήσει. Ο μεν κ. Τσακαλώτος διαπραγματεύεται και φέρνει ένα σχέδιο για τη ΔΕΗ, κατά τα λεγόμενα του κ. Σκουρλέτη καταστροφικό για τη ΔΕΗ, αλλά και ο ίδιος άνθρωπος ως εκπρόσωπος των πενήντα τριών εμμέσως κάνει αντιπολίτευση στον εαυτό του. Είναι ή δεν είναι θέατρο του παραλόγου αυτό; Θα προχωρήσει η χώρα έτσι μπροστά, εάν δεν πατήσουμε σε καθαρές κουβέντες, εάν δεν βρούμε τα πεδία κοινής συνεννόησης όλων των πολιτικών δυνάμεων για να πάμε λίγο πιο μπροστά; Κυρίες και κύριοι συνάδελφοι, έρχομαι τώρα στις παρατηρήσεις για το νομοσχέδιο. Στο πρώτο μέρος, δηλαδή στα άρθρα από 1 έως 26, μας βρίσκει σύμφωνους. Έχω κι εδώ βέβαια αρκετές παρατηρήσεις, τις οποίες είχα κάνει και κατά τη διάρκεια των συνεδριάσεων των επιτροπών και θα τις ξεκινήσω σιγά - σιγά και μία - μία. Πρώτα απ' όλα, κάνω ένα γενικότερο σχόλιο. Η ενσωμάτωση αυτής της ευρωπαϊκής οδηγίας είναι καλή, είναι θετική, διότι διορθώνει την έλλειψη διαφάνειας και συγκρισιμότητας των τελών λογαριασμών πληρωμών. Καλύπτει, επίσης, δυσκολίες αλλαγής λογαριασμού πληρωμών που δημιουργούσαν προβλήματα στον καταναλωτή και αντιστοίχως αυτά συνέβαλαν στον χαμηλό ανταγωνισμό στον τομέα των λιανικών τραπεζικών υπηρεσιών. Η οδηγία, λοιπόν, στο άρθρο 5 προβλέπει υποχρέωση των παρόχων των υπηρεσιών πληρωμών να παρέχουν στον καταναλωτή σε ετήσια βάση κατάσταση όλων των τελών που έχουν καταβάλει. Στο άρθρο 5 του νομοσχεδίου γίνεται τουλάχιστον λόγος για τριμηνιαία βάση παροχής. Εγώ το βρίσκω θετικό αυτό. Δεν σας το λέω για αρνητικό. Στο άρθρο 7 της οδηγίας, τους διαδικτυακούς τόπους σύγκρισης μπορεί να τους διαχειρίζεται είτε ιδιωτικός φορέας είτε δημόσια Αρχή. Στο άρθρο 7 του νομοσχεδίου η Τράπεζα της Ελλάδος ορίζεται ως αρμόδια Αρχή. Δεν ξέρω αν αυτό έχει να κάνει με την αλλεργία της Κυβέρνησης προς κάθε τι ιδιωτικό. Στο άρθρο 17 του νομοσχεδίου προβλέπεται κοινή απόφαση Υπουργών Οικονομίας, Ανάπτυξης και Οικονομικών, που μπορεί αυτή η απόφαση να επιβάλει στα πιστωτικά ιδρύματα της Ελλάδας να παρέχουν στο πλαίσιο του λογαριασμού πληρωμών και επιπλέον υπηρεσίες από τις βασικές. Αυτό δεν προβλέπεται στην οδηγία. Θα ήθελα να ξέρω για ποιον λόγο το εντάξατε. Επίσης, στο άρθρο 17 της οδηγίας, που δεν προβλέπεται στο άρθρο 17 του νομοσχεδίου, προβλέπεται η δυνατότητα στα κράτη - μέλη να επιτρέπουν στα πιστωτικά ιδρύματα να παρέχουν στον καταναλωτή δυνατότητα υπερανάληψης. Σε εμάς δεν έχει μεταφερθεί, εννοώ στο εθνικό δίκαιο, στο νομοσχέδιο αυτή η ρύθμιση. Θα ήθελα να ξέρω γιατί. Υποψιάζομαι βέβαια, αλλά δεν θα ήθελα να πάρω εγώ την ευθύνη να το πω. Στο άρθρο 18 του νομοσχεδίου προβλέπεται κάτι που δεν προβλέπεται στο άρθρο 18 της οδηγίας. Ποιο, δηλαδή; Εύλογο τέλος, ώστε οι πάροχοι να προσφέρουν τις υπηρεσίες στους λογαριασμούς πληρωμών με κάποια βασικά χαρακτηριστικά. Τα κριτήρια για να προσδιοριστούν αυτά τα τέλη είναι το εθνικό επίπεδο εισοδήματος και ο μέσος όρος των τελών που χρεώνουν τα πιστωτικά ιδρύματα στην Ελλάδα για τις εν λόγω υπηρεσίες. Το είπα και στις επιτροπές, ο μέσος όρος είναι αρκετά υψηλότερος απ' ό,τι ο αντίστοιχος ευρωπαϊκός των τελών και των χρεώσεων των πιστωτικών ιδρυμάτων στην Ελλάδα, άρα μήπως με αυτόν τον τρόπο το εύλογο τέλος δεν θα είναι και πολύ εύλογο, αλλά θα είναι περισσότερο φιλικό προς τις υψηλές χρεώσεις, που μέχρι τώρα είχαν συνηθίσει οι τράπεζες να υποχρεώνουν τους συναλλασσόμενους μαζί τους να καταβάλουν. Επίσης, πάω λίγο στο νομοσχέδιο εκεί όπου δεν περιλαμβάνονται οι διατάξεις των άρθρων 24, 25 και 28 της οδηγίας. Έχει κάποια σημαντικά πράγματα η οδηγία σε αυτά τα άρθρα, τα οποία όμως δεν έχετε ενσωματώσει στο σχέδιο νόμου και μου κάνει εντύπωση για ποιον λόγο γίνεται αυτό: Είναι η εναλλακτική επίλυση διαφορών. Είναι ένα σημαντικό σημείο η εναλλακτική επίλυση διαφορών. Για ποιον λόγο την έχετε απαλείψει; Επίσης, ο μηχανισμός σε περίπτωση άρνησης πληρωμής λογαριασμού, για τον οποίο όμως καταβάλλεται αντίτιμο. Τέλος, η επανεξέταση που προβλέπει η οδηγία, κατόπιν έκθεση της επιτροπής προς το Ευρωπαϊκό Κοινοβούλιο και το Συμβούλιο, σχετικά με την εφαρμογή της οδηγίας. Πάω τώρα στο δεύτερο μέρος του σχεδίου νόμου. Το δεύτερο μέρος του σχεδίου νόμου είναι ένας «κήπος της Εδέμ», ενδεχομένως και της Βαβέλ, γιατί έχει ετερόκλητα πράγματα. Έχει μισθολογικά θέματα υπαλλήλων του δημοσίου και στελεχών, ζητήματα φορολογίας, ζητήματα των ΔΕΚΟ. Το άρθρο 27 αναφέρεται στην κάλυψη δαπανών, μισθοδοσίας, αποσπάσεων και μετατάξεων υπαλλήλων, εποπτευόμενων φορέων. Δημιουργεί ένα δημοσιονομικό κόστος, έστω μόνο για το ένα έτος που διενεργείται η απόσπαση ή η μετάταξη και διευθετεί κάποιες τεχνικές προϋποθέσεις για την κινητικότητα, εν γένει σε όλο τον κρατικό τομέα και όχι μόνο σε φορείς που επιχορηγούνται από τον προϋπολογισμό. Το άρθρο 29, για το οποίο έχει γίνει μεγάλη κουβέντα είναι το άρθρο που διπλασιάζει τις αποδοχές του γενικού διευθυντή και του αναπληρωτή του στον Οργανισμό Διαχείρισης Δημοσίου Χρέους. Εμείς είμαστε κατηγορηματικά αντίθετοι σε αυτό. Όχι στο διπλασιασμό της αμοιβής. Αυτή η αύξηση των αποδοχών τους θα προκαλέσει - φοβόμαστε - πολλαπλασιαστικές επιπτώσεις και για άλλες σημαντικές υπηρεσίες, όπως ανεξάρτητες αρχές, διοικητικές αρχές, ελεγκτικά σώματα και άλλα νομικά πρόσωπα. Θα ήθελα να ξέρουμε, λοιπόν, ότι ανοίγουμε το δρόμο για να ακολουθήσουν και άλλα στελέχη της ανώτερης δημόσιας διοίκησης για το διπλασιασμό της αμοιβής τους. Είναι εν έτει 2017 εποχή για να διπλασιάζει το ελληνικό δημόσιο μισθούς διορισμένων, επιλεγμένων από την Κυβέρνηση προσώπων να καταλάβουν αυτές τις θέσεις; Δεν νομίζω. Για ελάτε και εναρμονιστείτε λίγο με το τι γίνεται έξω στην αληθινή ζωή και την πραγματική οικονομία και κοινωνία. Στο άρθρο 30 επίσης θα ψηφίσουμε «όχι». Τροποποίηση του δημόσιου λογιστικού: Αντί να περιορίσετε, αυξάνετε τις εξαιρέσεις από την ηλεκτρονική διακίνηση των εγγράφων. Γιατί το κάνετε αυτό; Πού ζούμε δηλαδή; Ζούμε ακόμα στο πρωτόκολλο, τη σφραγίδα και τη χαρτούρα; Εδώ θα έπρεπε να ακολουθήσουμε το παράδειγμα άλλων χωρών, όπως της Εσθονίας για παράδειγμα, που έχει ηλεκτρονικό αρχείο, online σύνδεση όλων των υπηρεσιών αλλά και της συναλλαγής του πολίτη με το δημόσιο. Γιατί δεν το κάνουμε και φέρνουμε εξαιρέσεις που λέμε «από την ηλεκτρονική διαχείριση εξαιρείται αυτό και εκείνο και το άλλο». Αυτή είναι μια προχειρότητα, που καταστρατηγεί το στόχο της καθολικής εφαρμογής του δημόσιου λογιστικού, άρα και του δημοσίου ελέγχου. Θα έλθω, γιατί τελειώνει ο χρόνος, σε μερικά ακόμα άρθρα. Το άρθρο 31, ρυθμίζει συστήματα εσωτερικής οργάνωσης και εσωτερικού ελέγχου των ΔΕΚΟ. Είναι στη σωστή κατεύθυνση, για να μην νομίζετε ότι σας κάνω μόνο κριτική με αρνητικά ελατήρια. Καθόλου. Ωστόσο - και αν θέλετε ακούστε μας - , δεν παρουσιάζει τα απαραίτητα εχέγγυα αντικειμενικότητας και διαφάνειας, αφού τελικά ο Υπουργός είναι αυτός που στο τέλος θα αποφασίσει σχετικά με όλα αυτά τα θέματα, δηλαδή για πόσες εταιρείες και ποιες εταιρείες εσωτερικού ελέγχου μιλάμε, ποιες υπηρεσίες υπάγονται στη συγκεκριμένη ρύθμιση, τι κόστος συνεπάγεται για τον προϋπολογισμό. Να, κάποια από τα πρώτα ερωτήματα. Θα παραλείψω κάποια άρθρα. Εννοείται ότι συμφωνούμε και με το άρθρο 32, που τη θεωρούμε μια θετική νομοθετική εξέλιξη και με το άρθρο 33, που διορθώνει κάτι που είχε διπλο - προβλεφθεί στον κώδικα φορολογικής διαδικασίας. Βλέπουμε θετικά και το άρθρο 34, καθώς και τα υπόλοιπα 35 και 36. Κυρίες και κύριοι συνάδελφοι, για τις τροπολογίες θα μιλήσω αργότερα. Ήδη σας έδωσα μια πρώτη εικόνα για το πώς αντιλαμβάνομαι εγώ τα θέματα αυτά. Εντωμεταξύ, βλέπω τον κ. Βίτσα και ανησυχώ. Γιατί είστε εδώ, κύριε Βίτσα; Ποια είναι η τροπολογία που έχετε έλθει να υποστηρίξετε; Είστε ο χιλιοστός πρώτος; Θα κάνετε ποδαρικό;
Θα το μάθετε σε λίγο, κύριε Αμυρά.
Θα το μάθω σε λίγο, αγαπητέ Πρόεδρε. Βεβαίως. Απλά έχουμε μια πολύ καλή επικοινωνία με τον κ. Βίτσα και γι' αυτό μου επιτρέπει λίγο το χιούμορ. Κυρίες και κύριοι συνάδελφοι, θεωρούμε ότι το σχέδιο νόμου έχει μερικά καλά, θετικά στοιχεία. Έχει και μερικά αρνητικά. Εμένα με απασχολεί πάρα πολύ ο τρόπος της νομοθέτησης μέσω τροπολογιών. Δεν γίνεται να πας στην Καλαμάτα μέσω Θήβας. Πας απευθείας από την Εθνική Οδό Αθηνών - Καλαμάτας. Νομίζω ότι η Κυβέρνηση οφείλει να κοιτάξει να μην ανταγωνιστεί τον εαυτό της και σπάσει το ίδιο της το ρεκόρ, των χιλίων τροπολογιών ανά μία σύνοδο. Ευχαριστώ πολύ.
Ευχαριστούμε τον ειδικό αγορητή από το Ποτάμι.
Κύριε Πρόεδρε…
Κυρία Υπουργέ, θέλετε τον λόγο εσείς ή ο κύριος Αναπληρωτής Υπουργός;
Θα ήθελα να πω κάποια πράγματα για τις τροπολογίες.
Ναι, έχετε τον λόγο.
Θα ήθελα να δώσω κάποια στοιχεία που έχουν να κάνουν με τις τροπολογίες και να δούμε και το νομοθετικό έργο της Κυβέρνησης από το παρελθόν μέχρι σήμερα. Έτος 2014: Πενήντα έξι ψηφισθέντα νομοσχέδια. Έτος 2015: Τριάντα επτά ψηφισθέντα νομοσχέδια. Έτος 2016: Ενενήντα ένα ψηφισθέντα νομοσχέδια. Έχουμε μια πάρα πολύ μεγάλη αύξηση των νομοσχεδίων που ψηφίστηκαν από την Κυβέρνηση ΣΥΡΙΖΑ - ΑΝΕΛ.
Κυρώσεις ήταν όλα.
Για καλό το λέτε αυτό;
Κατά το έτος 2015 κατατέθηκαν εκατόν τριάντα τροπολογίες σε είκοσι τέσσερα νομοσχέδια επί συνόλου τριάντα τέσσερα. Για το 2014 κατατέθηκαν διακόσιες εξήντα επτά τροπολογίες σε σαράντα οκτώ νομοσχέδια επί συνόλου πενήντα έξι. Για το 2016 κατατέθηκαν τριακόσιες τρεις τροπολογίες σε ενενήντα ένα νομοσχέδια.
Κυβερνητικές.
Αν δούμε τον μέσο όρο, ο μέσος όρος για το 2015 είναι 3,82, για το 2016 είναι 3,3, ενώ για το 2014 ήταν 4,77.
Κυβερνητικές ή είναι και βουλευτικές;
Αυτές είναι κυβερνητικές. Δεν βάζετε και τις βουλευτικές.
Είναι και οι βουλευτικές, είναι όλες οι τροπολογίες μέσα.
Δεν είναι όλες. Κάνετε λάθος.
Η μεγάλη πλειοψηφία αφορά ρυθμίσεις με θετικό κοινωνικό πρόσημο.
Καλά!
Πραγματικά ψηφίζονται από την πλειοψηφία και δεν ψηφίζονται μόνο από την Κυβέρνηση. Πραγματικά υπάρχουν κάποια θέματα τα οποία είναι επείγοντα, κάποια είναι εκκρεμότητες που πρέπει να λυθούν με κατεπείγουσες διαδικασίες, όπως επίσης κάποια πρέπει να ολοκληρωθούν για την αξιολόγηση. Μ' αυτήν τη λογική υπάρχουν οι τροπολογίες. Να αναφέρω εδώ ενδεικτικά την καταβολή της δέκατης τρίτης σύνταξης, το ΦΠΑ των νησιών και πάρα πολλές άλλες τροπολογίες που έχουν περάσει το τελευταίο διάστημα. Θα ήθελα να καταθέσω και κάποιες νομοτεχνικές βελτιώσεις, μιας και πήρα τον λόγο, κύριε Πρόεδρε. Κατ' αρχάς, θα πω για την τροπολογία 988 με ειδικό αριθμό 146 που είναι μια τροπολογία του δικού μας Υπουργείου για τους ελέγχους που γίνονται από την Ανεξάρτητη Αρχή Δημοσίων Εσόδων. Εφόσον για τον ίδιο επιτόπιο φορολογικό έλεγχο διαπιστώνεται η μη έκδοση αποδείξεων για δέκα παραστατικά πώλησης, κλείνεται το κατάστημα για 48 ώρες. Από κει και πέρα, εκτός από τον αριθμό των αποδείξεων, υπάρχει επίσης ένα όριο των 500 ευρώ. Αν μέσα στο ίδιο έτος επαναληφθεί το ίδιο, κλείνεται για 96 ώρες για τρία τουλάχιστον παραστατικά και για δέκα μέρες σε επόμενη διαπίστωση στα επόμενα δύο έτη. Στο συγκεκριμένο με τις διατάξεις της παραγράφου 8 του νέου άρθρου, εισάγεται ρύθμιση, σύμφωνα με την οποία σε κατηγορίες υποχρέων που προσδιορίζονται - θα αναφερθώ μετά και στη νομοτεχνική βελτίωση - γίνεται με αποφάσεις του Υπουργού Οικονομικών η αναστολή επαγγελματικής εγκατάστασης του υπόχρεου και η υποβολή κατά περίπτωση ειδικής χρηματικής κύρωσης, δηλαδή κάποιες κατηγορίες επαγγελματιών θα εξαιρεθούν. Αντί για την απόφαση του διοικητή ανεξάρτητης αρχής, έχουμε την απόφαση του Υπουργού Οικονομικών. Η ρύθμιση κρίθηκε αναγκαία, δεδομένου ότι η εφαρμογή της αναστολής επαγγελματικής εγκατάστασης καθίσταται δυσχερής σε συγκεκριμένες επιχειρήσεις λόγω της φύσεως της δραστηριότητας. Για παράδειγμα, έχουμε ενοικίαση σκαφών αναψυχής, πλανόδιους πωλητές, γηροκομείο, ξενοδοχείο, φροντιστήριο, ιατρείο. Σ' αυτές τις περιπτώσεις δεν μπορούμε να το κλείνουμε. Απλά θα υπάρχει χρηματική κύρωση. Θα αναφέρω και τις νομοτεχνικές βελτιώσεις για τη συγκεκριμένη τροπολογία. Στο πρώτο εδάφιο του άρθρου 26 του παρόντος σχεδίου νόμου, η φράση «από 18 Σεπτεμβρίου 2016» αντικαθίσταται με τη φράση «από τη δημοσίευσή τους στην Εφημερίδα της Κυβερνήσεως». Αυτό αναφέρθηκε και από κάποιους άλλους συναδέλφους. Στο δεύτερο εδάφιο του άρθρου 26 στο τέλος της περίπτωσης η λέξη «και» καθώς και η περίπτωση «ε» διαγράφονται. Στο έβδομο εδάφιο της παράγραφο 4 του άρθρου 4 του ν.3429/2005, όπως αυτή αντικαθίσταται με την παράγραφο 4 του άρθρου 31 του Κεφαλαίου Β του παρόντος σχεδίου νόμου, η φράση «από το Μητρώο της παραγράφου....» αντικαθίσταται από τη φράση «από το Μητρώο του πρώτου εδαφίου της παραγράφου αυτής». Επίσης, στο τελευταίο εδάφιο της παραγράφου 2 του άρθρου 22 του ν.3699/2008, όπως αυτό αντικαθίσταται με την παράγραφο 2α της προτεινόμενης τροπολογίας, η φράση «της προηγούμενης παραγράφου» αντικαθίσταται από τη φράση «του προηγούμενου εδαφίου». Αφορά την τροπολογία του κ. Γαβρόγλου, με γενικό αριθμό 983 και ειδικό 145. Στην τροπολογία με γενικό αριθμό 988 και ειδικό 146 που ανέφερα πριν, στο πρώτο εδάφιο της παραγράφου 8 του άρθρου 13α του ν.2523/1997, όπως αυτό προστίθεται με την παράγραφο 1 της προτεινόμενης διάταξης της παρούσας τροπολογίας, η φράση «που προσδιορίζονται με αποφάσεις του Διοικητή της Ανεξάρτητης Αρχής Δημοσίων Εσόδων» διαγράφεται. Δεύτερον, η παράγραφο 13 του άρθρου 13α του ν.2523/1997, όπως αυτό προστίθεται με την παράγραφο 1 της προτεινόμενης διάταξης της παρούσας τροπολογίας, αντικαθίσταται ως εξής: «13α. Με απόφαση του Υπουργού Οικονομικών προσδιορίζονται οι κατηγορίες των υπόχρεων της παραγράφου 8», όπως ανέλυσα και πριν. Και «β. Με αποφάσεις του Διοικητή της Ανεξάρτητης Αρχής Δημοσίων Εσόδων προσδιορίζεται το είδος του φορολογικού ελέγχου στο πλαίσιο του οποίου επιβάλλονται το μέτρο της αναστολής λειτουργίας και η ειδική χρηματική κύρωση, καθώς και ο τρόπος, η διαδικασία, τα όργανα και κάθε αναγκαία λεπτομέρεια για την εφαρμογή του παρόντος άρθρου».
Ευχαριστούμε την κυρία Υφυπουργό. Παρακαλώ να διανεμηθούν.
Κύριε Πρόεδρε, θα μπορούσαμε να ρωτήσουμε;
Ναι, κύριε Αμυρά, να ρωτήσετε.
Κυρία Υπουργέ, σε περίπτωση που οι επιτηδευματίες αποδεχθούν την πληρωμή του προστίμου που τους έχει καταλογιστεί με βάση την παράβαση που υπέπεσαν, η περίπτωση αυτή προσμετράται στην ενδεχόμενη μετέπειτα πιθανή υποτροπή τους εντός του ιδίου ή σε επόμενο έτος; Αυτό ήταν το ένα που ήθελα να ρωτήσω. Δεύτερον, τι συμβαίνει στην περίπτωση των επαγγελμάτων που όπως είπατε η αναστολή λειτουργίας κρίνεται δυσχερής λόγω του εποχικού χαρακτήρα τους; Θέλω να κάνω μια υποσημείωση εδώ: Μια τέτοια επιχείρηση, για παράδειγμα, ενοικίασης τζετ σκι, ούτως ή άλλως εποχιακά δουλεύει μόνο. Θα γλιτώσει το λουκέτο, επειδή είναι μόνο και μόνο εποχιακής φύσης; Τέλος, βλέπω στην αιτιολογική έκθεση ότι μνημονεύονται επιλεκτικά κάποια επαγγέλματα και δραστηριότητες. Μήπως θα έπρεπε να υπάρχει σαφής αναγραφή αυτών των επαγγελμάτων για να μην γίνονται τέτοιες ασάφειες; Και εάν κατάλαβα καλά, περνάει η «αρμοδιότητα» από τον Διοικητή της Ανεξάρτητης Αρχής στον Υπουργό; Ευχαριστώ.
Κυρία Υφυπουργέ, έχετε τον λόγο για να απαντήσετε.
Και να πληρώσει κάποιος δεν θα μπορέσει να μην κλείσει το κατάστημα στις περιπτώσεις που έχουν γίνει όλες οι παραβάσεις που προαναφέραμε. Για τις περιπτώσεις των επαγγελμάτων που δεν έχουμε το κλείσιμο των επιχειρήσεων, θα είναι με υπουργική απόφαση, όπως καλά καταλάβατε με τη νομοτεχνική βελτίωση που φέραμε στην τροπολογία.
Ευχαριστούμε.
Θα ορίσει η υπουργική απόφαση τα επαγγέλματα;
Ναι, υπουργική απόφαση θα ορίσει τα επαγγέλματα που θα εξαιρούνται.
Καλώς. Τον λόγο έχει ο Αναπληρωτής Υπουργός Εθνικής Άμυνας κ. Δημήτριος Βίτσας, για να πει για την τροπολογία που έχει αγωνία ο κ. Αμυράς.
Κύριε Αμυρά, ξέρετε ότι είναι πάρα πολύ καλό και ελπίζω ότι το κάνετε και εσείς να εντάσσουμε το χιούμορ στη ζωή μας. Οπότε εγώ θέλω να παρουσιάσω μια τροπολογία του Υπουργείου Εθνικής Άμυνας ελπίζοντας συγχρόνως ότι δεν θα σας αναγκάσω να πάτε στο Παλέ ντε Σπορ και να αρχίσετε να φωνάζετε. Αυτό εννοώ. Είναι η τροπολογία με γενικό αριθμό 994 και ειδικό 152. Σας είναι γνωστή η εξαγγελία του Πρωθυπουργού και του Υπουργού Εθνικής Άμυνας περί παραχώρησης του στρατοπέδου Παύλου Μελά στον Δήμο Παύλου Μελά στη Θεσσαλονίκη. Εντός αυτού του χώρου υπάρχει ένα ακίνητο. Αναφέρεται ως ΟΚΑΕ. Να μην σας το πω γιατί είναι πολύπλοκο. Το ακίνητο ανήκει εξ αδιαιρέτου στο ΤΕΘΑ, στο Ταμείο Εθνικής Άμυνας και στο Υπουργείο Οικονομικών. Με αυτή την τροπολογία παραχωρεί το Υπουργείο Οικονομικών το δικό του κομμάτι στο ΤΕΘΑ, ώστε το ΤΕΘΑ ως μόνος κύριος να παραχωρήσει την νομή, δηλαδή την χρήση για 99 χρόνια στον δήμο Παύλου Μελά. Θεωρούμε ότι αυτός είναι ο ταχύτερος και καλύτερος τρόπος ώστε κατ' αρχήν να αρχίσει τις διαδικασίες αξιοποίησης της περιοχής ο δήμος, να μπορέσει να βοηθήσει η περιφέρεια της Κεντρικής Μακεδονίας και να ενταχθεί και σε προγράμματα ΕΣΠΑ κλπ.. Από την άλλη μεριά ως αντάλλαγμα, θα έλεγε κανείς, δίνονται από τον Δήμο Παύλου Μελά ογδόντα τρεις κατοικίες σε ιδιοκτησία πλέον του ΤΕΘΑ. Εγώ ελπίζω ότι μέσα σε έναν χρόνο θα έχουν ολοκληρωθεί και για τις ογδόντα τρεις κατοικίες οι επισκευές. Άρα, με άμεσο τρόπο θα μπορέσουμε να λύσουμε ζητήματα που αφορούν την κατοικία των αξιωματικών, υπαξιωματικών κλπ.. Θεωρώ ότι είναι η προσφορότερη λύση. Οποιαδήποτε άλλη λύση, όπως αυτές που είχαν προταθεί προηγούμενα κι είχαν απορριφθεί από τον δήμο, τους κατοίκους ή τα περιβαλλοντικά κινήματα της περιοχής, όποια κι αν ήταν αυτά, θα χρειαζόταν αλλαγή στο πολεοδομικό, καινούρια πολεοδόμηση κλπ.. Οπότε όλη αυτή τη διαδικασία θα ξεκινούσε τώρα - είμαστε περήφανοι που ξεκινάει τώρα - αλλά η αξιοποίηση της περιοχής θα γινόταν μετά από πάρα πολλά χρόνια. Σας ευχαριστώ.
Ευχαριστούμε τον Αναπληρωτή Υπουργό Εθνικής Άμυνας, κ. Βίτσα. Να δώσουμε τον λόγο στον κ. Χαρίτση, Αναπληρωτή Υπουργό Οικονομίας και Ανάπτυξης για να μιλήσει για την τροπολογία που έχει καταθέσει.
Ευχαριστώ, κύριε Πρόεδρε. Το άρθρο 1 της τροπολογίας να πω ότι αφορά στην κάλυψη συμβατικών υποχρεώσεων του ελληνικού δημοσίου για λειτουργικές δαπάνες σε σχέση με το ολοκληρωμένο έργο του αυτοκινητοδρόμου Κορίνθου - Τρίπολης - Καλαμάτας και κλάδου Λεύκτρου - Σπάρτης. Μέσω αυτής της τροπολογίας μπορούμε να καλύψουμε μέρος ή το σύνολο αυτών των δαπανών από το εθνικό σκέλος του προγράμματος δημοσίων επενδύσεων, καθώς δεν είναι επιλέξιμες αυτές οι δαπάνες για συγχρηματοδότηση από το ΕΣΠΑ. Αυτά σε σχέση με το άρθρο 1.
Ποιος είναι ο παραχωρησιούχος, κύριε Υπουργέ;
Ποιο είναι το ύψος των δαπανών;
Αυτή θα ήταν η επόμενη ερώτηση.
Να ολοκληρώσω αν θέλετε την παρουσίαση της τροπολογίας και να ρωτήσετε μετά ό,τι θέλετε;
Άσε να μας πει.
Γιατί μπαίνεις συνέχεια στη μέση;
Εγώ;
Ναι, εσύ. Χρειάζεται ο κάθε Υπουργός συνήγορο;
Άσε να τελειώσει και να τον ρωτήσουμε.
Τι να τελειώσει; Δέκα εννιά σελίδες τροπολογία, πάλι;
Έτσι όμως δεν μπορούμε να προχωρήσουμε. Σας παρακαλώ. Συνεχίστε, κύριε Υπουργέ.
Δεν είναι ανάγκη να προχωράμε πάντα, κύριε Πρόεδρε, με τέτοιες διαδικασίες.
Αν έχετε λίγη υπομονή, θα προχωρήσουμε κανονικά.
Δεν θα έχετε μετά το δικαίωμα να τοποθετηθείτε και να κάνετε τις ερωτήσεις σας; Δεν καταλαβαίνω γιατί υπάρχει αυτή η ένταση τώρα.
Θα το πείτε μετά, στην τοποθέτησή σας. Προχωρήστε, κύριε Χαρίτση.
Άρθρο 2 της τροπολογίας. Είναι μια τεχνική ρύθμιση που αφορά στη δυνατότητα που δίνεται στο Υπουργείο Τουρισμού να καλύψει από το εθνικό σκέλος του προγράμματος δημοσίων επενδύσεων τις δαπάνες για προγράμματα που αφορούν κατάρτιση, μετεκπαίδευση εργαζομένων, εποχιακά ανέργων και ανέργων στον τομέα του τουρισμού. Το άρθρο 3 αφορά στην ειδική γραμματεία συντονισμού και διαχείρισης προγραμμάτων ταμείου ασύλου μετανάστευσης και ένταξης και του ταμείου εσωτερικής ασφάλειας και άλλων πόρων. Είναι η ειδική γραμματεία που διαχειρίζεται τα δυο ταμεία που σχετίζονται με το προσφυγικό και τη μετανάστευση. Με την προτεινόμενη, λοιπόν, διάταξη προσαρμόζουμε ουσιαστικά τις ρυθμίσεις σε σχέση με τα ζητήματα υπερωριακής απασχόλησης των υπαλλήλων της ειδικής υπηρεσίας σ' αυτά τα οποία ισχύουν για τις αντίστοιχες ειδικές υπηρεσίες του ΕΣΠΑ. Με τη δεύτερη διάταξη του συγκεκριμένου άρθρου προβλέπουμε ότι μέχρι την έκδοση της υπουργικής απόφασης θα ισχύει και για την ειδική υπηρεσία αυτή, λόγω κατάργησης του π.δ.4/2002 για την τεχνική βοήθεια, η εξουσιοδότηση για έκδοση υπουργικής απόφασης για διαχείριση της τεχνικής βοήθειας των δύο ταμείων. Το άρθρο 4 αφορά σε τροποποιήσεις του ν.4314 για το ΕΣΠΑ. Με την πρώτη διάταξη απλοποιούμε ουσιαστικά τη διαδικασία ορισμού των ενδιάμεσων φορέων διαχείρισης έτσι ώστε να μπορούν οι περιφέρειες για τα ΠΕΠ, οι περιφερειάρχες, να προχωρούν στον ορισμό των ενδιάμεσων φορέων διαχείρισης χωρίς να χρειάζεται απόφαση του Υπουργού. Έτσι, επιταχύνονται οι διαδικασίες των ορισμών των ενδιάμεσων φορέων διαχείρισης. Με τη δεύτερη διάταξη, τροποποιούμε τη δεύτερη παράγραφο του άρθρου 39 σε σχέση με τη διαδικασία επιλογής προϊσταμένου σε ειδικές υπηρεσίες ΕΣΠΑ και την κεντρική υπηρεσία της ΜΟΔ. Ανοίγουμε, ουσιαστικά, το σύστημα σε όλα τα στελέχη της ΜΟΔ ώστε να έχουν τη δυνατότητα να εμπλακούν στη διαδικασία επιλογής προϊσταμένων σε ειδικές υπηρεσίες. Με την τρίτη διάταξη, για πρώτη φορά ορίζεται η διαδικασία καταβολής αποζημίωσης για υπερωριακή απασχόληση κατ' εφαρμογή του ν.4354 που ισχύει για όλο το δημόσιο και για τις ειδικές υπηρεσίες του ΕΣΠΑ. Όπως γνωρίζετε πάρα πολύ καλά, πάρα πολλές φορές, όπως για παράδειγμα αυτές τις μέρες, με την υποβολή της έκθεσης κλεισίματος προς την Ευρωπαϊκή Επιτροπή, υπάρχει πολύ μεγάλο φόρτο εργασίας. Προβλέπουμε, λοιπόν, εδώ τη δυνατότητα - όποτε χρειάζεται - για την παροχή υπερωριακής απασχόλησης από τους εργαζόμενους σε ειδικές υπηρεσίες, χωρίς επιβάρυνση του τακτικού προϋπολογισμού, με δαπάνη από το Πρόγραμμα Δημοσίων Επενδύσεων και από τα συγχρηματοδοτούμενα προγράμματα. Τέλος, για το άρθρο 4 να πω ότι η διάταξη Δ΄ αφορά στα περιγράμματα θέσεων εργασίας και όπου αυτά υπάρχουν. Ουσιαστικά, εδώ θέλουμε να δώσουμε την ευκαιρία σε υπαλλήλους που δεν έχουν προϋπηρεσία σε θέσεις ευθύνης στις ειδικές υπηρεσίες του ΕΣΠΑ, να έχουν την ίδια δυνατότητα και με τους νυν προϊσταμένους, να διεκδικήσουν θέσεις ευθύνης κατά τη διαδικασία επιλογής προϊσταμένων. Τέλος, το άρθρο 5 αφορά τον ΕΟΦ, τον Ειδικό Οικονομικό Φόρο. Αποτελούν και αυτά σημαντικά συγχρηματοδοτούμενα προγράμματα τα οποία διαχειριζόμαστε συμπληρωματικά προς το ΕΣΠΑ. Προχωρούμε, λοιπόν, στη σύσταση ειδικής υπηρεσίας που δεν υπήρχε μέχρι σήμερα, η οποία δίνει ακριβώς τη δυνατότητα να αντιμετωπίσουμε προβλήματα υποστελέχωσης της συγκεκριμένης Υπηρεσίας, η οποία διαχειρίζεται σημαντικούς πόρους συμπληρωματικά ως προς το ΕΣΠΑ. Η σύσταση αυτής της ειδικής υπηρεσίας εμπίπτει στο πεδίο εφαρμογής του ν.4314/2014 κατ' αναλογία με όλες τις ειδικές υπηρεσίες του ΕΣΠΑ. Θα εφαρμοστούν, λοιπόν, και εδώ τα προβλεπόμενα από τον ν.4314 του ΕΣΠΑ. Ευχαριστώ, κύριε Πρόεδρε.
Ευχαριστούμε τον Αναπληρωτή Υπουργό Οικονομίας, τον κ. Χαρίτση. Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής, για να υποστηρίξει την τροπολογία του.
Ευχαριστώ, κύριε Πρόεδρε. Κύριοι συνάδελφοι, εισάγεται η τροπολογία με γενικό αριθμό 999 και ειδικό 157, η οποία έχει να κάνει καθαρά - θεωρώ - με τεχνικά ζητήματα της Αρχής η οποία θα ελέγχει και θα εκδικάζει τις προδικαστικές προσφυγές που έχουν σχέση με τις δημόσιες συμβάσεις. Το ένα είναι η ρύθμιση της αμοιβής του Προέδρου της Αρχής, διότι είχαμε ρυθμίσει των συνταγματικώς κατοχυρωμένων Αρχών. Με αυτή τη διάταξη, λοιπόν, ρυθμίζεται και το ζήτημα αυτό, διότι είχαν προκύψει αρκετά θέματα. Θεωρώ ότι αδίκως μειώνονταν οι μισθοί, όπου στο τέλος κατέληγε κάποιος συνταξιούχος ανώτατος δικαστής να μην ασχολείται με αυτήν τη δουλειά για την οποία είχε εκφράσει τη διάθεση να ασχοληθεί, λόγω των φοβερών μειώσεων των αποδοχών του. Και το δεύτερο είναι η ότι αρχή έναρξης της λειτουργίας μετατίθεται δύο μήνες, δηλαδή στις 31 Μαΐου του 2017, ακριβώς για να ολοκληρωθούν διαδικαστικές προϋποθέσεις, οι οποίες διαλαμβάνονται στη διάταξη. Ευχαριστώ, κύριε Πρόεδρε.
Ευχαριστούμε τον κύριο Υπουργό. Κύριε Δένδια, θέλετε να μιλήσετε τώρα ή μετά από τους ομιλητές;
Θα μιλήσω αργότερα, κύριε Πρόεδρε.
Πολύ ωραία. Κύριε Λοβέρδο, αν είστε έτοιμος, έχετε τον λόγο.
Δεν είμαι, κύριε Πρόεδρε.
Πολύ ωραία. Να προχωρήσουμε με τον κ. Δημαρά.
Οι Υπουργοί δεν θα μιλήσουν;
Δεν θα ρωτήσουμε τους Υπουργούς για τις τροπολογίες τώρα;
Δεν κατάλαβα. Δεν υπάρχει αυτή η διαδικασία. Οι Υπουργοί κατέθεσαν τις τροπολογίες.
Ο κ. Βίτσας έφερε τροπολογία και έφυγε.
Κύριε Δαβάκη, ξέρετε πολύ καλά ότι εάν κάποιος Βουλευτής - όσο είμαι τουλάχιστον εγώ στην Έδρα - ζητήσει διευκρινίσεις για τις τροπολογίες, δίνω τον λόγο στον Βουλευτή.
Δεν προλάβαμε. Έφυγε ο Υπουργός.
Δεν ήσασταν.
Πώς δεν ήμουν;
Μπορεί να επανέλθει, οπότε τον ρωτάτε τότε.
Να πάρει τον λόγο ο κ. Δημαράς. Η παραβίαση του Κανονισμού έχει και όρια.
Κύριε Κεγκέρογλου, δεν είναι σωστό αυτό που κάνετε.
Θα τα πω στην ομιλία μου.
Θα μιλήσει ο κ. Δημαράς τώρα και μετά θα δώσω τον λόγο στον κ. Σπίρτζη για την τροπολογία του. Ορίστε, κύριε Δημαρά, έχετε τον λόγο.
Ευχαριστώ, κύριε Πρόεδρε. Κατ' αρχάς, ήθελα να απευθυνθώ στους συναδέλφους για το ζήτημα των πολλών τροπολογιών. Εγώ εκτιμώ ότι η Κυβέρνηση δεν θέλει να νομοθετεί με τροπολογίες, αλλά υπάρχουν ανάγκες που το επιβάλλουν. Δεν νομίζω ότι κανένας μας θέλει να νομοθετεί με τροπολογίες. Κατ' αρχάς, πρόκειται για επείγοντα ζητήματα και εκ των πραγμάτων υπάρχουν και θα υπάρχουν και στο μέλλον, όπως αυτό του στρατοπέδου που παραχωρείται, κλπ., για τα οποία δεν μπορεί να γίνει ένας νόμος εξ αρχής. Δεύτερον, υπάρχουν θέματα της δημόσιας διοίκησης και προβλήματα που συσχετίζονται με την λειτουργία του κράτους, τα οποία εκ των πραγμάτων μας αναγκάζουν. Νομίζω, όμως, ότι πρέπει να στοχεύσουμε όλοι να περιορίσουμε τον συνολικό αριθμό των τροπολογιών. Δεν σημαίνει, δηλαδή, ότι αυτό υιοθετούμε σαν πρακτική, γιατί μιλάμε στον ελληνικό λαό. Θα πρέπει να εντάσσονται στα νομοσχέδια οι λογικές, να αναλύονται και έτσι να προχωράμε. Τον λόγο τον ζήτησα κυρίως, γιατί υπάρχει ένα μεγάλο κοινωνικό πρόβλημα που απασχολεί πάνω από εξήντα χιλιάδες δανειολήπτες και πάρα πολλούς που έχουν εγγυηθεί στα δάνεια που έχουν συναφθεί σε ξένο συνάλλαγμα. Με την ευκαιρία, λοιπόν, μιας τροπολογίας που έχει κάνει ο κ. Γιώργος Καρράς, ο Ανεξάρτητος Βουλευτής, θα ήθελα να πω και να αναδείξω αυτό το μεγάλο πρόβλημα, γιατί υπήρξαν περίοδοι που οι ελληνικές τράπεζες παρότρυναν τους δανειολήπτες να συνάψουν δάνεια σε ελβετικό φράγκο, γιατί θα είχαν καλύτερα επιτόκια. Απέκρυβαν από τον αμέριμνο και καλοπροαίρετο δανειολήπτη τον κίνδυνο της μεγάλης επιβάρυνσης από τις πιθανές αλλαγές ισοτιμιών. Και λέω «απέκρυβαν», γιατί οι τράπεζες διαθέτουν αναλυτές και έχουν σωστές εκτιμήσεις για το πώς θα μεταβληθεί η ισοτιμία των σχετικών νομισμάτων στο μέλλον. Βεβαίως, και μόνο από την προμήθεια που έχουν από την μετατροπή των νομισμάτων, είχαν ένα διαρκές όφελος. Έτσι, λοιπόν, πολλοί αμέριμνοι, καλοπροαίρετοι δανειολήπτες έπεσαν στην παγίδα. Ας δούμε το μέγεθος του προβλήματος: Το 2007 το 1 ευρώ είχε όσο 1,6 ελβετικά. Το 2017 έφτασε σχεδόν να είναι 1 με 1, τώρα είναι 1 με 1,06, 1,07. Τι σημαίνει; Κάποιος που πήρε ένα δάνειο 200.000 ευρώ το 2007, παρόλο που αυτά τα χρόνια πλήρωνε, είδε το δάνειο του να μεγαλώνει πάρα πολύ. Οι 200.000, λοιπόν, έχουν γίνει 300.000, 50% αύξηση του ποσού. Και καταλαβαίνετε ότι άνθρωποι ανύποπτοι, που πήραν χρήματα για να αποκτήσουν ένα σπίτι, βάζοντας και ίδια κεφάλαια, φτάσανε σε ένα αδιέξοδο. Το 50% από αυτά έχουν «κοκκινίσει», αλλά και το άλλο 50% που ακόμα συντηρούνται, θα φτάσουν τον κόσμο σε αδιέξοδο. Επομένως, έχουμε πολύ μεγάλη ζημιά, αλλά και πολύ μεγάλο κοινωνικό πρόβλημα σε μεγάλο αριθμό - δεκάδων χιλιάδων - δανειοληπτών, αλλά και εγγυητών των δανείων, γιατί αν οι δανειολήπτες είναι εξήντα χιλιάδες, είναι άλλες εξήντα ή πενήντα χιλιάδες οι εγγυητές. Έτσι, λοιπόν, οι τράπεζες χωρίς να ζημιωθούν - γιατί αυτομάτως μετέτρεπαν το νόμισμα σε ευρώ και τις δόσεις τις εισέπρατταν σε ευρώ - φθάνουν σε ένα σημείο τώρα να ζητάνε 50% πάνω το δάνειο που πήρε ο δανειολήπτης. Αυτό, λοιπόν, δεν είναι απλώς κέρδος. Είναι κερδοσκοπία από τη μεριά των τραπεζών. Και έγινε τότε παρότρυνση των δανειοληπτών, γιατί ήξεραν οι τράπεζες ότι θα έχουν υπερκέρδη. Και ξέρετε ότι τα ψιλά γράμματα των συμβάσεων κανένας δανειολήπτης - ακόμα και δικηγόρος να είναι και μηχανικός να είναι - δεν μπορεί να τα διαβάσει - δεν υπάρχει ούτε περιθώριο - πόσο μάλλον ένας απλός πολίτης που πάει να πάρει ένα δάνειο, βασιζόμενος στην πίστη του τραπεζικού συστήματος, το οποίο, δυστυχώς, πρόδωσε και τους δανειολήπτες και όλο τον ελληνικό λαό, όπως φτάσαμε σήμερα με την κατάντια των τραπεζών. Έτσι, λοιπόν, σήμερα εξήντα χιλιάδες δανειολήπτες βρίσκονται σε πλήρες αδιέξοδο. Τα δικαστήρια έχουν δικαιώσει την πλειοψηφία των προσφυγών. Μάλιστα, μια συλλογική προσφυγή που έγινε - πάνω από δύο χιλιάδες - κατά της τράπεζας Eurobank, έχει κερδηθεί και νομίζω σε δεύτερο βαθμό εκδικάζεται τον Σεπτέμβριο. Επειδή η Κυβέρνηση νοιάζεται για τους φτωχούς, νοιάζεται για την κοινωνία, είναι στη φιλοσοφία της Αριστεράς, στην πολιτική της τακτική, νομίζω ότι πρέπει να ενσκήψει πάνω στο πρόβλημα. Δεν ξέρω αν σήμερα μπορεί να γίνει δεκτή η τροπολογία που έχει καταθέσει ο κ. Καρράς, αλλά νομίζω - και γι' αυτό επιμένω και πήρα τον λόγο - ότι και η Κυβέρνηση και όλα τα κόμματα πρέπει να πάρουν θέση. Θα παρακαλούσα και τη Νέα Δημοκρατία να πάρει θέση σε αυτό το ζήτημα, γιατί ενώ έχω ακούσει από άλλα κόμματα ότι συναινούν στο να βρεθεί μια λύση, από τη Νέα Δημοκρατία έχω ακούσει επιφυλάξεις. Κλείνω, λέγοντας ότι πρέπει να λυθεί το πρόβλημα με τους κανόνες της λογικής, της ηθικής αλλά και της κοινωνικής ευαισθησίας που πρέπει να δείξουμε απέναντι σε αυτούς τους ανθρώπους. Ευχαριστώ πάρα πολύ.
Ευχαριστούμε τον κ. Δημαρά. Τον λόγο έχει ο κ. Αθανάσιος Μπούρας για επτά λεπτά.
Δεν νομίζω, κύριε Πρόεδρε, να είστε ικανοποιημένος με την επαναλαμβανόμενη αυτή διαδικασία νομοθέτησης στη Βουλή. Ειλικρινά, έχει σπάσει κάθε όριο η παραβίαση του Κανονισμού. Μάλλον, δεν υπάρχει καθόλου Κανονισμός. Εδώ γίνεται ό,τι θέλει ο καθένας. Σήμερα παρήλασε - και έρχονται βλέπω και τους καλωσορίζω - όλο το Υπουργικό Συμβούλιο. Άλλο τόσο παρήλασε κατά τη διαδικασία της επιτροπής, όπου ολόκληρα νομοθετήματα μπήκαν στο νομοσχέδιο ως τροπολογίες. Πραγματικά είναι λυπηρό και θα πρέπει γι' αυτό το θέμα - έχετε ευθύνη ως Προεδρείο - να γίνει κάτι. Εγώ δεν θα αναλωθώ - λόγω του ολίγου χρόνου - στα θέματα που άπτονται του κορμού του νομοσχεδίου, όπως αυτό διαμορφώθηκε από την επιτροπή. Αυτά τα θέματα τα έθιξε, τα ανέλυσε με τον καλύτερο δυνατό τρόπο, ο εισηγητής μας, ο κ. Φορτσάκης. Επομένως, όλον τον χρόνο μου θα τον αφιερώσω - δεν μπορώ να κάνω κι αλλιώς - σε μία μόνο τροπολογία που κατέθεσε ο Υπουργός Ανάπτυξης - όχι ο Αναπληρωτής - και ήρθε το πρωί και σε δύο άλλες δικές μας τροπολογίες βουλευτικές ως Βουλευτές στην Περιφέρεια της Αττικής. Μιλάω για την τροπολογία με γενικό αριθμό 989 και ειδικό 147. Πράγματι - το είπα και το πρωί στη διακοπή και στη διαδικασία που μου δόθηκε ο λόγος για ένα λεπτό περίπου - θα μπορούσε αυτή η τροπολογία να είναι - και είναι - προς τη θετική κατεύθυνση θεωρητικά. Είναι υποχρέωση από την εργαλειοθήκη του ΟΟΣΑ και θα μπορούσε να αποτελέσει ένα εφαλτήριο δημιουργίας εκτός των δύο κεντρικών αγορών, Αθηνών και Θεσσαλονίκης, αγορών και σε άλλες πόλεις της Ελλάδος. Αυτό θα ήταν θετικό και θα έδινε τη δυνατότητα σε αγρότες, σε παραγωγούς, ιχθυοπαραγωγούς, κρεατοπαραγωγούς, να διαθέτουν τα προϊόντα τους πιο κοντά στον τόπο παραγωγής, να γίνεται καλύτερη διαχείριση και να μην σωρεύονται στα δύο μεγάλα αστικά κέντρα. Είπα το πρωί στον Υπουργό Οικονομίας και Ανάπτυξης - ο οποίος μάλιστα περιφρονητικά, μάλλον, αντιμετωπίζει τη Βουλή, αλλά μάλλον και τους συναδέλφους του, τους άλλους Υπουργούς - να την αποσύρει, κάτι το οποίο ανέφερε και ο Κοινοβουλευτικός μας Εκπρόσωπος, ο κ. Δένδιας, και συμφώνησαν και άλλοι συνάδελφοι από άλλα κόμματα, και να έρθει με μία κανονικότερη διαδικασία. Εγώ δεν θα πω να ερχόταν με την κανονική. Ας ερχόταν, τουλάχιστον, να συζητηθεί στη διαδικασία της επιτροπής, όπου η επιτροπή θα είχε τη δυνατότητα να καλέσει περιφερειάρχες, δημάρχους, να καλέσει ενδιαφερόμενους φορείς της αγοράς - και όχι μόνο - παραγωγούς και να γίνει μία καλύτερη διαδικασία. Αυτό δεν το δέχθηκε ο κύριος Υπουργός. Εγώ από χθες το απόγευμα που πήρα είδηση αυτή την τροπολογία - γιατί τέτοιοι είναι οι χρόνοι - είχα την ευκαιρία να βρω και τον Υπουργό Αγροτικής Ανάπτυξης και Τροφίμων, ο οποίος μου είπε ότι ειλικρινά δεν γνωρίζει τίποτα γι' αυτό το θέμα, όταν θα είναι δική του ευθύνη από την κατασκευή μέχρι τη διαχείριση. Επομένως, αυτό που πάει να ρυθμίσει σήμερα αυτή η τροπολογία θα είναι λειψό έως μη εφαρμόσιμο. Αποτελεί τη μία πλευρά του νομίσματος, διότι παραλείπει την εξέταση προϋποθέσεων από το βασικό Υπουργείο που ελέγχει και εποπτεύει, αλλά και χρηματοδοτεί, μέσω του ΕΠΑΑ, του Επιχειρησιακού Προγράμματος Αγροτικής Ανάπτυξης, - είναι εδώ ο Αναπληρωτής Υπουργός - που έχει την ευθύνη για τη διαχείριση των όποιων κονδυλίων. Εντούτοις, λείπει η ουσιαστική υπογραφή. Θα σας πω, όμως, κι εσάς, κ. Παπανάτσιου, ότι έχουμε και τυπική παράληψη εδώ σήμερα. Η τροπολογία 989/147 δεν έχει ούτε την υπογραφή του Υπουργού Οικονομικών σε νομοσχέδιο που συζητείται. Εγώ απορώ αν δεν υπάρχουν σύμβουλοι που να συμβουλεύουν για το αυτονόητο, για το τυπικό και όχι για το ουσιαστικό που προείπα, την ύπαρξη της σύμφωνης γνώμης. Γιατί δεν ξέρω εγώ αν είναι σύμφωνος ο Υπουργός Αγροτικής Ανάπτυξης και Τροφίμων. Κανονικά, λοιπόν, πρέπει να πάρει άλλες δύο συνυπογραφές. Και του Υπουργού Οικονομικών και του Υπουργού Αγροτικής Ανάπτυξης. Επίσης, απαιτούνται - διαβάστε λιγάκι τη ρύθμιση - λεπτομερείς προδιαγραφές ίδρυσης και λειτουργίας, για να αποφευχθεί η ανεξέλεγκτη λειτουργία. Αυτή είναι η σωστή κατεύθυνση στην οποία μπορεί να κινηθεί και να αποβεί αποτελεσματική και στο τέλος να καταστεί ενεργή η νομοθετική πρωτοβουλία. Επίσης, ένα πράγμα το οποίο επισημαίνω για να γραφεί στα Πρακτικά, είναι ότι θα ήθελα να εξεταστεί η συμμόρφωση αυτής της τροπολογίας από πλευράς κανόνων ανταγωνισμού του ευρωπαϊκού δικαίου - δηλαδή, αν εμπίπτει σε διατάξεις κρατικών ενισχύσεων - από τη νομοπαρασκευαστική επιτροπή. Πιστεύω απόλυτα ότι αυτή η τροπολογία έχει διαμορφωθεί πολύ βιαστικά. Απαιτεί πλήθος άλλων ρυθμίσεων και φοβάμαι ότι κάθε εβδομάδα θα έχουμε και μία συμπλήρωση αυτής της τροπολογίας, η οποία με την κυβερνητική Πλειοψηφία μπορεί αν γίνει άρθρο νόμου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο ακόμα, κύριε Πρόεδρε, γιατί πήρα και λίγο χρόνο για να σας κρίνω, ως προς την εφαρμογή του κανονισμού.
Ναι, σύντομα, όμως, σας παρακαλώ. Να μην έχουμε μεγάλη υπέρβαση.
Ναι. Δεν είναι πολλοί οι ομιλητές. Να σας πω κάτι; Με τόσες τροπολογίες, με ποια λογική μπορεί ο καθένας να σταθεί και να τοποθετηθεί - γιατί έχουμε κάποια ευθύνη - απέναντι σε αυτά που ψηφίζουμε ή δεν ψηφίζουμε; Έχουμε, καταθέσει, κυρία Υπουργέ των Οικονομικών, δύο τροπολογίες. Μάλιστα, συνάδελφοι μας από τα άλλα κόμματα έχουν καταθέσει όμοιες, παραπλήσιες τροπολογίες, μηδέ εξαιρουμένου και του κυβερνητικού κόμματος του ΣΥΡΙΖΑ. Η πρώτη τροπολογία, η τροπολογία με γενικό αριθμό 995 και ειδικό 153, αναφέρεται στην αναστολή είσπραξης προστίμων μέχρι την κύρωση των δασικών χαρτών. Αυτή τη στιγμή πολλοί κάτοικοι της περιοχής της Λαυρεωτικής - μιας πολύπαθης περιοχής - έχουν μήνες να κοιμηθούν, διότι λαμβάνουν κάτι χαρτιά, τα οποία τους καλούν να πληρώσουν εξοντωτικά πρόστιμα. Η μία είναι αυτή η 995/15. Η άλλη τροπολογία, η 996/154, αναφέρεται στην τροποποίηση και συμπλήρωση του άρθρου 19 του ν.719/1977. Όλοι ξέρετε την ιστορία. Στην περιοχή του Λαυρίου με τα λατομεία κ.λπ. υπήρχε η διαδικασία κάποιων ιδιοκτησιών, προκειμένου να αποτραπεί η ανεξέλεγκτη εκμετάλλευση των σκωριών και των εκβολάδων, από το Ι. Β. Σερπιέρη. Τότε ο Δήμος Λαυρίου, με έδρα την Κερατέα, είχε και τα διοικητικά όρια στην περιοχή που σήμερα έχουν δύο Δήμοι, Σαρωνικού και Λαυρεωτικής. Οι υπό αμφισβήτηση εκτάσεις ήταν το μεγαλύτερο μέρος της χερσονήσου της Λαυρεωτικής και περιγράφονται από αρμόδιους φορείς, δασάρχες, τοπογράφους και τη Διεύθυνση Δασών. Οι διατάξεις του άρθρου 19 του ν.719/1977, όπως συμπληρώθηκε, αντιμετώπισαν την επίλυση του προβλήματος αυτού, για το οποίο, όμως, έχουν προκύψει τα εξής θέματα: Ενώ με το άρθρο 19 του ν.719 καταργούνται κάποιες δικαστικές αποφάσεις που ήταν δυσμενείς για τους κατοίκους, ο νόμος αυτός περιόριζε την εφαρμογή επίλυσης και δικαίωσης των κατοίκων μόνο στα όρια του Δήμου Κερατέας. Εγώ δεν θα πω ότι ήταν από παράλειψη ή από οτιδήποτε. Επομένως, εμείς σήμερα προτείνουμε με αυτή την τροπολογία - η οποία είναι αναλυτικά γραμμένη - την επέκταση της εφαρμογής του άρθρου 19 του ν.719/1977 όπως τροποποιήθηκε και συμπληρώθηκε - δεν θα τα πω αυτά, είναι αναλυτικά γραμμένα - για την περιοχή Λαυρεωτικής σήμερα του Δήμου Λαυρεωτικής που περιλαμβάνει τον Δήμο, τον παλιό, Κερατέας και τον Δήμο του Λαυρίου, αλλά και για τον Δήμο Σαρωνικού που είναι οι παλαιές Κοινότητες του Αγίου Κωνσταντίνου, Παλαιάς Φώκαιας, Αναβύσσου, Καλυβίων. Με τον τρόπο αυτό θα υπάρξει η δικαίωση αυτών των πραγμάτων. Και πρέπει να σας πω - και να κλείσω με τούτο και ευχαριστώ τον Πρόεδρο για την ανοχή - ότι γι' αυτό το θέμα καθίσαμε πολλές ώρες όλοι οι συνάδελφοι απ' όλα τα κόμματα, με την παρουσία του Αντιπεριφερειάρχη Ανατολικής Αττικής του κ. Φιλλίπου, - ο οποίος για είκοσι και πλέον χρόνια ήταν δήμαρχος στην περιοχή των Καλυβίων - και συμφωνήσαμε. Είναι απόλυτα δίκαιο αυτό το αίτημα. Και πιστεύω ότι αυτήν την ομόθυμη απόφαση όλων μας να συμφωνήσουμε στην επίλυση αυτού του θέματος, μπορείτε να την κάνετε αποδεκτή. Σας ευχαριστώ πολύ.
Ευχαριστούμε, κύριε Μπούρα. Πριν δώσω τον λόγο στον κ. Λοβέρδο, θα μιλήσει ο κ. Σπίρτζης πολύ σύντομα για μία τροπολογία επίσης. Ορίστε, κύριε Σπίρτζη, έχετε τον λόγο.
Ευχαριστώ πολύ, κύριε Πρόεδρε. Κύριοι συνάδελφοι, μέχρι σήμερα το τέλος ανάπτυξης αερολιμένων ανέρχεται στο ποσό των 12 ευρώ για επιβάτες με τελικό προορισμό αερολιμένες χωρών μελών της Ευρωπαϊκής Ένωσης και κάποιες πρόσθετες χώρες και στο ποσό των 22 ευρώ για τις χώρες εκτός Ευρωπαϊκής Ένωσης. Με την παραχώρηση των δεκατεσσάρων αεροδρομίων στη σύμβασή τους έχουμε ότι τα τέλη ανάπτυξης αεροδρομίων καθορίζονται στο ποσό των 12 ευρώ και από την 1 Νοεμβρίου του 2024 και μετά στο ποσό των 3 ευρώ. Από αυτήν τη διαφορά προκύπτει η ανάγκη νομοθετικού προσδιορισμού του τέλους ανάπτυξης αερολιμένων, ώστε να είναι ενιαίο.
Δεν σας ακούμε, κύριε Υπουργέ, και δεν καταλαβαίνουμε.
Μέχρι, λοιπόν, σήμερα τα τέλη εκσυγχρονισμού και ανάπτυξης αεροδρομίων ανέρχονταν στο ποσό των 12 ευρώ για αεροδρόμια που είναι σε χώρες της Ευρωπαϊκής Ένωσης και στο ποσό των 22 ευρώ για χώρες εκτός.
Ποιος το πληρώνει αυτό;
Το πληρώνει ο επιβάτης σήμερα. Μετά τη σύμβαση παραχώρησης των δεκατεσσάρων αεροδρομίων προκύπτει ότι αυτό το τέλος είναι 12 ευρώ ενιαία για όλες τις χώρες εντός και εκτός Ευρωπαϊκής Ένωσης και 3 ευρώ από 1 Νοεμβρίου 2024 και μετά για όλες τις πτήσεις πάλι. Το 12 ευρώ και το 22 ευρώ γίνεται 12 ευρώ και από 1 Νοεμβρίου 2024 γίνεται 3 ευρώ. Από αυτήν τη διαφορά προκύπτει η ανάγκη νομοθετικού προσδιορισμού του τέλους εκσυγχρονισμού και ανάπτυξης αερολιμένων, ώστε να είναι ενιαίο για όλα τα αεροδρόμια της χώρας. Δεν μπορεί, δηλαδή, στα δεκατέσσερα να έχουμε 12 ευρώ και σε λίγα χρόνια 3 ευρώ και στα υπόλοιπα να έχουμε 12 ευρώ και 22 ευρώ εκτός χωρών Ευρωπαϊκής Ένωσης. Εναρμονίζεται, λοιπόν, αυτό το τέλος με την τροπολογία που κάνουμε και πάει για όλα, εντός και εκτός χωρών Ευρωπαϊκής Ένωσης, 12 ευρώ και από 1 Νοεμβρίου 2024 3 ευρώ για όλα τα αεροδρόμια της χώρας. Αυτή είναι η τροπολογία. Στο δεύτερο άρθρο προβλέπονται οι εξαιρέσεις που υπήρχαν και πριν. Κύριε Πρόεδρε, θα ήθελα να κάνω και μία νομοτεχνική βελτίωση.
Μας λέτε τον αριθμό της τροπολογίας;
Θα διανεμηθεί, κύριε Αμυρά.
Έχει μοιραστεί η τροπολογία. Είναι η με αριθμό 997/155, που έχει κατατεθεί στις 28 Μαρτίου. Μία νομοτεχνική βελτίωση είναι ότι προβλέπεται μέσα στην τροπολογία Υπουργική Απόφαση του Υπουργείου Μεταφορών και θα είναι Κοινή Υπουργική Απόφαση με το Υπουργείο Οικονομικών γιατί αφορά τέλη. Αυτή είναι η νομοτεχνική. Ευχαριστώ.
Ευχαριστούμε, κύριε Υπουργέ.
Κύριε Πρόεδρε, ζητώ τον λόγο.
Τον λόγο έχει ο κ. Αμυράς.
Οπότε, αγαπητέ κύριε Υπουργέ, είναι ασφαλές το συμπέρασμα στο οποίο οδηγούμαι μετά από αυτήν την τροπολογία ότι η ιδιωτικοποίηση των δεκατεσσάρων αεροδρομίων έκανε καλό στην τσέπη των επιβατών; Ευχαριστώ.
Θέλετε να απαντήσετε, κύριε Υπουργέ;
Βεβαίως και θα απαντήσω. Εξαρτάται, κύριε Αμυρά, από ποια οπτική το βλέπετε.
Από την πλευρά του επιβάτη.
Ακούστε, ο επιβάτης είναι και πολίτης, κύριε Αμυρά, και πληρώνει φόρους. Αν τον χωρίσετε τον πολίτη και διαχωρίσετε τις ιδιότητές του και πείτε είναι άλλο πολίτης - επιβάτης και άλλο πολίτης - φορολογούμενος, ο πολίτης - επιβάτης έχει κέρδος, ο πολίτης - φορολογούμενος δεν νομίζω ότι είναι έτσι.
Σαφής η απάντηση. Κυρία Κουντουρά, να ζητήσουμε την άδεια από τον κ. Λοβέρδο αν είναι πολύ σύντομη η τοποθέτησή σας για την τροπολογία.
Πάρα πολύ σύντομη.
Παρακαλώ, έχετε την άδειά μου να προηγηθείτε.
Ευχαριστώ. Η τροπολογία είναι η 998/156 και έρχεται προκειμένου ο ν.3270, τουριστικός νόμος που προσδιορίζει τι είναι η συνδιαφήμιση και η συμπαραγωγή, να υλοποιηθεί από τον εποπτευόμενό μας φορέα, τον ΕΟΤ, και οι υπηρεσιακοί να μπορούν να πατήσουν σε μία νομοθεσία για να υλοποιήσουν τη διαδικασία και την πληρωμή. Λόγω του ότι καταργήθηκε το άρθρο 47 του ν.4412, που προσδιόριζε τον τρόπο υλοποίησης, δεν έχουν νομικά πού να πατήσουν για να υλοποιήσουν. Δηλαδή λέει ακριβώς πώς είναι αυτή η συμφωνία: Η συμφωνία της συνδιαφήμισης και της συμπαραγωγής, προκειμένου να υλοποιηθεί, πρέπει να την προτείνει ο γενικός γραμματέας, μέσα από τους υπηρεσιακούς, να πατήσει στη νομοθετική ρύθμιση που λέει πώς υλοποιείται, να εγκριθεί από το διοικητικό συμβούλιο του ΕΟΤ, να περάσει προσυμβατικό έλεγχο, να πάει στο Ελεγκτικό Συνέδριο και μετά, με τον τρόπο που θα προσδιορίζεται ο τρόπος πληρωμής, να βγει το ένταλμα για να πληρωθεί. Αυτή η τροπολογία λοιπόν έρχεται για να καλύψει αυτό το κενό της υλοποίησης της συνδιαφήμισης και της συμπαραγωγής, που δυστυχώς έμεινε κενό με την κατάργηση του άρθρου 47. Δεν αλλάζει τίποτε, δεν είναι καινούρια νομοθεσία. Είναι παλιά νομοθεσία που απλώς λέει πώς θα γίνει η υλοποίηση πληρωμής και διαδικασίας. Τόσο απλά. Ευχαριστώ.
Ευχαριστούμε, κυρία Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις συνοδοί εκπαιδευτικοί τους από το 5ο Δημοτικό Σχολείο Σπάρτης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδο για δώδεκα λεπτά.
Κυρία Παπανάτσιου, να ξεκινήσω με την εισήγηση του κ. Αρβανιτίδη, όπου έκανε δεκτή επί της αρχής τη νομοθετική παρέμβασή σας για την ενσωμάτωση της οδηγίας 2014/92 της Ευρωπαϊκής Ένωσης και επίσης να προσθέσω από την αρχή ότι σωστά ρυθμίζετε τα θέματα στο άρθρο 28, υπό την έννοια όμως της προσθήκης που έχει κατατεθεί και που αφορά τους υπαλλήλους οι οποίοι υπηρετούν στους τεχνικούς κλάδους της κατηγορίας ΤΕ, τεχνικών εργοδηγών, και δεν έχουν πτυχίο ΤΕΙ ή άλλο σχετικό δίπλωμα ΤΕΙ και εξελίσσονται μισθολογικά στα κλιμάκια της ΤΕ κατηγορίας. Είναι μία σωστή παρέμβαση και αυτή και υιοθετείται και από εμάς. Και μια και υιοθετούμε από κοινού σωστές ρυθμίσεις, σας παρακαλώ πάρα πολύ να δείτε αυτό που κι ο συνάδελφος κ. Μπούρας ανέφερε πριν, με τη μορφή της τροπολογίας που έχει κάνει η κ. Χριστοφιλοπούλου, και αφορά το ιδιοκτησιακό καθεστώς στον Δήμο Λαυρεωτικής, διότι οι Βουλευτές σας που σας εισηγούνται μία τροπολογία δεν σας εισηγούνται την πλήρη τροπολογία. Σας παρακαλούμε λοιπόν να δεχθείτε την τροπολογία της κ. Χριστοφιλοπούλου, όπου φεύγει από τα όρια μόνο της αναστολής πρωτοκόλλων αποβολής και προστίμων που έχει να κάνει με τη δική σας τροπολογία και καλύπτει συνολικώς το θέμα για να μην υπάρχουν εκκρεμότητες. Κύριε Μπούρα, νομίζω ότι ήταν παράλληλη η τοποθέτηση. Συνεπώς, υπάρχει μία στάση από όλες τις πτέρυγες της Βουλής, την οποία η Υφυπουργός πρέπει να αξιοποιήσει. Μιας και μιλάμε για τροπολογίες, θέλω να αναφέρω, κυρίες και κύριοι Βουλευτές, μια τροπολογία με την οποία η Δημοκρατική Συμπαράταξη δεν συμφωνεί καθόλου. Κι ήσασταν εδώ, κυρία Υφυπουργέ, όταν το πρωί ο κ. Γαβρόγλου, σε μία πάρα πολύ πολιτισμένη συζήτηση με τη Δημοκρατική Συμπαράταξη και το Ποτάμι, τον κ. Αμυρά, μας διευκρίνισε τη ρύθμιση που κατέθεσε, και υιοθετείτε, για τους αναπληρωτές καθηγητές. Δεν ξέρω αν υπάρχει εκπαιδευτικός στην Αίθουσα. Βλέπω τον καθηγητή κ. Μάρδα και είναι και ο Πρόεδρος επίσης εκπαιδευτικός, πανεπιστημιακός. Αισθάνομαι την υποχρέωση να μιλήσω ως εκπαιδευτικός και ως Υπουργός Παιδείας, του οποίου τη ρύθμιση τροποποιείτε. Είναι η ώρα να πούμε και τα πράγματα με το όνομά τους για τα θέματα των αναπληρωτών καθηγητών. Κυρίες και κύριοι Βουλευτές, όταν, όχι μόνο προσέλαβα τους αναπληρωτές, αλλά σπάζοντας κάθε ρεκόρ, τους προσέλαβα στην ώρα τους, όντας «φρέσκος» Υπουργός Υγείας δύο μηνών, η αντιμετώπιση που είχα από τον ΣΥΡΙΖΑ δεν ήταν αυτή που είναι η δική μας σήμερα - διαφωνώ επί της τροπολογίας, τελεία και παύλα - αλλά ήταν καταγγελίες και υποσχέσεις μέσω της υπεύθυνης παιδείας του ΣΥΡΙΖΑ, ότι όταν έρθουν αυτοί στην Κυβέρνηση, δηλαδή εσείς τώρα, θα καταργήσετε τους αναπληρωτές, θα προσλάβετε για όλες τις θέσεις των δασκάλων και των καθηγητών μόνιμους εκπαιδευτικούς και χωρίς ΑΣΕΠ. Το ακούτε; Και χωρίς ΑΣΕΠ! Έχω συμμετάσχει σε προεκλογικό πολιτικό διάλογο και ο συνάδελφος του ΣΥΡΙΖΑ έλεγε αυτά. Πώς να τον αντιμετωπίσω; Αφού έλεγε ψέματα. Τι να πω εγώ; Εγώ έλεγα ότι τους πήρα στην ώρα τους. Οι άλλοι τους έπαιρναν πέντε μήνες μετά. Εγώ έσπευσα. Και η απάντηση ήταν, συνάδελφοι: «Όχι, να είναι όλοι μόνιμοι και χωρίς ΑΣΕΠ». Αυτά έλεγαν. Θυμάμαι που είχα πάει στον Δήμο Αιγάλεω στην έναρξη της σχολικής χρονιάς σε μια εκδήλωση ενός σχολείου ως Υπουργός Παιδείας. Με υποδέχεται αναπληρώτρια, διορισθείσα εγκαίρως, και ήταν πολύ ψυχρή. Της λέω: «Συνάδελφε, γιατί είσαι έτσι;». Μου λέει: «Γιατί το εννεάμηνο δεν μου αρκεί. Θέλω να παντρευτώ. Δεν μπορώ να είμαι εννέα μήνες μισθωτή και τρεις όχι». Της είπα ότι το σύστημα δεν μπορεί να κάνει προσλήψεις αυτή τη στιγμή, αλλά αν ολοκληρωθεί η διαδικασία, που είχαμε ανοίξει τότε με την τρόικα, θα πάρουμε δέκα χιλιάδες μόνιμους και θα γίνουν οι διορισμοί των δέκα χιλιάδων. Δεν γίνεται, συνάδελφοι, να μην έχουμε αναπληρωτές. Γιατί παρουσιάζονται κενά στο μέσο της χρονιάς. Ο θεσμός είναι χρήσιμος, όχι στην έκταση που έχει σήμερα, αλλά είναι χρήσιμος και για τα παιδιά και για τους γονείς και για τους καθηγητές. Η άρνησή σας ήταν καθολική. Πατάγατε σε ένα πρόβλημα, για να λέτε ψέματα. Δύο χρόνια και κάτι μετά, είκοσι έξι μήνες αφού αναλάβατε, όχι μόνο δεν έχετε ζητήσει συγγνώμη, όχι μόνο δεν έχετε πει: «Ρε παιδί μου, δεν καταλάβαινα», αλλά έρχεστε σήμερα να αλλάξετε εκείνες τις δίκαιες ρυθμίσεις για τους αναπληρωτές, μιλώντας για τον θεσμό των αναπληρωτών δασκάλων και καθηγητών - ακούστε με - σαν να είναι αυτονόητος, ενώ λέγατε τα αντίθετα. Έρχεστε εδώ, να πείτε ότι τον κάνετε και καλύτερο. Διότι καταργείτε την προϋπηρεσία αυτού που έχει δουλέψει για τα παιδιά, πηγαίνοντας σε σχολεία που είναι, όπως σωστά είπε ο κ. Γαβρόγλου, τη μία φορά σε απομακρυσμένο νησί του Αιγαίου και την άλλη σε ορεινό όγκο της Θεσσαλίας. Μου έχει τύχει καθηγήτρια με δυο παιδιά στο Καστελόριζο, η οποία ήταν από τα Τρίκαλα, που τα εννιακόσια ευρώ της φαίνονταν κάτι και ξενιτευόταν γι' αυτό, για να βοηθάει την οικογένειά της. Στις δυσκολίες που ζούμε, με ένα εκπαιδευτικό σύστημα με προβλήματα, λύναμε θέματα και σας είχαμε με τις σάλπιγγες από πάνω να λέτε ψέματα και έρχεστε τώρα εδώ και συζητάτε, ωσάν όλα να είναι αυτονόητα, όλα να είναι ωραία. Λες και δεν καταλαβαίνετε ότι σας ακούει ο κόσμος και σας κρίνει. Κρίνει πάρα πολλά από αυτά που λέτε, πάρα πολλά από αυτά που λέγατε και κυρίως κρίνει αυτά που κάνετε. Μια και μιλάμε για την παιδεία, βάσει της τροπολογίας Γαβρόγλου, διαβάζουμε, κυρίες και κύριοι συνάδελφοι, χθες στην «ΚΑΘΗΜΕΡΙΝΗ», για τον τυφλό φοιτητή του Φυσικού στη Θεσσαλονίκη, που δεν γινόταν δεκτός από το Τμήμα του. Ο συνάδελφος, ο Αμυράς, το θυμάται και ευχαριστώ πολύ τον συνάδελφο. Λίγοι έχουν τις ευαισθησίες αυτές. Δεν γινόταν δεκτός από το Τμήμα του. Έκανα παρέμβαση και έγινε δεκτός. Έκανα σχετική ρύθμιση. Επαίνους δεν περίμενα ούτε περιμένω. Γιατί κάνω την αναφορά; Για να πω τι καλό ήταν αυτό που έκανα; Όχι. Γιατί το τυφλό αυτό παιδί, που τελικά σπούδασε, τελείωσε και διαπρέπει στα μεταπτυχιακά του. Διαπρέπει στα μεταπτυχιακά του! [[Χειροκροτήματα]] Και συγκινήθηκα όταν εχθές το θυμήθηκε ο κ. Λακασάς, ο δημοσιογράφος της «Καθημερινής». Δεν με νοιάζει εάν με αναφέρει, δεν το χρειάζομαι. Κάνω κουμάντο μόνος μου. Όμως, με νοιάζει που θυμήθηκε το θέμα και που το παιδί αυτό προόδευσε. Ήταν η δεύτερη φορά που το πάλευε. Την πρώτη φορά κάποιο άλλο τμήμα του είχε αρνηθεί και του έλεγαν «μην πας στο Φυσικό, που θέλει πειράματα και δεν μπορείς, επειδή δεν βλέπεις». Αυτός τους έλεγε «μπορώ!» και του έλεγαν «να πας σε άλλο τμήμα που δεν χρειάζεσαι την όρασή σου», στο Μαθηματικό νομίζω. Και διαπρέπει το παιδί αυτό. Όμως, σήμερα η ίδια εφημερίδα, η «ΚΑΘΗΜΕΡΙΝΗ» έχει πρωτοσέλιδο νομίζω ένα θέμα που αφορά στην άρνηση του Υπουργείου Παιδείας - στέκομαι στο Υπουργείο Παιδείας - να δεχθεί τη λειτουργία ξενόγλωσσου τμήματος στο ΕΚΠΑ μεταπτυχιακού ξενόγλωσσου με δίδακτρα. Δεν το πιστεύω! Μέχρι και ο Φίλης, ακραία ΣΥΡΙΖΑ, είχε δεχθεί τις δικές μας σκέψεις. Δεν ήξερε, βέβαια, ότι τα είχαμε νομοθετήσει και η ηγεσία του κ. Μπαλτά τα αρνιόταν και είχε πει ότι ήταν ενδιαφέρουσα σκέψη, μιλώντας στον κ. Χατζηνικολάου, στον «ΕΝΙΚΟ». Είχε γίνει αυτό, είχε γίνει νόμος. Ήταν έτοιμο να βγει ένα διάταγμα, αλλά δεν το προχώρησαν γιατί ήταν αρνητικό το Υπουργείο. Ήρθε ο Φίλης και το είδε θετικά. Τώρα διαβάζουμε ότι αρνήθηκε την άδεια λειτουργίας σε αυτό το μεταπτυχιακό τμήμα στην αγγλική γλώσσα με δίδακτρα. Γιατί; Είναι μία τρέλα όλα αυτά! Εδώ, όπως φάνηκε σήμερα με τους αναπληρωτές, υπάρχει πεδίο συνεννόησης. Γιατί η ιδεοληψία να μας στερεί και πόρους και ολόσωστες εκπαιδευτικές διαδικασίες; Κυρίες και κύριοι, στα τρία λεπτά που έχω και ασκώντας τα γενικότερα καθήκοντά μου ως Κοινοβουλευτικός Εκπρόσωπος, θέλω να θίξω δύο ακόμη θέματα: Ήμουν το πρωί στην πρωινή ζώνη του «ΑΝΤΕΝΝΑ». Όταν προσκλήθηκα χθες περίμενα ότι θα με ρωτούν για τον κ. Παπαντωνίου. Χθες βράδυ έφυγα από εδώ με συναδέλφους από τη Δημοκρατική Συμπαράταξη, που πληθαίνουμε. Καλωσορίζω τον συνάδελφο Μπαργιώτα που ήρθε σήμερα στη Δημοκρατική Συμπαράταξη. Θυμίζω, κύριε Αμυρά, ότι όταν ιδρύθηκε το Ποτάμι, το καλωσόρισα. Κάθε καινούργιο κόμμα που ιδρύεται για εμένα είναι μια ελπίδα. Μέσα στη διαδρομή μου όλα αυτά τα χρόνια δεν είχα ποτέ μου μεμφθεί συνάδελφο που έφυγε από το ΠΑΣΟΚ. Ποτέ δεν είπα σε συνάδελφο: «Παραιτήθηκες; Παράδωσε την έδρα στο κόμμα μας». Γιατί η Βουλή αποτελείται από κόμματα και ανθρώπους που έχουν δικαίωμα ψήφου, που έχουν βγει με έγκριση του λαού. Δεν είναι παντοκράτορας η κομματική γραφειοκρατία. Θεσμοί, δομές και άνθρωποι είναι το πολιτικό μίγμα εκείνο που μας φέρνει εδώ. Παίζουμε και εμείς ρόλο, τα πρόσωπα παίζουν ρόλο, ίσως και τον κύριο, μεταξύ μας και για να μην γελιόμαστε. Επειδή, λοιπόν, έχω ένα ιστορικό, δικαιούμαι να καλωσορίσω την επιλογή ενός συναδέλφου, μήνες μετά αφότου έφυγε από το κόμμα του. Να θυμίσω ότι η Δημοκρατική Συμπαράταξη έχει πια δεκαεννέα Βουλευτές. Τον Ιούνιο του 2015, όταν είχαμε τις εσωκομματικές προεδρικές εκλογές, μας θεωρούσαν τελειωμένους. Κύριε Μαντά, ενδιαφέρεστε;
Βεβαίως.
Με κοιτάτε με προσοχή. Μήπως σας νοιάζει το θέμα; Για καλό το λέω. Οι δεκαεννέα μας Βουλευτές είναι η απάντηση σε εκείνες τις Κασσάνδρες που μας θεωρούσαν τελειωμένους. Προχωράμε, και θα αυξήσουμε περαιτέρω τις δυνάμεις μας, και θα τις αντιστοιχίσουμε στη βούληση του εκλογικού σώματος, όταν θα έρθει η ώρα της λαϊκής κυριαρχίας. Εμείς, λοιπόν, ως Δημοκρατική Συμπαράταξη, Ελιά, ΠΑΣΟΚ, είχαμε στην Κυβέρνηση Σαμαρά - Βενιζέλου κάνει μία ρύθμιση για τη ΔΕΗ. Ήμουν, λοιπόν, σήμερα το πρωί στον «ΑΝΤΕΝΝΑ» και περίμενα ότι θα συζητούσαμε για τα χθεσινά και ότι γι' αυτό με κάλεσαν. Από την πρώτη ώρα που άρχισε η συζήτηση, αφορούσε τα εργασιακά, τη διαπραγμάτευση, το αλαλούμ στα ασφαλιστικά ταμεία. Δεν έχω χρόνο γι' αυτά, θα τα πούμε σε μία άλλη ευκαιρία, ίσως και το απόγευμα εάν δευτερολογήσω. Εν πάση περιπτώσει, συζητούσαμε άλλα θέματα. Αυτά που έλεγε η Αίθουσα εχθές δεν απασχόλησαν κανένα. Μου έκανε εντύπωση! Ξαφνικά, κατά τη διάρκεια της συζήτησης, έρχεται η είδηση ότι στον «ΣΚΑΪ» - σε άλλο κανάλι - ο Υπουργός της Κυβέρνησης Σκουρλέτης τοποθετήθηκε πάνω στο θέμα της ΔΕΗ, λέγοντας λίγο ή πολύ ότι από την πλευρά της τρόικας και μέσα στις επιτροπές της είναι «βαποράκια» συμφερόντων που - δεν το είπε, αλλά προκύπτει - «διαπραγματεύονται» με τον κ. Σκουρλέτη και τον κ. Πιτσιόρλα - οι οποίοι «διαπραγματεύονται» με τα «βαποράκια» - και ότι το τελικό προϊόν πάει να είναι καταστροφικό. Αντιπαρήλθε το θέμα ότι η ΔΕΗ των πολλών δισεκατομμυρίων ευρώ τιμολογείται σήμερα 600 εκατομμύρια ευρώ και είπε ότι όλο αυτό το πράγμα είναι πονηρό, οδηγεί εκεί που οδηγεί - ήταν πάρα πολύ αρνητικός - , αλλά θα το ψηφίσει αν τα συλλογικά όργανα - διότι είναι αριστερός - το ψηφίσουν. Τι είναι αυτό; Τι τσούρμο είναι αυτό; Εάν κάτι είναι κακό, δεν το ψηφίζω. Τι πάει να πει «είμαι αριστερός και έχω συλλογικές διαδικασίες»; Αν κάτι ζημιώνει τη χώρα μου, δεν το ψηφίζω. Διαπραγματεύονται οι Υπουργοί Σκουρλέτης, Πιτσιόρλας και άλλοι με «βαποράκια» συμφερόντων; Ο Πρωθυπουργός είναι αριστερός όσο κανένας άλλος, όπως είπε χθες - και εχθές είχε μιλήσει ο κ. Σκουρλέτης - , επειδή τα βλέπει, τα κατανοεί αυτά και σωστά τα κάνει; Κυρίες και κύριοι Βουλευτές, δεν θα μας τρελάνετε. Το έχουμε δηλώσει χίλιες φορές αυτό. Έχουμε νου, έχουμε εμπειρία, βλέπουμε τα καλά, βλέπουμε τα αρνητικά, κρατάμε μία γραμμή ισορροπημένη, σκληρής, αλλά δίκαιης αντιπολίτευσης. Εσείς, όμως, πια δεν ξέρετε τι λέτε.
Ολοκληρώστε, σας παρακαλώ.
Δεν στέκεται Κυβέρνηση, της οποίας Υπουργός, που θήτευσε στο Υπουργείο που κάθεται σήμερα ο κ. Σταθάκης, να λέει αυτά που λέει για τη ΔΕΗ, που την καταστρέφετε - και ο κ. Σκουρλέτης και ο κ. Σταθάκης - επί δύο χρόνια και κάτι - καταργήσατε τη «μικρή ΔΕΗ», που την καταγγέλλατε, ζητάγατε δημοψήφισμα για τη ΔΕΗ - και από εκεί που το 30% κόστιζε 1,5 δισεκατομμύρια ευρώ συν 1,5 δισεκατομμύρια ευρώ η επένδυση στη Μελίτη, τώρα τη δίνετε τζάμπα. Δεν θα δώσετε λόγο γι' αυτά; Έρχεται η ώρα. Εν πάση περιπτώσει, όμως, δεν είναι τώρα ώρα για αντεγκλήσεις τέτοιου είδους. Είναι ώρα να μας πείτε τι θα κάνετε.
Κλείστε, σας παρακαλώ, κύριε Λοβέρδο.
Να μας πουν ο Υπουργοί σας και ο Πρωθυπουργός - ο λαλίστατος για όλα τα άλλα, όχι όμως για τα ουσιώδη - πού το πάτε με τη ΔΕΗ. Κύριε Πρόεδρε, κυρίες και κύριοι Βουλευτές, δεν νομίζω - και με αυτό κλείνω - ότι μετά τις τράπεζες υπάρχει σοβαρότερος, σημαντικότερος και μεγαλύτερος οικονομικός θεσμός στη χώρα από τη ΔΕΗ. Αν σας σκάσει στα χέρια η ΔΕΗ, σκάει στα χέρια η χώρα. Θυμηθείτε τι έλεγε ο πρόεδρος Ολάντ στον Πρωθυπουργό σας λίγες ημέρες πριν το δημοψήφισμα. Ευχαριστώ.
Ευχαριστούμε και εμείς. Προχωρούμε στον κ. Βασίλειο Κεγκέρογλου από τη Δημοκρατική Συμπαράταξη ΠΑΣΟΚ - ΔΗΜΑΡ. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. [[Χειροκροτήματα]] Στους συναδέλφους της κυβερνητικής πλειοψηφίας και στους Υπουργούς που μίλησαν για τροπολογίες που λύνουν θέματα και αντιμετωπίζουν ζητήματα, να πω ότι βεβαίως υπάρχουν και τέτοιες. Το ερώτημα είναι: Μέσα σ' αυτές πρέπει να βάλουμε και μία πληθώρα άλλων που δεν είναι επείγουσες, ώστε να κατατίθενται ως εκπρόθεσμες, ούτε να συζητούνται, σε ένα νομοσχέδιο, που έχει πέντε άρθρα, είκοσι τροπολογίες; Περί αυτού πρόκειται. Έχουμε, λοιπόν, δύο τροπολογίες που διπλασιάζουν τους μισθούς δύο διευθυντάδων από 4.600 ευρώ σε 9.200 ευρώ. Αυτό είναι επείγον και έχει έρθει ως εκπρόθεσμη; Είναι αυτή η Κυβέρνηση που μιλούσε για χρηστή διαχείριση; Την ίδια ώρα, όμως, δεν είπε κουβέντα κανείς από τους Υπουργούς του οικονομικού επιτελείου που παρήλασαν για την εμπρόθεσμη τροπολογία, αυτή που λύνει πραγματικά πρόβλημα σε χιλιάδες οικογένειες και αφορά τα δάνεια που ελήφθησαν με την εγγύηση ή με την ισοτιμία του ελβετικού φράγκου. Καμμιά κουβέντα δεν ακούσαμε. Έχουμε υποβάλει ολοκληρωμένη πρόταση για το θέμα των κόκκινων δανείων, μέσα στην οποία συμπεριλαμβάνεται και συγκεκριμένη πρόταση για τα δάνεια με ελβετικό φράγκο. Τι λέει ουσιαστικά αυτή η ρύθμιση; Ότι την ώρα που ελήφθη το δάνειο υπήρχε μια συγκεκριμένη ισοτιμία και πρέπει να πάμε σε αυτήν, με τα επιτόκια ασφαλώς των άλλων δανείων και βέβαια να αποτιμηθεί το ποσό το οποίο έχει καταβληθεί μέχρι την ώρα που γίνει η ρύθμιση από τον δανειολήπτη. Η τροπολογία του συναδέλφου κ. Γιώργου Καρρά που αφορά το θέμα αυτό, λύνει το πρόβλημα. Πρέπει να γίνει αποδεκτή από την Κυβέρνηση. Συνάδει με τις δικαστικές αποφάσεις που έχουν ληφθεί όχι σε μία και δυο, αλλά σε πάμπολλες περιπτώσεις και οφείλει η Κυβέρνηση να τοποθετηθεί ακόμη και στην περίπτωση που έχει αρνητική θέση. Δεν μπορεί να αποφεύγει την τοποθέτηση για ένα τόσο σοβαρό θέμα. Έτσι, λοιπόν, δηλώνοντας την υποστήριξή μας σε αυτή την τροπολογία, ταυτόχρονα ζητούμε την γνώμη του Υπουργού, να έρθει εδώ και να μας μιλήσει. Για την τροπολογία που ήρθε για τους αναπληρωτές, πρέπει να σας πω ότι πραγματικά μας θύμισε τις μεγαλόστομες δηλώσεις του κ. Φίλη περί είκοσι χιλιάδων προσλήψεων, όπου δεν θα είχαμε ανάγκη τους αναπληρωτές και όλα τα σχετικά - αναφέρθηκε αναλυτικά ο κ. Λοβέρδος. Πού είναι ο κ. Φίλης να μας πει μια κουβέντα για το συγκεκριμένο θέμα; Άμα δεν έρθει να μιλήσει γι' αυτό το θέμα, για ποιο θα έρθει να μιλήσει; Για το «Άρατε πύλας», που δεν γνωρίζει πραγματικά και είπε κατά λάθος χθες το βράδυ ότι γίνεται σε άλλη φάση; Για αυτό το θέμα να έρθει να μιλήσει. Τοποθετήθηκε, λοιπόν, σε έναν οργανισμό μία εκλεκτή της Κυβέρνησης και η πρώτη δουλειά που έκανε ήταν να ζητήσει τις ιδιοκτησίες των ανθρώπων στη Λαυρεωτική - γιατί περί αυτού πρόκειται. Μπήκε μία κυρία εκεί με διπλασιασμένο το μισθό - και αν δεν είναι, μην την ξεχάσετε κι αυτή, βάλτε τη στους διπλασιασμούς - και ζήτησε τις ιδιοκτησίες των ανθρώπων. Η τροπολογία που έχει κατατεθεί από την κυβερνητική Πλειοψηφία αφορά μόνο την αναστολή πληρωμής, ούτε καν την απαλοιφή των προστίμων. Είναι αναστολή είσπραξης. Δεν λύνει το πρόβλημα, αλλά θέλει να κρατά ομήρους τους κατοίκους της Λαυρεωτικής. Αυτός είναι ο σκοπός. Όχι, κύριοι! Θα δώσετε οριστική λύση σύμφωνα με την τροπολογία που έχουν καταθέσει οι υπόλοιποι συνάδελφοι, την τροπολογία την οποία έχει καταθέσει η κ. Χριστοφιλοπούλου και η οποία δίνει οριστική λύση στο θέμα και θα πρέπει να υπάρξει σαφής τοποθέτηση της Κυβέρνησης επί αυτών που προτείνονται. Ο δήμος και οι άλλοι φορείς συμφωνούν στην οριστική λύση και όχι στην ομηρία των ιδιοκτητών και θα πρέπει η Κυβέρνηση, επαναλαμβάνω, να τοποθετηθεί σαφέστατα. Έχουμε σε εξέλιξη με την κατάθεση ενός νομοσχεδίου για τον εξωδικαστικό συμβιβασμό, μία δημόσια συζήτηση η οποία αναφέρεται μόνο σε αυτό. Τίποτα άλλο από αυτά της διαπραγμάτευσης δεν αναφέρεται από την πλευρά των κυβερνητικών Βουλευτών ή των Υπουργών. Μιλούν για τον εξωδικαστικό συμβιβασμό που - τι ωραία! - θα ρυθμίσει όλα τα θέματα πάνω από 20.000 ευρώ και τα λοιπά. Θα το δούμε στη συζήτηση. Η άποψή μας, κατ' αρχάς, είναι ότι δεν είναι εξωδικαστικός συμβιβασμός, είναι εξωδικαστικός εκβιασμός. Γιατί; Ο οφειλέτης προσέρχεται εκβιαζόμενος. Η Κυβέρνηση αρνήθηκε να θεσμοθετήσει τον ειδικό ακατάσχετο λογαριασμό, ο οποίος θα διασφάλιζε μια μίνιμουμ λειτουργία στην επιχείρηση. Ταυτόχρονα, αθέτησε όχι μόνο αυτή τη δέσμευση που έδωσε ο Πρωθυπουργός, ο κ. Τσίπρας, στη Θεσσαλονίκη τον Σεπτέμβρη για τον ακατάσχετο λογαριασμό, αλλά και την άλλη δέσμευση για το πάγωμα των οφειλών προς τα ασφαλιστικά ταμεία, που συνεχίζεται ο τοκισμός τους και συνεχίζεται η προσαύξησή τους. Σιδηροδέσμιο θα τον πάει σε ένα τραπέζι για ελεύθερες διαπραγματεύσεις σε σχέση με τον εξωδικαστικό συμβιβασμό. Προϋπόθεση για μας είναι η θεσμοθέτηση του ακατάσχετου λογαριασμού και το πάγωμα των ληξιπρόθεσμων οφειλών. Μόνο έτσι θα υπάρξει επί ίσοις όροις συζήτηση και ρύθμιση των θεμάτων. Τέλος, κλείνω με το εξής. Πραγματικά τρελαίνεσαι, όταν οι υπερμνημονιακοί ΣΥΡΙΖΑ και ΑΝΕΛ ξεχνούν όλα αυτά που έχουν πει τόσον καιρό, σαν να γεννήθηκαν τώρα ως παράταξη, σαν να μην έχουν πει τίποτα πριν το 2015, σαν να μην είχαν δημιουργήσει τις πλατείες των αγανακτισμένων το 2012, σαν να μην είχαν πετροβολήσει, λασπολογήσει και γιαουρτώσει όλους όσους αγωνίζονταν να κρατηθεί η χώρα όρθια και δεν κοιτούν τον καθρέφτη. Ντρέπονται να κοιτάξουν τον καθρέφτη. Αυτό το πρωτοσέλιδο της «ΑΥΓΗΣ» αφορά τους Βουλευτές του ΣΥΡΙΖΑ. Ντρέπονται να κοιτάξουν τον καθρέφτη! Η Κυβέρνηση, για να είναι και οι εκατόν πενήντα τρεις συνεπείς, αυτό που κάνει είναι να τους λέει «Μην ακούτε τους άλλους. Στα άλλα κόμματα λειτουργούν ατομικά, έχουν ατομική ευθύνη. Εσείς θα λέτε ό,τι θέλετε και εμείς με μία απόφαση της κεντρικής επιτροπής του κόμματος, θα σας καλύψουμε και θα το κλείσουμε». Αυτή είναι η λογική του ΣΥΡΙΖΑ. Έτσι έρχεται και με την Αναθεώρηση του Συντάγματος. Τελειώνω με το εξής. Με το ένα χέρι υπογράφουν το ξεπούλημα της ΔΕΗ. Δίνουν τζάμπα το 40% του πελατολογίου και ούτε 1 ευρώ αντάλλαγμα για την ιδιωτικοποίηση, αυτοί που αντιδρούσαν στη μικρή ΔΕΗ, αυτοί που αντιδρούσαν στα 3 δισεκατομμύρια, αυτοί που από 2,6 δισεκατομμύρια χρηματιστηριακή αξία, την έχουν φτάσει 600 εκατομμύρια και την ίδια ώρα κάνουν, λέει, πρόταση στο Σύνταγμα για κρατική ενέργεια. Ποιους κοροϊδεύετε; Ευχαριστώ, κύριε Πρόεδρε.
Ευχαριστούμε πολύ. Τον λόγο έχει ο Ανεξάρτητος Βουλευτής κ. Γεώργιος - Δημήτριος Καρράς.
Ευχαριστώ, κύριε Πρόεδρε. Το νομοσχέδιο που εισάγεται σήμερα προς συζήτηση αφορά ρυθμίσεις ουσιαστικά του τραπεζικού συστήματος. Έχει και μία διάταξη μέσα, το άρθρο 43, το οποίο ενσωματώθηκε στην Επιτροπή για το γνωστό ζήτημα του αναβαλλόμενου φόρου και δη της αναβαλλόμενης φορολογικής απαίτησης. Τι σημαίνει αυτό; Ότι την ώρα που θα αρχίσει η εφαρμογή των διατάξεων περί διαγραφής, περί συμβιβασμού χρεών, είτε νοικοκυριών είτε επιχειρήσεων, στην περίπτωση αυτή οι τράπεζες για να μην καταρρεύσουν, θα μπορούν να συμψηφίζουν, όχι πλέον για πέντε χρόνια, όπως προηγουμένως, αλλά για είκοσι κάθε ποσό το οποίο διαγράφουν ούτως ώστε να καλύπτουν τα εποπτικά τους κεφάλαια, όπως έχουν διαμορφωθεί από τις ρήτρες της «Βασιλείας ΙΙ». Προβληματίστηκα όμως. Το εύρος της διάταξης αυτής ποιο είναι; Είδα λοιπόν ότι μία μεγάλη κατηγορία δανειοληπτών, οι οποίοι μπορώ να σας πω ότι είναι και οι πλέον αδικημένοι, αφού είναι εκείνοι που έχουν συνάψει συμβάσεις σε ξένο νόμισμα και έχουν αναλάβει το βάρος της μεταβολής της συναλλαγματικής ισοτιμίας, βρίσκονται απέξω. Ποιοι είναι αυτοί; Αναφέρομαι στο γνωστό θέμα των στεγαστικών, καταναλωτικών και επιχειρηματικών δανείων σε ελβετικό φράγκο. Τα είπε ο κ. Δημαράς και είναι γνωστά. Δεν θα πω για τις μεταβολές ισοτιμίας από 1,6% σε 1%. Δεν θα πω για τις επιβαρύνσεις που προέκυψαν, θα πω μόνο τούτο: Δάνειο 100.000 ευρώ, σήμερα διαμορφώθηκε στις 160.000 ευρώ. Καταβάλλουν τουλάχιστον επί δέκα χρόνια πολύ εμπρόθεσμα, με θυσία και ιδρώτα, τις δόσεις, αλλά το άληκτο κεφάλαιο δεν έχει πέσει κάτω από τις 100.000 ευρώ. Κατέθεσα, λοιπόν, μία τροπολογία στην οποία ζητώ το ελάχιστο, την απονομή δικαιοσύνης στους ανθρώπους αυτούς. Για ποιο λόγο; Διότι είναι επίκαιρο το χρονικό αυτό σημείο. Δεν μπορεί να καθυστερήσει άλλο. Και αυτό γιατί; Ήδη οι τράπεζες ανακοινώνουν τις δεσμεύσεις που έχουν για μείωση του ποσού των «κόκκινων» δανείων. Ήδη, η μεν Εθνική Τράπεζα έχει ανακοινώσει ότι θα μειώσει στην επόμενη διετία, μέχρι το 2019, κατά 33% τον όγκο, που σημαίνει διαγραφές - ρυθμίσεις και η Τράπεζα Πειραιώς κατά 41%. Να μην επαναλάβω τώρα τα νούμερα για τις συστημικές τράπεζες. Αυτό τι αντικρύζει; Από το σύνολο των δανείων σε καθυστέρηση, τα 94,8 δισεκατομμύρια αφορούν νοικοκυριά. Είναι μείζον το θέμα. Είναι η υπόσταση του κράτους πια, η συνέχιση της υποστάσεως του κράτους. Μη θυμίσω το «brain drain», που έχουν φύγει τετρακόσιες χιλιάδες και πλέον, κατά τα στοιχεία της Τράπεζας της Ελλάδος, νέοι επιστήμονες. Είναι μία αποεπένδυση. Θα είμαι ρεαλιστής. Δεν είναι μόνο αφελληνισμός αυτών των ανθρώπων. Είναι μία αποεπένδυση, που σημαίνει ότι και αυτοί που έχουν το πρόβλημα των δανείων και της κατηγορίας αυτής, κάποια παιδιά τους θα φύγουν, κάποια στιγμή θα χάσουν και ιδιοκτησίες. Κατέθεσα, λοιπόν, μια τροπολογία και ζήτησα το ελάχιστο, να περιληφθεί στη ρύθμιση του αναβαλλόμενου φόρου, της αναβαλλόμενης φορολογικής απαίτησης, και η κατηγορία των δανείων σε ελβετικό φράγκο. Απλό είναι. Θα καθορίσουμε, λοιπόν, την ισοτιμία. Εγώ προτείνω την ημερομηνία της εκταμίευσης, διότι υπάρχουν και δικαστικές αποφάσεις οι οποίες αναγνωρίζουν την έλλειψη ενημέρωσης. Υπάρχουν πολλά θέματα ευθυνών. Βεβαίως, δεν θα τα πούμε τώρα. Δεν είναι και ο χρόνος επαρκής για να τα πούμε. Και προτείνω, λοιπόν, την ισοτιμία της ημερομηνίας της εκταμίευσης, να καθορίσουμε το ποσόν του οφειλόμενου υπόλοιπου δανείου, ούτως ώστε να μπορούν και αυτά να ενταχθούν σε μία ρύθμιση, να μπορούν να εξυπηρετηθούν αφενός και αφετέρου, να μην φτωχοποιηθούν περισσότερο δεκάδες οικογένειες ή δεκάδες χιλιάδες, αν θέλετε. Τα δάνεια, κατά τα στοιχεία των τραπεζών, είναι εξήντα δύο χιλιάδες. Δεν είναι μόνο αυτές οι εξήντα δύο χιλιάδες. Είναι εξήντα δύο χιλιάδες συν εγγυητές, διότι όταν οι τράπεζες δάνειζαν σε ξένο νόμισμα, απαιτούσαν επιπλέον εγγυήσεις, όχι μόνο αξιόχρεο στο ποσόν του δανείου, αλλά πολλές φορές πολλαπλάσιες, φοβάμαι. Ο κ. Μάρδας, νομίζω, το γνωρίζει αυτό. Κι έχουμε άλλες εξήντα - εκατό χιλιάδες εγγυητές που κινδυνεύουν σήμερα από αυτή την ανατροπή της ισοτιμίας του φράγκου προς το ευρώ. Ζήτησα, λοιπόν, τη ρύθμιση αυτή. Χάρηκα, αν θέλετε, που είδα το μεγαλύτερο μέρος των παρατάξεων της Αίθουσας να έχει αναφερθεί στην τροπολογία μου, που σημαίνει ότι πρέπει να γίνει δεκτή. Πρέπει να γίνει δεκτή σήμερα. Διότι εφόσον ψηφίζεται και με πρόταση της Κυβέρνησης ο αναβαλλόμενος φόρος, θα πρέπει να ενταχθούν εκεί. Δεν υπάρχει άλλο περιθώριο. Θα πω δύο αντεπιχειρήματα, τα οποία μου προβάλλανε σε συζητήσεις, για να δούμε μήπως έχω εγώ δίκιο ή άδικο. Δεν τοποθετούμε ακόμα. Τα δύο αντεπιχειρήματα τα οποία μου ετέθησαν ήταν τα εξής. Πρώτον, μήπως τα εποπτικά κεφάλαια των τραπεζών κλονιστούν με περαιτέρω διαγραφές; Απάντηση πρώτη: Όχι. Αν αναχθεί η Κυβέρνηση - και όλη η Βουλή - στη σύμβαση δημοσιονομικής διευκόλυνσης του Ιουλίου του 2015- το γνωστό μνημόνιο 3- , θα δει ποια είναι τα εποπτικά κεφάλαια που έχουν αναγνωρίσει οι θεσμοί ότι θα πρέπει να τακτοποιηθούν, να διευθετηθούν, μέσω ακόμη και της διευθέτησης των κόκκινων δανείων. Πρώτο, λοιπόν, επιχείρημα καταρρίπτεται. Μέσα σε αυτά τα εποπτικά κεφάλαια, τα οποία αναγνωρίζουν οι θεσμοί ότι θα πρέπει να γίνει η εκκαθάριση των «κόκκινων» δανείων, είναι και τα δάνεια σε ξένο νόμισμα. Δεύτερο αντεπιχείρημα. Εδώ πλέον δεν αντέχει στην κριτική και τη λογική. Ότι η ευρωπαϊκή οδηγία που ψηφίστηκε τον Νοέμβριο του 2016 που αφορά τις πιστώσεις σε ξένο νόμισμα, δεν έχει αναδρομική ισχύ και δεν επιτρέπει η Ευρωπαϊκή Ένωση να έχουμε αναδρομική ισχύ. Μα, για το όνομα του Θεού! Η οδηγία αυτή ισχύει για το μέλλον. Η οδηγία δεν έχει συνταγματική ισχύ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω, κύριε Πρόεδρε. Είναι μία οδηγία την οποία καταστήσαμε εσωτερικό δίκαιο και ο εσωτερικός νομοθέτης, η ελληνική Βουλή, έχει δικαίωμα να ρυθμίζει θέματα που άπτονται διαφορετικά της οδηγίας για το παρελθόν, γιατί μιλάμε για δάνεια εκ των οποίων ο κύριος όγκος δόθηκε κατά τα έτη 2007-2009 κι επομένως, δεν υπάρχει ούτε από το ευρωπαϊκό δίκαιο, το ενωσιακό, ούτε από το εσωτερικό δίκαιο, κανένα κώλυμα. Συνεπώς, και αυτό το επιχείρημα καταρρίπτεται. Θέλω να πω και κάτι άλλο και θα τελειώσω. Η ελληνική κοινωνία βρίσκεται σε αναστάτωση γι' αυτό τον λόγο. Γιατί βρίσκεται σε αναστάτωση; Διότι το ποσοστό των δανείων σε ξένο νόμισμα είναι υψηλό. Εγώ θέλω να ζητήσω από την Κυβέρνηση να τοποθετηθεί σήμερα και να αποδεχθεί την τροπολογία, διότι διαφορετικά δεν θα δώσουμε ποτέ λύση στο θέμα. Διαφορετικά, να δεσμευτεί η Κυβέρνηση ότι θα φέρει η ίδια την τροπολογία σε τακτό χρόνο και θα πάρει τη νομοθετική πρωτοβουλία να το τακτοποιήσει. Γιατί το λέω αυτό; Αγαπητοί συνάδελφοι, θα καταθέσω έναν φάκελο ο οποίος έχει αποφάσεις όλων των περιφερειών της χώρας - ζητούν τη ρύθμιση, δηλαδή το 100% του ελληνικού πληθυσμού τοποθετείται ότι πρέπει να αντιμετωπιστεί - και συντριπτικής πλειοψηφίας των μεγαλύτερων δήμων της Ελλάδας, που εκφράζουν την αγωνία ότι πρέπει να διευθετηθεί το ζήτημα και δη άμεσα, δεν μένει χρόνος. Θα το πω αρχαιοπρεπώς: «Ου μενετοί οι καιροί» πλέον, αν αφεθεί αυτό το ζήτημα. Συνεχίζεται ο αφελληνισμός, η αποεπένδυση, η δυστυχία. Επίσης, θα καταθέσω για την ταυτοποίηση των λεγομένων μου επίσημα στοιχεία από την Τράπεζα της Ελλάδας του ύψους των δανείων που βρίσκονται σε καθυστέρηση, του ύψους του ποσοστού επ' αυτών που θα πρέπει να απομειωθούν, να ρυθμιστούν, να διαγραφούν. Θα πω και κάτι άλλο για την κυρία Υπουργό και θα ολοκληρώσω μ' αυτό. Δεν μας έχει εξηγήσει η Κυβέρνηση γιατί η ρύθμιση του αναβαλλόμενου φόρου ισχύει από 1-1-2016. Μήπως μόνο για να καλύψουμε τους ορκωτούς ελεγκτές που δεν θέλουν να υπογράψουν τους ισολογισμούς των τραπεζών και τίποτα άλλο και δεν θέλουμε να λύσουμε άμεσα προβλήματα του ελληνικού λαού; Καταθέτω για τα Πρακτικά όσα σας προανέφερα. [[Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ, κύριε Πρόεδρε.
Ευχαριστούμε τον κ. Γεώργιο - Δημήτριο Καρρά, Ανεξάρτητο Βουλευτή. Τον λόγο έχει ο κ. Παναγιώτης Σκουρολιάκος, Βουλευτής του ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κυρίες και κύριοι Βουλευτές, θα ήθελα να υποστηρίξω την τροπολογία με γενικό αριθμό 991 και ειδικό 149 που αφορά την αναστολή έκδοσης βεβαίωσης, είσπραξης και εκτέλεσης πρωτοκόλλων διοικητικής αποβολής, πρωτοκόλλων καθορισμού αποζημίωσης αυθαίρετης χρήσης και πρωτοκόλλων επιβολής ειδικής αποζημίωσης στους Δήμους Λαυρεωτικής και Σαρωνικού. Κυρίες και κύριοι Βουλευτές, το θέμα του αριθμού των τροπολογιών είναι ένα σημαντικό θέμα που θα δεχόταν ο καθένας να το συζητήσει. Όμως, σοφό είναι να εξετάζουμε ποιους ανακουφίζουν και ποιους υπερασπίζονται αυτές οι τροπολογίες, όπως η συγκεκριμένη που θέλω να υποστηρίξω, γιατί εδώ άκουσα κορώνες εφ' όλης της ύλης πάνω σε νομοθετικές ρυθμίσεις που πραγματικά ανακουφίζουν μεγάλο μέρος των συμπολιτών μας. Κυρίες και κύριοι Βουλευτές, το πρόβλημα με το ιδιοκτησιακό καθεστώς που επικρατεί στις περιοχές των νυν Δήμων Λαυρεωτικής και Σαρωνικού, διαιωνίζεται από το 1863! Ακούμε; Από το 1863! Μετά την αντιδικία του ελληνικού κράτους με τη γαλλοϊταλική εταιρεία του Σερπιέρι, το ελληνικό κράτος αμφισβήτησε το δικαίωμα της εταιρείας στην εκμετάλλευση των εκβολάδων στην περιοχή του Λαυρίου, η οποία ήταν οι σημερινοί Δήμοι Λαυρεωτικής και Σαρωνικού, όπως είπαμε, ψηφίζοντας μάλιστα και σχετικό νόμο. Με τον εν λόγω νόμο, η ακίνητη περιουσία της γαλλοϊταλικής εταιρείας κατά ένα μεγάλο κομμάτι πέρασε στην ιδιοκτησία του δημοσίου. Η συγκεκριμένη έκταση δόθηκε στους κατοίκους της περιοχής, χωρίς όμως η πολιτεία τότε να διευθετήσει το ιδιοκτησιακό καθεστώς της περιοχής. Από τότε μέχρι και το 1977 ακολούθησαν πολλοί δικαστικοί αγώνες των κατοίκων της περιοχής. Τότε προέκυψε ο ν.719/1977, ο οποίος ξεκαθάρισε τα ιδιοκτησιακά ζητήματα, αλλά μόνο για την Κοινότητα Κερατέας. Από λάθος τού τότε νομοθέτη δεν εφάρμοσε με τα τότε διοικητικά όρια, δηλαδή τους σημερινούς Δήμους Λαυρεωτικής και Σαρωνικού, όπως προβλεπόταν από τα διατακτικά των δικαστικών αποφάσεων και τα τοπογραφικά διαγράμματα του 1972. Με το συγκεκριμένο λάθος, οι κάτοικοι της περιοχής έχουν παραμείνει μέχρι σήμερα σε ομηρία, γιατί ακούστηκε προηγουμένως ότι εμείς κρατάμε τους κατοίκους σε ομηρία. Πρόσφατα, εκδόθηκαν από την Κτηματική Εταιρεία του Δημοσίου πρωτόκολλα είσπραξης, εκτέλεσης και διοικητικής αποβολής καθορισμού αποζημίωσης αυθαίρετης χρήσης και επιβολής ειδικής αποζημίωσης στους κατοίκους των Δήμων Λαυρεωτικής και Σαρωνικού, μετά από επώνυμη καταγγελία που έκανε κάποιος πολίτης. Επειδή το ιδιοκτησιακό καθεστώς δεν έχει διευθετηθεί ακόμα και σήμερα, αλλά προβλέπεται να ξεκαθαρίσει με την πλήρη εφαρμογή του Κτηματολογίου, έρχεται η συγκεκριμένη νομοθετική ρύθμιση να αναστείλει την έκδοση, τη βεβαίωση και την είσπραξη και την εκτέλεση των πρωτοκόλλων διοικητικής αποβολής, πρωτοκόλλων καθορισμού αποζημίωσης αυθαίρετης χρήσης και πρωτοκόλλων επιβολής ειδικής αποζημίωσης για τις περιοχές που περιγράφονται στην υπ' αριθμόν 1151 του '72 απόφαση του Εφετείου Αθηνών, στις υπ' αριθμόν 116 του '68 και 698 του '76 αποφάσεις του Εφετείου Ναυπλίου και στην υπ' αριθμό 110 του '78 απόφαση του Αρείου Πάγου και ανήκουν στον Δήμο Λαυρεωτικής και Σαρωνικού, με την επιφύλαξη των δικαιωμάτων του ελληνικού δημοσίου επί δασικών εκτάσεων μέχρι την κύρωση των οριστικών εγγραφών του εθνικού Κτηματολογίου των ανωτέρων δήμων. Δηλαδή πρόκειται για μεγαλύτερο χρονικό διάστημα από εκείνο της κύρωσης των δασικών χαρτών. Η επέκταση του νόμου θα διευθετηθεί σε δεύτερο χρόνο μετά την απαραίτητη διαβούλευση με την τοπική κοινωνία, στην οποία διαβούλευση εμείς δίνουμε μεγάλη σημασία. Δεν θέλουμε να νομοθετούμε μόνοι μας. Θέλουμε να συζητάμε. Θέλουμε να έχουμε τον χρόνο να ακούσουμε όλες τις απόψεις. Αυτό έχουμε κάνει ήδη οι Βουλευτές όλων των κομμάτων στο γραφείο του Δημάρχου του Λαυρίου με πολίτες, με φορείς. Έρχεται, λοιπόν, η Αντιπολίτευση και μας κατηγορεί ότι κρατάμε σε ομηρία. Αλήθεια; Αγανακτεί η Αντιπολίτευση. Αλήθεια, αγανακτείτε; Γιατί δεν αγανακτήσατε το 2014 και να το είχατε λύσει το πρόβλημα; Γιατί δεν αγανακτήσατε το 2010, το 2000, το 1990, το 1980, το 1970; Πού ήσασταν; Έρχεται αυτή η Κυβέρνηση, λοιπόν, η Κυβέρνηση ΣΥΡΙΖΑ - ΑΝΕΛ, να τακτοποιήσει μια εκκρεμότητα εκατόν πενήντα τεσσάρων ετών. Επειδή ο λαός ξέρει - οι κάτοικοι της Λαυρεωτικής μάς ακούν και μας βλέπουν τώρα - , να πω ότι αυτή η Κυβέρνηση είναι που θα λύσει το θέμα οριστικά και όπως πρέπει. Σας ευχαριστώ πολύ.
Ευχαριστούμε τον κ. Πάνο Σκουρολιάκο. Τον λόγο έχει η κυρία Υφυπουργός. Θα χρειαστείτε πάνω από δέκα λεπτά;
Πολύ είναι, κύριε Πρόεδρε.
Εντάξει. Ούτως ή άλλως έχετε περισσότερο χρόνο διαθέσιμο. Ορίστε, κυρία Υπουργέ.
Ευχαριστώ, κύριε Πρόεδρε. Συναδέλφισσες και συνάδελφοι, η διάδοση των νέων συστημάτων παροχής υπηρεσιών πληρωμών είναι πλέον τόσο μεγάλη, ώστε πρέπει να διασφαλίσουμε ότι έχουν πρόσβαση σε αυτά όλοι οι πολίτες, χωρίς αποκλεισμούς και με προδιαγραφές διαφάνειας στους όρους και τις χρεώσεις. Για τον λόγο αυτό, η οδηγία 2014/92 της Ευρωπαϊκής Ένωσης, την οποία ενσωματώνουμε στο ελληνικό δίκαιο με το υπό συζήτηση νομοσχέδιο, θεσπίζει ενιαίους κανόνες σε ευρωπαϊκό επίπεδο, όσον αφορά στη διαφάνεια και στη συγκρισιμότητα των τελών που χρεώνονται οι καταναλωτές. Διασφαλίζει ότι οι πολίτες μπορούν να αλλάζουν με ευκολία πάροχο αυτών των υπηρεσιών, ώστε να ενισχυθεί ο ανταγωνισμός στον τομέα των λιανικών τραπεζικών υπηρεσιών. Συνοπτικά θα αναφέρω ότι με την οδηγία που ενσωματώνουμε, επιλέγονται οι βέλτιστες πρακτικές που μπορούν να αποδώσουν τόσο σε εθνικό όσο και σε ευρωπαϊκό επίπεδο. Πλέον οι πάροχοι υπηρεσιών παροχών πληρωμών και τα πιστωτικά ιδρύματα θα πρέπει να παρέχουν στους καταναλωτές συγκεκριμένα έγγραφα που θα χρησιμοποιούν τυποποιημένη ορολογία. Κατά συνέπεια, ο καταναλωτής θα είναι σε θέση να συγκρίνει τα έξοδα που επιβάλλονται τόσο στη χώρα του όσο και γενικότερα στην Ευρωπαϊκή Ένωση, ώστε να μην μπερδεύεται και να αξιολογεί καλύτερα τις εμπορικές προσφορές, αλλά και να επιλέγει την υπηρεσία που είναι πιο κατάλληλη για τις ανάγκες του. Όλοι οι καταναλωτές κάτοικοι κρατών - μελών της Ευρωπαϊκής Ένωσης, ανεξάρτητα από το αν είναι κάτοικοι του κράτους - μέλους, στο οποίο βρίσκεται ένα πιστωτικό ίδρυμα και ανεξάρτητα από την οικονομική τους κατάσταση, θα έχουν δικαίωμα να ανοίξουν λογαριασμό πληρωμών που θα τους επιτρέπει να διενεργούν τις αναγκαίες πράξεις, όπως πίστωση μισθοδοσίας, σύνταξης, πληρωμή λογαριασμών ΔΕΚΟ. Δεν θα επεκταθώ περισσότερο, καθώς το θέμα καλύφθηκε επαρκώς στη συζήτηση στις επιτροπές, αλλά και από τους προηγούμενους ομιλητές. Στο δεύτερο μέρος του νομοσχεδίου, καθώς και με ορισμένες τροπολογίες που προστέθηκαν και μετά την κατάθεσή του, ρυθμίζονται μια σειρά από ζητήματα αρμοδιότητας του Υπουργείου Οικονομικών. Διευκολύνεται η μεταφορά πιστώσεων μεταξύ φορέων της κεντρικής διοίκησης, για την οποία απαιτείται χρονοβόρος διαδικασία έκδοσης Κοινής Υπουργικής Απόφασης. Εναρμονίζεται η μισθολογική αντιμετώπιση μόνιμων υπαλλήλων του δημοσίου, νομικών προσώπων δημοσίου δικαίου και ΟΤΑ που υπηρετούν σε τεχνικούς κλάδους. Αποκαθίσταται, σε ένα βαθμό, η αμοιβή του γενικού διευθυντή του Οργανισμού Διαχείρισης Δημοσίου Χρέους, ώστε να διατηρηθούν ή να προσελκυστούν ικανά στελέχη σε έναν Οργανισμό υψηλής εξειδίκευσης. Θεσπίζονται ρυθμίσεις που αφορούν, μεταξύ άλλων, τον εσωτερικό έλεγχο των ΔΕΚΟ. Ρυθμίζεται το ζήτημα της φορολόγησης της υπεραξίας εισφοράς ενεργητικού λύνοντας μία ασάφεια της νομοθεσίας. Γίνεται νομοτεχνική βελτίωση για την αποφυγή της ταυτόχρονης ύπαρξης δυο προστίμων για την υποβολή ανακριβών στοιχείων. Ακόμη, απαλείφεται η αρμοδιότητα της επιβολής προστίμων από τις τελωνειακές αρχές στις λαϊκές αγορές. Εναρμονίζεται το φορολογικό καθεστώς της Ευρωπαϊκής Τράπεζας Ανασυγκρότησης και Ανάπτυξης με αυτό αντίστοιχων Διεθνών Οργανισμών που, επίσης, δραστηριοποιούνται στην Ελλάδα. Τέλος, δίνεται παράταση για τη δημιουργία του μητρώου για τις Βραχυχρόνιες Μισθώσεις Ακινήτων. Ρυθμίζονται ζητήματα του αναβαλλόμενου φόρου για διαγραφές δανείων ή μεταβιβάσεις οφειλών προς τράπεζες, με σκοπό την προστασία της κεφαλαιακής επάρκειας των τραπεζών. Ωστόσο, έχουν προβλεφθεί όλες οι απαραίτητες δικλίδες, ώστε να μην υπάρχει κόστος για τον προϋπολογισμό. Τέλος, μεταρρυθμίζεται και εξορθολογίζεται το πλαίσιο επιβολής μέτρων και διοικητικών κυρώσεων αναστολής λειτουργίας επαγγελματικών εγκαταστάσεων για επιχειρήσεις που διαπράττουν φορολογικές παραβάσεις, άρθρο 13 του ν.2523/1997, ενώ προστατεύονται οι μισθωτοί υπάλληλοι κατά τη διάρκεια της αναστολής λειτουργίας της επιχείρησης. Θα ήθελα εδώ να αναφερθώ και στις βουλευτικές τροπολογίες, τις οποίες έχουν υποστηρίξει και οι συνάδελφοι Βουλευτές: Η τροπολογία της κ. Θεοπεφτάτου, που αφορά τους οικοδομικούς συνεταιρισμούς, έχει γίνει ήδη δεκτή από τις επιτροπές που συζητήθηκε και έχει ενσωματωθεί και στο σώμα. Όσον αφορά την τροπολογία του κ. Καρρά, την διευθέτηση δανείων σε ξένο νόμισμα - και εδώ μιλάμε για το ελβετικό φράγκο - πραγματικά, είναι μία αξιόλογη τροπολογία. Δεν νομίζω, όμως, ότι μπορούμε μία βουλευτική τροπολογία για ένα τόσο μεγάλο και τόσο σοβαρό ζήτημα να προχωρήσουμε και να την αποδεχθούμε, για να την ενσωματώσουμε στο νομοσχέδιο που έχουμε σήμερα. Είναι ένα θέμα που, από τη στιγμή που υπάρχει η Κυβέρνηση ΣΥΡΙΖΑ - ΑΝΕΛ, μας απασχολεί. Προσπαθούμε να βρούμε λύση. Θα την λάβουμε υπ' όψιν μας και πολύ σοβαρά, κάποια στιγμή αργότερα, θα δούμε πώς μπορούμε να διευθετήσουμε το θέμα. Όσον αφορά την τροπολογία με γενικό αριθμό 990 και με ειδικό αριθμό 148, του κ. Κατσίκη, είναι ακριβώς ίδια με την τροπολογία, την οποία ανέπτυξε ο κ. Σκουρολιάκος που έχει να κάνει με την αναστολή ή έκδοση βεβαίωσης είσπραξης και εκτέλεσης πρωτοκόλλων διοικητικής επιβολής, πρωτοκόλλων καθορισμού αποζημίωσης, αφαίρεσης χρήσης και πρωτοκόλλου επιβολής ειδικής αποζημίωσης στους Δήμους Λαυρεωτικής και Σαρωνικού. Την τροπολογία με γενικό αριθμό 991 και ειδικό 149 θα την κάνουμε δεκτή. Πραγματικά νομίζουμε ότι οφείλουμε να δώσουμε την αναστολή της έκδοσης της πράξης προστίμων. Όσον αφορά τις τροπολογίες για το ίδιο θέμα, που έχουν φέρει οι κύριοι Βορίδης, Μαρτίνου, Βλάχος, Μπούρας νομίζω ότι μπορούμε να τις δούμε στην πορεία. Κανονικά πρέπει να λυθεί το πρόβλημα της Λαυρεωτικής. Είπε και ο κ. Σκουρολιάκος ότι είναι ένα θέμα που χρονίζει. Δεν είμαστε εμείς που κρατάμε ομήρους τους πολίτες. Ομήρους τους πολίτες τους κρατούσαν όλες οι κυβερνήσεις. Από την ημέρα της δημιουργίας του προβλήματος θα μπορούσαν να έχουν έρθει πάρα πολλές τροπολογίες, θα μπορούσαν να έχουν έρθει και σε κάποιους νόμους. Πραγματικά εμείς θέλουμε να λύσουμε το πρόβλημα. Δεσμευόμαστε ότι θα λύσουμε το πρόβλημα. Προς το παρόν θέλουμε να ελαφρύνουμε τους ανθρώπους και για αυτό δίνουμε την αναστολή. Από εκεί και πέρα, με την ολοκλήρωση και του Κτηματολογίου και σε κάποιον νόμο που θα έχουμε και παρόμοια ζητήματα, θα δούμε πιο ουσιαστικά το πρόβλημα της Λαυρεωτικής και του Σαρωνικού. Όσον αφορά τις άλλες τροπολογίες, τις βουλευτικές, περιμένω να ακούσω και την τροπολογία της κ. Σκούφα. Νομίζω, όμως, ότι με βάση τα στοιχεία που είδα τουλάχιστον, θα την κάνουμε και εκείνη αποδεκτή, γιατί αφορά ένα ζήτημα που έχει να κάνει με τις σχολικές επιτροπές και με την ενοικίαση των κυλικείων, κάτι που νομίζω αφορά όλους τους δήμους. Δεν μπορεί να είναι επιτηδευματίες. Θα σας την αναλύσει και η κ. Σκούφα και αν χρειαστεί θα πω κάτι περισσότερο και τότε. Ευχαριστώ.
Ευχαριστούμε την κυρία Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, οκτώ μαθήτριες και μαθητές και τέσσερις συνοδοί εκπαιδευτικοί από το Ειδικό Επαγγελματικό Λύκειο Ορεστιάδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να σας πω ότι παρακολουθείτε νομοθετική εργασία. Υπάρχει νομοσχέδιο του Υπουργείου Οικονομικών. Γίνεται τοποθέτηση των Βουλευτών, των Υπουργών και μετά θα γίνει η ψηφοφορία, ώστε να γίνει νόμος. Σας ευχαριστούμε πάντως για την παρουσία σας εδώ. Να συνεχίσουμε με τον Κοινοβουλευτικό Εκπρόσωπο της Νέας Δημοκρατίας, τον κ. Νικόλαο Δένδια, ο οποίος θα μιλήσει για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς, θα κάνω ένα σχόλιο για την τροπολογία η οποία κατατέθηκε για τη ρύθμιση δανείων σε ελβετικό φράγκο. Πρόκειται, πράγματι, για ένα πολύ σοβαρό ζήτημα, το οποίο η Εθνική Αντιπροσωπεία και πρέπει να συζητήσει και πρέπει να ρυθμίσει. Όμως, κι εμείς, παρ' ότι συμφωνούμε στην ανάγκη ρύθμισης, δεν μπορούμε να τοποθετηθούμε σε μια τροπολογία για την οποία δεν μας ζητήθηκε καν η γνώμη εκ των προτέρων, δεν τέθηκε υπ' όψιν μας, δεν τη διερευνήσαμε και άρα θεωρούμε ότι αυτός ο τρόπος εισαγωγής ενός μεγάλου προβλήματος είναι ένας τρόπος ο οποίος, όσον αφορά τουλάχιστον την Αξιωματική Αντιπολίτευση, δεν βοηθάει στην επίλυσή του. Έρχομαι τώρα στην ίδια την οδηγία που αφορά τη συγκρισιμότητα των τελών που συνδέονται με λογαριασμούς πληρωμών. Κατ' αρχάς, δεν θα μπορούσε να είναι κανείς αρνητικός, όμως, νομίζω ότι το πρόβλημα το οποίο αφορά την ελληνική κοινωνία και την ελληνική οικονομία δεν είναι αυτό. Το τραπεζικό σύστημα της χώρας βρίσκεται σε κρίση. Το βλέπουμε όλοι. Δεν έχουμε καμμία ενημέρωση, παρεμπιπτόντως, τι γίνεται με τα capital controls, πότε επιτέλους θα αρθούν; Αντίθετα, βλέπετε ότι κυκλοφορούν φήμες περί επιδείνωσης της κατάστασης, συνδυαζόμενες μάλιστα με την εκροή καταθέσεων. Και μια και μιλάμε για την εκροή καταθέσεων θα ήταν χρήσιμο να έχουμε μια ενημέρωση για το τι συμβαίνει στο επίπεδο της διαπραγμάτευσης. Διότι είναι φανερό - ξέρετε όλοι - ότι κυκλοφορούν φήμες, οι οποίες είναι βέβαιο ότι εκπορεύονται από την Κυβέρνηση, περί κατάληξης αυτής της διαπραγμάτευσης, χωρίς να μας λέγεται, κυρία Υπουργέ, πώς, τι, πότε. Μάλιστα είχαμε την «ευχάριστη» νότα σήμερα το πρωί Υπουργός της Κυβέρνησης να διατυπώνει τον ισχυρισμό ότι στη διαπραγμάτευση συμμετέχουν «βαποράκια» ιδιωτικών συμφερόντων. Μάλιστα, εγώ δεν αντελήφθην, αν αυτό αφορά μόνο την άλλη πλευρά ή αφορά και τη δική μας πλευρά, δηλαδή τους Υπουργούς της Κυβέρνησης που διαπραγματεύονται. Όποιος, όμως, διατυπώνει ισχυρισμούς για «βαποράκια», το ελάχιστο το οποίο οφείλει, είναι να εξηγήσει αναλυτικά και στην Εθνική Αντιπροσωπεία - γιατί πρόκειται για πολύ βαριά καταγγελία - , τι ακριβώς εννοεί. Και αν είναι δυνατόν - και πρέπει να είναι δυνατόν - να κατονομάσει ποιο είναι το «βαποράκι». Διότι, το να λέμε πράγματα στα κανάλια χωρίς αντίλογο, αυτό είναι το εύκολο. Εδώ. «Βαποράκια». Ποιοι είναι τα «βαποράκια». Έρχομαι τώρα στο μεγαλύτερο κομμάτι του νομοθετήματος και του νομοθετικού έργου. Έτσι το εκτίμησε και η Υπουργός, γιατί για την ίδια την οδηγία μίλησε δύο λεπτά και επτά δευτερόλεπτα και όλον τον υπόλοιπο χρόνο του δεκαλέπτου τον διέθεσε για τις τροπολογίες. Κυρίες και κύριοι συνάδελφοι, αυτό που συμβαίνει είναι τρομακτικό. Είναι τρομακτικό και καθολικά απαράδεκτο. Έχουμε μία διαδικασία νομοθέτησης, η οποία συνίσταται, κατά πλειοψηφία των ρυθμίσεων, σε άσχετες και ρουσφετολογικές ρυθμίσεις. Και μάλιστα, ιδιαίτερα κακογραμμένες, κυρία Υπουργέ. Είναι προφανώς πρωτοτυπία σε εκπρόθεσμη τροπολογία, να έρχεται μετά σειρά νομοτεχνικών ρυθμίσεων και να μας κατατίθεται μια ώρα ή δύο ή τρεις, αφού κατατέθηκε η εκπρόθεσμη τροπολογία. Αυτό συνιστά πλήρη γελοιοποίηση του νομοθετικού έργου. Δεν το καταθέτω στα Πρακτικά, διότι, βεβαίως, μόλις διαμοιράστηκαν και περιέχονται στα Πρακτικά. Όμως, αυτά συνιστούν πλήρη γελοιοποίηση. Και μου έκανε μεγάλη εντύπωση - πρέπει να σας πω δυσάρεστη εντύπωση - ότι προασπιστήκατε τη διαδικασία νομοθέτησης εκπροθέσμων τροπολογιών, λέγοντάς μας ότι είναι κάτι λιγότερο από τετρακόσιες. Είναι λάθος η μέτρησή σας, δεν περιλαμβάνει τις βουλευτικές που έχετε δεχτεί. Να δεχτώ, όμως, τη δική σας, δεν με πειράζει εμένα…
Τις περιλαμβάνει. Είναι επίσημα στοιχεία.
Να δεχτώ τη δική σας, δεν έχω αντίρρηση. Αν επαίρεστε ότι τετρακόσιες ή κάτι λιγότερο τροπολογίες εκπρόθεσμες τον χρόνο είναι σοβαρότητα στο νομοθετικό έργο, μπράβο. Εύγε. Δεν έχω αντίρρηση. Και μάλιστα μου έκανε φοβερή εντύπωση η επιπλέον τοποθέτηση περί θετικού προσήμου. Μας είπε η κυρία Υπουργός ότι οι τροπολογίες έχουν θετικό πρόσημο. Έχουμε, λοιπόν, εκπρόθεσμες τροπολογίες με θετικό πρόσημο και εκπρόθεσμες τροπολογίες με αρνητικό πρόσημο. Και έχουμε και έναν μηχανισμό εδώ, προφανώς έτοιμο, ο οποίος αποδίδει και πρόσημα στις τροπολογίες τις εκπρόθεσμες, που εισάγει η ίδια η Κυβέρνηση. Διότι, όταν η Κυβέρνηση λέει ότι οι περισσότερες έχουν θετικό πρόσημο, προφανώς έχει και κάποιες, που η ίδια καταθέτει και η ίδια ψηφίζει, που έχουν αρνητικό πρόσημο. Η σοβαρότητα συνεχίζει να υπάρχει κάπου εδώ; Και μάλιστα, άκουσα προηγουμένως και μια άλλη διάκριση, η οποία ελέχθη: Βεβαίως εξυπηρετούν, αλλά το ερώτημα είναι ποιον εξυπηρετούν; Αν, λοιπόν, εξυπηρετούν κάποιον που μας αρέσει, τότε η τροπολογία είναι καλή. Αν εξυπηρετεί κάποιον που δεν μας αρέσει, τότε είναι κακή. Για να δούμε, λοιπόν, η σημερινή τροπολογία την οποία κατέθεσε το Υπουργείο Οικονομίας και Ανάπτυξης και αφορά τη δυνατότητα κάλυψης από το εθνικό σκέλος του ασήμαντου - αλλά εδώ βρέθηκαν λεφτά - Προγράμματος Δημοσίων Επενδύσεων, δαπάνης για παραχωρησιούχο δημοσίων έργων, αυτή, κυρία Υπουργέ, είναι με θετικό ή με αρνητικό πρόσημο κοινωνικό; Ή κοινώς, για να σας το πω λιανά, τα ρουσφέτια που κάνετε στους εργολάβους έχουν θετικό ή αρνητικό πρόσημο; Και μην μου πείτε ότι δεν είστε η κυβέρνηση των ρουσφετιών στους εργολάβους, γιατί θα σας απαντήσω «θέλετε να κοιτάξετε το άρθρο 106 του ν.4389/2016, με το οποίο συγχωρήσατε το καρτέλ των εργολάβων από όλες τις ποινικές διώξεις;» Είστε Κυβέρνηση, η οποία μονίμως εξυπηρετεί συμφέροντα. Είναι φοβερό αυτό το οποίο κάνετε. Και χθες ενώπιον του Πρωθυπουργού ανέφερα είκοσι πέντε ρυθμίσεις ρουσφετολογικές και δεν μου απάντησε ούτε για μια. Αυτά τα περί θετικού και αρνητικού κοινωνικού προσήμου να τα αφήσουμε στην μπάντα. Ξέρετε, κυρίες και κύριοι συνάδελφοι, τι είναι αυτές εδώ οι τροπολογίες; Σύσταση θέσεων επιστημονικού προσωπικού, εκτός του στενού δημόσιου τομέα. Να βολέψουμε μερικούς. Φαντάζομαι ποιους μερικούς και μπορούμε όλοι να φανταστούμε. Επιβολή τέλους ανάπτυξης αεροδρομίων - σε ποιον φαντάζεστε; - στα τρίχρονα και τετράχρονα. Όταν ένα παιδάκι τριών ή τεσσάρων χρονών περνάει αεροδρόμιο επί σοσιαλιστικής διακυβέρνησης, της «πρώτη φορά αριστερά» πληρώνει 12 ευρώ. Μέχρι τώρα ήταν από πέντε χρονών και πάνω. Αυτό έχει, κυρία Υπουργέ, θετικό κοινωνικό πρόσημο ή αρνητικό κοινωνικό πρόσημο; Διότι μας το εισηγείστε εδώ. Για πείτε μου, η φορολογική απαλλαγή εισφοράς ενεργητικού από εταιρεία σε εταιρεία τι κοινωνικό πρόσημο έχει; Ποιο ρουσφέτι κρύβεται εδώ; Ποιον εξυπηρετείτε πίσω από αυτό; Διότι, αν θέλετε να τροποποιήσετε κώδικες είσπραξης φορολογικών εσόδων, να το κάνετε με χαρά. Ούτως ή άλλως πρέπει να μειωθούν οι φορολογικοί συντελεστές και εμείς σας το λέμε. Όμως, εσείς δεν κάνετε μεταρρυθμίσεις, κάνετε ρουσφέτια. Πείτε μας, λοιπόν, αυτή η τροπολογία ποιον βοηθάει. Ποιος εισέφερε τι σε ποια εταιρεία και θέλετε να του ελαττώσετε το κόστος το οποίο πλήρωσε; Δεν μου λέτε: Τα μνημονιακά για τη λαχαναγορά Πατρών μάς τα λέτε και αυτά; Τι έχει γίνει στη λαχαναγορά Πατρών, που αφορά την κατάληξη των διαπραγματεύσεων; Αν, όπως λέει η Κυβέρνηση, έχουν καταλήξει οι διαπραγματεύσεις, αυτή εδώ η ρύθμιση τι εξυπηρετεί; Μήπως θα μπορούσατε να μας πείτε κάτι; Εν πάση περιπτώσει, για ποιες μνημονιακές ρυθμίσεις μάς λέτε, όταν εδώ ο κύριος Υπουργός Οικονομικών, ο προϊστάμενός σας, ισχυρίστηκε σε δεύτερο χρόνο - σε πρώτο χρόνο είχε ισχυριστεί ότι είχαμε κάνει μόνο το 30% - ότι δεν έχουμε μνημονιακές εκκρεμότητες; Άρα η λαχαναγορά Πατρών σε ποια διαπραγμάτευση με την τρόικα εμπεριέχεται; Μπορείτε να μας πείτε κάτι; Υπερωριακές αμοιβές. Και αυτό θετικό πρόσημο; Δαπάνες μισθοδοσίας, θετικό πρόσημο. Ρύθμιση προσόντων στελεχών, θετικό πρόσημο και αυτό; Στη Γενική Γραμματεία Δημοσίων Εσόδων ξέρετε τι έχετε κάνει με αυτή τη ρύθμιση; Αλλάζετε τα προσόντα του γενικού διευθυντή, αλλά ξεχνάτε να αλλάξετε τα προσόντα των διευθυντών κι έτσι ο γενικός διευθυντής χρειάζεται να έχει λιγότερα προσόντα από τους διευθυντές. Το λέω αυτό για να καταλάβουμε και την ποιότητα της νομοθέτησης, πέρα από τη σκοπιμότητα και πέρα από τη σοβαρότητα. Αναστολές πρωτοκόλλων κατεδάφισης, παροχές στις τράπεζες με τον αναβαλλόμενο φόρο. Πείτε μου εδώ, κυρία Υπουργέ: Αυτό τι πρόσημο έχει, για να ξέρουμε; Μήπως θέλετε να σας πω τι έλεγε ο κ. Λαφαζάνης που ανήκε στο κόμμα σας, όταν είχε πρωτοπεράσει τέτοια διάταξη; Να σας το θυμίσω; «Λυπάμαι πολύ», έλεγε ο κ. Λαφαζάνης, «με τις τροπολογίες που φέρνετε αεροπλανικά, κατά παράβαση του Κανονισμού και του Συντάγματος, με εκπρόθεσμες τροπολογίες» - σας θυμίζει τίποτε αυτό; - «προωθείτε ένα από τα μεγαλύτερα σκάνδαλα που έχουν συμβεί στην ελληνική ιστορία». Λαφαζάνης. Τώρα όλα αυτά απέκτησαν θετικό κοινωνικό πρόσημο, κυρίες και κύριοι συνάδελφοι. Ο αναβαλλόμενος φόρος, η παροχή στο τραπεζικό σύστημα δεν μπορούσαν να έλθουν με κανονική διάταξη, με την κανονική διαδικασία. Έπρεπε να τα χώσουμε με μια τροπολογία, νύχτα. Κυρίες και κύριοι συνάδελφοι, είναι φανερό το τι συμβαίνει. Αυτή η Κυβέρνηση έχει εκμετρήσει και το ζην και τη σοβαρότητα και τη χρησιμότητα. Επειδή πραγματικά δεν τολμάει να φέρει διατάξεις με την κανονική διαδικασία και δεν τολμάει ούτε τη δημοσιότητα των επιτροπών, ούτε την κριτική των συναδέλφων ούτε τίποτε απ' όλα αυτά έχει καθορίσει πλέον αυτόν ως γενικό τρόπο νομοθέτησης εφ' οιουδήποτε ρουσφετιού και πράγματος, διότι στην πραγματικότητα το 90% του κοινοβουλευτικού έργου είναι ρουσφέτια, δεν είναι τίποτε άλλο. Είναι ρουσφέτια και ρυθμίσεις. Νομοθετείτε μόνο δύο πράγματα, μνημονιακές υποχρεώσεις και ρουσφέτια. Τίποτε άλλο δεν κάνετε. Έχετε επιλέξει, λοιπόν, τον τρόπο των τροπολογιών και μάλιστα των εκπρόθεσμων, για να μην προλαβαίνει κανείς να τις κοιτάει. Η μία είναι δεκαεννέα έως είκοσι σελίδες και κανείς δεν μπορεί να ξέρει περί τίνος πρόκειται και τι συμβαίνει. Αυτή η διαδικασία πρέπει να σταματήσει. Θα πρέπει τα κόμματα της Αντιπολίτευσης τουλάχιστον να έλθουν από κοινού στη Διάσκεψη των Προέδρων και να προτείνουν λύση επί τη βάσει της οποίας αυτή η απαράδεκτη κοινοβουλευτική διαδικασία, ισότιμη και ισόποση κοινοβουλευτικού πραξικοπήματος, γελοιοποίησης της νομοθετικής εξουσίας, πάνω στις πλάτες των Βουλευτών της Πλειοψηφίας, θα σταματήσει. Οι Βουλευτές της Πλειοψηφίας, έντρομοι εν όψει της λήξης της θητείας τους - διότι ξέρουμε πολύ καλά και εμείς και αυτοί ότι δεν θα συναντηθούμε με πολλούς απ' αυτούς στην επόμενη Βουλή - ψηφίζουν σωρηδόν όλα αυτά τα απαράδεκτα τα οποία φέρνετε εδώ, τα ιδιοτελή και τα νομοτεχνικά άθλια, παρεμπιπτόντως, για όσους ασχολούνται με τη νομική επιστήμη που εσείς διαλύσατε. Κυρίες και κύριοι συνάδελφοι, το ξαναλέω. Το έχω ξαναπεί πολλές φορές, αλλά δεν νομίζω ότι ωφελεί πλέον, διότι ομιλούμε σε ώτα μη ακουόντων: Η Κυβέρνηση αυτή απέρχεται, αλλά έχασε και την τελευταία ευκαιρία να απέλθει τουλάχιστον με σοβαρότητα.
Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Νικόλαο Δένδια. Προχωρούμε στον κατάλογο των ομιλητών. Τον λόγο έχει ο Βουλευτής της Νέας Δημοκρατίας κ. Γεώργιος Στύλιος.
Ευχαριστώ, κύριε Πρόεδρε. Κυρίες και κύριοι συνάδελφοι, θα είμαι σύντομος. Δεν θα αναφερθώ στο νομοσχέδιο, αλλά μόνο στην τροπολογία του Υπουργείου Παιδείας. Για άλλη μια φορά έχουμε μια τροπολογία που ήρθε αιφνιδιαστικά, χωρίς να συζητηθεί στην Επιτροπή Μορφωτικών Υποθέσεων. Έχουμε μια τροπολογία που αφορά τους εκπαιδευτικούς της ειδικής αγωγής. Έχουμε μια παρέμβαση από το Υπουργείο Παιδείας όπου ανατρέπεται ό,τι υπήρχε μέχρι τώρα σε σχέση με τους πίνακες και τον τρόπο πρόσληψης των εκπαιδευτικών ειδικής αγωγής. Είναι μια διαδικασία η οποία είχε την αποδοχή του συνόλου της εκπαιδευτικής κοινότητας, του συνόλου των κομμάτων της Βουλής, όταν ψηφίστηκε το καθεστώς που ισχύει μέχρι σήμερα, και μια διαδικασία, η οποία δεν βασίζεται σε κανένα επιστημονικό τεκμήριο. Δεν έχει καμμιά επιστημονική αποδοχή, αλλά έρχεται πολύ απλά και λέει «δεν υπολογίζω τα πτυχία των πτυχιούχων, τον βασικό τίτλο σπουδών των τμημάτων της Μαγνησίας και των τμημάτων του Πανεπιστημίου του Βόλου και της Μακεδονίας». Δίνει όλες τις εξουσιοδοτήσεις και όλες τις δυνατότητες στον Υπουργό Παιδείας να αποφασίσει αυτός έτσι όπως νομίζει και όπως κρίνει και να φτιάξει δύο ξεχωριστούς πίνακες για την ειδική αγωγή, έναν για τους πτυχιούχους των συγκεκριμένων τμημάτων και έναν άλλον για τους υπόλοιπους πτυχιούχους, οι οποίοι έχουν κάποιο κριτήριο. Μέσα στο κάποιο κριτήριο φτάνουμε μέχρι και τα σεμινάρια. Σας καλώ όλους να δείτε αυτή την τροπολογία και κυρίως τους Βουλευτές της Πλειοψηφίας, διότι δίνετε μια λευκή επιταγή σε βάρος της αντικειμενικότητας, σε βάρος της διαφάνειας. Ήδη αυτή τη στιγμή που μιλάμε είναι έξω από τη Βουλή σπουδαστές από τα συγκεκριμένα τμήματα, πάνω από πεντακόσιοι, και διαμαρτύρονται και για τον αιφνιδιασμό και για την αδιαφάνεια. Εμείς έχουμε πει ότι τη συγκεκριμένη τροπολογία θα την καταψηφίσουμε. Σας καλούμε, λοιπόν, να την ξανασκεφτείτε, να την αποσύρετε, να έρθετε εδώ και να μας φέρετε συγκεκριμένα κριτήρια. Διότι έχει στηθεί μια ολόκληρη βιομηχανία με τα μεταπτυχιακά, την οποία τώρα την ενθαρρύνετε με αυτό το οποίο γίνεται. Στρέφετε τους πτυχιούχους των παιδαγωγικών τμημάτων, των νηπιαγωγών να πάνε στην Κύπρο, να πάνε στη Βουλγαρία, να δώσουν χρήματα οι οικογένειες, να πάρουν μεταπτυχιακά, για να έχουν μια ελπίδα να ενταχθούν στον δεύτερο πίνακα τον οποίο εσείς συστήνετε. Άρα, επειδή είναι σε βάρος της νέα γενιάς της πατρίδας μας και είναι σε βάρος πτυχιούχων, οι οποίοι τόσο πολύ αγωνιούν να βρουν μια διέξοδο στη ζωή τους, σας καλώ να το αναθεωρήσετε και να δείτε ξανά από την αρχή. Ευχαριστώ πολύ, κύριε Πρόεδρε.
Ευχαριστούμε και εμείς, κύριε Στύλιο. Προχωρούμε στον κ. Δημήτριο Κωνσταντόπουλο, Βουλευτή της Δημοκρατικής Συμπαράταξης. Έχετε τον λόγο, κύριε Κωνσταντόπουλε.
Κυρίες και κύριοι συνάδελφοι, συζητάμε σήμερα την ενσωμάτωση στην εθνική νομοθεσία μιας ευρωπαϊκής οδηγίας με τρεις ουσιαστικούς στόχους: Πρώτον, την πληροφόρηση των καταναλωτών για τα τέλη που χρεώνονται στους τραπεζικούς στους λογαριασμούς, δεύτερον, τη δυνατότητα των καταναλωτών για σύγκριση των τελών και, τρίτον, τη διευκόλυνση του διασυνοριακού ανοίγματος λογαριασμών πληρωμών, φυσικά εντός της Ευρωπαϊκής Ένωσης. Κυρία Υπουργέ, η οδηγία θα μπορούσε αποκλειστικά να αποτελεί μια σημαντική νομοθετική εξέλιξη, γιατί αφ' ενός διευκολύνει τη συμμετοχή των καταναλωτών στην ενιαία αγορά. Και εδώ φυσικά μπαίνει ένα ερώτημα: Πώς μπορούμε να μιλάμε για ενιαία αγορά, όταν σε δύο μήνες η Κυβέρνηση θα γιορτάσει την επέτειο των δύο χρόνων των capital controls; Αγαπητοί συνάδελφοι, η οικονομία οδεύει προς τη γενίκευση των πληρωμών σε λογιστική μορφή χωρίς φυσικά τη χρήση μετρητών. Και εμείς εδώ συζητάμε ακόμη πότε θα αρθούν τα capital controls! Συζητάμε ακόμα για τις υπέρογκες τραπεζικές χρεώσεις στα POS, που αποτελούν τον βραχνά για τη λειτουργία των επιχειρήσεων, και τις αντίστοιχες χρεώσεις στις διατραπεζικές μεταφορές χρημάτων. Το συμπέρασμα είναι ότι η οδηγία επί της ουσίας στη χώρας μας θα μείνει ανεφάρμοστη. Και έρχομαι στις τροπολογίες. Θα αναφερθώ κατ' αρχάς στην τροπολογία του κ. Καρρά, με γενικό αριθμό 982 και ειδικό αριθμό 144, για τη διευθέτηση δανείων σε ξένο νόμισμα που αφορά πάρα πολλούς συμπολίτες μας και πάρα πολλούς δανειολήπτες, οφειλέτες που έχουν λάβει δάνεια σε ξένο νόμισμα και μάλιστα εβδομήντα χιλιάδες δανειολήπτες σε ελβετικό φράγκο. Σήμερα, όλοι αυτοί βρίσκονται σε απόγνωση. Όλοι αυτοί, κυρία Υπουργέ, βρίσκονται σε αδιέξοδο και μάλιστα, σε μια εποχή που υπάρχει ραγδαία ανατίμηση του ελβετικού φράγκου. Έχουν βρεθεί να οφείλουν υπέρογκα ποσά, πολλαπλάσια των δανείων που πήραν. Πρέπει, λοιπόν, να τους δοθεί η δυνατότητα για διαγραφή οφειλών και φυσικά με μια νέα συμφωνία των τραπεζών με βάση την ισοτιμία που ίσχυε κατά τον χρόνο εκταμίευσης του δανείου. Γι' αυτό, κυρία Υπουργέ, σας καλούμε να κάνετε δεκτή την τροπολογία που προηγουμένως είπατε ότι δεν την κάνετε δεκτή. Δώστε, λοιπόν, διέξοδο στο αδιέξοδο των δανειοληπτών. Δράττομαι της ευκαιρίας να αναφερθώ στα κόκκινα δάνεια, μιας και έχουμε ήδη τα δύο πρώτα ξένα funds των κόκκινων δανείων. Και εδώ η πρότασή μας, κυρία Υπουργέ, είναι να δώσετε τη δυνατότητα να προηγηθούν οι δανειολήπτες των ξένων funds, να δώσετε τη δυνατότητα στους δανειολήπτες για σαράντα πέντε με εξήντα μέρες να πάνε να αγοράσουν τα δάνειά τους. Μην τους αφήνετε ουσιαστικά στο έλεος. Μην δίνετε τη δυνατότητα να χαθούν τα νοικοκυριά και να προηγηθούν τα κοράκια. Δώστε, λοιπόν, τα δάνεια στους δανειολήπτες. Ας παραδειγματιστούμε, αν μη τι άλλο, από τους αδελφούς μας τους Κύπριους. Και έρχομαι στην τροπολογία για την ειδική αγωγή. Συνεχίζει το Υπουργείο Παιδείας τη πολιτική του αιφνιδιασμού και της υποβάθμισης του διαλόγου. Εμείς τι ζητήσαμε από τον κ. Γαβρόγλου; Να σταματήσει να φέρνει τροπολογίες από το παράθυρο, να σταματήσει να φέρνει βιομηχανία τροπολογιών και για θέματα τα οποία άπτονται του διαλόγου και για όλα τα ζητήματα, μάλιστα, που αφορούν και τις τρεις βαθμίδες εκπαίδευσης, είτε με κλειστά τα σχολεία, όπως συνέβη τον Αύγουστο του 2016 είτε με τροπολογία σε άσχετο νομοσχέδιο που συνέβη τον Μάρτιο του 2017. Κυρία Υπουργέ, οι ρυθμίσεις για τα νηπιαγωγεία, δίχασαν τον κλάδο των νηπιαγωγών. Οι εξαγγελίες για τους διορισμούς απεδείχθησαν φρούδες. Δίχασαν ακόμα και τους επιτυχόντες του ΑΣΕΠ και τους αναπληρωτές. Η παρέμβαση για την ειδική αγωγή δίχασε τον κλάδο των εκπαιδευτικών, διότι οι εξαγγελίες για ίδρυση νέων δομών ειδικής αγωγής είναι, πλέον, κενές περιεχομένου. Αντιμετωπίζετε, κύριοι, την ειδική αγωγή με προχειρότητα. Και λυπάμαι πραγματικά που δεν είναι κανένας από το Υπουργείο Παιδείας να ακούσει τα όσα αναφέρω. Αναφέρεται, ωστόσο, στην αιτιολογική έκθεσή σας ότι οι διορισμοί στην εκπαίδευση είναι απαγορευτικοί. Συνεπώς, κυρία Υπουργέ, οι μέχρι τώρα δεσμεύσεις της Κυβέρνησης αποδεικνύονται πλάνες. Κυρίες και κύριοι συνάδελφοι, η συγκεκριμένη τροπολογία απαξιώνει πλήρως τα επαγγελματικά δικαιώματα που απορρέουν από το βασικό πτυχίο. Αποκαλύπτει κάτι άλλο. Τι; Τον εμπαιγμό και την αναλγησία της Κυβέρνησης απέναντι στους εκπαιδευτικούς των κλάδων ΠΕ61 και ΠΕ71. Μιλάω, δηλαδή, για τους πτυχιούχους των πανεπιστημιακών τμημάτων Βόλου. Αποχαρακτηρίζει τις θέσεις ΠΕ71 και ΠΕ61, καταργώντας την παράγραφο 1 του άρθρου 56 και ψαλιδίζει τις ελάχιστες ελπίδες που έχουν για διορισμό. Κυρία Υπουργέ, προϋπόθεση για όλους μας ξέραμε μέχρι σήμερα ότι αποτελούσε το βασικό πτυχίο. Οι μεταπτυχιακές και διδακτορικές σπουδές δεν αποτελούν τίτλο διορισμού, αλλά ένα επιπλέον, πρόσθετο - θα έλεγα - προσόν μισθολογικής και βαθμολογικής εξέλιξης. Η ειδική αγωγή δεν μπορεί να είναι χώρος πειραματισμού. Η φετινή χρονιά έχει τα περισσότερα κενά στην παράλληλη στήριξη, καθώς και στη στελέχωση των ειδικών σχολείων με ειδικό βοηθητικό προσωπικό. Γι' αυτό οι όποιες αλλαγές χρήζουν ουσιαστικού διαλόγου - κάτι το οποίο δεν γίνεται - με την εκπαιδευτική κοινότητα και φυσικά με τους υπόλοιπους εμπλεκόμενους φορείς. Διότι, αγαπητοί συνάδελφοι, οι ανάγκες των μαθητών με αναπηρία και ειδικές εκπαιδευτικές δεξιότητες δεν επιδέχονται πειραματισμούς. Να θυμίσω εδώ ότι το 2014, επί ΠΑΣΟΚ και με τον Ανδρέα Λοβέρδο, ρυθμίσαμε το θέμα της κατάταξης στους πίνακες με τρόπο δίκαιο και κοινά αποδεκτό, χωρίς καμμία αντίδραση. Χθες και σήμερα οι εκπαιδευτικές ομοσπονδίες είναι στον δρόμο. Πού; Σε πορείες διαμαρτυρίας. Αυτό είναι το αποτέλεσμα της αναστάτωσης που έχει προκαλέσει η τροπολογία σας. Γι' αυτό, λοιπόν, εμείς και την καταψηφίζουμε και φυσικά ζητάμε από τον Υπουργό να την αποσύρει. Κυρίες και κύριοι συνάδελφοι, η Κυβέρνηση φυσικά έχει χάσει το μαγικό ραβδί της λύτρωσης και σήμερα μας οδηγεί σε συνθηκολόγηση άνευ όρων. Συμφωνία ακούμε, συμφωνία δεν βλέπουμε. Αποκαλύπτεται η σκληρή πραγματικότητα. Το τέταρτο μνημόνιο είναι προ των πυλών. Τρομάζετε, ωστόσο, να το παραδεχτείτε, αλλά δηλώνετε έτοιμοι να το ψηφίσετε. Η ελπίδα, που υποσχεθήκατε, έγινε τρόμος. Και αυτή την ελπίδα την υποσχεθήκατε στους νέους ανθρώπους. Ο ισχυρισμός του Πρωθυπουργού για «τέλος της κρίσης», δεν πείθει πλέον κανέναν, όχι μόνο την κοινωνία, αλλά ούτε και τα κομματικά σας μέλη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρακαλώ θα ήθελα ένα λεπτό, κύριε Πρόεδρε. Να θυμίσω, αγαπητοί συνάδελφοι, ότι στον δρόμο εθνικής στρατηγικής που χάραξε η κυβέρνηση ΠΑΣΟΚ 2009-2011, ήρθε και περπάτησε και η κυβέρνηση Παπαδήμου και η κυβέρνηση του κ. Σαμαρά με τα τρία Ζάππεια και τα 18 δισεκατομμύρια ισοδύναμα, αλλά και η κυβέρνηση «πρώτη φορά αριστερά» του κ. Αλέξη Τσίπρα. Εμείς επιμένουμε με μια πρόταση για να βγει η χώρα από την κρίση: Για να υπάρξει έξοδος από την κρίση, χρειάζεται κατ' αρχάς σύμπνοια και εθνική ομοψυχία, αλλά και εθνική συνεννόηση και κυβέρνηση ευρείας πλειοψηφίας. Ευχαριστώ.
Ευχαριστούμε τον κ. Κωνσταντόπουλο, Βουλευτή της Δημοκρατικής Συμπαράταξης. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Σαχινίδης.
Ευχαριστώ, κύριε Πρόεδρε. Πριν μπω στον σχολιασμό για τις τροπολογίες, κρίνω σκόπιμο να ενημερώσω την Ολομέλεια για ένα γεγονός που έλαβε χώρα πριν από περίπου μιάμιση με δύο ώρες, αν δεν κάνω λάθος, στην Αίθουσα 223, όπου συνεδρίαζε η Επιτροπή Κοινωνικών Υποθέσεων. Μου έκανε τρομερή εντύπωση ότι την ώρα που μπήκα μέσα, ήταν σε εξέλιξη μια διαμάχη μεταξύ του Βουλευτή της Νέας Δημοκρατίας κ. Οικονόμου και του Υπουργού κ. Ξανθού, του κ. Πολάκη και γενικότερα των Βουλευτών του ΣΥΡΙΖΑ. Τι μου έκανε εντύπωση; Οι Υπουργοί, οι οποίοι δεν απαντούν στις δικές μας ερωτήσεις, απαντούσαν στον κ. Οικονόμου. Αν βλέπατε την συμπεριφορά του κ. Οικονόμου απέναντι και στους Υπουργούς και στους υπόλοιπους, θα σας έκανε εντύπωση πραγματικά. Εδώ, όμως, τίθεται ένα πραγματικό ζήτημα. Εμάς δεν μας απαντάν ως Χρυσή Αυγή στις ερωτήσεις που καταθέτουμε με την δικαιολογία ότι είμαστε υπόδικοι. Δεν θα πρέπει να χρησιμοποιείτε, κύριοι της συγκυβέρνησης, δύο μέτρα και δύο σταθμά. Οπότε εδώ έχετε δύο επιλογές: Να αντιμετωπίζετε και τη Νέα Δημοκρατία ως υπόδικους, αφού εδώ και δύο μέρες ο πρώην Αρχηγός της Νέας Δημοκρατίας είναι υπόδικος βάσει μιας δικογραφίας η οποία είχε προφυλακίσει τον Αρχηγό της Χρυσής Αυγής και τους Βουλευτές, τα στελέχη. Άρα δεν μπορείτε να χρησιμοποιείτε δύο μέτρα και δύο σταθμά. Αφού θεωρούμασταν υπόδικοι και δεν μας απαντούσατε, ζητάμε και απαιτούμε ή να κάνετε ακριβώς το ίδιο και στη Νέα Δημοκρατία ή οι Υπουργοί του ΣΥΡΙΖΑ να αναθεωρήσουν τις απόψεις τους, να ρίξουν νερό στο κρασί τους και να απαντάνε πλέον στις ερωτήσεις όμορφα και δημοκρατικά. Να περάσω τώρα στον σχολιασμό των τροπολογιών. Έχουμε την τροπολογία με γενικό αριθμό 959 και ειδικό 136, η οποία έχει ενσωματωθεί ως άρθρο 38, με την οποία εκτός του ότι διορίζετε και μονιμοποιείτε σε θέσεις τον κομματικό σας στρατό, κάνετε κάτι ακόμα πιο επικίνδυνο: Στις αρμοδιότητες της Εθνικής Επιτροπής για τα Δικαιώματα του Ανθρώπου προστίθεται η τήρηση αξιόπιστου και αποτελεσματικού συστήματος καταγραφής περιστατικών διακρίσεων ρατσισμού και μισαλλοδοξίας. Ποιος εγγυάται για την αξιοπιστία και την αλήθεια των καταγραφόμενων περιστατικών, ειδικά όταν θεσπίζεται ειδική εξαίρεση συμμετοχής στην επιτροπή των προσώπων με βουλευτική ιδιότητα; Το ακριβώς αντίθετο οφείλατε να πράξετε, για να διασφαλιστεί έστω και κατ' επίφαση αυτή η διαφάνεια. Μάλιστα, καθιστάτε τα μέλη της ποινικά ανεύθυνα για τη διατύπωση γνώμης, συμπεριλαμβανομένης και της καταγραφής περιστατικών ρατσισμού. Ανακύπτουν δύο ζητήματα: Αφ' ενός η επιτροπή μπορεί να γίνει αποδέκτης ψευδών καταγγελιών, αφ' ετέρου τίθεται στο απυρόβλητο προκειμένου να κάνει πολιτική και να καταστείλει κάθε αντίθετη φωνή από αυτή που ήδη εκφράζει. Θέλω να πω ότι μπορεί να διατυπώνει γνώμη και να χαρακτηρίζει ρατσιστικό τον λόγο, όποιος ιδεολογικά και πολιτικά διαφοροποιείται από αυτό που τα μέλη της επιτροπής εκφράζουν. Περνάμε στην τροπολογία με γενικό αριθμό 968 και ειδικό αριθμό 138. Εδώ παρατείνεται η εφαρμογή της απόφασης κατεδάφισης όσων κέντρων εστίασης στο Μικρολίμανο έχουν κριθεί αυθαίρετα. Αυτή την περίοδο της οικονομικής πίεσης, η εφαρμογή μιας τέτοιας απόφασης θα οδηγούσε δεκάδες οικογένειες στην ανεργία. Πρέπει να βρεθεί μια λύση, που και τη διοίκηση θα ικανοποιεί και την εφαρμογή του νόμου, αλλά και τους ιδιοκτήτες και εργαζόμενους, τους οποίους και θα προστατεύσει. Έρχομαι στην τροπολογία με γενικό αριθμό 970 και ειδικό 139 που έχει ενσωματωθεί ως άρθρο 40. Με τις τελευταίες τροποποιήσεις του Κώδικα Πολιτικής Δικονομίας επιβάλατε ένα επιπλέον οικονομικό βάρος στους διαδίκους πολίτες και τους υποχρεώνετε σε καταβολή παραβόλου στις περιπτώσεις που αιτούνται αναβολή της υποθέσεώς τους. Φροντίσατε, όμως, να διασφαλίσετε την ατέλεια του δημοσίου, των νομικών προσώπων δημοσίου δικαίου και των Οργανισμών Τοπικής Αυτοδιοίκησης, τα οποία εξαιρούνται της υποχρέωσης καταβολής παραβόλου αναβολής. Αυτή η διακριτική μεταχείριση του δημοσίου σε βάρος των πολιτών παραβιάζει κάθε έννοια ισονομίας και ίσης μεταχείρισης των διαδίκων. Η καταβολή παραβόλου αναβολής πρέπει να καταργηθεί για το σύνολο των διαδίκων. Όσον αφορά την τροπολογία με γενικό αριθμό 973 και ειδικό 140, άρθρο 41. Επί της ουσίας, για να μην χανόμαστε στις ερμηνείες των άρθρων, με την παρούσα τροπολογία αυξάνετε τη φορολόγηση των αλλοδαπών αεροπορικών εταιρειών, κάτι το οποίο συνιστά πλήγμα για τον τουρισμό. Καθιστά την Ελλάδα δυσπρόσιτη και θα είναι λίγες οι αεροπορικές εταιρείες που θα επιλέγουν ειδικά το αεροδρόμιο «Ελευθέριος Βενιζέλος» ως τερματικό ή ενδιάμεσο σταθμό. Αυτό σημαίνει ότι σταδιακά θα αποκλειστούμε και θα περιθωριοποιηθούμε τουριστικά. Επίσης, είναι δεδομένο ότι σε βάθος χρόνου οι οικονομικές συνέπειες θα είναι σίγουρα αρνητικές για την Ελλάδα. Δεν είναι μόνο τα έσοδα από τη φορολόγηση των αεροπορικών εταιρειών, αλλά και το συνάλλαγμα των τουριστών. Σκεφθείτε, δε, τη δυσκολία των Ελλήνων, οι οποίοι θα θέλουν να ταξιδέψουν στο εξωτερικό. Έρχομαι τώρα στην τροπολογία με γενικό αριθμό 974 και ειδικό 141, άρθρο 42: Η σύσταση Ανεξάρτητης Αρχής Δημοσίων Εσόδων είναι εφαρμογή μνημονιακών δεσμεύσεων και η επιλογή στη θέση του διευθυντή θα γίνει με κριτήρια κομματικά. Οποιαδήποτε άλλη προϋπόθεση θέτετε με τροπολογία σε άσχετο νομοσχέδιο τελευταία στιγμή είναι χάριν νομιμοφάνειας και καθόλου ουσιαστική. Με την τροπολογία με γενικό αριθμό 980 και ειδικό 142- είναι το άρθρο 43- αυξάνετε σε είκοσι χρόνια - αντί για δέκα, που ισχύει σήμερα - η περίοδος εντός της οποίας οι τράπεζες μπορούν να αποσβένουν τις ζημιές τους, τις οποίες εγγράφουν στον ισολογισμό τους από τις διαγραφές δανείων, είτε λόγω διακανονισμού είτε λόγω αναδιάρθρωσης του δανείου συμβατικά, δικαστικά ή εξωδικαστικά, είτε λόγω μεταβίβασης του δανείου σε εταιρείες απόκτησης δανείων ή τιτλοποίησης ή σε πιστωτικά ιδρύματα και χρηματοδοτικά ιδρύματα ή σε άλλες εταιρείες ή νομικές οντότητες, εφόσον στις περιπτώσεις αυτές τη διαχείριση πραγματοποιεί η εταιρεία διαχείρισης απαιτήσεων. Η τροπολογία αυτή έρχεται την επομένη της επίσκεψης του επικεφαλής του SSM στην Αθήνα, καθ' υπόδειξη δική του. Και αυτό αποτελεί άλλη μια απόδειξη ότι νομοθετείτε απόλυτα κατόπιν ξένων εντολών. Έρχομαι στην τροπολογία με γενικό αριθμό 983 και ειδικό 145. Έχουμε λάβει δεκάδες ηλεκτρονικά μηνύματα για τη συγκεκριμένη τροπολογία. Όλα τα ηλεκτρονικά μηνύματα που λάβαμε, συγκλίνουν και συμφωνούν σε αυτό που διαφωνούν. Η βασική τους διαφωνία είναι ότι οι δάσκαλοι γενικής εκπαίδευσης με ένα μεταπτυχιακό στην ειδική αγωγή μπαίνουν στον πίνακα διορισμού των δασκάλων ειδικής αγωγής. Τα μεταπτυχιακά, όμως, μπορεί να είναι και αγορασμένα από γνωστές αγορές μεταπτυχιακών, όπως η Κύπρος ή και άλλες χώρες. Εδώ, όμως, προκύπτει και ένα μεγάλο πρόβλημα, το οποίο έχει σχέση με τα σχολεία ειδικής αγωγής. Τα τμήματα ένταξης στελεχώθηκαν με αναπληρωτές δασκάλους ειδικής αγωγής - και μάλιστα έχουν βρει πολλή δουλειά - οι οποίοι αποχώρησαν με συνεχόμενες άδειες άνευ αποδοχών, με αποτέλεσμα τα τμήματα ένταξης να μην λειτουργούν, πάντα, όμως, σε βάρος των παιδιών και των γονιών τους. Επίσης, οι δάσκαλοι ειδικής αγωγής έφταναν και περίσσευαν, κυρία Υπουργέ, για να καλύψουν τα ειδικά τμήματα. Κι αν πάμε στη δική σας λογική, πώς γίνεται οι δάσκαλοι να μπορούν να διδάσκουν σε ειδικά τμήματα, ενώ οι δάσκαλοι με γνώσεις ειδικής εκπαίδευσης να μην μπορούν να διδάξουν σε απλά σχολεία; Θα κάνω κι εγώ μια αναφορά στην τροπολογία, την οποία δεν κάνετε δεκτή και σας προτείνουμε κι εμείς να τη δεχθείτε. Είναι η τροπολογία του κ. Καρρά με γενικό αριθμό 982 και ειδικό 144 που αφορά τους δανειολήπτες και τη διευθέτηση των δανείων τους σε ελβετικό φράγκο. Είναι μία τροπολογία η οποία, κατ' ουσίαν, δεν λύνει το πρόβλημα, κυρία Υπουργέ. Είναι, όμως, μία πάρα πολύ καλή αρχή. Θα πρέπει να την εξετάσετε, γιατί αφορά αρκετά μεγάλο αριθμό Ελλήνων, οι οποίοι πήραν δάνεια με εγγύηση ξένο νόμισμα και σήμερα, δυστυχώς, λόγω ισοτιμίας, καλούνται να πληρώσουν πολλαπλάσια. Είναι, πράγματι, ένα πολύ καλό ξεκίνημα. Ζητάμε κι εμείς, ως Χρυσή Αυγή, να την κάνετε δεκτή. Κι όπως είπα και πριν, δεν λύνει πραγματικά το πρόβλημα, είναι, όμως, μια πάρα πολύ καλή αρχή. Η τροπολογία με γενικό αριθμό 988 και ειδικό 146 αναφέρεται στην αναστολή λειτουργίας αποκλειστικά της επαγγελματικής εγκατάστασης στην οποία διενεργήθηκε ο έλεγχος και διαπιστώθηκε η παράβαση, αντί του συνόλου των επαγγελματικών εγκαταστάσεων του επιτηδευματία, η οποία και ισχύει σήμερα. Προφανώς, αφορά συγκεκριμένα εκπαιδευτήρια και προσπαθείτε να περισώσετε συγκεκριμένους επιχειρηματίες. Η τροπολογία με γενικό αριθμό 989 και ειδικό 147 αφορά τη ρύθμιση θεμάτων σχετικά με τη δυνατότητα ίδρυσης οργανωμένων αγορών χονδρικής πώλησης νωπών αγροτικών προϊόντων. Αν δει κανείς το έγγραφο, πρόκειται για τροπολογία η οποία ήταν ήδη έτοιμη. Δεν ξέρω, φυσικά, ποιος την έχει συντάξει. Απλά, απ' ό,τι καταλαβαίνουμε, περιμένατε κι αφήσατε κενό τον τίτλο του νομοσχεδίου στο οποίο θα το εντάξετε. Και κάτι ακόμα. Αναρτήθηκε στη δημόσια διαβούλευση στις 24 Μαρτίου, δηλαδή μόλις πριν τρεις μέρες, νομοσχέδιο που αφορά αποκλειστικά διακίνηση και εμπορία νωπών προϊόντων. Παρ' όλα αυτά, δεν το έχετε εντάξει εκεί, παρά επιλέγετε αποσπασματικά και πάλι τη μέθοδο της τροπολογίας. Είναι τόσο επείγον αυτό το ζήτημα που πρέπει να επιλυθεί σήμερα με τροπολογία και δεν το εντάσσετε σε βασικό νομοσχέδιο; Κι εδώ μην ξεχνάτε, κυρία Υπουργέ, ότι η βάση αυτής της τροπολογίας ήταν ακριβώς οι προτάσεις που έχουμε καταθέσει επανειλημμένα στην Επιτροπή Παραγωγής και Εμπορίου ως Χρυσή Αυγή, να υπάρχει, δηλαδή, μία κεντρική λαχαναγορά για διάθεση όλων των αγροτικών προϊόντων σε κάθε νομό. Αν θέλετε να καταθέσετε ένα σχέδιο νόμου το οποίο θα είναι σωστό, ζητήστε να σας δώσουμε τις συμβουλές μας. Συνεχίζω με την τροπολογία με γενικό αριθμό 994 και ειδικό 152. Εδώ το ελληνικό δημόσιο παραχωρεί το ποσοστό συγκυριότητάς του επί ακινήτου που βρίσκεται στον Δήμο Παύλου Μελά στο Ταμείο Εθνικής Αμύνης. Φυσικά, η παραχώρηση δεν γίνεται για να καλυφθούν ανάγκες του Ελληνικού Στρατού ή προκειμένου να διατεθεί αυτό σε Έλληνες φορολογούμενους που βρίσκονται στον δρόμο και αδυνατούν να καλύψουν βασικές τους ανάγκες, ούτε παραχωρείται για να γίνει χώρος εκπαίδευσης, άθλησης, γενικά χώρος, όπου θα μπορούσαν να αναπτύσσουν τα Ελληνόπουλα τις δεξιότητές τους, είτε είναι καλλιτεχνικές είτε αθλητικές. Έχετε αποδεδειγμένα επιδείξει πλήρη αδιαφορία τόσο για το θέμα της Άμυνας της χώρας όσο και για την οικονομική στήριξη των Ελλήνων. Το δε θέμα της εκπαίδευσης, μόρφωσης και πολιτιστικής επιμόρφωσης των Ελλήνων, μάλλον δεν σας αγγίζει καν. Αυτή η παραχώρηση γίνεται άνευ ανταλλάγματος, προκειμένου να καλυφθούν υποτιθέμενες ανάγκες ανθρώπων οι οποίοι κατακλύζουν τη χώρα μας, εισέρχονται παράνομα και παρ' όλα αυτά, τυγχάνουν πλήρους ασυλίας και προστασίας από το ελληνικό κράτος. Υποτίθεται ότι όλοι αυτοί οι πρόσφυγες και μετανάστες - τα στοιχεία των οποίων, την προέλευση, τις τυχόν ποινικές τους εμπλοκές τα αγνοούμε - δεν επιθυμούσαν να εγκατασταθούν στην Ελλάδα, αλλά να φύγουν στην Ευρώπη, λες και η Ευρώπη τους περιμένει με ανοικτές αγκαλιές. Γιατί, λοιπόν, η Ελλάδα συνεχίζει να στήνει δομές φιλοξενίας, όπως τις λέτε; Ποια σκοπιμότητα, αλήθεια, εξυπηρετούν; Μέλημά μας θα έπρεπε να είναι η δημιουργία δομών φιλοξενίας για το μεγάλο ποσοστό των Ελλήνων που ζει κάτω από τα όρια της φτώχειας. Η τροπολογία με γενικό αριθμό 997 και ειδικό 155 δεν είναι τίποτε άλλο από απλή υλοποίηση των υποχρεώσεων, οι οποίες απορρέουν από τη σύμβαση ξεπουλήματος των περιφερειακών αεροδρομίων. Με την επιβολή επιπλέον φόρων στους ήδη υψηλά υπάρχοντες, το μόνο που θα επιτευχθεί είναι να μειωθεί το τουριστικό κύμα. Τα αεροπορικά εισιτήρια, τα οποία καλείται να πληρώσει ο επιβάτης, είναι προσαυξημένα κατά 100% από το αρχικό ποσό μόνο με φόρους. Εσείς τώρα επιβάλλετε νέα εισπρακτικά μέτρα, δηλαδή το κόστος της ανακαίνισης των αεροδρομίων, βάσει των τεχνικών σχεδίων, το μετακυλίετε στον επιβάτη. Θα αναφερθώ τώρα στην τροπολογία με γενικό 998 και ειδικό 156: Αυτή η πρακτική της απευθείας αναθέσεως, κατά παρέκκλιση των διατάξεων περί συμβάσεων, στα περισσότερα ζητήματα του ΕΟΤ και κυρίως στην προβολή της χώρας μας, είναι συνήθης. Διαρκώς φέρνετε σε άσχετα νομοσχέδια τροπολογίες ρυθμίζοντας αυτά τα θέματα. Είναι, δε, τόσο ασαφής η διάταξη, που δεν αναφέρει καν το ύψος του ποσού της αναθέσεως. Δηλαδή, ρωτάμε αν περιλαμβάνονται και οι αναθέσεις άνω των 200 χιλιάδων ευρώ και αν ναι, ποιο είναι το κριτήριο διασφάλισης διαφάνειας και της μη διασπάθισης του δημοσίου χρήματος για άλλη μία φορά. Και κάτι τελευταίο: Ποια αναγκαιότητα και ποιο κατεπείγον καλύπτεται εν προκειμένω και πρέπει να έρθει αυτή η τροπολογία την τελευταία στιγμή; Με την τροπολογία με γενικό αριθμό 999 και ειδικό 157 προτείνετε επέκταση για εφαρμογή της διάταξης του άρθρου 53 του ν.4456/2017 και καταβολή αποζημίωσης στον Πρόεδρο της Αρχής Εξέτασης Προδικαστικών Προσφυγών. Και, μάλιστα, ως αιτιολογική βάση αυτής της τροποποίησης προτείνετε την ανάγκη της απρόσκοπτης άσκησης των καθηκόντων τους. Ήδη, όμως, από τη σύσταση της αρχής εκ του νόμου, αυτή απολαύει λειτουργικής ανεξαρτησίας, διοικητικής και οικονομικής αυτοτέλειας και δεν υπόκειται σε έλεγχο ή εποπτεία από κυβερνητικά όργανα ή άλλες διοικητικές αρχές. Υπόκειται μόνο στον έλεγχο της Βουλής, σύμφωνα με τον Κανονισμό της. Γιατί τότε δεν είχατε προβλέψει την ανάγκη καταβολής αποζημίωσης και το διαγνώσατε σήμερα; Μάλλον είναι φωτογραφική διάταξη. Μετατίθεται πάλι με τροπολογία, όπως είχε συμβεί πριν δύο μήνες, η έναρξη λειτουργίας της αρχής χωρίς να αιτιολογείται σε τι συνίσταται η καθυστέρηση. Και κλείνω με την τελευταία τροπολογία, κύριε Πρόεδρε. Είναι η τροπολογία με γενικό αριθμό 1000 και ειδικό 158. Αυτή η τροπολογία είναι μάλλον ένα μίνι πολυνομοσχέδιο. Έχει διατάξεις των Υπουργείων Τουρισμού, Μεταφορών, Οικονομίας, Οικονομικών. Αλήθεια, πού θα πάει αυτό; Δεν έχουμε τον χρόνο όχι για να κάνουμε αντιπαραβολή με τις ισχύουσες διατάξεις, αλλά ούτε καν να διαβάσουμε και την ίδια την τροπολογία. Αφορά τέσσερα διαφορετικά νομικά ζητήματα. Να σας θυμίσω ότι 350 εκατομμύρια ευρώ είχαν καταβληθεί σαν αποζημίωση από την Κυβέρνηση στην κοινοπραξία «ΜΟΡΕΑΣ Α.Ε.» συμφερόντων των ομίλων Μπόμπολα, ο οποίος κατασκευάζει τον κεντρικό οδικό άξονα Πελοποννήσου. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Η κοινοπραξία εμφάνισε λογαριασμό με απώλειες 500 εκατομμύρια ευρώ λόγω μειωμένης κίνησης. Στην περίπτωση του αυτοκινητοδρόμου Κορίνθου - Τρίπολης - Καλαμάτας τα έργα δεν είχαν σταματήσει στα μέσα του 2011, αλλά προχωρούσαν με αργούς ρυθμούς. Σήμερα συνεχίζεται να επιβαρύνεται ο κρατικός προϋπολογισμός, διότι έχει μειωθεί η κίνηση και το ελληνικό δημόσιο συνδράμει στον παραχωρησιούχο.
Ολοκληρώστε, παρακαλώ.
Τελειώνω. Είναι η τελευταία φράση, κύριε Πρόεδρε. Εδώ θα πρέπει να ελέγξετε και να αλλάξετε τις συμβάσεις. Δεν μπορεί μια εταιρεία ιδιωτικών συμφερόντων - η οποία παίρνει το ρίσκο της επένδυσης σε ένα δημόσιο έργο - να μπορεί και να είναι εξασφαλισμένη και διασφαλισμένη μονομερώς από τη στιγμή που έχει κάνει το ρίσκο και έχει επενδύσει. Και καλείται το ελληνικό δημόσιο, λόγω απώλειας εσόδων που έχουν από τα διόδια, για τα επόμενα τριάντα χρόνια να καταβάλει - εάν θυμάμαι καλά - περίπου 23 εκατομμύρια ετησίως. Για ποιον λόγο; Το λάθος και το κόστος θα έπρεπε να επιβαρύνει αποκλειστικά τον ιδιώτη. Από τη μία φέρνετε τροπολογία που αφορά συμβάσεις διαφήμισης στη χώρα μας και σε άλλη τροπολογία με διατάξεις του Υπουργείου Μεταφορών θέτετε ζητήματα εκπαίδευσης εργαζομένων στον τουρισμό. Και η τελευταία παράγραφος μιλάει για αποζημίωση για υπερωριακή εργασία σε όσους εργάζονται στις δομές φιλοξενίας. Αλήθεια, δεν βρίσκετε εθελοντές αλληλέγγυους οι οποίοι θα προσφέρουν δωρεάν την αγάπη τους; Ευχαριστώ.
Ευχαριστούμε. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το από το Γυμνάσιο Νεάπολης Λασιθίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσουμε ότι παρακολουθείτε συνεδρίαση για νομοσχέδιο του Υπουργείου Οικονομικών. Γίνεται συζήτηση, μετά θα γίνει ψηφοφορία και θα γίνει νόμος του κράτους. Προχωρούμε στον Βουλευτή του ΣΥΡΙΖΑ κ. Δημήτριο Μάρδα. Ορίστε, κύριε Μάρδα, έχετε τον λόγο για επτά λεπτά.
Κυρίες και κύριοι, θα αναφερθώ σε δύο τροπολογίες. Η πρώτη είναι η τροπολογία με γενικό αριθμό 973, η οποία αφορά την έκτακτη εισφορά σε ξένες αεροπορικές εταιρείες το 2008 και το 2009. Και έχοντας υπ' όψιν τη συζήτηση η οποία έγινε, θα ήθελα να επισημάνω δύο πράγματα. Γιατί είχαμε αυτό το πρόβλημα και γιατί παρατηρήθηκε το όποιο πρόβλημα με τις αεροπορικές εταιρείες; Είναι ένα πρόβλημα που ήρθε στο Υπουργείο Εξωτερικών τον Σεπτέμβρη και κινηθήκαμε με τις όποιες διαδικασίες προβλέπονταν, έτσι ώστε να λυθεί. Και βλέπουμε ότι λύνεται πια. Αυτό το πρόβλημα προκλήθηκε γιατί υπάρχει μια ακαταστασία σε ό,τι αφορά το νομοθετικό μας πλαίσιο. Υπήρχε μια ακαταστασία σε ό,τι αφορά το νομοθετικό πλαίσιο του 2009-2010. Προσέξτε, τώρα, η ακαταστασία και οι διάφορες ερμηνείες από ακατάλληλους νόμους τι προκάλεσαν. Τρεις εταιρείες δέχθηκαν να πληρώσουν τη συγκεκριμένη εισφορά, παρά το γεγονός ότι θεωρούσαν ότι δεν έπρεπε να την πληρώσουν. Αυτή η θεώρηση προκύπτει από κάτι το οποίο δεν ήταν καλογραμμένο, υποθέτω. Μία εταιρεία προσέφυγε σε δικαστήρια και δικαιώθηκε και μία άλλη εταιρεία με τον ίδιο νόμο, με τις ίδιες ρυθμίσεις προσέφυγε στα δικαστήρια και δεν δικαιώθηκε με αποτέλεσμα το όλο πρόβλημα να έλθει στο άμεσο μέλλον στο Συμβούλιο της Επικρατείας, έτσι ώστε να δοθεί μία λύση. Τι διαπιστώνουμε; Διαπιστώνουμε ότι μία νομοθεσία, που δεν είναι γραμμένη με τον κατάλληλο τρόπο, προκαλώντας διάφορες ερμηνείες κατά το παρελθόν, έρχεται στην εποχή μας και οι επιπτώσεις της συγκεκριμένης νομοθεσίας έρχονται στα χέρια μας και φαινόμαστε εμείς στα μάτια του κόσμου ως οι υπόλογοι μιας κατάστασης για την οποία δεν έχουμε ευθύνη. Και, βέβαια, δεν είναι η πρώτη φορά, και αυτή τη φορά, βέβαια, δεν ακούστηκε τίποτα από την Αξιωματική Αντιπολίτευση και σωστά έγινε. Έχουμε όμως περιπτώσεις έχουμε παλιές ρυθμίσεις, οι οποίες έρχονται στα χέρια μας τη συγκεκριμένη περίοδο γιατί τώρα πρέπει κάτι να γίνει και εφαρμόζουμε αυτά τα οποία έχουν συμφωνηθεί στο παρελθόν στο πλαίσιο συμβάσεων. Και ενώ εφαρμόζουμε παλιότερες συμβάσεις, που υπογράφονται από παλιότερες κυβερνήσεις, έρχονται εκπρόσωποι των κομμάτων που κυβερνούσαν τα προηγούμενα χρόνια και μας επιρρίπτουν ευθύνες. Θα σας φέρω το πιο χαρακτηριστικό παράδειγμα το οποίο μπορώ να σας πω ότι αποτελεί και παιδαγωγικό παράδειγμα για τα πανεπιστήμια. Κατηγορηθήκαμε τις προάλλες ότι «καζινοποιούμε» τη χώρα. Γιατί «καζινοποιούμε» τη χώρα; Γιατί επιτρέψαμε τη λειτουργία τριάντα πέντε χιλιάδων VLTs, είναι τα γνωστά «φρουτάκια». Δεν θυμόμουνα τόσο το 2015 όσο και το 2016 να είχαμε νομοθετήσει κάτι τέτοιο οπότε ψάχνοντας διαπίστωσα ότι στις 4-11-2011 η ελληνική κυβέρνηση τότε επί Γεωργίου Παπανδρέου παραχώρησε στον ΟΠΑΠ τη δυνατότητα να εισάγει στην αγορά τα τριάντα πέντε χιλιάδες «φρουτάκια». Η υπουργική απόφαση γι' αυτό υπογράφτηκε το 2013. Υπήρχε σύμβαση. Οι όροι αυτής της σύμβασης μεταφέρθηκαν στην εταιρεία η οποία ανέλαβε τον ΟΠΑΠ μετά τους γνωστούς διαγωνισμούς και τα υπόλοιπα σχετικά. Και έρχεται η ώρα να γραφτεί και να εφαρμοστεί ένας κανονισμός, ο οποίος είναι υποχρεωμένος βάσει σύμβασης να εισάγει τα τριάντα πέντε χιλιάδες «φρουτάκια». Ποιος ευθύνεται γι' αυτό; Ευθύνεται μία κυβέρνηση που είναι υποχρεωμένη να εφαρμόσει μία σύμβαση ή αυτοί οι οποίοι υπέγραψαν τη σύμβαση ή αυτοί οι οποίοι εισήγαγαν τη συγκεκριμένη πολιτική παιχνιδιών με την όποια νομοθεσία και την όποια σύμβαση; Και βέβαια, θα έλθει κάποιος να πει «Μα, αλλάξτε το». Η σκέψη για αλλαγή μας οδήγησε στα διαιτητικά δικαστήρια του Λονδίνου με αίτημα για αποζημίωση της τάξης του 1 δισεκατομμυρίου 200 εκατομμυρίων. Κανονισμός μπορεί να αλλάξει και, αν υπάρχει κάποιος κανονισμός που δεν είναι καλά γραμμένος, μπορεί να αλλάξει είτε με τη συμβουλή του Κοινοβουλίου είτε ακόμα και με παρεμβάσεις της Ευρωπαϊκής Επιτροπής. Αλλά, ο κανονισμός, όμως, δεν μπορεί να κινηθεί έξω από τα όρια μιας σύμβασης που είχε υπογραφεί στο παρελθόν και πρότεινε το ό,τι πρότεινε. Ως εκ τούτου, ήταν τελείως άστοχη η συγκεκριμένη παρατήρηση και, αν θέλετε, ο συγκεκριμένος χαρακτηρισμός για την «καζινοποίηση» της χώρας εκ μέρους μας. Αυτό να το σκεφτόντουσαν όσοι υπέγραψαν τη συγκεκριμένη συμφωνία το 2011 και το 2013. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Έρχομαι στη δεύτερη τροπολογία περί αναστολής διοικητικών κυρώσεων με αριθμό 968. Προσέξτε τι γίνεται. Εδώ, ομολογουμένως, στο όνομα της προστασίας των εργαζομένων, σαφώς και πρέπει να δοθεί αυτή η παράταση, δεν το συζητάμε. Βέβαια, και αυτή η διαδικασία εισάγει, όπως καταλαβαίνετε, μία πρακτική, που σημαίνει ότι στο μέλλον είναι δύσκολο να την αρνηθούμε σε παρόμοιες περιπτώσεις, γιατί υπάρχει το πρόβλημα της ίσης μεταχείρισης. Βέβαια, υπάρχουν αποφάσεις δικαστηρίων και υπάρχουν και κάποιες ποινές. Αυτό που πρέπει να προσέξουμε κάποια στιγμή και να προσέξει το Υπουργείο είναι ότι πράγματι να δίνεται η παράταση. Έχουμε - επαναλαμβάνω - κόσμο ο οποίος εργάζεται. Αλλά δείχνουν την πρόθεση οι ενδιαφερόμενοι επιχειρηματίες να εφαρμόσουν τις δικαστικές αποφάσεις ή δεν τη δείχνουν; Αν τη δείχνουν, πρέπει με κάποιον τρόπο να αποδεικνύουν ή ότι έχουν νοικιάσει έναν χώρο ή ότι κατασκευάζουν κάτι άλλο σε μία περιοχή που επιτρέπεται ή ότι εν πάση περιπτώσει είναι σε μία διαδικασία μετακόμισης. Διαφορετικά, επιδιώκεται η καταστρατήγηση των όποιων αποφάσεων, πατώντας οι ενδιαφερόμενοι επιχειρηματίες στην ευαισθησία της Βουλής σε θέματα που έχουν σχέση με την προστασία της εργασίας. Τέλος, έρχομαι στην τροπολογία που προτάθηκε αναφορικά με το ελβετικό φράγκο, κινούμενη από τον κ. Καρρά, με αριθμό 982. Το ελβετικό φράγκο είναι ένα νόμισμα που από το 1972 κινείται με όποιον τρόπο θέλει. Είναι ένα νόμισμα που είναι ισχυρό και παρουσιάζει μεγάλες διακυμάνσεις από τότε. Το 1972, σε μία νύχτα, ανατιμήθηκε το ελβετικό φράγκο κατά 25%. Αυτό γιατί; Γιατί οι Ελβετοί ήθελαν να το κρατήσουν στη χώρα τους, μη βγει έξω από τη χώρα τους ως ισχυρό νόμισμα, και μέσω της διαδικασίας του πολλαπλασιαστή τελικά δεν ξέρουν τι ποσότητες κυκλοφορούν διεθνώς. Αυτά τα ξέρουν οι τράπεζες από το 1972, τα ξέρει ένας δευτεροετής φοιτητής του Τμήματος Οικονομικών Επιστημών. Ως εκ τούτου, κάποια στιγμή πρέπει να προσδιοριστεί και η ευθύνη των τραπεζών ως προς την ενημέρωση που κάνουν στον κόσμο. Εμείς, τότε, ως Αριστοτέλειο Πανεπιστήμιο ενημερώσαμε τον κόσμο για τον κίνδυνο που έχει κάποιος, ο οποίος όταν δανείζεται για είκοσι χρόνια, σε ένα νόμισμα ασταθές - ασταθές με μία δυναμική και όχι με μία αντίθετη πορεία - ότι κινδυνεύει να χάσει τα χρήματά του, όχι λόγω ενός πολύ χαμηλού επιτοκίου, αλλά λόγω μιας ισοτιμίας η οποία διακυμαίνεται με τρόπο απρόβλεπτο. Σας ευχαριστώ πολύ.
Ευχαριστούμε, κύριε συνάδελφε. Τον λόγο έχει ο κ. Βλάχος από τη Νέα Δημοκρατία και ακολουθεί ο κ. Δανέλλης.
Ευχαριστώ, κύριε Πρόεδρε. Θα αφιερώσω τον χρόνο μου στις δύο τροπολογίες τις οποίες καταθέσαμε με τους συναδέλφους και μιλώ για την τροπολογία με γενικό αριθμό 995 και ειδικό 153 και την τροπολογία με γενικό αριθμό 996 και ειδικό 154. Πώς ακριβώς έχει το θέμα; Υπάρχουν δύο προβλήματα, κυρία Υπουργέ, στην περιοχή της Λαυρεωτικής. Με αφορμή τα «ραβασάκια» - στην κυριολεξία - που φτάνουν στους κατοίκους της περιοχής και πριν βεβαιωθούν πρόστιμα - κατά τη γνώμη μας άδικα - πρέπει να υπάρξει νομοθετική ρύθμιση. Θα μπορούσαμε να συμφωνήσουμε με την τροπολογία που κατέθεσαν οι συνάδελφοι από τον ΣΥΡΙΖΑ και μιλώ για την τροπολογία με γενικό αριθμό 991 και ειδικό 149. Όμως πραγματικά πιστεύουμε ότι, παρά την καλή πρόθεση των συναδέλφων, η διατύπωση της συγκεκριμένης τροπολογίας δεν είναι ορθή, δεν λύνει το πρόβλημα. Βεβαίως, σας ακούσαμε νωρίτερα να λέτε ότι δεν θα κάνετε δεκτές τις δικές μας τροπολογίες, ενώ θα κάνετε δεκτή την τροπολογία των συναδέλφων του ΣΥΡΙΖΑ. Αναγκαστικά εμείς θα συμφωνήσουμε με την τροπολογία των συναδέλφων. Αλλά θέλαμε να πούμε πολύ καθαρά από το Βήμα της Βουλής ότι το πρόβλημα θα επανέλθει. Δεν το λύνουμε. Το λύνουμε επιφανειακά και ίσως ούτε προσωρινά. Δεν είμαι σίγουρος ότι θα σταματήσει αυτή η ροή των προστίμων. Γι' αυτό εμείς φέραμε δύο τροπολογίες, που με τη μία λέμε αναστολή έκδοσης πρωτοκόλλων διοικητικής αποβολής και βεβαίως και είσπραξης και εκτέλεσης πρωτοκόλλων καθορισμού αποζημίωσης αυθαίρετης χρήσης και πρωτοκόλλων επιβολής ειδικής αποζημίωσης, μέχρι την ανάρτηση των οριστικών εγγράφων του Κτηματολογίου των Δήμων Λαυρεωτικής και Σαρωνικού. Μόνο αυτή η διατύπωση εξασφαλίζει την πραγματική αναστολή των προστίμων. Υπάρχει, όμως, και ένα δεύτερο πρόβλημα, το οποίο μπερδεύουμε λίγο. Και γιατί το μπερδεύουμε; Δείτε τη διατύπωση των συναδέλφων στην τροπολογία που έχει κατατεθεί. Κάνουν αναφορά νόμων και λένε, ας πούμε, ο ν.1151/72. Όποιος το διαβάσει αυτό, κυρία Υπουργέ, θα καταλάβει ότι μιλάμε για το 1972. Έλα, όμως, που δεν μιλάμε για το 1972. Μιλάμε για το 1872 και δεν γίνεται ξεκάθαρο εδώ. Όλοι οι νόμοι που αναφέρονται στην τροπολογία των συναδέλφων του ΣΥΡΙΖΑ είναι το 1800 και ό,τι ακολουθεί. Ήρθε, λοιπόν, τότε ο ν.719/77, για να μαζέψει αυτές τις εκκρεμότητες των νόμων του 1800. Τι προέβλεπε αυτός ο νόμος; Αυτό είναι το δεύτερο πρόβλημα για το οποίο σας μίλησα. Προέβλεπε ότι όσες εκτάσεις είναι αγροτικές μπορούν να αξιοποιηθούν και βεβαίως να αξιοποιηθούν οι αεροφωτογραφίες του '67. Ο νόμος 719, λοιπόν, κάνει σαφή τη θέληση του νομοθέτη να αξιοποιηθούν οι αεροφωτογραφίες του '67 και όχι του '45 ή κάποιες άλλες, που μέχρι τότε χρησιμοποιούσαν οι δασάρχες. Βεβαίως, οι πολίτες μέχρι τότε έκαναν προσφυγές. Και πρέπει να σας πω ότι όλες αυτές τις προσφυγές τις κέρδιζαν. Και ήταν επόμενο να τις κερδίσουν, γιατί ο νόμος ήταν σαφής, τόσο ο νόμος 719, όσο και ο νόμος 1160, που για ό,τι δεν κάλυπτε ο νόμος 719, ήρθε να διορθώσει την όλη κατάσταση. Είπαμε, λοιπόν, τότε ότι πρέπει αυτός ο νόμος να επεκταθεί. Γιατί ο νόμος 719 τι έκανε; Δεν έλαβε υπ' όψιν το σύνολο των δικαστικών αποφάσεων, με αποτέλεσμα να προβλέπει ρυθμίσεις για τον Δήμο Κερατέας, αφήνοντας όμως ανοικτό το θέμα του Λαυρίου και το θέμα του σημερινού Δήμου Σαρωνικού. Αυτή είναι η νομοθετική προσθήκη που πρέπει να γίνει. Δηλαδή, ο νόμος 719 πρέπει ό,τι προβλέπει για την Κερατέα, που δεν υπάρχει πρόβλημα, να προβλέπει και για τους δύο Δήμους Λαυρεωτικής πια και Σαρωνικού, αλλά προσέξτε, για να μην παρεξηγηθούμε, μόνο εκεί που υπάρχουν δικαστικές αποφάσεις. Εμείς δεν λέμε στο σύνολο. Αν σε μια δημοτική κοινότητα δεν υπάρχει δικαστική απόφαση, προφανώς ο νόμος δεν μπορεί να εφαρμοστεί. Ένα, λοιπόν, είναι αυτό: η επέκταση του νόμου. Τώρα, αυτά που διεκδικεί σήμερα το ελληνικό δημόσιο δεν έχουν να κάνουν με την μη επέκταση του νόμου 719. Είναι κυρίως αστικά ακίνητα, σε ένα ποσοστό περίπου 90%, τα οποία είναι με παραχωρητήρια. Όπως είπα, πήγαν οι πολίτες, οι ιδιοκτήτες, να τα εγγράψουν στο Κτηματολόγιο και εκεί διαπίστωσαν ότι τα είχε εγγράψει και το δημόσιο. Άρα υπάρχει διπλή εγγραφή αστικών ακινήτων και από τους ιδιοκτήτες - ιδιώτες και από το ελληνικό δημόσιο. Αποτέλεσμα τούτου ήταν το ελληνικό δημόσιο να ξυπνήσει τότε και να αρχίσει να στέλνει πρόστιμα σε όλους τους ιδιοκτήτες. Αυτά τα πρόστιμα είναι που πάμε να σταματήσουμε σήμερα. Και τι λέμε; Να μην χαρίσετε τίποτα και σε κανέναν, αλλά να περιμένουμε να ολοκληρωθεί το Κτηματολόγιο, να δούμε ποιο ανήκει σε ποιον και τότε πράγματι ας σταλούν πρόστιμα, όπου δεν υπάρχουν ιδιοκτησίες. Εάν, όμως, αυτά τα πρόστιμα, τα οποία έχουν εισηγηθεί σήμερα βεβαιωθούν, καταλαβαίνετε ότι έχουμε μπλέξει εκατοντάδες ανθρώπους σε μια μεγάλη περιπέτεια. Και επειδή ακόμα και για την αμφισβήτηση πρέπει να καταβληθεί, νομίζω, το 50% του προστίμου, σε ένα πρόστιμο 70.000 ευρώ, που ελαφρά την καρδία εκεί έχει φτάσει, καταλαβαίνετε ποιος ιδιώτης θα μπορέσει να καταβάλει 35.000 ευρώ, για να καταθέσει την αμφισβήτησή - ένστασή του και να διεκδικήσει την περιουσία του. Ένα τελευταίο θέλω να πω, για να μην υπάρξει παρανόηση, επειδή μιλάμε για τα εκατό στρέμματα και είμαι σίγουρος, κυρία Υπουργέ, ότι θα το ξαναδούμε το επόμενο διάστημα. Ο νόμος αυτός, ο ν.719, προέβλεπε να ρυθμίζονται αγροτικές γαίες μέχρι εκατό στρέμματα. Για τα πάνω από εκατό στρέμματα που εμείς λέμε - και να γίνει κατανοητό σε όλους - είναι εάν κάποιος είχε μεγαλύτερη έκταση και ήταν αγροτική και αυτό αποδεικνύεται εάν έχει τίτλους ιδιοκτησίας, λέμε να μην αντιμετωπιστεί με τον ευεργετικό ν.719, όπως εκείνοι που είχαν μέχρι εκατό στρέμματα, αλλά με τον εκάστοτε δασικό νόμο. Όμως, δεν μπορεί να αφεθεί αυτό ανοικτό, γιατί καταλαβαίνετε ότι θα έρθει το ελληνικό δημόσιο, εάν έχεις πάνω από εκατό στρέμματα και δεν λέει από πού θα διεκδικήσει. Δεν υπάρχει χωρισμός, δεν υπάρχει τακτοποίηση. Θέλω, λοιπόν, να πιστεύω ότι με την τροπολογία των συναδέλφων, που απ' ό,τι φαίνεται σήμερα κάνετε δεκτή, γίνεται ένα πρώτο βήμα. Ίσως, να αποδειχθεί ότι δεν είναι το καθοριστικό βήμα και μετά από μερικές βδομάδες ή μήνες, να είμαστε μπροστά σε ένα καινούργιο πρόβλημα που θα εφεύρει η υπηρεσία ή οι υπηρεσίες και οι άνθρωποι αυτοί θα συνεχίσουν να ταλαιπωρούνται. Θα έλεγα από τώρα, κυρία Υπουργέ, να λάβετε υπ' όψιν σας τις δύο τροπολογίες που καταθέσαμε, που πράγματι δίνουν οριστική και ριζική λύση στο πρόβλημα, τόσο για την επέκταση του ν.719 τεκμηριωμένα, όσο και για την πραγματική αναστολή των προστίμων. Σε μία επόμενη φάση, αφού το έχετε μελετήσει, να έρθουμε με μία τροπολογία όλοι μαζί και να δώσουμε ριζική λύση στο πρόβλημα, που κατά τη γνώμη μας, θα συνεχίσει να υπάρχει. Σας ευχαριστώ.
Σας ευχαριστούμε, κύριε συνάδελφε. Ο συνάδελφος κ. Δανέλλης, Κοινοβουλευτικός Εκπρόσωπος από το Ποτάμι, έχει τον λόγο για δώδεκα λεπτά.
Ευχαριστώ, κύριε Πρόεδρε. Στο συνάδελφο και σύντροφο κ. Λοβέρδο, που αυτή τη στιγμή απουσιάζει από την Αίθουσα, θέλω να πω ότι είμαι από εκείνους που πιστεύουν στην αναγκαιότητα συνεννόησης και βεβαίως, ενότητας του χώρου του κέντρου και της κεντροαριστεράς. Το πιστεύω απολύτως. Αυτή, όμως, δεν χτίζεται με την ενθάρρυνση μετακινήσεων και μετεγγραφών Βουλευτών που εκλέγονται με λαϊκή εντολή προς το κόμμα με το οποίο εκτίθενται. Προφανώς, είναι θέμα συνείδησης και μόνο του κάθε Βουλευτή η σχέση του με το κόμμα του. Βεβαίως, είναι απόλυτο δικαίωμά του η ανεξαρτητοποίηση από το κόμμα του, όταν θεωρεί ότι εκείνο δεν καλύπτει τις αρχές του. Όμως, η μεταφορά βουλευτικής έδρας από ένα κόμμα σε ένα άλλο, θέτει ζητήματα πολιτικής ηθικής. Και προφανώς, κάθε άλλο παρά βοηθά στην οικοδόμηση σχέσεων εμπιστοσύνης μεταξύ μας. Δεν θα έκανα αυτό το σχόλιο, εάν δεν είχε προηγηθεί σχετική αναφορά του συναδέλφου Λοβέρδου. Κυρίες και κύριοι συνάδελφοι, το έχουμε ξαναπεί από αυτό εδώ το Βήμα πολλές φορές μάλιστα τον τελευταίο καιρό. Οδεύουμε προς την τέλεια καταιγίδα. Παρ' όλα αυτά, δεν φαίνεται να αντιλαμβανόμαστε την απόλυτη κρισιμότητα των στιγμών. Δεν θέλουμε να συνεννοηθούμε, δεν θέλουμε ή δεν μπορούμε να δούμε την πραγματικότητα. Θεωρούμε πως, όπως και χθες, όλα μπορούν να αναβάλλονται επ' αόριστον και η χώρα μπορεί να λειτουργεί στον αυτόματο πιλότο. Ήρθε, όμως, η στιγμή των αποφάσεων. Είναι επώδυνα τα μέτρα που πρέπει να ληφθούν; Βεβαίως, είναι επώδυνα. Αν είχαμε ολοκληρώσει τις διαπραγματεύσεις όταν έπρεπε, και την αξιοπιστία μας θα είχαμε κρατήσει, αλλά και τα μέτρα θα είχαν λιγότερο κόστος. Και αυτό γιατί με τις συνεχείς καθυστερήσεις δημιουργούνται νέα κενά που μας ζητείται να καλυφθούν με νέα μέτρα. Το σενάριο είναι γνωστό, το έχουμε βιώσει ως κοινωνία και ως πολιτικό σύστημα όλα τα τελευταία χρόνια της κρίσης. Και γι' αυτόν τον λόγο, δεν υπάρχουν δικαιολογίες. Το ζούμε από το 2010, αρχής γενομένης από τον πρώτο αντιμνημονιακό τότε, τον κ. Σαμαρά, και τα Ζάππειά του, μέχρι και σήμερα. Κάθε νέα αναβολή σημαίνει ένα νέο δυσανάλογο φορτίο στην πλάτη του Έλληνα φορολογούμενου. Βέβαια, η λύση δεν είναι ούτε η ηρωική έξοδος, ούτε η επίκληση των εκλογών. Η πολιτική ρευστοποίηση θα επιφέρει μόνο την απόλυτη καταστροφή. Το φορτίο θα είναι εξαιρετικά βαρύ για όποια ελληνική κυβέρνηση καλείται να το σηκώσει. Ο γνήσιος πατριωτισμός και η γνήσια πατριωτική ευαισθησία θα έπρεπε να ωθούν την Κυβέρνηση στο κλείσιμο της αξιολόγησης, προκειμένου να επέλθει η περιώνυμη ανάκαμψη. Ποιο είναι το διακύβευμα εδώ; Νομίζω ότι πρέπει να είμαστε ξεκάθαροι: Κάθε ημέρα καθυστερήσεων θέτει σε κίνδυνο τα όσα με κόπο και δυσανάλογες θυσίες πέτυχε ο ελληνικός λαός. Μειώνεται επικίνδυνα το ήδη απισχνασμένο τραπεζικό απόθεμα. Αυξάνονται και πάλι επικίνδυνα οι πιέσεις από πλευράς Ευρωπαϊκής Κεντρικής Τράπεζας, όπως ακριβώς συνέβη με την «περήφανη διαπραγμάτευση» του 2015, αφήνοντας τις ελληνικές τράπεζες στη μέγγενη του ELA. Και τα πράγματα γίνονται ακόμα δυσκολότερα, δεδομένου ότι εντείνονται οι γερμανικές πιέσεις προς τον Μάριο Ντράγκι, για πιο σφιχτά δημοσιονομικά, δηλαδή για υψηλότερα επιτόκια και παύση των μαζικών αγορών κρατικών ομολόγων, αναθεώρηση και λήξη του προγράμματος ποσοτικής χαλάρωσης, στο οποίο βεβαίως τόσο προσβλέπουμε. Θα προλάβουμε άραγε; Και, όμως, θυμίζω ότι εμείς από αυτό εδώ το Βήμα αναγνωρίσαμε τους αισιόδοξους οικονομικούς δείκτες πριν από λίγο καιρό και σας προτρέψαμε να εκμεταλλευτείτε το διαφαινόμενο θετικό momentum. Εσείς, όμως, όχι μόνο δεν το εκμεταλλευτήκατε αλλά αντίθετα κινδυνεύετε να το χάσετε ολότελα. Αξιοποιήστε, λοιπόν, ό,τι απομένει από αυτό, μήπως και ξεβαλτώσουμε. Γιατί με την αναποφασιστικότητα, την κωλυσιεργία, τον φόβο της διαχείρισης του εσωκομματικού ακροατηρίου, καταστρέφετε ακόμα και αυτά τα λίγα, τα οποία καταφέρατε να χτίσετε. Πάμε πίσω ολοταχώς. Όλοι οι στόχοι είναι στο κόκκινο, σε αναπτυξιακό, σε δημοσιονομικό, σε χρηματοπιστωτικό επίπεδο. Τίποτα δεν είναι δεδομένο, ούτε οι προσδοκώμενοι ρυθμοί ανάπτυξης, ούτε τα υψηλά πλεονάσματα, ούτε η απομείωση των κόκκινων δανείων. Όσο παραμένετε δέσμιοι μιας αμφιθυμίας σε σχέση με τις ιδιωτικοποιήσεις, θέτοντας εμπόδια σε ήδη δρομολογημένες αξιοποιήσεις ακίνητης δημόσιας περιουσίας, όσο επιμένετε σε ένα μοντέλο οικονομίας μη φιλικό προς την επιχειρηματικότητα και την ανάπτυξη, όσο επιμένετε να μην αντιμετωπίζετε το δομικό πρόβλημα της μακροχρόνιας ανεργίας, αλλά να προσπαθείτε να το κάνετε με κρατικές ασπιρίνες, η οικονομία δεν θα επανέλθει σε τροχιά βιώσιμης ανάπτυξης. Οι αισιόδοξες προβλέψεις του προϋπολογισμού για το 2017 είναι προφανές πως δεν μπορούν να ευοδωθούν με ήδη χαμένο το πρώτο τρίμηνο και βεβαίως με τις παραπάνω προϋποθέσεις που αναφέρθηκαν. Και εδώ ταιριάζουν οι στίχοι του Διονύση Σαββόπουλου στον «Άγγελο Εξάγγελο»: «Αφού δεν είχε νέα ευχάριστα να πει, καλύτερα να μην μας πει κανένα». Και αναφέρομαι, βεβαίως, στην αντιμετώπιση από πλευράς Κυβέρνησης της κρούσης του κώδωνα κινδύνου που είχαμε προχθές από τον κεντρικό τραπεζίτη. Εκείνος κάνει τη δουλειά του. Από την άλλη, όσοι ονειρεύονται «σχέδια Μάρσαλ», μπορεί βεβαίως να ακούγονται ευχάριστα στα αυτιά όλων μας, αλλά δεν έχουν καμμία σχέση με τη σημερινή πραγματικότητα, διότι ο «θείος από την Αμερική» έχει προ πολλού συνταξιοδοτηθεί. Ακούστε, λοιπόν, κυρία Υπουργέ - επιτέλους - την κραυγή αγωνίας της πραγματικής οικονομίας. Μην ξεχνάτε πως ο μόνος τομέας που φαίνεται να λειτουργεί ακόμα - και αναφέρομαι στη βαριά βιομηχανία της χώρας μας, τον τουρισμό - βρίσκεται σε μια ιδιαίτερα κρίσιμη χρονική στιγμή. Είναι η περίοδος των κρατήσεων εν όψει της θερινής περιόδου. Και θα είναι καταστροφικό εάν παλινωδίες, καθυστερήσεις, κλίμα αβεβαιότητας καταστρέψουν μια δυναμική που φαίνεται να καταγράφεται. Από Βρετανούς τουριστικούς πράκτορες γίνεται λόγος για αύξηση της τάξης του 40%. Στοιχεία από τη Γερμανία μιλούν για αύξηση της τάξης του 70%. Όμως, αυτό που βεβαίως πρέπει να μας αφορά κυρίως είναι το τι πρόκειται να μείνει στην τοπική και στην εθνική μας οικονομία και όχι τόσο και μόνο ο αριθμός των αφίξεων. Δυστυχώς η αβεβαιότητα και η έλλειψη ρευστότητας που πιέζει τους Έλληνες τουριστικούς επιχειρηματίες οδηγεί στο να ξεπουλούν στους tour operators δωμάτια σε εξευτελιστικές τιμές, ακόμη και μέχρι το 2021, για να αποκτήσουν μια σχετική ρευστότητα. Ας μη θέσουμε, λοιπόν, εν αμφιβόλω την κυρίαρχη σίγουρα, από τις λίγες πηγές πραγματικού εισοδήματος της χώρας. Κυρίες και κύριοι συνάδελφοι, ο κρατικομονοπωλιακός καπιταλισμός, ποτέ και πουθενά, ούτε μακροημέρευσε ούτε, βεβαίως, διασφάλισε ευημερία στις κοινωνίες. Η ΔΕΗ αν και μονοπωλιακή επιχείρηση, αν και επιχείρηση που εμπορεύεται ανελαστικό προϊόν, είναι στα πρόθυρα της κατάρρευσης. Πρόκειται, δηλαδή, για μία πανεύκολη εξίσωση, που, όμως, οι διαχρονικοί διαχειριστές της εταιρείας αδυνατούσαν και αδυνατούν να επιλύσουν. Η ίδια η ΓΕΝΟΠ ΔΕΗ δηλώνει, πως σε δύο μήνες δεν θα μπορεί η εταιρεία να αντεπεξέλθει στη μισθολογική και μόνο δαπάνη. Και μας κακοφαίνεται το άνοιγμα στον ανταγωνισμό και η εξυγίανση της εταιρείας, που θα έχει διπλά θετικό αποτέλεσμα και για τον καταναλωτή αλλά και για την ίδια την εναπομείνασα κρατική εταιρεία, γιατί ναι μεν καταργήσατε τη «μικρή» ΔΕΗ που είχε δρομολογηθεί, ωστόσο τώρα κινδυνεύει με χρεοκοπία το σύνολο της ΔΕΗ, η «μεγάλη» ΔΕΗ. Πέραν των τακτικισμών δεν πρέπει να ξεχνούμε, πως το βλέμμα μας πρέπει να στραμμένο προς την κοινή ευρωπαϊκή αγορά ενέργειας, που είναι άλλο σημείο, ένας άλλος τόπος συνάντησης των ευρωπαϊκών κρατών. Είναι μέσα στη νέα αρχιτεκτονική των πολλαπλών ταχυτήτων, έτσι όπως αναφέρονται. Εκεί πρέπει να είμαστε παρόντες. Προς τα εκεί πρέπει να κινηθούμε, αφού είναι το πεδίο στο οποίο τόσο πολλά επενδύουμε. Ας αντιληφθούμε, κυρίες και κύριοι συνάδελφοι, πως αν συνεχίσουμε έτσι, το κόστος στην πραγματική οικονομία θα βαρύνει κυρίως τους πιο αδύναμους. Το τρενάρισμα της αβεβαιότητας απορρυθμίζει έτι περαιτέρω ό,τι παραμένει - έστω νεκροζώντανο - στην αγορά. Μιλήστε, λοιπόν, με τους νέους επιχειρηματίες. Μιλήστε με τις νέες στρατιές ανέργων. Ας καταλάβουμε, επιτέλους, πως οι ζημιές που επαπειλούνται, είναι πολύ μεγαλύτερες από το όποιο βάρος των δύσκολων αποφάσεων που πρέπει να ληφθούν τώρα. Για το νομοθετείν διά τροπολογιών δεν θέλω να προσθέσω τίποτα, διότι είναι σίγουρο ότι θα ακουστώ κοινότοπος. Θα σχολιάσω μονάχα δύο τροπολογίες. Σε σχέση με την τροπολογία που αφορά την Ελληνική Ένωση για τα Δικαιώματα του Ανθρώπου, έστω και καθυστερημένα φέρατε μια τροπολογία, που διευθετεί πραγματικά ένα μεγάλο μέρος των αιτημάτων της εν λόγω ένωσης. Ωστόσο αν και η τροπολογία βρίσκεται στη σωστή κατεύθυνση, παρουσιάζει ορισμένα ζητήματα. Δεν διασφαλίζει με ρητό τρόπο τη χωροταξική αυτονομία της ΕΕΔΑ, παρ' ότι υπάρχει η γνωστή ιστορία των γραφείων της με τις παρεμβάσεις του αλήστου μνήμης κ. Μπαλτάκου. Επίσης τίθεται ζήτημα, από τη στιγμή που επεμβαίνετε στον αριθμό των θητειών των επιστημονικών συνεργατών της. Ορίζεται, λοιπόν, από την τροπολογία ότι η επαναπρόσληψή τους μπορεί να συμβεί μέχρι δύο φορές, ενώ η ΕΕΔΑ, θεωρώντας πως αυτοί είναι ειδικών απαιτήσεων και προδιαγραφών, θα επιθυμούσε την παραμονή τους για περισσότερες θητείες, από τη στιγμή που έχουν γνώση του τρόπου λειτουργίας της ένωσης. Σε σχέση δε με την τροπολογία για την αντιμετώπιση των δυσβάσταχτων προβλημάτων των δανειοληπτών με ισοτιμία ελβετικού φράγκου, τονίζω ότι είναι ένα πολύ σοβαρό θέμα που απασχολεί χιλιάδες συμπολίτες μας και πρέπει σαφώς να διευθετηθεί. Αυτό, όμως, πρέπει να γίνει με τρόπο συντεταγμένο, με τρόπο καλά σχεδιασμένο, προκειμένου να είναι και αποτελεσματικό. Οφείλει, λοιπόν, η Κυβέρνηση να το διαχειριστεί με τη δέουσα σοβαρότητα και η Αντιπολίτευση προφανώς θα τη στηρίξει στο σύνολό της. Άρα αντί να έχουμε διά της τροπολογίας μια προσπάθεια αντιμετώπισης ενός μεγάλου υπαρκτού προβλήματος, η Κυβέρνηση ας φροντίσει, κυρία Υπουργέ, να το ρυθμίσει όπως πρέπει. Σας ευχαριστώ πολύ.
Ευχαριστώ, κύριε συνάδελφε. Τον λόγο έχει η κ. Σκούφα, για επτά λεπτά. Μετά είστε εσείς, κύριε Σαρίδη.
Ευχαριστώ, κύριε Πρόεδρε. Με την τροπολογία που καταθέτουμε μαζί με άλλους συναδέλφους Βουλευτές από την πλευρά του ΣΥΡΙΖΑ, προσπαθούμε και προτείνουμε την ενίσχυση του έργου των σχολικών επιτροπών και των σχολικών εφορειών των μειονοτικών σχολείων. Προς ενημέρωση των συναδέλφων που δεν γνωρίζουν, να πω ότι οι σχολικές επιτροπές είναι νομικά πρόσωπα δημοσίου δικαίου μη κερδοσκοπικού χαρακτήρα. Τα διοικητικά τους συμβούλια απαρτίζονται από τον αρμόδιο αντιδήμαρχο του εκάστοτε δήμου, δημοτικούς συμβούλους της αντιπολίτευσης και της συμπολίτευσης των δήμων, από τους διευθυντές της πρωτοβάθμιας και δευτεροβάθμιας εκπαίδευσης των περιφερειακών ενοτήτων, από διευθυντές σχολείων, εκπροσώπους της ένωσης γονέων και εκπροσώπους των μαθητών. Βασικό και πολύ σημαντικό έργο έχουν, μέσω των κονδυλίων που παίρνουν κυρίως από το Υπουργείο Εσωτερικών, να αντιμετωπίζουν διάφορα λειτουργικά έξοδα των σχολικών μονάδων, βλέπε πετρέλαιο και έξοδα για θέρμανση, ύδρευση, ηλεκτρισμό, καθώς και την αποκατάσταση μικρών ζημιών. Ένα ακόμη μεσαίας - ή μικρής αν θέλετε - εμβέλειας έσοδό τους είναι τα έσοδα από τα λεγόμενα σχολικά κυλικεία. Αυτό που ζητάμε, κυρία Υπουργέ, με την συγκεκριμένη τροπολογία, είναι η απαλλαγή των σχολικών επιτροπών και εφορειών από την καταβολή φόρου εισοδήματος, ούτως ώστε να διευκολυνθούν και να ενισχυθούν ακόμη περισσότερο οικονομικά. Αφορμή για τη συγκεκριμένη τροπολογία να σας πω, ότι στάθηκε η επαφή που είχα με δημοτικό σύμβουλο που ασχολείται με την σχολική επιτροπή, ο οποίος μου είπε χαρακτηριστικά το εξής: «Εάν στα ελάχιστα έσοδα των κυλικείων και στη μικρή δυστυχώς οικονομική ενίσχυση που έχουμε από το Υπουργείο Εσωτερικών και το Υπουργείο Παιδείας, μέσω χορήγησης βιβλίων, αν σ' αυτές τις μικρές οικονομικές ενισχύσεις που λαμβάνουν οι σχολικές επιτροπές, προσθέσουμε και το γεγονός ότι πρέπει να πληρώνουμε φόρο, τότε αυτά που θα μπορούμε να δαπανούμε για τα δημόσια σχολεία θα είναι πολύ λιγότερα». Άρα απαλλάσσοντας αυτές τις σχολικές επιτροπές από το φόρο εισοδήματος, τους δίνουμε μια μικρή έστω ανάσα, αντί να πληρώσουν το φόρο, να πληρώσουν δαπάνες για τα σχολεία. Ευχαριστώ πολύ.
Ευχαριστούμε, κυρία συνάδελφε. Τον λόγο έχει για δώδεκα λεπτά ο Κοινοβουλευτικός Εκπρόσωπος της Ένωσης Κεντρώων κ. Σαρίδης.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, η ενσωμάτωση της ευρωπαϊκής οδηγίας 92/2014 στην εθνική μας νομοθεσία είναι άλλη μια απόφαση που αργήσαμε να πάρουμε, άλλο ένα μικρό βήμα προόδου που έπρεπε να είχαμε κάνει εδώ και καιρό. Έστω και εκπρόθεσμα κατά έξι μήνες καλούμαστε να ενισχύσουμε το πλαίσιο λειτουργίας της κοινής ευρωπαϊκής αγοράς επ' ωφελεία του Έλληνα πολίτη ως Ευρωπαίου επιχειρηματία και καταναλωτή. Στο δρόμο για περισσότερη Ευρώπη πρέπει να φροντίσουμε πρώτα για την ύπαρξη και λειτουργία κοινών κανόνων, που προστατεύουν και ενισχύουν την οικονομική δραστηριότητα ως αποτέλεσμα και ως υποχρέωση όλων των ευρωπαϊκών κρατών. Είμαστε υπέρ κάθε πρωτοβουλίας, που στοχεύει στην αποτελεσματική προστασία των δικαιωμάτων των καταναλωτών και ταυτόχρονα ευνοεί την ευρωπαϊκή επιχειρηματικότητα. Επί της αρχής του νομοσχεδίου σχετικά με την ενσωμάτωση της οδηγίας 92/2014 στο εγχώριο Δίκαιο, τοποθετήθηκε ήδη θετικά ο εισηγητής της Ένωσης Κεντρώων κ. Κατσιαντώνης, ο οποίος ανέπτυξε και τη σχετική επιχειρηματολογία, βάσει της οποίας θα υπερψηφίσουμε το υπό συζήτηση σχέδιο νόμου. Για το απαράδεκτο του τρόπου που επιλέγετε να νομοθετείτε, δεν έχω σταματήσει να διαμαρτύρομαι ούτε εγώ ούτε και πολλοί συνάδελφοι σε αυτή την Αίθουσα και μάλιστα εντονότερα από τότε που ακούσαμε τον κ. Σκουρλέτη να ισχυρίζεται πως η Κυβέρνηση βελτιώθηκε και έτσι να προσέχουμε τι λέμε όταν αναφερόμαστε στις νομοθετικές πρωτοβουλίες της Κυβέρνησης. Τα όσα μας φέρνετε, όμως, παραμένουν άσχετα μεταξύ τους, όπως και να τα βαφτίσετε. Και οι εκπρόθεσμες και οι ακοστολόγητες τροπολογίες παραμένουν από επιλογή σας ο βασικός τρόπος νομοθέτησης σήμερα στην Ελλάδα. Τα χειρότερα, όμως, δεν είναι αυτά. Τα χειρότερα των νομοθετικών πρωτοβουλιών σας είναι άλλα κι έρχονται σύντομα. Αναφέρομαι στους νόμους που μας ζήτησε να θυμηθούμε ο κ. Σκουρλέτης, πριν να διανοηθούμε, να τολμήσουμε να κάνουμε λόγο για κακές πρακτικές κυβέρνησης, νομοθέτησης από πλευράς ΣΥΡΙΖΑ. Μας ζήτησε η Κυβέρνηση, να θυμόμαστε ως παράδειγμα κακής νομοθέτησης τα διακόσια πενήντα τρία άρθρα των έξι διαφορετικών Υπουργείων του ν.4281, τα εκατόν δώδεκα άρθρα των οκτώ διαφορετικών Υπουργείων του ν.4172, τα τέσσερα άρθρα εκατό σελίδων των έξι διαφορετικών Υπουργείων του ν.4152. Όλοι αυτοί είναι οι νόμοι που ψήφισαν οι προηγούμενοι είπε. Και επικαλέστηκε αυτούς τους νόμους ως παράδειγμα, για να ισχυριστείτε από τη μία, ότι οι προηγούμενοι έκαναν χειρότερα και άρα δεν δικαιούνται διά να ομιλούν, και από την άλλη να μας πείσετε πως βελτιωθήκατε. Απορώ. Πραγματικά απορώ. Με την τροπολογία υπ' αριθμόν 1000, εσείς επικαλείστε και ισχυρίζεστε ότι έχετε βελτιωθεί; Με τα πέντε άρθρα τεσσάρων διαφορετικών Υπουργείων σε ένα πολυνομοσχέδιο που και να είχαμε τη θέληση να ψηφίσουμε τα τρία ή τα δύο ή να δηλώσουμε «παρών» σε κάτι που διαφωνούσαμε, μπορούμε να το κάνουμε αυτό; Δεν μπορούμε να το κάνουμε. Δεν βελτιωθήκατε. Δεν έχετε καταλάβει, πως δεν σας συγκρίνει κανείς με τους προηγούμενους αλλά με αυτά που περιμένουν από εσάς οι Έλληνες πολίτες, αυτά που υποσχεθήκατε. Δηλαδή, ειλικρινά, νομίζετε πως δεν βλέπουν οι Έλληνες τα δικά σας στραβά, γιατί τα στραβά των προηγούμενων που κυβέρνησαν και υπηρέτησαν τη χώρα ήταν χειρότερα από τα δικά σας; Επίσης είμαι περίεργος, αν αυτούς τους νόμους θα τους θυμηθείτε εσείς, όταν θα μας φέρετε να ψηφίσουμε τα μέτρα και τα αντίμετρα. Κύριοι της Κυβέρνησης, για το καλό όλων μας, για το καλό της Ελλάδας, σας καλώ να πάψετε να συγκρίνετε τον εαυτό σας με τα χάλια της Μεταπολίτευσης και να ξεκινήσετε να αναρωτιέστε, επιτέλους, αν ικανοποιείτε τις ελπίδες και τις προσδοκίες του ελληνικού λαού. Αντί άλλης διαμαρτυρίας με σκοπό μάλιστα να αναδείξω ένα πολύ σημαντικό ζήτημα που, πραγματικά, ταλαιπωρεί την ελληνική κοινωνία, παίρνοντας αφορμή και από τις υπό εξέταση τροπολογίες, από το είδος τους και τη θεματολογία τους, θέλω να κάνω μια ιδιαίτερη αναφορά στην απαράδεκτη κατάσταση που καλείται να αντιμετωπίσει, όποιος συμπολίτης μας αποφασίσει να αντιδράσει απέναντι στην προσβλητική συμπεριφορά κάποιων μεγάλων δικηγορικών γραφείων της Αθήνας, που αναλαμβάνουν δήθεν να ενημερώνουν τους δανειολήπτες για λογαριασμό των τραπεζών, παρακάμπτοντας με αυτόν τον τρόπο τους περιορισμούς που έχουν οι εισπρακτικές εταιρείες. Σε συνεργασία με τον Σύλλογο Δανειοληπτών Βορείου Ελλάδος και των Πρόεδρο κ. Περβανά, με αφορμή και την κατάθεση του νομοσχεδίου για τους εξωδικαστικούς συμβιβασμούς και αφού μελετήσαμε και τον πρόσφατο οδηγό που απέστειλε η Ευρωπαϊκή Κεντρική Τράπεζα, έχοντας, βεβαίως, διαπιστώσει πως δεν γίνεται σεβαστή η πρόσφατη σχετική διάταξη του Κώδικα Δεοντολογίας, που προβλέπει πως μόνο μία φορά μπορούν να ενημερώνουν οι δικηγόροι και τα δικηγορικά γραφεία τους πολίτες, στο πλαίσιο εξεύρεσης εξωδικαστικής λύσης, θα εξετάσουμε το περιθώριο νομοθετικών πρωτοβουλιών, για να σταματήσει η ταλαιπωρία όσων ασκούν τα δικαιώματά τους, αλλά έχουν την ατυχία να ζουν εκτός Αθηνών. Οι καταγγελίες πολιτών κατά δικηγορικών γραφείων της Αθήνας βρίσκουν τοίχο μπροστά τους και αυτό πρέπει να σταματήσει. Καταθέτω στα Πρακτικά την αναφορά του Συλλόγου Δανειοληπτών και Προστασίας Καταναλωτών Βορείου Ελλάδος. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεσμεύομαι δε, πως η Ένωση Κεντρώων θα αναλάβει κάθε δυνατή πρωτοβουλία μέσω των κοινοβουλευτικών διαδικασιών, για την ολοκλήρωση ενός νομοθετικού πλαισίου προς την προστασία των δανειοληπτών. Και σε αυτό θα ζητήσουμε και την αρωγή όλων των πολιτικών παρατάξεων. Προχωράω τώρα στον σχολιασμό των τροπολογιών σε κάποιες από αυτές, καθώς σε κάποιες τοποθετήθηκε ήδη ο εισηγητής μας. Ήδη τοποθετήθηκα για την τροπολογία υπ' αριθμόν 1000. Η Ένωση Κεντρώων θα την καταψηφίσει, ακριβώς γιατί συμπεριλαμβάνει πέντε άρθρα μέσα από τέσσερα διαφορετικά Υπουργεία. Δεν είναι σωστός τρόπος νομοθέτησης. Όσον αφορά τον σχολιασμό και ξεκινώντας από τις τελευταίες τροπολογίες, την τροπολογία με γενικό αριθμό 997 για τα τέλη εκσυγχρονισμού και ανάπτυξης αερολιμένων και την τροπολογία με γενικό αριθμό 998 για τη ρύθμιση της διαδικασίας και την υλοποίηση των συμφωνιών για τα προγράμματα συμπαραγωγής και συνδιαφήμισης στα οποία συμμετέχει ο ΕΟΤ, θα ήθελα να πω ότι και οι δύο θα έπρεπε να παρουσιαστούν με επιχειρήματα από τους αρμόδιους Υπουργούς και να αποτελέσουν αντικείμενο σοβαρής συζήτησης. Δεν δέχομαι το αν συμφέρει ή όχι ούτε αυτό που επικαλέστηκε ο Υπουργός, δηλαδή αν είναι επιβάτης πολίτης ή πολίτης φορολογούμενος. Αυτό δεν είναι κριτήριο, για να δούμε αν και εφόσον και ποιους συμφέρει. Η Ένωση Κεντρώων και στο ένα και στο άλλο θα ψηφίσει «παρών». Όσον αφορά την τροπολογία 983 περί ρυθμίσεων θεμάτων αναπληρωτών εκπαιδευτικών, κατ' αρχάς δείχνει ότι βρίσκεται σε έναν σωστό δρόμο, γιατί εφαρμόζει πλέον για όλους τους αναπληρωτές τις ρυθμίσεις οι οποίες διέπουν τους μόνιμους εκπαιδευτικούς της Ειδικής Αγωγής χωρίς διακρίσεις, ενώ τα κριτήρια διαμορφώνονται σε αντιστοιχία με εκείνα που ισχύουν για τις μεταθέσεις των μονίμων εκπαιδευτικών. Όμως υπάρχει μία ασάφεια μέσα στη συγκεκριμένη τροπολογία. Ο Υπουργός δεν δεσμεύτηκε να δώσει λύση. Είπε ότι θα περιμένουμε το τέλος της δεύτερης αξιολόγησης, για να το δούμε. Αυτή η ασάφεια αφορά το ότι για δύο χρόνια δεν θα προσληφθούν μόνιμοι εκπαιδευτικοί. Μετά τη δέσμευση του Υπουργού ότι μετά το κλείσιμο της δεύτερης αξιολόγησης θα λύσει το συγκεκριμένο θέμα, θα ήθελα να πω ότι εμείς περιμένουμε έναν ολόκληρο χρόνο να κλείσει η δεύτερη αξιολόγηση. Θα περιμένουμε να ψηφίσουμε τη συγκεκριμένη τροπολογία με βάση αυτή τη δέσμευση; Έτσι δηλώνουμε «παρών». Όσον αφορά στην τροπολογία με γενικό αριθμό 988, για την αναστολή λειτουργίας επαγγελματικών εγκαταστάσεων και επιβολή ειδικής χρηματικής κύρωσης, δηλώνουμε «παρών», γιατί θέλουμε μεν την πάταξη της φοροδιαφυγής, πλην όμως όχι με τροπολογίες που έρχονται την τελευταία στιγμή πριν την ψήφισή τους και χωρίς να έχει προηγηθεί - αυτό είναι το κύριο - η σχετική διαβούλευση με τα θεσμικά όργανα και τους ενδιαφερόμενους φορείς και συλλόγους, ώστε να έχει εκφραστεί και ακουστεί από κάθε πλευρά η εμπεριστατωμένη άποψη. Για παράδειγμα υπάρχει διάταξη που δίνει υπεραρμοδιότητες στον Διοικητή της Ανεξάρτητης Αρχής Δημοσίων Εσόδων. Γιατί, επίσης, γίνεται διάκριση μεταξύ αναστολής επαγγελματικής εγκατάστασης και επιβολής χρηματικής κύρωσης, όταν πρόκειται για επιχειρήσεις με συγκεκριμένες δραστηριότητες; Δηλαδή γιατί μπορεί να μην κλείσει ένα ξενοδοχείο και να κλείσει αντίστοιχα ένα εστιατόριο; Όσον αφορά την με γενικό αριθμό 989 τροπολογία για τη ρύθμιση θεμάτων, που αφορούν την παροχή δυνατότητας ίδρυσης οργανωμένων αγορών χονδρικής πώλησης νωπών αγροτικών προϊόντων σε όλες τις περιφέρειες της επικράτειας από φυσικά ή νομικά πρόσωπα δημοσίου ή ιδιωτικού δικαίου και την τροπολογία για την άρση της αποκλειστικότητας της Κεντρικής Αγοράς Πατρών για διενέργεια χονδρικής πώλησης νωπών αγροτικών προϊόντων, θα τις στηρίξουμε αυτές τις τροπολογίες. Όσον αφορά την τροπολογία με γενικό αριθμό 994, που αφορά την παραχώρηση ποσοστού συγκυριότητας του ελληνικού δημοσίου επί ακινήτου προς το Ταμείο Εθνικής Άμυνας, αυτή αναφέρεται στο Στρατόπεδο του Παύλου Μελά, ένα στρατόπεδο της πόλης της Θεσσαλονίκης. Δεν βλέπουμε τον λόγο γιατί να μην τη στηρίξουμε, ιδίως μάλιστα τη στιγμή που δεν πρέπει να αφήσουμε ένα μικρό ιδιοκτησιακό πρόβλημα, να επηρεάσει αυτή τη μεταφορά του συγκεκριμένου χώρου στον Δήμο του Παύλου Μελά. Κλείνοντας, θα ήθελα να σας πω τι συμβαίνει αυτή τη στιγμή στη Θεσσαλονίκη. Οι εργαζόμενοι έχουν κάνει κατάληψη στα γραφεία του Διοικητή του ΟΛΘ. Το γιατί το γνωρίζετε. Είναι αποτέλεσμα της δικής σας πολιτικής, δηλαδή του να μεταθέτετε στον χρόνο τα προβλήματα και τις ευθύνες στους άλλους και να μη λέτε αλήθειες. Η χώρα έχει πληγωθεί διαχρονικά από την άσκηση πολιτικής χωρίς σχεδιασμό, χωρίς πλάνο, με μετάθεση ευθυνών στους επόμενους. Καμμία κυβέρνηση από τη Μεταπολίτευση και μετά δεν σκέφτηκε τι θα προξενούσε στη χώρα η ευκαιριακή πολιτική αύξησης της εκλογικής της βάσης. Το κάνετε κι εσείς. Θα το κάνετε και με τα αντίμετρα. Μη σκεφτείτε να το κάνετε. Σταθείτε με αξιοπρέπεια και γενναιότητα μπροστά στα προβλήματα που και η δική σας πολιτική έχει ευθύνη πλέον και δώστε έτοιμη πολιτική λύση με όραμα και ελπίδα στον ελληνικό λαό, σε όλους τους Έλληνες ή δηλώστε την αδυναμία σας ως Κυβέρνηση και ζητήστε είτε την συμβολή όλου του πολιτικού κόσμου στην προσπάθεια εξόδου από την κρίση είτε τη γνώμη του ελληνικού λαού\ με τις δημοκρατικές διαδικασίες που προβλέπονται, για το αν ήσασταν επαρκείς απέναντι στις ελπίδες που εσείς καλλιεργήσατε στον ελληνικό λαό. Ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις εκπαιδευτικοί συνοδοί τους από το 1ο Δημοτικό Σχολείο Πρέβεζας. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Τον λόγο έχει ο συνάδελφος κ. Αλέξανδρος Μεϊκόπουλος από τον ΣΥΡΙΖΑ για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η εσωτερική αγορά αποτελεί έναν χώρο χωρίς σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Η εύρυθμη, λοιπόν, λειτουργία της εσωτερικής αγοράς και η ανάπτυξη μιας σύγχρονης οικονομίας χωρίς κοινωνικούς αποκλεισμούς, εξαρτάται όλο και περισσότερο από την καθολική παροχή υπηρεσιών πληρωμών. Η έλλειψη, λοιπόν, ενός σαφούς και ομοιόμορφου πλαισίου κανόνων για τους λογαριασμούς πληρωμών και τους παρόχους λογαριασμών πληρωμών στο εσωτερικό της Ευρωπαϊκής Ένωσης, αποτελούσε εμπόδιο. Λέγοντας παρόχους λογαριασμών πληρωμών, εννοούμε τα πιστωτικά ιδρύματα, τα ιδρύματα έκδοσης ηλεκτρονικού χρήματος, τα γραφεία ταχυδρομικών επιταγών και βεβαίως εθνικές κεντρικές τράπεζες, συμπεριλαμβανομένης και της Ευρωπαϊκής Κεντρικής Τράπεζας, αφού μιλάμε για ενσωμάτωση της ευρωπαϊκής οδηγίας στο Εθνικό μας Δίκαιο. Οι πληρωμές λογαριασμών συνοψίζονται ενδεικτικά σε πληρωμές προς δημόσιο, ασφαλιστικές εταιρείες, ασφαλιστικά ταμεία, ενέργεια, ύδρευση, τηλεπικοινωνίες, ενοικιάσεις, εμβάσματα στο εξωτερικό, λαμβάνοντας υπ' όψιν φυσικά τους περιορισμούς των κεφαλαιακών ελέγχων. Η ενσωμάτωση, λοιπόν, της οδηγίας για ανάληψη μετρητών και πληρωμή των λογαριασμών μέσω παρόχων πληρωμών, δίνει τη δυνατότητα για διαφάνεια, συγκρισιμότητα και απλοποίηση στη χρήση τους. Η έλλειψη διαφάνειας και συγκρισιμότητας των τελών, καθώς και οι δυσκολίες αλλαγής λογαριασμού πληρωμών δημιουργούσαν μέχρι τώρα εμπόδια στην ανάπτυξη μιας πλήρους, ολοκληρωμένης αγοράς, με αποτέλεσμα τον χαμηλό ανταγωνισμό των λιανικών χρηματοπιστωτικών υπηρεσιών. Επιπλέον όσον αφορά τους παρόχους υπηρεσιών πληρωμών, η δημιουργία ενιαίων κανόνων ως προς την παροχή υπηρεσιών πληρωμών και τις πληροφορίες που πρέπει να παρέχονται μειώνει τον διοικητικό φόρτο και συντελεί στη μείωση του κόστους, δίνοντάς τους τη δυνατότητα για φθηνότερες υπηρεσίες. Μέχρι τώρα η κινητικότητα των καταναλωτών ήταν και είναι χαμηλή ως προς τις χρηματοπιστωτικές υπηρεσίες, λόγω της μη διαφάνειας και της συγκρισιμότητας των τελών, με αποτέλεσμα την έλλειψη εμπιστοσύνης. Το παρόν, λοιπόν, νομοσχέδιο αντιμετωπίζει τις παραπάνω στρεβλώσεις. Συγκεκριμένα, λοιπόν, σύμφωνα με το άρθρο 7 του νομοσχεδίου, η υποχρέωση της αρμόδιας αρχής, που ορίζεται η Τράπεζα της Ελλάδας, είναι η ανάθεση διαδικτυακού πίνακα σύγκρισης τελών των πιο αντιπροσωπευτικών υπηρεσιών. Ο διαδικτυακός αυτός πίνακας υποχρεούται να έχει ίση μεταχείριση των παρόχων πληρωμής με ακριβή, κωδικοποιημένη, τυποποιημένη και επικαιροποιημένη πληροφόρηση και με σαφή αναφορά της τελευταίας ώρας που έγινε ενημέρωση. Με αυτόν, λοιπόν, τον τρόπο διασφαλίζεται η αρχή της ίσης ενημέρωσης όλων των πολιτών, βοηθώντας στη διαφάνεια και στην καταπολέμηση των λεγόμενων ψιλών γραμμάτων αυτών των συμβάσεων, οι οποίες κατά το πλείστον ήταν εις βάρος του πολίτη. Έτσι δίνεται η δυνατότητα στους καταναλωτές, να συγκρίνουν και να διαλέξουν τη συμφέρουσα για αυτούς υπηρεσία πληρωμών, μεγιστοποιώντας φυσικά το όφελός τους. Η υποχρέωση της υπηρεσίας πληρωμών να ενημερώνει τους καταναλωτές και τις υπηρεσίες και τα τέλη επιβάρυνσης πριν την υπογραφή της σύμβασης, σε συνδυασμό με τη θέσπιση της υποχρέωσης που θα έχει ο πάροχος να ενημερώνει ανά τρίμηνο τον καταναλωτή, σχετικά με το τι πλήρωσε για το κάθε προϊόν, πόσες φορές, όπως και για το κόστος επιβάρυνσής του, συμβάλλουν στην αρχή της διαφάνειας και της προστασίας του ίδιου του καταναλωτή. Σημαντική, επιπλέον, είναι και η πρόβλεψη για τη δυνατότητα αλλαγής παρόχου, από την πλευρά φυσικά του καταναλωτή, χωρίς υπερβολικές χρεώσεις και χρονοβόρες διαδικασίες σύμφωνα με το άρθρο 9 του νομοσχεδίου. Αυτή τη διαδικασία μάλιστα τη διεκπεραιώνει ο νέος πάροχος μέσω εξουσιοδότησης του καταναλωτή. Επίσης υπάρχει η πρόβλεψη ανοίγματος λογαριασμών πληρωμών και για τους αιτούντες άσυλο. Θέλω να σταθώ ιδιαιτέρως στο άρθρο 18 του νομοσχεδίου, όπου δίνεται η δυνατότητα χρέωσης του καταναλωτή, σε περίπτωση που δεν συμμορφώνεται με τις δεσμεύσεις έναντι εύλογου τέλους. Για το τέλος αυτό λαμβάνεται υπ' όψιν το επίπεδο του εθνικού εισοδήματος και ο μέσος όρος των τελών που χρεώνουν τα πιστωτικά ιδρύματα για αυτές τις υπηρεσίες. Γνωρίζοντας το κακό προηγούμενο της υψηλής προμήθειας ακόμα και σήμερα των POS, καθώς και του υψηλού επιτοκίου στα τραπεζικά δάνεια σε σχέση με την υπόλοιπη Ευρώπη, απαιτείται εξειδίκευση και αποσαφήνιση με κοινή υπουργική απόφαση. Η αρχή της διαφάνειας και της προστασίας του καταναλωτή προβλέπεται ακόμα και στην επιβολή κυρώσεων σε περίπτωση παραβίασης των όρων χρήσης και από τις υπηρεσίες πληρωμών. Ακόμα προβλέπονται στο άρθρο 17 δωρεάν ή έναντι εύλογου τέλους ορισμένες κατηγορίες υπηρεσιών, όπως η τοποθέτηση χρηματικών ποσών, το άνοιγμα και κλείσιμο λογαριασμού, οι αναλήψεις μετρητών κ.α.. Τέλος, προβλέπεται η υποχρέωση των κρατών μελών της ανταλλαγής πληροφοριών και συνεργασίας, σε περιπτώσεις έρευνας που αφορά την καταπολέμηση του μαύρου χρήματος και του χρήματος από παράνομες δραστηριότητες, μια πληγή που όχι μόνο στερεί έσοδα από το κράτος και πλήττει τον θεσμό του κράτους δικαίου αλλά που ταυτόχρονα το κόστος αυτής της φοροδιαφυγής το επωμίζονται όλοι οι πολίτες. Σας ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, θα ακολουθήσει ο Κοινοβουλευτικός Εκπρόσωπος του ΣΥΡΙΖΑ, ο κ. Μαντάς, και αμέσως μετά ο συνάδελφος κ. Βαρδαλής με δευτερολογία από το Κομμουνιστικό Κόμμα Ελλάδας και κλείνουμε τη συνεδρίαση. Μετά μπαίνουμε στις ψηφοφορίες.
Κύριε Πρόεδρε, θα ήθελα να λάβω και εγώ τον λόγο για να δευτερολογήσω.
Δεν το είχατε ζητήσει αλλά προφανώς δεν υπάρχει πρόβλημα. Ορίστε, κύριε Μαντά, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, κύριε Υπουργέ, νομίζω ότι δεν υπάρχει αμφιβολία, πως από όλες τις πλευρές του Κοινοβουλίου σχεδόν τονίστηκε ότι η ενσωμάτωση της συγκεκριμένης ευρωπαϊκής οδηγίας είναι βοηθητική, είναι θετική, και δεν νομίζω ότι υπήρξε επ' αυτού κάποια ιδιαίτερη ένσταση ή αμφιβολία. Η όποια αντιπολίτευση ασκήθηκε, τουλάχιστον αυτή που άκουσα εγώ και από την Αξιωματική Αντιπολίτευση και από άλλα κόμματα, αφορούσε τα ζητήματα της καλής νομοθέτησης αφ' ενός, το θέμα δηλαδή των τροπολογιών που το έχουμε συζητήσει πολλές φορές σε αυτή την Αίθουσα, και αφ' ετέρου γενικότερα ζητήματα στα οποία και θα αναφερθώ. Να πάμε σε ένα, ένα τα ζητήματα. Πρώτον, θέλω να σας ενημερώσω, κυρίες και κύριοι Βουλευτές, ότι υπάρχει μια συγκεκριμένη δομή στο πλαίσιο της Γενικής Γραμματείας της Κυβέρνησης, που παρακολουθεί τη διαδικασία της νομοθέτησης και υποβάλλει έκθεση ανάμεσα στα άλλα και στον Πρόεδρο της Βουλής και στην Κυβέρνηση, προφανώς. Και θέλω, επίσης, να πω ότι τα νομοσχέδια της Κυβέρνησης τόσο το 2015 όσο και το 2016, περιλάμβαναν, κυρίως, ρυθμίσεις που αφορούσαν θεσμοθέτηση εφαρμογής, εφαρμοστικούς νόμους σε σχέση με τα συμφωνηθέντα με τους δανειστές, όπως επίσης και πρωτοβουλίες που αφορούσαν την εφαρμογή του παράλληλου προγράμματος. Θέλω εδώ να τονίσω, ότι οι εφαρμοστικοί νόμοι κατά βάση δεν ήταν εφαρμοστικοί νόμοι του άρθρου μόνου αλλά ήταν εφαρμοστικοί νόμοι που ακολουθούσαν, σε γενικό επίπεδο, τους κανόνες καλής νομοθέτησης στη δομή τους, αφού χωρίζονταν σε θεματικά κεφάλαια και άφηναν τη δυνατότητα να υπάρξει αντίθεση ή υποστήριξη επί μέρους άρθρων. Επίσης η Υπουργός έδωσε στοιχεία, δεν θέλω να επανέλθω σε αυτό, όσον αφορά τις τροπολογίες και πώς αυτό εξελίχθηκε το 2014, το 2015 και το 2016. Οι λόγοι για τους οποίους υπάρχουν τροπολογίες - και πρέπει να ακουστεί αυτό - στην κοινοβουλευτική διαδικασία, ήταν ότι οι συγκεκριμένες ρυθμίσεις κατατίθεντο ως τροπολογίες και δεν ενσωματώνονταν εξαρχής ως άρθρα είτε επειδή αποτελούσαν ζητήματα που ως την τελευταία στιγμή - και το γνωρίζετε αυτό πολύ καλά - ήταν σε διεκδίκηση κατά τις διαπραγματεύσεις είτε γιατί εγκρίνονταν από τα συναρμόδια Υπουργεία κατόπιν της αναζήτησης των αναγκαίων οικονομικών πόρων είτε επειδή έλυναν κατεπείγουσες εκκρεμότητες όπως, παραδείγματος χάριν, χρονικά περιθώρια που έπρεπε να επεκταθούν. Νομίζω ότι όσοι και όσες μελετήσουν πολύ συγκεκριμένα τις τροπολογίες που έχουν γίνει, θα καταλήξουν στο συμπέρασμα - εγώ δεν θέλω να είμαι απόλυτος - ότι στην συντριπτική τους πλειοψηφία ήταν τροπολογίες που αφορούσαν από τη μια μεριά εφαρμοστικές διατάξεις, που προέκυπταν από τη διαπραγμάτευση και κατά βάση στο υπόλοιπο κομμάτι ήταν θετικές διατάξεις, που με μεγάλη πλειοψηφία πολλές φορές - και θα το δούμε και στις συγκεκριμένες τροπολογίες, αυτές που έρχονται σήμερα, ήδη έχω ακούσει και από την Αξιωματική Αντιπολίτευση ότι κάποιες από αυτές θα τις ψηφίσει - ψηφίζονταν με ευρύτερες πλειοψηφίες. Θα πάω και λίγο πιο συγκεκριμένα τώρα στην τροπολογία του Υπουργείου Οικονομίας και Ανάπτυξης, επειδή αναφέρθηκε και ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Στο άρθρο 1, στην τροπολογία για κάλυψη από το εθνικό σκέλος του Προγράμματος Δημοσίων Επενδύσεων του Υπουργείου Υποδομών και Μεταφορών των δαπανών που προκύπτουν για ένα συγκεκριμένο έργο, μελέτη, κατασκευή, χρηματοδότηση του έργου «Αυτοκινητόδρομος Κόρινθος - Τρίπολη - Καλαμάτα και κλάδος Λεύκτρο - Σπάρτη», αυτό που κάνουμε, είναι να εφαρμόζουμε τον ν.3559/2007 του κ. Σουφλιά, γιατί αφορούν τις υποχρεώσεις του δημοσίου που προβλέπονται από αυτόν τον νόμο και μάλιστα δίνουμε τη δυνατότητα να καλυφθούν από το Πρόγραμμα Δημοσίων Επενδύσεων, ώστε να μην επιβαρυνθεί ο κρατικός προϋπολογισμός. Αυτό το απλό κάνουμε. Δεν κάνουμε κάτι εξτρίμ ή κάτι δεν ξέρω εγώ, που φωτογραφίζουμε κάποια συγκεκριμένα συμφέροντα. Άλλωστε είναι γνωστό τοις πάσι, ότι μέσα από τη επαναδιαπραγμάτευση για τους μεγάλους αυτοκινητόδρομους είχαμε ένα πολύ σημαντικό όφελος πάνω από 600 εκατομμύρια ευρώ και εντός ολίγου το σύνολο των αυτοκινητοδρόμων θα παραχωρηθεί στην κυκλοφορία. Αυτή είναι η κατάσταση. Πάνω εκεί να μας πείτε, λοιπόν, αν κάναμε σωστά ή λάθος και να γίνει μια ουσιαστική αντιπαράθεση, αν θέλετε. Πάρα πολύ ανοιχτοί είμαστε σε αυτό. Επίσης δεν έγινε κατανοητό από κάποια πλευρά της Αντιπολίτευσης, όχι από την Αξιωματική Αντιπολίτευση, ότι η τροπολογία που αφορά το συγκεκριμένο τέλος για τα αεροδρόμια, είναι προς την κατεύθυνση της μείωσης και της ενιαιοποίησης είτε αφορά τα δεκατέσσερα αεροδρόμια που παραχωρήθηκαν στην «FRAPORT» είτε και τα υπόλοιπα. Κάπου υπάρχει ένα μπέρδεμα, νομίζω, και δεν θεωρώ ότι πρέπει να τα τσουβαλιάζουμε όλα. Εκεί που υπάρχουν αντιρρήσεις, να τις ακούσουμε, να κάνουμε αντιπαράθεση κ.λπ.. Και θέλω να μιλήσω και για την τροπολογία του Υπουργείου Παιδείας. Εδώ θα προσπαθήσω κι εγώ - νομίζω ότι το επιχείρησε ο Υπουργός - από τη δική μου την πλευρά να πω δυο πράγματα. Κατ' αρχάς για τους αποφοίτους των δύο Τμημάτων Ειδικής Αγωγής ουσιαστικά και αν το δει κανένας στην πράξη, δεν αλλάζει τίποτα. Μάλιστα ο Υπουργός δεσμεύτηκε ότι την κοινή υπουργική απόφαση θα τη φέρει σε δημόσια διαβούλευση και εκεί, πράγματι, μπορούν να υπάρξουν παρεμβάσεις τέτοιες, που να διασφαλίζουν τους αποφοίτους αυτούς. Όμως δεν μπορεί κανένας σοβαρά σε επιστημονικό επίπεδο πια, να υποστηρίξει ότι κι άλλες παρόμοιες ειδικότητες, του παιδαγωγικού, παραδείγματος χάριν, φάσματος, όταν έχουν επιπλέον προσόντα, μεταπτυχιακό, διδακτορικό κ.λπ., δεν πρέπει να μπαίνουν σε αυτή τη διαδικασία. Μάλιστα δεν προκύπτει ουσιαστικά πρόβλημα, καθώς οι απόφοιτοι αναπληρωτές από τις συγκεκριμένες σχολές είναι περίπου δύο χιλιάδες τριακόσιοι εκπαιδευτικοί και οι ανάγκες των αναπληρωτών εκπαιδευτικών της Ειδικής Αγωγής είναι κοντά στις πέντε χιλιάδες. Πέραν του ότι - και θέλω να το πω αυτό και να ειπωθεί με δημόσιο λόγο, μέσα στην κοινοβουλευτική διαδικασία - , μετά από οχτώ χρόνια ιδρύθηκαν επί Κυβέρνησης ΣΥΡΙΖΑ - ΑΝΕΛ πεντακόσια τριάντα ένα τμήματα ένταξης στα γενικά σχολεία, τρία ειδικά νηπιαγωγεία, εννέα ειδικά δημοτικά σχολεία, εννέα ειδικά επαγγελματικά γυμνάσια και δώδεκα λυκειακές τάξεις στα υπάρχοντα ειδικά επαγγελματικά γυμνάσια. Αυτό δημιουργεί επιπλέον ανάγκες. Είναι σίγουρο ότι οι ανάγκες αυτές - και νομίζω ότι όλες οι πλευρές της Βουλής συμφωνούμε - , πρέπει να καλυφθούν επιτέλους σε έναν ορατό χρονικό ορίζοντα με μόνιμο προσωπικό. Προς αυτή την κατεύθυνση - νομίζω ότι δεν υπάρχει δεύτερη γνώμη - , πρέπει να πάμε, που δεν μας επιτρέπουν να την υλοποιήσουμε άμεσα όλοι αυτοί οι περιορισμοί που υπάρχουν. Τέλος, κυρίες και κύριοι Βουλευτές, θα ήθελα να κάνω ορισμένα γενικότερα σχόλια, σε σχέση με αυτά που ακούστηκαν για τις κρίσιμες πραγματικά στιγμές, ώρες και ημέρες, στην προσπάθεια που κάνει η Κυβέρνηση να κλείσουμε την αξιολόγηση με μια βιώσιμη συμφωνία. Πρώτα από όλα επανήλθε και σε αυτή την Αίθουσα το θέμα της καθυστέρησης. Να θυμίσω για μια ακόμη φορά ότι το Διεθνές Νομισματικό Ταμείο από τον Δεκέμβριο του 2015, ζητούσε 3,5 δισεκατομμύρια πρόσθετα μέτρα και τον περασμένο Δεκέμβριο ζητούσε μονομερή μέτρα 4 δισεκατομμύρια. Τι έπρεπε να κάνουμε; Να κλείσουμε τη συμφωνία με μονομερή κατεύθυνση για επιπλέον λιτότητα και άρα να επιδεινώσουμε ακόμη περισσότερο τον υφεσιακό κύκλο; Σήμερα μετά τα τελευταία Eurogroup, είμαστε σε μια κατεύθυνση «μέτρα και αντίμετρα», που έχουν ένα μηδενικό δημοσιονομικό αποτέλεσμα. Δεν λέω ότι αυτά δεν μπορεί να προκαλέσουν προβλήματα. Δεν το ισχυρίζομαι αυτό. Όμως νομίζω ότι θα το δούμε και ελπίζω πολύ σύντομα ότι στη συμφωνία αυτό θα είναι πάρα πολύ συγκεκριμένο και στοχευμένο στους πιο αδύναμους. Το ένα είναι αυτό. Άρα αυτό ήταν ένα προχώρημα της διαπραγμάτευσης, που μας δίνει μια επιπλέον δυνατότητα. Και ναι εργαζόμαστε εντατικά, παλεύουμε σκληρά για τα θέματα που είναι ανοιχτά. Έχουμε εξηγήσει πάρα πολλές φορές και στα εργασιακά ζητήματα - γιατί αυτό είναι κρίσιμο στοιχείο και στη διαδικασία της επαναφοράς των συλλογικών διαπραγματεύσεων με ό,τι αυτό σημαίνει, όπως επεκτασιμότητα, πιο ευνοϊκή σύμβαση κ.λπ. - ότι αυτό είναι συστατικό στοιχείο μιας ανάπτυξης που οραματιζόμαστε, η οποία θέλουμε να είναι δίκαιη, δηλαδή να συμμετέχουν σε αυτή και οι εργαζόμενοι. Επίσης και στα ανοιχτά ζητήματα που αφορούν και το θέμα του συνταξιοδοτικού και τα ενεργειακά θέματα, τα οποία άνοιξαν από την πλευρά των δανειστών νέα ζητήματα - και το γνωρίζουμε αυτό. Μου κάνει εντύπωση που εξέπληξαν τον Κοινοβουλευτικό Εκπρόσωπο της Δημοκρατικής Συμπαράταξης οι δηλώσεις και οι συνεντεύξεις του κ. Σκουρλέτη. Δεν τον εξέπληξε, όμως, καθόλου η χθεσινοβραδινή συνέντευξη του κ. Σημίτη, σύμφωνα με την οποία ο κ. Σημίτης λίγο έως πολύ ταυτίστηκε - και δεν ξέρω αν η Δημοκρατική Συμπαράταξη είναι σε αυτή την γραμμή - με τη γραμμή του Μητσοτάκη. Περί αυτού πρόκειται. Ο άνθρωπος που όπως εύστοχα είπε ο Κυβερνητικός Εκπρόσωπος σήμερα, έβλεπε τις μίζες να περνούν. Περί αυτού πρόκειται. Μίζες, μίζες, μίζες και σακούλες με χρήματα. Αυτή δεν ήταν η κατάσταση; Το ξεχάσαμε, ή νομίζουν ότι μπορούμε να το ξεχάσουμε τόσο εύκολα κι εμείς και ο ελληνικός λαός; Συνεπώς - για να τελειώσω - νομίζω ότι με μία νηφαλιότητα και με μία ψυχραιμία, πρέπει να αντιμετωπίσουμε αυτές τις κρίσιμες ώρες της σκληρής δουλειάς που γίνεται στη διαπραγμάτευση. Έχουμε απόλυτη εμπιστοσύνη στη διαπραγματευτική ομάδα, στους ανθρώπους που διαπραγματεύονται όλα αυτά τα ζητήματα, στον Γιώργο Σταθάκη, στον Ευκλείδη Τσακαλώτο, στην Έφη Αχτσιόγλου και είμαστε σίγουροι ότι θα προσπαθήσουν να φέρουν το καλύτερο δυνατό αποτέλεσμα σ' αυτές τις δύσκολες, τις σκληρές συνθήκες που ζούμε σε μια ταραγμένη Ευρώπη. Μην ξεχνάμε σε καμμία περίπτωση, ένα γενικότερο πλαίσιο το οποίο είναι σε απίστευτη ρευστότητα και αστάθεια. Μ' αυτές τις σκέψεις νομίζω, κυρίες και κύριοι Βουλευτές, ότι μπορούμε και το σημερινό νομοσχέδιο να ψηφίσουμε και το σύνολο των κυβερνητικών και των βουλευτικών τροπολογιών που έγιναν δεκτές. Ευχαριστώ πολύ.
Ευχαριστούμε. Θα μιλήσει τώρα ο συνάδελφος κ. Βορίδης. Έχει ζητήσει τον λόγο και ο συνάδελφος κ. Κωνσταντινόπουλος που έλειπε στη σειρά του αλλά πληροφορηθήκαμε ότι θα έρθει τώρα. Θα κλείσουμε με τις δευτερολογίες των δύο ειδικών αγορητών, του κ. Φορτσάκη και του κ. Βαρδαλή. Κύριε Βορίδη, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι απολύτως δεδομένο και απολύτως αντιληπτό, τι είναι αυτό που συμβαίνει σε πολιτικό επίπεδο. Δεν χρειάζεται να είναι κανείς ιδιαιτέρως ευφυής ή ιδιαιτέρως οξυδερκής πολιτικά για να το αντιληφθεί. Η Κυβέρνηση του ΣΥΡΙΖΑ καταρρέει, γιατί αστοχεί σε κάθε της πρόβλεψη. Καταρρέει γιατί δεν έχει σενάριο, καταρρέει γιατί δεν έχει σχέδιο, καταρρέει γιατί αποτυγχάνει καθολικά. Ύφεση το τελευταίο τρίμηνο του 2016, προβλεπόμενη ύφεση, μεγίστως πιθανολογούμενη, το πρώτο τρίμηνο του 2017. Αυτό με πολύ απλά λόγια σημαίνει ότι ο στόχος ανάπτυξης του 2,7% για το 2017 δεν είναι εφικτός. Η αποτυχία αυτού του στόχου σημαίνει αστοχία στα δημοσιονομικά μεγέθη, γιατί όλα τα δημοσιονομικά μεγέθη έχουν υπολογιστεί με αυτόν τον στόχο. Πάνω απ' αυτό η Κυβέρνηση αυτή ετοιμάζεται να πλήξει ακριβώς τα στρώματα τα οποία υποτίθεται ότι ήλθε για να υπερασπιστεί, τους ανθρώπους με εισόδημα 500 ευρώ από τους οποίους θα πάρει φόρους, τους συνταξιούχους των 1.000 και των 800 ευρώ από τους οποίους θα περικόψει τις συντάξεις. Τα δε ισοδύναμα μέτρα είναι κωμωδία. Είναι μέτρα τα οποία θα ισχύσουν, εάν τυχόν επιτευχθούν οι στόχοι και εάν τυχόν επιτευχθούν τα πλεονάσματα του 3,5%, που τα ίδια τα μέλη της Κυβέρνησης λένε ότι δεν είναι εφικτά. Σχέδιο δεν υπάρχει. Δεν υπάρχει καν πλέον στόχευση εξόδου από τα μνημόνια. Γιατί; Διότι η καθυστέρηση της αξιολόγησης καθιστά και αυτόν τον στόχο ανέφικτο. Άρα καλά νέα δεν υπάρχουν μπροστά σας. Έχετε μόνο κακά νέα για τον ελληνικό λαό. Και επειδή έχετε μόνο κακά νέα για τον ελληνικό λαό, τι είναι εκείνο το οποίο έχετε σκεφτεί να κάνετε; Έχετε σκεφτεί να επενδύσετε στο ωραίο γλαφυρό αφήγημα: «Είμαστε Αριστεροί γιατί θυμηθήκαμε τον Νίκο Μπελογιάννη». Μπράβο σας, για όποιους τους αφορά καλώς, πηγαίνετε να συνεννοηθείτε μαζί τους και να τους εξηγήσετε, πώς εσείς που ταυτίζεστε με τον Νίκο Μπελογιάννη, ιδιωτικοποιείτε - και μάλιστα μ' αυτούς τους όρους - τη ΔΕΗ. Θα συνεννοηθείτε θαυμάσια μ' αυτό το ακροατήριο. Δεύτερον, θα επενδύσετε στη γνωστή ιστορία της σκανδαλολογίας. Για να είμαστε συνεννοημένοι, η Νέα Δημοκρατία έχει πάρει θέση. Όλα στο φως. Κύριε Μαντά, κύριε Δένδια, απευθύνομαι σε σας. Είστε Κοινοβουλευτικοί Εκπρόσωποι, επομένως στέκεστε σ' αυτή την Αίθουσα αντί των Αρχηγών των δύο μεγαλύτερων παρατάξεων του Κοινοβουλίου. Αυτό το λέω σ' ό,τι με αφορά προσωπικά. Κάτι ακούω για σκάνδαλο «Ντυνάν». Είδα ένα ωραίο πρωτοσέλιδο στην «ΑΥΓΗ», που μιλάει για πέντε «γαλάζιους» Υπουργούς. Κύριε Μαντά, κυρίες και κύριοι συνάδελφοι, η δικογραφία είναι στη Βουλή. Έχει πρόσβαση όποιος θέλει από εσάς. Θα πάτε μέσα στις επόμενες μέρες και θα έρθετε και θα μου πείτε εάν εγώ έχω τελέσει ποινικό αδίκημα, γιατί εισηγήθηκα στη Βουλή και η Βουλή ψήφισε συγκεκριμένη διάταξη. Θα μου το πείτε αυτό. Εάν έχω τελέσει ποινικό αδίκημα, θα φέρετε εδώ πρόταση για σύσταση προκαταρκτικής επιτροπής που θα με αφορά. Εάν δεν το κάνετε μέσα στις επόμενες μέρες, δεν θα ξανακούσω τίποτα σε ό,τι με αφορά, για σκάνδαλο «Ντυνάν» και για οποιοδήποτε άλλο σκάνδαλο. Οι φήμες, οι λασπολογίες, οι κουβεντούλες, τα υπονοούμενα, αυτά τελειώνουν, για μένα. Έχετε κάτι να πείτε; Φέρτε το τώρα. Προκαταρκτική επιτροπή. Θα εξηγήσετε γιατί ο Υπουργός, ο οποίος εισηγείται στη Βουλή συγκεκριμένη διάταξη - όχι στο σπίτι του, όχι σε σημείωμα, όχι κρυφά, αλλά εδώ ανοιχτά στο Κοινοβούλιο - η οποία ψηφίζεται από τη Βουλή, κάνει παράνομη πράξη. Θα το εξηγήσετε. Θα μου πείτε το αδίκημα. Θα πείτε ποιο είναι το αδίκημα του Μηταράκη και του Χατζηδάκη. Γιατί το αδίκημα αυτών είναι ότι δεν είδαν τον Μαρτίνη. Ο Χατζηδάκης γιατί δεν επόπτευσε τον Μηταράκη, που αρνήθηκε να δει τον Μαρτίνη τον προφυλακισμένο για το πράγματι σκάνδαλο «Ντυνάν». Θα το πείτε αυτό. Θα μας πείτε τα αδικήματα. Θα πείτε ποιο είναι το αδίκημα του Γεωργιάδη, ο οποίος ζήτησε να διοριστεί διοίκηση στο «Ντυνάν», για να φύγει η διοίκηση του Μαρτίνη και διορίστηκε με απόφαση δικαστηρίου. Θα πείτε το αδίκημά του. Θα το πείτε μέσα στις επόμενες μέρες εδώ. Αφήστε τις εξεταστικές. Όχι αυτά που λέει ο Πρωθυπουργός: «κάνουμε εξεταστική και θα ψάξουμε» και θα σέρνεται και κάτι θα λέμε. Όχι. Η δικογραφία είναι εδώ. Κύριε Μαντά, το δικαίωμα του κάθε Βουλευτή και συναδέλφου να υπερασπιστεί την τιμή και την υπόληψή του, το αναγνωρίζετε; Το αναγνωρίζετε συνάδελφοι; Για όλους μας το αναγνωρίζετε;
Βεβαίως!
Ωραία! Εγώ, λοιπόν, θέλω να ασκήσετε το δικαίωμά σας. Εδώ οι συνάδελφοί μου. Θα ασκήσετε το δικαίωμά σας και θα μου πείτε το αδίκημά μου. Εάν δεν υπάρχει αδίκημα, δεν θέλω να ξανακούσω κουβέντα όμως. Λήξις! Υπεύθυνα, ωραία και καθαρά. Έρχομαι στην πρακτική της νομοθετήσεως. Άκουσα αυτοκριτικά σχόλια. Κύριε Δένδια, τι θα κάνετε με αυτό; Πόσο καιρό θα ανέχεστε - μιλώ και στη Δημοκρατική Συμπαράταξη, μιλάω και στο Ποτάμι, μιλώ σε όλη την Αντιπολίτευση - αυτή την πρακτική; Αναιτιολόγητα χωρίς κανένα επείγον. Συνέβαινε στο παρελθόν, κύριε Μαντά; Ναι συνέβαινε. Σε ποια ζητήματα, το θυμάστε; Πάντοτε μνημονιακά, πάντοτε κατεπείγοντα, πάντοτε συνδεδεμένα με ολοκλήρωση αξιολογήσεων, πάντοτε κάτω από την πίεση συγκεκριμένων καταστάσεων. Εδώ είναι στα καλά καθούμενα. Είναι νομοθετική πρακτική. Θέλετε να νομοθετήσουμε μαζί; Εγώ έχω άποψη για τις τροπολογίες. Θέλετε συντετμημένη νομοθετική διαδικασία, που να τελειώνει στις επιτροπές για να διευκολύνεται η Κυβέρνηση; Να τελειώνει στις επιτροπές και να έρχεται εδώ μόνο για ένα «ναι» ή ένα «όχι» χωρίς συζήτηση. Να το κάνουμε. Αλλά αυτό εδώ δεν μπορεί να είναι η πρακτική. Είναι απαράδεκτη πρακτική. Θέλω να πω δύο πράγματα μόνο για το νομοσχέδιο. Καταψηφίζουμε αυτή τη διάταξη την οποία φέρνετε - τη φέρνει το Υπουργείο Δικαιοσύνης - και αφορά το ζήτημα του αναβολόσημου. Θυμάστε τι είναι το αναβολόσημο. Το αναβολόσημο ήταν διάταξη, η οποία θεσπίστηκε για να υπάρχει παράβολο για τη λήψη αναβολής στα δικαστήρια και θεσπίστηκε ως μέτρο, αφ' ενός για να υπάρχουν έσοδα για τη νομική βοήθεια και αφ' ετέρου προκειμένου να υπάρξει ανάσχεση στις καταχρηστικές αναβολές. Το καταψηφίσαμε εμείς τότε αυτό. Έρχεται, λοιπόν, μία διάταξη η οποία τι κάνει; Εξαιρεί το δημόσιο, τα νομικά πρόσωπα δημοσίου δικαίου και τους ΟΤΑ από την καταβολή αυτού του παραβόλου. Σωστά το κάνει η διάταξη αυτή; Σωστά. Θα σας πω εν μέρει σωστά κι εν μέρει λάθος. Σωστά ως προς τη βασική της στόχευση, δηλαδή ότι παίρνει πίσω ουσιαστικά το παράβολο γι' αυτό, λάθος διότι δημιουργεί και θεμελιώνει ανισότητα ανάμεσα στο δημόσιο και στους ιδιώτες, λάθος το οποίο θα κριθεί σε επίπεδο δικαστηρίων. Εμείς το καταψηφίζουμε, όχι γιατί δεν θέλουμε να φύγει το παράβολο - θέλουμε να φύγει το παράβολο - αλλά γιατί θέλουμε να φύγει για όλους και όχι μόνο για το δημόσιο. Έχουμε καταθέσει μια τροπολογία. Απ' ό,τι άκουσα, κυρία Υπουργέ, δεν ήμουν εδώ γιατί είχα μια άλλη κομματική υποχρέωση, καταθέσαμε με τους συναδέλφους της Περιφέρειας Αττικής μια τροπολογία και κατέθεσαν και οι συνάδελφοι της Περιφέρειας Αττικής του ΣΥΡΙΖΑ, επίσης, μια τροπολογία, την οποία έμαθα ότι κάνατε δεκτή στο κομμάτι της αναστολής εκτελέσεως των πρωτοκόλλων διοικητικής αποβολής - ειδικά γι' αυτή την υπόθεση έχει εξηγηθεί εδώ, δεν θα επεκταθώ - του Δήμου Λαυρεωτικής. Ορθώς μεν πράξατε ως προς την αποδοχή αυτής της τροπολογίας των συναδέλφων του ΣΥΡΙΖΑ. Αντίστοιχη τροπολογία είχαμε καταθέσει εμείς, οι συνάδελφοι από τη Δημοκρατική Συμπαράταξη και ο συνάδελφος από τους Ανεξάρτητους Έλληνες. Όμως να συμφωνήσουμε ότι αυτό δεν είναι λύση. Είναι μια αναστολή. Η λύση βρίσκεται στην τροπολογία που σας έχουμε καταθέσει. Αυτή είναι η λύση. Είναι αδιανόητο να εγείρει σήμερα το δημόσιο δικαιώματα σε μια περιοχή, αφού αδιατάρακτα επί δεκαετίες με αναγνωρισμένους τίτλους, με νομοθεσία, με δικαστικές αποφάσεις άνθρωποι έχουν ασκήσει δικαιώματα κυριότητας. Με οικοδομικές άδειες του δημοσίου έχουν χτίσει. Πάνε σήμερα και τους βγάζει το ίδιο το δημόσιο πρωτόκολλα διοικητικής αποβολής. Πρόκειται για κωμωδία! Πρόκειται γι' αυτούς τους παραλογισμούς, που συμβαίνουν στο ελληνικό δημόσιο. Αυτό που κάνατε, τους γλιτώνει από τον άμεσο κίνδυνο εκτελέσεως, δηλαδή θα τους πετάξουν έξω από τα μαγαζιά τους και τα σπίτια τους, αλλά δεν τους γλιτώνει από την ευρύτερη εκκρεμότητα που δημιουργείται. Προφανώς εάν πάνε στα δικαστήρια, θα δικαιωθούν - δεν υπάρχει καμμιά αμφιβολία για αυτό - αλλά θα στείλουμε τώρα χιλιάδες ανθρώπους στα δικαστήρια, γιατί έχει βρεθεί μια δύστροπη υπηρεσία, που δεν έχει το θάρρος και το κουράγιο να ερμηνεύσει σωστά τις διατάξεις; Θα τους στείλουμε εκεί ή θα το ρυθμίσουμε; Η ρύθμιση βρίσκεται στην τροπολογία που δεν κάνατε δεκτή. Θέλω να ελπίζω ότι θα ρυθμίσετε το αμέσως επόμενο χρονικό διάστημα το ζήτημα αυτό. Ευχαριστώ πολύ.
Ευχαριστώ πολύ. Κυρίες και κύριοι συνάδελφοι, ο κ. Κωνσταντινόπουλος δεν είναι στην Αίθουσα. Θα μπούμε στις δευτερολογίες. Μετά, προφανώς, θα κλείσουμε τη συνεδρίαση. Δεν μπορούμε να επανέλθουμε σε ομιλητές. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Φιλιππιάδας Πρέβεζας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Φορτσάκης έχει τον λόγο για τη δευτερολογία του. Μετά, κύριε Βαρδαλή, είστε εσείς και κλείνουμε τη συνεδρίαση και περνάμε στην ψηφοφορία. Κύριε Φορτσάκη, έχετε τον λόγο για πέντε λεπτά.
Ευχαριστώ πολύ, κύριε Πρόεδρε. Είχα πει το πρωί ότι έκανα όλα τα σχόλια που μου επέτρεψε ο χρόνος, για τη γενική αρχή του νομοσχεδίου και για τις τροπολογίες που είχα μπορέσει μέχρι εκείνη την ώρα να διαβάσω. Πραγματικά, κυρία Υπουργέ, ακούστηκε πολλές φορές σήμερα στη Βουλή ότι αυτή η πρακτική είναι αδιέξοδη, διότι δεν επιτρέπει στη Βουλή να κάνει τη δουλειά της. Όσο και να προσπάθησα αυτές τις ώρες, δεν μπόρεσα να έχω την ενημέρωση που θα έπρεπε για όλες αυτές τις τροπολογίες, μερικές από τις οποίες συνιστούν μίνι νομοσχέδια και περιέχουν οι ίδιες πολλές υποτροπολογίες, οι οποίες θέλουν ψάξιμο και έρευνα. Μπορεί ορισμένες να πηγαίνουν και στη σωστή κατεύθυνση. Είναι κρίμα να σπαταλάμε εδώ έτσι τον χρόνο μας, χωρίς να πούμε κάτι το ουσιαστικό. Θα ήθελα, λοιπόν, σε αυτό το πεντάλεπτο, να σχολιάσω τις δεκαέξι τροπολογίες που ήρθαν να προστεθούν από χθες σε αυτές που είχαν ήδη περιληφθεί - τριάντα έξι τροπολογίες για είκοσι έξι άρθρα. Θα ξεκινήσω πρώτα - πρώτα με την τροπολογία 982/144, η οποία αναφέρεται στα δάνεια με ελβετικό φράγκο. Εμείς είμαστε αρνητικοί σε τέτοιου είδους παρέμβαση, διότι θεωρούμε ότι υπάρχει αυτή την ώρα ένα πλαίσιο, το οποίο προστατεύει τους κοινωνικά ευπαθείς συμπολίτες οι οποίοι, πραγματικά, χρειάζονται προστασία και σε αυτούς περιλαμβάνονται και αυτοί οι οποίοι έχουν δανειστεί σε ελβετικό φράγκο. Ακούστηκε και σωστά, ότι το ελβετικό φράγκο έχει τεράστιες διακυμάνσεις, οι τράπεζες παρέχουν σήμερα μια γκάμα, αν θέλετε, δυνατοτήτων ρύθμισης δανείων ιδιωτών, περιλαμβανομένων και αυτών που έχουν δανειστεί σε ελβετικό φράγκο, οι οποίοι εφόσον βρίσκονται σε δυσκολία, μπορούν ανάλογα με τις δυνατότητές τους να προβούν σε αποπληρωμές. Νομίζω ότι δεν θα πρέπει να προβούμε σε οριζόντια ρύθμιση αλλά να ενισχύσουμε τις δυνατότητες των τραπεζών να ρυθμίζουν ad hoc τα διάφορα ζητήματα που γεννιούνται. Να θυμίσω ότι αυτοί που είχαν δανειστεί σε ελβετικό φράγκο, είχαν για ένα διάστημα μικρότερο επιτόκιο, το οποίο είναι ευτυχές. Δεν σημαίνει ότι πρέπει να πληρώσουν περισσότερα τώρα, αλλά τέλος πάντων υπάρχουν και άλλες ομάδες που έχουν πληγεί περισσότερο. Σχετικά με την τροπολογία με γενικό αριθμό 983 και ειδικό 145 για την ειδική αγωγή, μίλησα το πρωί και επανέρχομαι στην πεποίθησή μου ότι πρέπει να προηγούνται απολύτως εκείνοι οι οποίοι έχουν πτυχίο ειδικής αγωγής. Θέλω αυτό να γίνει κατανοητό. Τα μεταπτυχιακά και το διδακτορικό είναι σημαντικά, ενισχύουν το βασικό πτυχίο. Όμως έχουμε πολλές φορές μεταπτυχιακό και διδακτορικό τα οποία δεν έχουν καμμία σχέση με το βασικό πτυχίο και αυτό δεν αναπληρώνει τις γνώσεις που έχουν αποκτηθεί στο βασικό πτυχίο. Το είπα το πρωί και θέλω να ξανακουστεί. Παράδειγμα είναι η Νομική Σχολή, που δίνει διδακτορικά νομικής σε μη νομικούς. Έρχεται, λοιπόν, ένας που έχει διδακτορικό νομικής και λέει: «πάρτε με δικηγόρο, κάντε με δικαστή». Όχι δεν γίνεται, γιατί δεν έχεις βασικό πτυχίο. Το ίδιο το βασικό πτυχίο της ειδικής αγωγής πρέπει να το έχει κάποιος, για να μπορεί να κάνει αυτή τη δουλειά σε ένα κλάδο ο οποίος είναι εξαιρετικά σημαντικός και κρίσιμος και έχει μείνει πάρα πολύ πίσω στην παιδεία μας. Σχετικά με το ζήτημα της τροπολογίας με γενικό αριθμό 988 και ειδικό αριθμό 146, δηλαδή την αναστολή, το κλείσιμο των καταστημάτων, θα ήθελα να επισημάνω, πως παρ' ότι έχει ορισμένα θέματα σωστά, περιλαμβάνει μια παράγραφο, την παράγραφο 8, η οποία είναι εξαιρετικά επικίνδυνη, γιατί παρά τις βελτιώσεις που έγιναν, παραμένει ανοιχτό το ζήτημα και το ποιες επιχειρήσεις θα μπορούν να περιληφθούν στα αυστηρά μέτρα και για το πότε και πώς μπορεί ο διοικητής να μεταλλάσσει την ποινή του κλεισίματος με πρόστιμο. Έπρεπε να υπάρχουν ορισμένα κριτήρια. Βεβαίως πρέπει να υπάρχει κάποια διακριτική ευχέρεια του διοικητή, ο οποίος θα πρέπει να προσαρμόζει την πραγματικότητα στον νόμο, αλλά από την άλλη πλευρά πρέπει να υπάρχουν και κριτήρια, ώστε να μην έχουμε καταστάσεις ακραίες, τις οποίες ακραίες καταστάσεις ωθεί και το πολύ μεγάλο εύρος των προστίμων που προβλέπονται από 1.000 έως 5.000 ευρώ, χωρίς να περιλαμβάνονται κριτήρια σε αυτό για το πώς θα επιβληθεί το πρόστιμο. Λέμε ναι στις αυστηρές ποινές εκείνων οι οποίοι έχουν παραβεί τη φορολογία, ναι στην απαρέγκλιτη και συστηματική κύρωση, αλλά με λογική, με αναλογία και με σύστημα το οποίο να μπορεί να έχει διαφάνεια, αντικειμενικότητα, για να μπορεί να υφίσταται και τον δικαστικό έλεγχο τον οποίο όλοι οι πολίτες δικαιούνται, ακόμα και αυτοί που έχουν παρανομήσει. Σχετικά με την τροπολογία με γενικό αριθμό 989 και ειδικό 147, η οποία μιλάει για την Κεντρική Λαχαναγορά Πατρών, θα είμαστε θετικοί. Σχετικά με την τροπολογία με γενικό αριθμό 994 και ειδικό 152 είμαστε αρνητικοί. Είναι η παραχώρηση ποσοστού συγκυριότητας του ελληνικού δημοσίου σε ακίνητο του ΤΕΘΑ. Νομίζω ότι εδώ έχουμε ένα δώρο ουσιαστικά του ακινήτου του ΤΕΘΑ προς ένα συγκεκριμένο δήμο ένα δώρο χωρίς αντάλλαγμα. Εμείς παλιότερα είχαμε κάνει μια πρόταση συγκροτημένη, η οποία είχε αποσπάσει τη συναίνεση των μερών. Θα ήταν προτιμότερο να έχουμε στραφεί προς την κατεύθυνση εκείνης της πρότασης και εκείνη να έχουμε φέρει στην επιφάνεια. Σχετικά με την τροπολογία με γενικό αριθμό 997 και ειδικό 155 για τον εκσυγχρονισμό των αερολιμένων, πράγματι πρόκειται για μια ελλογοποίηση του κόστους και παρ' ότι παραμένει βαριά η υποχρέωση καταβολής των 12 αυτών ευρώ που είναι πάρα πολλά σε σχέση με άλλες χώρες, εντούτοις, πράγματι, υπάρχει μια μείωση, αν και η μείωση αυτή αντισταθμίζεται κατά τι, από το ότι τα παιδιά μέχρι δύο που απαλλάσσονταν, τώρα θα πρέπει να φτάσουν τα πέντε για να απαλλαγούν. Αυτό έχει μεγάλη σημασία για τις οικογένειες που ταξιδεύουν, γιατί άλλο να πληρώνεις 50 ευρώ για δύο παιδιά και άλλο να πληρώνεις 24 ευρώ. Έρχομαι τώρα στην τροπολογία με γενικό αριθμό 998 και ειδικό 156, για την υλοποίηση συμφωνιών για τα προγράμματα συμπαραγωγής και συνδιαφήμισης όπου συμμετέχει ο ΕΟΤ. Αυτό έχει ξαναέρθει απ' όσο θυμάμαι. Ήταν η 862 του 1990 η οποία αποσύρθηκε τότε, διότι εκεί είχε ρητά προβλεφθεί, ότι θα υπάρχει παρέκκλιση από τον ν.4412 για τις δημόσιες συμβάσεις, ενώ εδώ η παρέκκλιση υπάρχει χωρίς να λέει το όνομά της. Δηλαδή στην πραγματικότητα έχουμε μια από τα ίδια, χωρίς όμως να το λέει ευθέως η ρύθμιση την οποία έχετε φέρει για ψήφιση και για αυτό θα είμαστε αρνητικοί. Στην τροπολογία με γενικό αριθμό 999 και ειδικό 157, δίνεται μια παράταση για το σύστημα της προδικαστικής προστασίας. Θα έπρεπε να έχει ρυθμιστεί το ζήτημα αυτό και ίσως να υπάρχει και ένα ζήτημα σε σχέση με την αμοιβή του Προέδρου της Επιτροπής Εξέτασης Προδικαστικών Προσφυγών, διότι εδώ εξομοιώνεται με εκείνους οι οποίοι στην πραγματικότητα προΐστανται συνταγματικών αρχών και αυτό ενέχει μια ανισότητα. Εν πάση περιπτώσει, επειδή αντιλαμβάνομαι ότι η αρνητική ψήφος εδώ θα δημιουργήσει πρόβλημα για τη σύσταση της αρχής στην οποία δεν προέβη εγκαίρως η Κυβέρνηση, εμείς εδώ θα δηλώσουμε «παρών». Για τις τροπολογίες με γενικό αριθμό 995, 996, 990, 991 και 1002, οι οποίες είναι πάνω κάτω παρεμφερείς, θα στηρίξουμε την 991, η οποία φαίνεται ότι απορροφά τις υπόλοιπες. Η τροπολογία με γενικό αριθμό 1000 και ειδικό 158, είναι πραγματικά καταπληκτικό ότι είναι ένα μίνι νομοσχέδιο, το οποίο έχει πέντε άρθρα, το καθένα από τα οποία έχει πάλι πολλές ρυθμίσεις. Χρειάζεται μισή μέρα για να τα σχολιάσουμε. Το βασικό είναι ότι φαίνεται ότι δίνει κατά παρέκκλιση αποζημιώσεις από το Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων έχει συγκεκριμένο σκοπό και δεν μπορεί να χρησιμοποιείται για ο,τιδήποτε, θα έπρεπε με αυτά να βαρύνεται ο προϋπολογισμός. Επίσης φτιάχνει και μια καινούργια δομή, η οποία μου φαίνεται γραφειοκρατική, παρ' ότι υπάρχει μια άλλη δομή, η οποία φαίνεται ότι δεν θα υπάρχει πια, η Ειδική Υπηρεσία Προγράμματος και Σχεδιασμού. Είναι μια βαριά διαδικασία. Εμείς θα είμαστε αρνητικοί στη διάταξη αυτή και κυρίως για να μπορέσουμε να τη μελετήσουμε, διότι έχει τόσα πολλά μέσα, τα οποία είναι αδύνατον να τα σχολιάσει κανείς και να τα καταλάβει στον ελάχιστο χρόνο. Κλείνω, με την τροπολογία με γενικό αριθμό 1001 και ειδικό 159, η οποία είναι μια διάταξη που φαίνεται να πηγαίνει προς την ορθή κατεύθυνση, είναι η διάταξη που μιλάει για τις σχολικές επιτροπές και τις φορολογικές υποχρεώσεις, υποβολή φορολογικής δήλωσης, κ.λπ.. Αυτή έρχεται εκπρόθεσμα με βουλευτική τροπολογία. Θα προτιμούσαμε να έχει έρθει πιο συστηματικά με κυβερνητική πρωτοβουλία ενταγμένη σε ένα ευρύτερο πλαίσιο, για να μπορούμε να την μελετήσουμε και να ενσωματωθεί σωστά, διότι πάει προς τη σωστή κατεύθυνση της όλης νομοθεσίας. Γι' αυτό σε αυτή θα ψηφίσουμε «παρών». Κλείνω, κύριε Πρόεδρε, λέγοντας για άλλη μια φορά ότι, πραγματικά, λυπάμαι πάρα πολύ που έχει τόσο πολύ υποβαθμιστεί ο ρόλος μας ως Βουλευτών. Αισθάνομαι, πραγματικά, ότι δεν είμαι σε θέση να κάνω το έργο μου με αυτή την τακτική που ακολουθεί η Κυβέρνηση. Σας ευχαριστώ, κύριε Πρόεδρε.
Ευχαριστούμε, κύριε συνάδελφε. Τελευταίος ομιλητής είναι ο συνάδελφος κ. Βαρδαλής με τη δευτερολογία του εκ μέρους του ΚΚΕ. Ορίστε, κύριε Βαρδαλή, έχετε τον λόγο.
Ευχαριστώ, κύριε Πρόεδρε. Κατ' αρχάς θα ήθελα να κάνω ένα σχόλιο, σε σχέση με αυτά που είπε ο Κοινοβουλευτικός Εκπρόσωπος του ΣΥΡΙΖΑ, ο κ. Μαντάς. Εγώ καταλαβαίνω την προσπάθεια να αναδείξετε μια συναίνεση μεταξύ των κομμάτων του ευρωμονόδρομου. Το μόνο, όμως, που σας σώζει, είναι ότι όταν τοποθετούνταν το ΚΚΕ στην Ολομέλεια για τη συγκεκριμένη οδηγία και την ενσωμάτωσή της, προφανώς, λείπατε. Μόνον αυτό σας σώζει. Διαφορετικά θα είχατε καταλάβει πολύ εύκολα ότι όχι μόνο σε αυτή την συναίνεση που επιδιώκετε δεν πρόκειται να παίξουμε, αλλά ήταν ξεκάθαρο, νομίζω, από τα επιχειρήματα του Κομμουνιστικού Κόμματος Ελλάδας, ότι είμαστε κάθετα αντίθετοι με την ενσωμάτωση αυτής της οδηγίας. Τους λόγους τους έχουμε πει, δεν έχω τον χρόνο να ξανααναφέρομαι στα ίδια πράγματα. Το δεύτερο που θέλω να πω είναι το εξής: Κυρία Υπουργέ, μας έκανε πραγματικά αρνητική εντύπωση το γεγονός, πως ενώ αφιερώσατε αρκετό χρόνο από την ομιλία σας στις τροπολογίες, ενώ αναφερθήκατε σχεδόν σε όλες τις βουλευτικές τροπολογίες, δεν είπατε κουβέντα για τις τροπολογίες που κατέθεσαν οι Βουλευτές του Κομμουνιστικού Κόμματος της Ελλάδας. Εγώ εκλαμβάνω τη σιωπή σας ως απόρριψη, όμως θα είχε σημασία να πείτε έστω και έναν λόγο, γιατί απορρίπτετε την συγκεκριμένη τροπολογία του Κομμουνιστικού Κόμματος της Ελλάδας. Αφορά την ειδική αγωγή, αφορά τους εκπαιδευτικούς, τους μόνιμους εκπαιδευτικούς, τους οποίους όπως λέτε, αυτούς που «περισσεύουν» τους μεταθέτετε στην ειδική αγωγή, καθηγητές χωρίς τα ειδικά προσόντα τα οποία είναι αναγκαία στη συγκεκριμένη περίπτωση. Και δεν είναι μόνο αυτά αναγκαία. Τα παιδιά αυτά θέλουν μια μονιμότητα στον δάσκαλό τους. Όχι μόνο δεν την εξασφαλίζετε αυτή, αλλά στέλνετε να διδάξουν άνθρωποι, που οι ίδιοι δεν έχουν διδαχθεί το αντικείμενο. Εμείς με την τροπολογία μας ζητάμε ένα πράγμα. Πέρα από το ότι ένα μεγάλο ζήτημα είναι πώς περισσεύουν οι εκπαιδευτικοί, διότι αν καταργήσεις τον υπεύθυνο δάσκαλο στα ολοήμερα, άμα συνενώσεις τα σχολεία ή τα τμήματα, μπορεί και να σου περισσέψουν, αλλά δεν θα τους πας όπου να ναι. Λέμε, λοιπόν, με την τροπολογία, να καταργηθεί ακριβώς αυτή η παράγραφος γ΄ του συγκεκριμένου άρθρου, ώστε να πηγαίνουν στην ειδική αγωγή, μόνο εκπαιδευτικοί που είναι εκπαιδευμένοι γι' αυτή τη δουλειά. Για ορισμένες τροπολογίες θα πω δυο τρία πραγματάκια. Κατ' αρχάς θα μιλήσω για την τροπολογία με γενικό αριθμό 973, που αφορά τον προσδιορισμό της έκτακτης εισφοράς σε αλλοδαπές αεροπορικές εταιρείες. Χωρίς πολλά λόγια, κατά τη γνώμη μας, εδώ δείχνετε το πραγματικό σας πρόσωπο. Στην πράξη τι κάνετε; Ας μην μπλέξουμε με νούμερα, αριθμούς άρθρων, νόμων κ.λπ., σχετικά με το τι καταργείται, τι μπαίνει στη θέση του. Με βάση τη νομοθεσία που υπάρχει σήμερα και με βάση αυτό που προτείνετε εσείς, η εισφορά των αεροπορικών εταιρειών μειώνεται κατά 60% και πάνω. Τρεις φορές κάτω, δηλαδή. Και αυτό δεν είναι μόνο για από εδώ και πέρα. Ισχύει και γι' αυτές που προσέφυγαν στα δικαστήρια και ακόμα δεν έχουν εκδικαστεί. Γιατί λέω ότι δείχνετε το πραγματικό σας πρόσωπο; Γιατί την ίδια ώρα που παίρνετε από τον λαό, κάνετε «εκπτώσεις» - με ή χωρίς εισαγωγικά - στους διάφορους επιχειρηματικούς ομίλους. Για την τροπολογία που αφορά το Στρατόπεδο του Παύλου Μελά, εμείς συμφωνούμε και θα την ψηφίσουμε. Ήθελα, όμως, από αυτό το Βήμα να πω τα εξής: Θέλουμε ιδιαίτερα να απευθυνθούμε στους εργαζόμενους και τον λαό της δυτικής Θεσσαλονίκης και να τους ζητήσουμε να συνεχίσουν τον αγώνα, για να διεκδικήσουν επαρκή και πλήρη χρηματοδότηση, αποκλειστικά από κρατικούς πόρους της δημιουργίας πάρκου πρασίνου και αναψυχής. Γιατί; Διότι τόσο ο Πρωθυπουργός στη φιέστα τις προάλλες όσο και ο Δήμαρχος Παύλου Μελά με τις δηλώσεις τους, άφησαν ανοιχτό το ενδεχόμενο συμμετοχής ιδιωτών επενδυτών στη χρηματοδότησή του, με ό,τι αυτό μπορεί να σημαίνει για την ανταποδοτικότητα των προσφερόμενων υπηρεσιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω σε μισό λεπτό. Για τον Δήμο Λαυρεωτικής και Σαρωνικού που έγινε τόσο μεγάλη κουβέντα, εμείς θα ψηφίσουμε «παρών». Ακούστηκε και από άλλους. Δεν ξέρω τι θα κάνουν στην ψηφοφορία, αλλά σε κάθε περίπτωση το πρόβλημα δεν λύνεται. Τι κάνετε δηλαδή; Δίνετε μια απλή παράταση στην αβεβαιότητα. Αυτό κάνετε. Και κρατάτε τον κόσμο σε ομηρία. Το ίδιο συμβαίνει και με τα δάνεια σε ελβετικό φράγκο. Εδώ θέλω να σας θυμίσω το εξής: Δυο χρόνια είπατε ότι σας απασχολεί και θα δώσετε λύση. Δυο χρόνια δεν μπορέσατε να δώσετε λύση. Να σας θυμίσω, ότι το κόμμα μας έχει καταθέσει πρόταση νόμου για τα «κόκκινα» δάνεια, που προέβλεπε μια σειρά μέτρων και μεταξύ αυτών και κούρεμα δανείων. Όμως δεν την κάνατε δεκτή. Τέλος, θα αναφερθώ και στα τέλη στα αεροδρόμια, για να κλείσουμε. Κατ' αρχάς γιατί υπάρχουν τέλη; Εμείς είμαστε κάθετα αντίθετοι στην ύπαρξή τους και ιδιαίτερα στα ιδιωτικοποιημένα πλέον δεκατέσσερα αεροδρόμια. Σε κάθε περίπτωση, όμως, οι ίδιοι το λέτε στην αιτιολογική έκθεση, αυτός που δεν θα ζημιωθεί, είναι η εταιρεία του αεροδρομίου. Και τι κάνετε; Μειώνετε κάποια όντως, κάποια είναι σε αυτή την κατεύθυνση, όμως για να ισοσκελιστεί η χασούρα, βάζετε να πληρώνουν αυτό το ειδικό τέλος τα παιδιά όχι από πέντε χρονών, όπως είναι τώρα, αλλά από τα δύο χρόνια τους. Ευχαριστώ για την ανοχή, κύριε Πρόεδρε.
Ευχαριστώ, κύριε συνάδελφε. Κύριε Μαντά ζητήσατε τον λόγο;
Μάλιστα, κύριε Πρόεδρε.
Κύριε Πρόεδρε, παρακαλώ τον λόγο.
Κύριε Κωνσταντινόπουλε, έχουμε κλείσει.
Απλώς πριν από τον κ. Μαντά θα ήθελα τον λόγο για δύο λεπτά.
Από την ώρα που κλείνουμε τη διαδικασία, παραείναι εκτός Κανονισμού οι παρεμβάσεις. Επομένως, θα σας δώσω τον λόγο για δύο λεπτά κατά ανοχή.
Για δύο θέματα θέλω να μιλήσω μόνο.
Τα δύο θέματα φοβάμαι ότι δεν είναι δύο λεπτά.
Κύριε Πρόεδρε, νομίζω ότι είναι σημαντικό, πρώτον, το θέμα για τη διευθέτηση δανείων σε ξένο νόμισμα, για το οποίο κατέθεσε τροπολογία ο κ. Καρράς και αφορά, κυρίως, τα δάνεια με ρήτρα ελβετικού φράγκου. Τα δάνεια τα οποία δόθηκαν κατά την περίοδο 2006-2009 ήταν 7 δισεκατομμύρια ευρώ κι έχουν φτάσει σήμερα στα 9 δισεκατομμύρια ευρώ. Η Δημοκρατική Συμπαράταξη έχει στείλει στο Υπουργείο την πρότασή της γι' αυτά τα δάνεια - νομίζω ότι συμφωνούμε απόλυτα με τον κ. Καρρά - και πιστεύω ότι ο Υπουργός έπρεπε να την κάνει αποδεκτή, αν θέλει να λύσει ένα θέμα το οποίο προκλήθηκε όχι με ευθύνη των δανειοληπτών. Ένα δεύτερο θέμα. Χαίρομαι που βλέπω εδώ την αρμόδια Υφυπουργό. Άκουσα τον κ. Μάρδα να μιλάει για την γνωστή «καζινοποίηση» της χώρας. Κοιτάξτε. Εδώ υπάρχει ένα θέμα. Δεν το συζητάτε στην Κυβέρνηση αλλά είναι δικό σας θέμα. Ο σημερινός Πρόεδρος της Επιτροπής Παιγνίων ήταν μέλος της Επιτροπής Παιγνίων που είχε ψηφίσει έναν αυστηρό κανονισμό. Ο ίδιος ήρθε και τον άλλαξε. Πιστεύετε ότι υπάρχει ζήτημα ή όχι; Ο ίδιος πήγε στα δικαστήρια και τον υπερασπίστηκε. Ολοκληρώνω, κύριε Πρόεδρε. Πριν από λίγες μέρες είχα θέσει στην Περιφέρεια Πελοποννήσου ένα θέμα που αφορούσε το ΕΠ Πελοποννήσου και τις αστικές αναπλάσεις - θα ήθελα, κύριε Μαντά, να το ακούσετε, ως Κοινοβουλευτικός Εκπρόσωπος του ΣΥΡΙΖΑ - και είχα πει ότι η περιφέρεια δεν έκανε διαγωνιστική διαδικασία για τις αστικές αναπλάσεις ώστε να καταθέσουν προτάσεις όλοι οι δήμοι. Μέμφθηκα τότε τον κύριο περιφερειάρχη και υπήρξε μια ανταλλαγή ανακοινώσεων. Σήμερα, τι γίνεται; Ο κ. Χαρίτσης ενέκρινε το πρόγραμμα αστικών αναπλάσεων ύψους 47 εκατομμυρίων ευρώ για δύο πόλεις που έδωσε που το αξίζουν κι αυτές. Η πρώτη ήταν η Καλαμάτα, στην οποία ήταν υποψήφιος Βουλευτής. Κύριε Μαντά, σας παρακαλώ να το ακούσετε. Σήμερα, ο κ. Χαρίτσης μετά από αυτό, φέρνει διάταξη - που θα την ψηφίσετε και θα ήθελα οι Βουλευτές του ΣΥΡΙΖΑ των άλλων νομών της Πελοποννήσου να πουν αν την ψηφίζουν η οποία τι λέει; Ενώ πρώτα υπήρχε εισήγηση του περιφερειάρχη και απόφαση του Υπουργού για τις αστικές αναπλάσεις, έρχεται ο κ. Χαρίτσης, για να μην πάρει το βάρος της ευθύνης για τα 17 εκατομμύρια - τα οποία, κατά την άποψή μας τα έχει συμφωνήσει - και λέει: την απόφαση, σε ποιον ενδιάμεσο φορέα θα δίνονται αυτά, να την παίρνει ή ο Υπουργός ή ο περιφερειάρχης. Μόλις πριν από τρεις μέρες αρκετοί Βουλευτές και εγώ, ως Βουλευτής της Δημοκρατικής Συμπαράταξης, αναδείξαμε το θέμα αυτό, ζητώντας ενιαίους κανόνες, για να μπορέσουν όλες οι πόλεις της περιφέρειας να μπουν σε αυτό το πρόγραμμα των αναπλάσεων. Και σήμερα έρχεται ο κ. Χαρίτσης, ο οποίος ήταν υποψήφιος στην Καλαμάτα - και η Καλαμάτα χρειάζεται και αυτή μέρος από τα 17 εκατομμύρια - και δίνει τη δυνατότητα, μόλις πέντε μέρες μετά, στους περιφερειάρχες να έχουν την υπογραφή. Τι βιασύνη είναι αυτή, κύριε Μαντά; Τι βιασύνη είναι αυτή;
Κύριε συνάδελφε, έγινε κατανοητό, παρακαλώ ολοκληρώστε.
Κύριε Πρόεδρε, σας ευχαριστώ πάρα πολύ.
Κύριε Πρόεδρε, μπορώ να έχω τον λόγο;
Κύριε Αμυρά, έχω πει τρεις φορές μέχρι τώρα ότι κλείνουμε τη συνεδρίαση. Στο τέλος δεν θα μας πιστεύει κανένας. Έχετε τον λόγο για ένα μόνο λεπτό.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα μία απάντηση ιδιαιτέρως από τον κ. Μαντά και να μου πει πώς τοποθετείται στο εξής: Η τροπολογία που φέρατε, η χιλιοστή, είναι μία Britannica, όπως λέω εγώ, των τροπολογιών, γιατί έχει πέντε διαφορετικά άρθρα που ανακατεύουν δεκαπέντε Υπουργεία. Το άρθρο 1, λοιπόν, λέει ότι από εδώ και πέρα με την τροπολογία Σπίρτζη, Κυβέρνησης ΣΥΡΙΖΑ - ΑΝΕΛ, για τον δρόμο Αθήνα - Καλαμάτα, του οποίου ο κατασκευαστής, ο εργολάβος που διαχειρίζεται το έργο, είναι η «ΑΚΤΩΡ» του κ. Μπόμπολα, η «J&P ΑΒΑΞ» και η «INTRACOM», εάν ο δρόμος δεν έχει πολλά αυτοκίνητα και μπαίνουν μέσα οι κατασκευαστές, αυτές οι εταιρείες, το ελληνικό δημόσιο θα υποχρεούται να καταβάλει τα χρήματα που λείπουν, έτσι ώστε να μην μπουν μέσα οι εργολάβοι. Τι έγινε, κύριε Μαντά; Εσείς, το κόμμα σας, είχατε κατηγορήσει και καταγγείλει αυτή τη διάταξη ως χαριστική γιατί προβλεπόταν στη σύμβαση της παραχώρησης. Πριν, λοιπόν, γίνετε Κυβέρνηση λέγατε «φτιάχνετε τους δρόμους για να κερδίζει ο κάθε Μπόμπολας». Αυτά λέγατε εσείς. Και όχι μόνο φτιάχνετε τους δρόμους μέσω του κ. Μπόμπολα ή του οποιοδήποτε - που δεν με ενδιαφέρει εμένα ποιος είναι - αλλά όταν θα χάνουν λεφτά, τότε το ελληνικό δημόσιο και όλοι οι φορολογούμενοι θα τσοντάρουν στον κ. Μπόμπολα, κύριε Μαντά. Για πείτε μου τώρα, ήταν μία χαριστική διάταξη ή όχι; Και εάν είναι χαριστική και απαράδεκτη διάταξη, τότε γιατί φέρνετε τροπολογία για να την ενεργοποιήσετε και δεν φέρνετε μια τροπολογία για να την καταργήσετε; Για να δούμε εδώ μέσα τελικά ποιος είναι εκείνος που έχει τις προνομιακές σχέσεις με τη διαπλοκή. Τόλμησε και είπε ο κ. Τζανακόπουλος, ο Κυβερνητικός Εκπρόσωπος, ότι το Ποτάμι έχει προνομιακές σχέσεις με τη διαπλοκή! Αυτή η τροπολογία διά χειρός ΣΥΡΙΖΑ - ΑΝΕΛ είναι η απάντηση στον κ. Τζανακόπουλο. Αλλά, βέβαια, εδώ αξίζει να θυμηθούμε τι είχε πει ο αείμνηστος Αθανάσιος Κανελλόπουλος για τη θέση του Κυβερνητικού Εκπροσώπου. Τι είχε πει; «Μα, ο Κυβερνητικός Εκπρόσωπος είναι το καζανάκι της τουαλέτας». Ευχαριστώ πολύ.
Λίγο πιο προσεχτικά θα ήταν καλύτερα. Τον λόγο έχει ο κ. Μαντάς. Μην αρχίσετε να απαντάτε εφ' όλης της ύλης γιατί χαθήκαμε. Ορίστε, κύριε συνάδελφε, έχετε τον λόγο.
Δεν θα απαντήσω σε τίποτα από αυτά.
Δεν θα απαντήσετε για τον Μπόμπολα;
Εάν ακούγατε την ομιλία μου, έχω ήδη απαντήσει.
Να μας απαντήσετε συγκεκριμένα.
Κύριε Αμυρά, θα πει αυτά που θέλει να πει ο κ. Μαντάς. Ορίστε, κύριε Μαντά, έχετε τον λόγο και παρακαλώ να είστε γρήγορος.
Αντιπαρέρχομαι ό,τι περιτύλιγμα υπάρχει προς τη κατεύθυνση της διαστρέβλωσης και - θα έλεγα - της αθλιότητας. Δεν μιλάω καθόλου γι' αυτό. Θα μιλήσω για αυτό που ήθελα να πω - γι' αυτό ζήτησα τον λόγο - όσο αφορά μία διευκρίνιση. Εγώ ο ίδιος με επίκαιρη ερώτησή μου στον κ. Γαβρόγλου είχα αναδείξει το ζήτημα των μεταπτυχιακών ειδικής εκπαίδευσης που δίνονταν εξ αποστάσεως κυρίως από πανεπιστήμια στην Λευκωσία, στην Κύπρο, και στην Ιταλία. Θέλω, λοιπόν, να πω ότι στη διαδικασία εφαρμογής - και επειδή και η κοινή υπουργική απόφαση θα βγει σε δημόσια διαβούλευση - πρέπει να προσεχτεί ιδιαίτερα αυτό το θέμα και να κοιταχτούν με προσοχή όλα αυτά τα μεταπτυχιακά - τα οποία έχουν αποκτηθεί με τον συγκεκριμένο τρόπο - για το εάν πληρούν τους όρους στη διαδικασία της μοριοδότησης. Αυτό ήθελα να πω για να είναι γραμμένο και στα Πρακτικά.
Ευχαριστώ, κύριε Μαντά. Τον λόγο έχει η κ. Παπανάτσιου.
Για τους εργολάβους τίποτα;
Κύριε Μαντά, μην απαντήσετε. Κύριε Αμυρά, αυτά ήθελε να πει, αυτά είπε ο κ. Μαντάς. Σας παρακαλώ τώρα. Ορίστε, κυρία Υπουργέ, έχετε τον λόγο.
Ξέρετε, κύριε Αμυρά, από πότε είναι υπογεγραμμένες οι συμβάσεις και από πότε ισχύουν όλα αυτά; Και τι ήρθαμε να κάνουμε εμείς; Το γεγονός ότι παραδίδουμε δρόμους τουλάχιστον στην ελληνική επικράτεια, που δεν έχει παραδώσει κανείς άλλος μέσα σε τόσο μικρό διάστημα, αυτό θα πρέπει τουλάχιστον να μας το αναγνωρίσετε. Εν πάση περιπτώσει, δεν θέλω να μιλήσω γι' αυτά. Κύριε Βαρδαλή, κατ' αρχάς συγγνώμη γιατί δεν απάντησα για το εάν αποδέχομαι ή όχι την τροπολογία. Ρώτησα τον αρμόδιο Υπουργό Παιδείας για το εάν την κάνει αποδεκτή και μου είπε όχι. Οπότε σε αυτήν την περίπτωση δεν μπορώ να την κάνω αποδεκτή. Και θέλω να κάνω μία διευκρίνιση όσο αφορά μία παρατήρηση του κ. Φορτσάκη σε σχέση με την υπ' αριθμό 988 τροπολογία. Αναφέρατε τις κατηγορίες των υπόχρεων που προσδιορίζονται με αποφάσεις του διοικητή της Ανεξάρτητης Αρχής Δημοσίων Εσόδων. Αυτό διαγράφεται με τη νομοτεχνική που φέραμε όπως επίσης και όλη η 13 παράγραφος και έρχεται 13Α «με απόφαση του Υπουργού Οικονομικών προσδιορίζονται οι κατηγορίες των υπόχρεων της παραγράφου 8». Και το τεχνικό κομμάτι παραμένει στον διοικητή της ΑΑΔΕ. Όπως ακριβώς και εσείς το εντοπίσατε, έτσι το εντοπίσαμε και εμείς στην πορεία γι' αυτό και φέραμε και τη νομοτεχνική.
Δηλαδή, αφαιρείτε αρμοδιότητες από τον γενικό γραμματέα;
Όχι, δεν αφαιρούμε. Ακριβώς αυτό που είπε ο κ. Φορτσάκης, αυτό εντοπίσαμε και εμείς, όταν το είδαμε σήμερα, ότι δηλαδή το ποιες κατηγορίες είναι θέμα του νομοθέτη, είναι θέμα του Υπουργού, δεν είναι θέμα του διοικητή, ενώ αντίστοιχα το κομμάτι που αφορά το τεχνικό παραμένει στον διοικητή όπως είναι και η σύμβαση και η ιδιότητα που έχει σαν διοικητής της ανεξάρτητης αρχής.
Ευχαριστούμε, κυρία Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Οικονομικών: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Οικονομικών: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Όχι.
Ναι.
Όχι.
Ναι.
Ναι.
Ναι.
Όχι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;
Ναι.
Όχι.
Παρών.
Όχι.
Παρών.
Ναι.
Όχι.
Ναι.
Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Όχι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Όχι.
Όχι.
Όχι.
Όχι.
Ναι.
Παρών.
Όχι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Όχι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 45 έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 983 και ειδικό 145, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Συνεπώς η τροπολογία με γενικό αριθμό 983 και ειδικό 145 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 988 και ειδικό 146, όπως τροποποιήθηκε από τον κύριο Υπουργό;
Ναι.
Όχι.
Παρών.
Όχι.
Παρών.
Ναι.
Παρών.
Όχι.
Συνεπώς η τροπολογία με γενικό αριθμό 988 και ειδικό 146 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση της τροπολογίας με γενικό αριθμό 989 και ειδικό 147.
Κύριε Πρόεδρε, θα ήθελα να διευκρινίσω ότι η συγκεκριμένη τροπολογία έχει τρία άρθρα. Εμείς στο πρώτο άρθρο διαφωνούμε. Στα υπόλοιπα δύο λέμε «παρών». Το «όχι» μας στη συγκεκριμένη τροπολογία έχει αυτήν τη ερμηνεία.
Καλώς. Ερωτάται το Σώμα: Γίνεται δεκτή η τροπολογία με γενικό αριθμό 989 και ειδικό 147, ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 989 και ειδικό 147 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 994 και ειδικό 152 ως έχει;
Ναι.
Όχι.
Ναι.
Όχι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 994 και ειδικό 152 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 997 και ειδικό 155, όπως τροποποιήθηκε από τον κύριο Υπουργό;
Ναι.
Ναι.
Παρών.
Όχι.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 997 και ειδικό 155 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 998 και ειδικό 156 ως έχει;
Ναι.
Όχι.
Παρών.
Όχι.
Όχι.
Ναι.
Παρών.
Όχι.
Συνεπώς η τροπολογία με γενικό αριθμό 998 και ειδικό 156 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 999 και ειδικό 157 ως έχει;
Ναι.
Παρών.
Παρών.
Όχι.
Όχι.
Ναι.
Παρών.
Όχι.
Συνεπώς η τροπολογία με γενικό αριθμό 999 και ειδικό 157 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση της τροπολογίας με γενικό αριθμό 1000 και ειδικό 158.
Κύριε Πρόεδρε, όσον αφορά την τροπολογία με γενικό αριθμό 1000 και ειδικό 158 στο άρθρο 1 και στο άρθρο 3, αν είχαμε τη δυνατότητα, θα ψηφίζαμε «ναι», στα άρθρα 2, 4 και 5 «παρών».
Πρέπει να δώσουμε μια ψήφο επί του γενικού. Οι ενστάσεις και οι διευκρινίσεις καταγράφονται στα Πρακτικά.
Σας είπα ότι η γενική ψήφος μας είναι «ναι».
Κι εμείς, κύριε Πρόεδρε, στην τροπολογία ψηφίζουμε «παρών» και διευκρινίζουμε: Στο άρθρο 1 «όχι», στο άρθρο 2 «ναι», στο άρθρο 3 «παρών», στο άρθρο 4 «όχι» και στο άρθρο 5 «όχι».
Ευχαριστώ, κύριοι συνάδελφοι. Ερωτάται το Σώμα: Γίνεται δεκτή η τροπολογία με γενικό αριθμό 1000 και ειδικό 158 ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1000 και ειδικό 158 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 991 και ειδικό 149 ως έχει;
Ναι.
Ναι.
Ναι.
Παρών.
Παρών.
Ναι.
Παρών.
Ναι.
Συνεπώς η τροπολογία με γενικό αριθμό 991 και ειδικό 149 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1001 και ειδικό 159 ως έχει;
Ναι.
Παρών.
Ναι.
Παρών.
Ναι.
Ναι.
Παρών.
Ναι.
Συνεπώς η τροπολογία με γενικό αριθμό 1001 και ειδικό 159 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις» έγινε δεκτό επί της αρχής και επί των άρθρων. Κυρίες και κύριοι συνάδελφοι, προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Οικονομικών: «Ενσωμάτωση στην εθνική νομοθεσία της Οδηγίας 2014/92/ΕΕ του Ευρωπαϊκού Κοινοβουλίου και του Συμβουλίου της 23ης Ιουλίου 2014 για τη συγκρισιμότητα των τελών που συνδέονται με λογαριασμούς πληρωμών, την αλλαγή λογαριασμού πληρωμών και την πρόσβαση σε λογαριασμούς πληρωμών με βασικά χαρακτηριστικά και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Έχουν διανεμηθεί τα Πρακτικά των συνεδριάσεων της Τρίτης 7 Φεβρουαρίου 2017, της Πέμπτης 9 Φεβρουαρίου 2017, της Παρασκευής 10 Φεβρουαρίου 2017, της Δευτέρας 13 Φεβρουαρίου 2017 και της Τρίτης 14 Φεβρουαρίου και ερωτάται το Σώμα εάν τα επικυρώνει.
Συνεπώς τα Πρακτικά της Τρίτης 7 Φεβρουαρίου 2017, της Πέμπτης 9 Φεβρουαρίου 2017, της Παρασκευής 10 Φεβρουαρίου 2017, της Δευτέρας 13 Φεβρουαρίου 2017 και της Τρίτης 14 Φεβρουαρίου επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.24΄ λύεται η συνεδρίαση για αύριο, ημέρα Πέμπτη 30 Μαρτίου 2017 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας - Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου», σύμφωνα με την ημερήσια διάταξη που έχει διανεμηθεί.